
Cuvânt înainte 


Acum mai bine de treizeci de ani, am început să studiez cu mai multă 
stáruintá părţi şi pasaje din scrierile lui Kant şi să scriu pe teme kantiene. 
Fac abstracţie de raportările anterioare la Critica rațiunii pure în teza mea 
de doctorat şi cu atât mai mult de acele clişee, bazate pe literatura secun- 
dară, la care recurge cel ce pregăteşte cursuri şi seminarii de teoria 
cunoaşterii. Îmi amintesc că atunci, la începutul anilor '70, îl citeam pe 
Kant prin grila filosofiei analitice a timpului de care mă apropiasem recent. 
Ceea ce, cred eu acum, nu m-a ajutat să-l iau pe Kant atât de în serios pe cât 
merită. (Cel care va citi o carte ca Limitele rațiunii. Un eseu despre Critica 
raţiunii pure a lui Kant de Peter Strawson, publicată în 1966, dar abia de 
curând tradusă în limba română, va înţelege mai bine ceea ce am în vedere.) 
În 1974, când se aniversau 150 de ani de la naşterea filosofului, am scris un 
scurt articol despre conceptul judecății analitice la Kant. Naivitatea şi 
entuziasmul neofitului m-au făcut să-mi supraapreciez contribuţia, mai ales 
după ce o versiune în germană a acestui text a fost publicată într-un număr 
din 1976 al revistei Kant-Studien. M-am simţit, aşadar, încurajat să conti- 
nuu, chiar dacă preocuparea mea pentru Kant a rămas mai departe una mai 
mult ocazională. În 1981, când s-au împlinit 200 de ani de la apariţia 
Criticii rațiunii pure, am prezentat o comunicare la Congresul jubiliar de la 
Mainz şi am publicat două articole în România. La mijlocul anilor '80, am 
realizat, în colaborare cu Thomas Kleininger, o nouă traducere a 
Prolegomenelor lui Kant, cu un studiu introductiv şi note. Iar în 1991 si 
1992, am susţinut comunicări la două reuniuni kantiene, cu participare 
internaţională, organizate la Bucureşti şi Iaşi. Astfel, cu trecerea anilor, 
numărul textelor pe care le-am scris pe teme kantiene a sporit. 

Recunosc cá eram destul de mulţumit de prestațiile mele în acest domeniu. 
Acum Câţiva ani, m-am gândit că nu ar fi o îndrăzneală prea mare dacă aş 
revizui câteva dintre textele mele pe teme kantiene, dacă le-aş adăuga altele şi 
le-aş publica pe toate într-un volum. Mi-ar fi plăcut ca această carte să apară în 
anul 2004, drept contribuţia mea la comemorarea a 200 de ani de la moartea 

filosofului. La socoteală mi-au ieşit zece teme, iar titlul Zece studii kantiene mi 
s-a părut atrăgător. 

Munca la acest proiect am început-o în vara anului 2002, când am 
petrecut mai mult timp la Universitatea Humboldt din Berlin, în cadrul unui 
program al Fundaţiei Alexander von Humboldt din Bonn. Atunci am recitit 
textele pe care le scrisesem despre conceptul de fizică pură şi ideea ştiinţei 
naturii la Kant. Supunându-le controlului prin reluarea lecturilor din Critica 
rațiunii pure şi Prolegomene şi prin studiul lucrării lui Kant Principiile 
metafizice ale ştiinţei naturii, prin confruntarea cu unele contribuţii mai 
recente la cercetarea kantiană, îndeosebi în literatura de limbă engleză, am 
constatat că unele dintre ideile pe care le urmăream erau pur şi simplu 
greşite. Dacă nu voiam să renunţ la proiect, munca trebuia reluată de la 
început. Acest gând nu era totuşi neplăcut în măsura în care se asocia cu 
speranţa că voi putea face lucruri mai bune. Am înţeles, chiar dacă destul 
de târziu, că drumul cunoaşterii şi înţelegerii lui Kant este unul lung. 
Mi-am dat seama cu câtă îndreptăţire îi scria Moses Mendelsohn, una 
dintre cele mai ascuţite minţi ale timpului, autorului Criticii rațiunii pure, 
la aproape doi ani de la apariţia acesteia: „De câte ori mă măgulesc cum că 
aş fi câştigat în putere, cutez să mă apuc de această operă care stoarce sucul 
nervilor şi nu sunt chiar fără speranţă că o voi parcurge integral în această 
viaţă”. Şi mi-a devenit mai clar de ce importanţi profesori români de 
filosofie, de la Titu Maiorescu la Mircea Florian şi Nicolae Bagdasar, ba 
Chiar şi tânărul Noica, au socotit apropierea cu înţelegere de sistemul lui 
Kant drept proba supremă a calificării filosofice. 

Hotărârea de a încerca un nou început cu proiectul studiilor mele 
kantiene a fost susţinută, în principal, de două motive. Primul a fost 
convingerea că voi câştiga ceva substanţial din încercările de a mă lămuri 
cât de cât asupra unor teme ale filosofiei teoretice a lui Kant. Al doilea a 
fost reprezentat de impresia profundă pe care mi-a lăsat-o apropierea de 
filosofia practică a lui Kant, îndeosebi de filosofia lui morală. Începuturile 
mele în această privinţă au fost legate de lecţiile şi seminariile de etică 
kantiană, pe care le-am susţinut in anii '90 la Colegiul Waldorf din Bucureşti, 
şi de munca de pregătire a volumului Filosofia practică a lui Kant (Polirom, 
Iaşi, 2000), pe care am desfăşurat-o într-o colaborare, pentru mine foarte 
profitabilă, cu colegul Hans-Klaus Keul. 

Întrebarea dacă filosofia teoretică sau cea practică a lui Kant este mai 
importantă şi mai actuală nu este probabil rezonabilă. ¿Impresia mea este 
însă că, dacă ştiinţa actuală arată în multe privințe altfel decât cea din 
vremea lui Kant, iar demersurile analizei filosofice au cunoscut cu trecerea 
timpului prefaceri semnificative, în schimb problemele şi dilemele morale 

ale lumii noastre nu diferă în esenţă de cele pe care le-a perceput şi discutat 
Kant; Dacă asupra perenităţii unora dintre articulațiile filosofiei sale 
teoretice s-a discutat şi se discută, actualitatea mesajului filosofiei sale 
practice mi se pare indiscutabilă. Aceasta este o opinie care se exprimă atât 
în alegerea temelor studiilor cuprinse în acest volum, cât şi în orientarea 
discuţiei lor. 

Nu doresc ca această privire retrospectivă asupra evoluţiei preocupărilor 
mele pentru filosofia lui Kant să lase să se înţeleagă faptul că rezultatele la 
care am ajuns acum ar fi foarte bine asigurate. Nici alţii, mai pricepuţi 
decât mine, nu vor avea o asemenea pretenţie. Prin raportare la punctul de 
plecare al îndeletnicirilor mele cu Kant, nădăjduiesc totuşi că am reuşit să 
discut lucrurile mai în cunoştinţă de cauză. 

Timp de două secole, cu deosebire în ultimele decenii, s-a acumulat o 
literatură imensă consacrată interpretării, comentariului, reconstrucției şi 
valorificării, în noi contexte, a conceptelor şi ideilor lui Kant. Ca şi în cazul 
altor filosofi de primă mărime, se încearcă mai întâi să se răspundă la 
întrebarea ce a spus autorul, care a fost, de fapt, poziţia lui. De ce este însă 
necesară atâta stráduintá pentru a răspunde la o asemenea întrebare? Nu 
este inutil să vedem de ce tocmai în cazul lui Kant sunt greu de dat 
răspunsuri satisfăcătoare. 

Se recunoaşte îndeobşte că o bună parte din textele filosofului nu sunt 
uşor accesibile. Pentru a nu mai spune că dificultăţile vor spori în cazul celor 
al căror acces este mijlocit de traduceri ce nu se îndepărtează prea mult de 
original. Kant a scris în perioade ample, complex structurate. În multe 
cazuri, relaţiile dintre diferitele părţi ale frazei sale nu sunt transparente. În 
mod sigur, el nu a scris în acest fel pentru a-şi intimida cititorul şi a crea 
aparenţa unei gândiri adânci. Onestitatea lui intelectuală a fost ireproşabilă. 
Cred că sursele dificultăţilor pe care le creează modul său de a scrie trebuie 
căutate în altă parte. 

'Kant a gândit cu o insistenţă şi cu o răbdare care sunt poate unice asupra 
problemelor ce l-au preocupat. Rezultatele reflectiilor sale laborioase le-a 
pus însă pe hârtie în perioade scurte de timp, presat de editori şi de alte 
proiecte care îi stăteau în faţă. (Kant a putut să creadă despre ultimul său 
manuscris neîncheiat, aşa-numitul Opus postumum, cá este cea mai insem- 
nată dintre scrierile sale !) Pe scurt, Kant a scris repede, concentrându-se 
exclusiv asupra argumentării şi sistematizării ideilor. Dincolo de un număr 
restrâns de învăţaţi, el nu s-a gândit la ceilalţi cititori. Pe aceştia i-a lăsat pe 
seama acelor adepţi ai filosofiei critice care îşi vor asuma misiunea „popula- 
rizării” ideilor sale. Crezând că „popularizarea” pot s-o facă şi alţii, Kant 
a fost preocupat exclusiv de fixarea articulaţiilor sistemului său în limbajul 

relativ scolastic consacrat de şcoala lui Wolff, un limbaj care poartă pecetea 
modelului prozei latine. Atunci când şi-a propus să discute teme punctuale, 
într-un spaţiu limitat, Kant a scris neobişnuit de clar. Este ceea ce probează 
texte ca Răspuns la întrebarea : Ce este luminarea ? (1785), Despre sentinţa : 
Acest lucru poate fi corect în teorie, însă nu funcționează în practică (1793) 
sau Despre un pretins drept de a minţi din iubire de oameni (1797). Dar în 
lucrările care stabilesc contururile arhitectonicii atât de complexe a siste- 
mului, în Critici, în Prolegomene, în Principiile metafizice ale ştiinţei naturii, 
scrisul lui Kant este dominat de preocuparea de a integra fiecare concept, 
fiecare teză şi observaţie, într-o țesătură tot mai complexă. O operaţie care, 
cu trecerea timpului, s-a dovedit a fi tot mai anevoioasă, mai greu de 
îndeplinit într-un mod satisfăcător. Într-o scrisoare către Mendelsohn, din 
august 1783, Kant se exprimă autocritic despre textul Criticii rațiunii pure : 


Nu mi-ar fi lipsit mijloacele explicitării fiecărui punct dificil dar, în 
decursul elaborării, simţeam neîncetat acea povară, ce se impotriveste atât 
de bine clarităţii, a unei cuprinderi extinse şi a amánuntelor ce perturbá 
perceperea corelaţiilor, îndepărtându-mă de aceasta [de claritate - n.m. 
M.F.] pentru a o recupera în cadrul unei viitoare tratări, dacă afirmaţiile 
mele, după cum speram, ar fi fost pe parcurs prinse în ceea ce priveşte 
ordinea lor ; deoarece nu întotdeauna cineva poate ghici de la sine, odată ce 
a pătruns un sistem şi s-a familiarizat cu conceptele acestuia, ce îi pare 
cititorului a fi obscur, ce îi pare a nu fi precizat sau insuficient demonstrat. 
Puţini sunt atât de fericiţi să poată gândi pentru sine şi, în acelaşi timp, în 
locul altora şi să poată găsi pentru toţi modalitatea adecvată de expunere. 
Există doar un singur Mendelsohn ! 


“Ceea ce l-a preocupat pe Kant pare să fi fost nu atât accesibilitatea, cât 
coerenţa întregului. După apariţia Întemeierii metafizicii moravurilor, dar 
înainte de publicarea Criticii raţiunii practice şi a celei de-a doua ediţii a 
Criticii rațiunii pure, el îi scria, în septembrie 1785, cu un anumit sentiment 
de nelinişte discipolului său Christian Gottfried Schütz : „Trebuie să-mi tin 
gândurile încontinuu legate ca să nu pierd firul care ţine laolaltă întregul 
sistem”. Mulţi ani mai târziu, în prefata celei de-a doua ediţii a Religiei în 
limitele raţiunii pure (ianuarie 1794), Kant va explica reținerea sa de a răspunde 
unor recenzenti ai cărţii invocând „greutăţile cu care mă întâmpină bátránetea, 
mai cu seamă când este vorba de prelucrarea unor idei abstracte”. În literatura 
de comentar şi exegeză, mai ales în cea mai recentă, s-a remarcat faptul că 
şi în perioada deplinei sale maturităţi filosofia critică a lui Kant a înregistrat 

evoluţii semnificative. A fost, aşadar, inevitabil ca filosoful să aibă greutăţi 
în armonizarea tuturor elementelor unui întreg de o enormă complexitate, 
ca unele dintre acestea să pară că se contrazic sau chiar să se contrazică. 

Dacă aşa stau lucrurile, urmează că orice contribuţie la o mai bună 
înţelegere a punctului de vedere a lui Kant, într-o problemă sau alta, va lua 
forma unei încercări de a preciza întrebările pentru a putea aprecia, în acest 
fel, care ar putea fi răspunsurile plauzibile ce pot fi găsite în scrierile sale. 
Formularea oricărei ipoteze interpretative va fi legată în mod firesc de 
evaluarea unor interpretări alternative şi nu o dată de angajarea în discuţii 
asupra conflictului interpretărilor. Oricine încearcă să depisteze care a fost 
poziţia lui Kant într-o problemă, fie ea relaţia metafizicii naturii corporale 
cu filosofia transcendentală şi cu ştiinţa matematică a naturii din vremea sa, 
fie dreptul oamenilor de a minţi cu intenţii bune, nu se va putea limita la 
studiul textelor relevante ale filosofului. Va fi necesar ca el să-şi confrunte 
concluziile cu punctele de vedere ale celor mai calificaţi cercetători ai 
operei lui Kant. Ceea ce presupune complicaţii şi ocoluri care pot cădea sub 
suspiciunea de pedanterie. Bănuiala acelui cititor care judecă simplu şi 
direct că, în acest caz, ar fi vorba de subtilitáti de dragul subtilitátilor, de un 
joc a cărui miză ar fi exersarea cu virtuozitate a unor abilităţi rafinate, este 
de înţeles, dar adesea nejustificată. În cazul unui autor cum este Kant, orice 
analiză care poate contribui la clarificarea poziţiei sale e un rezultat ce 
merită atenţie. lar aceasta nu doar din punctul de vedere al unui interes 
istoric-hermeneutic. 

A încerca să precizăm ce anume a vrut să spună Kant contemporanilor 
săi este, până la urmă, acel pas peste care nu se poate sări ori de câte ori 
vrem să stabilim ce anume ne spune el nouă, astăzi. În studiile de faţă, cele 
două interese merg mână în mână, chiar dacă li se acordă o pondere relativ 
diferită de la caz la caz. Actualitatea ideilor lui Kant va fi pusă în lumină 
uneori prin utilizarea lor drept fundal care ne ajută să înţelegem mai bine 
semnificaţia şi miza unor controverse ale prezentului, alteori prin exami- 
narea lor ca puncte de plecare şi sprijin ale unor orientări ale gândirii 
filosofice contemporane. 

În acele cercuri intelectuale dominate fie de relativismul postmodernist, 
fie de nostalgia transcendentului, raportarea permanentă la rațiune şi la 
puterea de judecare, pe care ne-o recomandă Kant, poate să apară agasantă 
sau plictisitoare. Convingerea mea este, dimpotrivă, că ea rămâne resursa 
noastră cea mai sigură. Şi tocmai acesta mi se pare a fi sensul în care ne 
putem asigura de perenitatea moştenirii pe care ne-a lăsat-o filosoful, la 
două sute de ani de la moartea sa. Cei care au urmat cu folos şcoala 

scrierilor kantiene nu vor construi niciodată un discurs teoretic pornind de 
la premise adoptate în mod necritic, şi nici nu vor încerca să evite asumarea 
tuturor consecinţelor principiilor pe care le acceptă, Iar dacă, aşa cum 
spunea un cunoscut autor de fabule, „aceasta între noi adesea o vedem”, ne 
vom aminti de chemarea „Înapoi la Kant! ”. 

Doresc să previn asupra facturii relativ diferite a studiilor reunite în 
acest volum. Cele pe teme de filosofie teoretică sunt mai savante. Ele se 
adresează cititorilor familiarizați nu numai cu scrierile lui Kant in acest 
domeniu, ci şi cu literatura contemporană de epistemologie şi filosofie a 
ştiinţei. Dimpotrivă, cele care discută teme ale filosofiei practice sunt, atât 
prin tonul discuţiei, cât şi prin raportare constantă la experienţe familiare, 
mai bine adaptate interesului unui cerc mai larg de cititori. Îmi iau de 
asemenea ingáduinta să avertizez că, în afara datelor bibliografice, notele 
conţin multe explicaţii, dezvoltări ale argumentării sau observaţii colaterale. 
Ele reprezintă, în acest sens, părţi ale textului. 

Şapte dintre aceste studii au fost scrise în ultimii doi ani pentru volumul 
de faţă. „Două concepte ale cunoaşterii” reprezintă o formă revizuită şi 
dezvoltată a textului „Zwei Erkenntnisbegriffe”, publicat în volumul Critic 
and Doctrinal in Kant, editat de Rodica Croitoru, Editura Universităţii, 
Bucureşti, 1992, şi în revista Noesis, vol. XVIII, 1993. „Kant în cultura 
filosofică românească” reia pasaje din două texte cu acelaşi titlu, publicate 
în Revista de Filosofie, 6/1994, şi în cartea mea Cum recunoaştem pasărea 
Minervei ? Reflecţii asupra percepției filosofiei în cultura românească, 
Editura Fundaţiei Culturale Române, Bucureşti, 1998. În sfârşit, „Ideea 
kantianá a luminării” din volumul Filosofia practică a lui Kant, Editura 
Polirom, 2000, este un text preluat aici fără modificări. O formă prescurtată 
a primului studiu, „Filosofia transcendentală şi principiile metafizice ale 
ştiinţei naturii”, a apărut în Revista de Filosofie, 3-4/2004. 

Îmi face plăcere să exprim şi pe această cale mulţumiri unor colegi care 
m-au ajutat în diferite feluri. Alexandru Boboc şi Cristian Hatu mi-au pus 
la dispoziţie texte din literatura kantianá care nu pot fi găsite în bibliotecile 
noastre. Am beneficiat de observaţiile şi sugestiile lui Ilie Pârvu şi Valentin 
Mureşan, cercetători activi ai gândirii lui Kant, ale căror prestații academice 
le apreciez în mod deosebit. Le rămân recunoscător că şi-au dat osteneala 
să citească unele dintre studiile mele. Titus Lateş, de la Biblioteca Facultăţii 
de Filosofie a Universităţii Bucureşti, mi-a înlesnit accesul la multe lucrări 
din literatura pe care am cercetat-o. 

Autorul, 
februarie 2005 


Prescurtări ale titlurilor unor lucrări 
ale lui Kant în traducere românească 


CRP - Critica raţiunii pure 

Pr. - Prolegomene la orice metafizică viitoare care se va putea 
înfățişa drept ştiinţă 

Imm - Întemeierea metafizicii moravurilor 

Pmsn - Principiile metafizice ale ştiinţei naturii 

Crp - Critica raţiunii practice 

Cpj - Critica puterii de judecare 

Rirp - Religia în limitele raţiunii pure 

Mm - Metafizica moravurilor 

Pmtv - „Principiile metafizice ale teoriei virtuţii”, a doua parte 
a Metafizicii moravurilor 


Filosofia transcendentală şi principiile 
metafizice ale ştiinţei naturii 


Nume mari din tradiţia exegezei operei lui Kant, precum şi 
comentatori mai recenti sunt de acord că două interese au stat în 
centrul preocupărilor filosofului, în perioada numită precritică : cel 
pentru analiza unor concepte şi principii fundamentale ale ştiinţelor 
naturii şi acela pentru determinarea naturii şi legitimitátii cunoaşterii 
metafizice. Cu greu s-ar putea contesta că aceste două interese se 
regăsesc în opera de maturitate a lui Kant, în filosofia lui critică. Ne 
putem, prin urmare, întreba : care sunt acele elaborări teoretice prin 
care Kant a dat curs acestor interese? Care este relaţia dintre 
întemeierea kantiană a metafizicii şi elaborarea principiilor metafizice 
ale ştiinţei matematice a naturii? Răspunsul la prima întrebare este 
simplu. Legitimarea metafizicii ca ştiinţă a fost înfăptuită de Kant 
prin elaborarea filosofiei sale transcendentale, expusă în Critica 
rațiunii pure (prescurtat CRP) şi în Prolegomene (prescurtat Pr.), iar 
cercetarea fundamentelor metafizice ale ştiinţei naturii a fost între- 
prinsă în mod sistematic în lucrarea Principiile metafizice ale ştiinţei 
naturii (prescurtat Pmsn)!. Această din urmă lucrare apare în 1786, 
cu puţin timp înainte de publicarea celei de-a doua ediţii a CRP 
(1787). În schimb, căutarea răspunsului la cea de-a doua întrebare a 
condus, odată cu trecerea timpului, la analize tot mai complexe şi la 
concluzii tot mai controversate. 

În unul din capitolele părţii finale a CRP, intitulat „Arhitectonica 
raţiunii”, Kant va caracteriza metafizica drept o expunere a cunoaş- 
terii fiolosofice - cunoaşterea din concepte - în unitatea ei siste- 
maticá. Metafizica este fie metafizica folosirii speculative, fie metafizica 

folosirii practice a raţiunii pure. Cea dintâi, singura care ne interesează 
aici, este numită metafizica naturii. (Termenul natură este folosit la 
Kant pentru toate obiectele date simţurilor noastre, prin urmare atât 
pentru natura corporală, materială, cât şi pentru natura gânditoare.) 
Metafizica naturii este alcătuită, la rândul ei, din filosofia transcen- 
dentală şi din fiziologia raţiunii pure. În filosofia transcendentală, 
intelectul şi raţiunea se raportează la „obiecte în genere”, în fizio- 
logie la „obiecte date”. Filosofia transcendentală formulează condiţiile 
posibilităţii experienţei, care sunt în egală măsură condiţii ale cunoaş- 
terii naturii corporale şi a celei sufleteşti. Condiţiile experienţei în 
genere sunt condiţii ale posibilităţii obiectelor experienţei. În expri- 
marea caracteristică lui Kant, principiile oricărei experienţe posibile 
sunt legi universale ale naturii, care pot fi cunoscute a priori. 
Metafizica naturii corporale este numită de Kant fizică rațională sau, de 
cele mai multe ori, fizică pură. El atrage atenţia asupra distinctiei 
dintre fizica rațională (physica rationalis) şi ştiinţa matematică a 
naturii, numită pe atunci şi fizică generală (physica generalis)". În 
„Cuvântul înainte” la Pmsn, autorul revine asupra unora dintre 
aceste distincţii. Kant precizează încă o dată că „partea transcen- 
dentală a metafizicii naturii” nu se raportează la obiecte determinate 
ale experienţei, ci formulează condiţiile posibilităţii experienţei în 
genere, legile universale ale naturii. În măsura în care se ocupă de 
obiecte date simţurilor, ea va fi o metafizică a naturii corporale sau 
a naturii gânditoare deoarece principiile transcendentale vor fi apli- 
cate la două genuri diferite de obiecte. În acest sens, Kant distinge 
între filosofia transcendentală, ca „metafizică generală a naturii”, şi 
„metafizica specială a naturii"?. Spre deosebire de natura corporală, 
Kant apreciază că natura gânditoare (sufletul) nu poate să devină 
obiect al unei ştiinţe. Şi anume, deoarece obiectele simțului intern 
nu pot fi construite în intuiţie. Matematica nu le este, în principiu, 
aplicabilă. Sunt posibile descrieri empirice ale obiectelor simțului 
intern, dar nu este posibilă o ştiinţă cu privire la ele. Există, aşadar, 
o singură ştiinţă despre natură, în sensul pe care-l dă Kant termenului 
natură, şi anume ştiinţa despre obiectele simțului extern, ale căror 
concepte pot fi construite în intuiţie. Principiile metafizice ale ştiinţei 
naturii vor fi, prin urmare, principiile ştiinţei naturii corporale, ale 

fizicii. Dacă nu există o ştiinţă a priori a naturii gânditoare, aşa cum 
există una a naturii corporale, rezultă că exemplele care oferă semni- 
ficatie conceptelor şi principiilor pure ale intelectului vor trebui 
luate din ştiinţa naturii corporale. Iată de ce generalitatea mai mare 
a categoriilor şi principiilor filosofiei transcendentale nu implică 
extinderea acestora într-un domeniu mai larg de obiecte ale experienţei. 

În Pmsn, Kant îşi propune elaborarea metafizicii speciale ca 
parte pură a fizicii, ca „fizică purá"^. Autorul apreciază cá în 
domeniul cunoaşterii naturii corporale este important să se determine 
„ceea ce poate realiza raţiunea cu propriile ei puteri şi unde limitele 
capacităţii sale fac astfel ca ea să aibă nevoie de ajutorul principiilor 
experienței”. Kant formulează, totodată, observația că „fizicienii 
matematicieni” nu se pot lipsi de concepte şi principii „metafizice”, 
concepte cum sunt cele de materie, mişcare, umplere a spaţiului sau 
inerție. Ei postulează de obicei asemenea concepte şi principii, dar 
fără a le cerceta sursele a priori$. 

Ce spune Kant despre relaţia dintre metafizica generală şi cea 
specială, dintre filosofia transcendentală şi principiile metafizice ale 
ştiinţei naturii? Afirmația ce revine în cartea sa este aceea cá 
principiile metafizice ale ştiinţei naturii sunt elaborate prin „aplicarea” 
conceptelor şi principiilor pure ale intelectului noţiunii empirice de 
materie”. Tabela categoriilor este schema care asigură completi- 
tudinea metafizicii naturii corporale. Kant cercetează în Pmsn deter- 
minările conceptului de materie prin raportare la cele patru clase de 
concepte pure ale intelectului : cantitate, calitate, relaţie şi modalitate. 
Iar în capitolul al treilea al Pmsn, intitulat „Principiile metafizice 
ale mecanicii”, el formulează trei legi ale mişcării drept contrapárti 
ale celor trei analogii ale experienţei. Kant caracterizează demons- 
tratia fiecăreia dintre aceste legi afirmând că enunţul uneia dintre 
analogiile experienţei, ca enunţ al metafizicii generale, este „pus la 
bază” sau „pus ca temei” (zum Grunde gelegt) sau că pentru demons- 
tratie trebuie „împrumutat” (entlehnt) un enunţ al metafizicii generale. 

În tradiţia mai veche a exegezei kantiene, caracterizarea dată de 
autorul Pmsn relaţiei dintre metafizica generală şi cea specială, 
potrivit căreia principiile celei din urmă sunt formulate prin aplicarea 
principiilor filosofiei transcendentale noţiunii de materie şi constituie 

exemple in concreto ale acestora, a fost socotită neproblematică şi 
nu a constituit obiect de discuţie şi de controversă. Apreciată drept 
un produs oarecum secundar al aplicării categoriilor şi principiilor 
filosofiei transcendentale, scurta lucrare publicată de Kant în 1786 
nu a atras în mod deosebit atenţia şi interesul comentatorilor. Ernst 
Cassirer, în cunoscuta lui monografie consacrată lui Kant, o califică 
drept o nouă schiţă a filosofiei naturii a lui Kant ; referindu-se apoi 
la analogiile experienţei, el scrie : „Pmsn oferă expunerea concretă 
a ideilor fundamentale dezvoltate aici. Ea [lucrarea - n.m., M.F.] 
prezintă cele trei leges motus de la care a plecat Newton - legea 
inertiei, legea proportionalitátii cauzei şi efectului şi legea egalităţii 
acţiunii şi reacţiunii — drept intipáriri speciale (bestimmte Ausprägungen) 
ale principiilor sintetice generale ale relaţiei”8. Si cu asta autorul 
trece mai departe. 

Expresii ca „aplicaţii”, „exemple in concreto" sugerează faptul 
că, elaborând filosofia transcendentală, Kant ar fi urmărit să stabi- 
lească acele condiţii care fac posibilă experienţa, altfel spus cunoaş- 
terea noastră despre fapte în genere. Ulterior, prin „aplicarea” 
categoriilor şi principiilor filosofiei transcendentale, Kant ar fi formulat 
principiile metafizice ale ştiinţei naturii. Metafizica specială s-ar 
situa, aşadar, în continuarea celei generale. Categoriile şi principiile 
metafizicii generale capătă anumite specificări atunci când sunt 
aplicate genului aparte de obiecte şi relaţii ale simțului extern, 
desemnat de Kant prin expresia „natură corporală”. O relaţie de 
dependenţă în sens invers a metafizicii generale de metafizica specială 
şi, prin urmare, de ştiinţa matematică a naturii nu este avută în 
vedere. O observaţie care, în contextul discuţiei asupra relaţiei dintre 
filosofia transcendentală şi cercetarea condiţiilor de posibilitate ale 
ştiinţei matematice a naturii, poate căpăta funcţia unui avertisment 
este cea găsită în scrisoarea lui Kant, din septembrie 1875, către 
Chr.G. Schütz („Înainte de a trece la promisa metafizică a naturii, 
eu a trebuit să o stabilesc pe aceea care este o simplă aplicare a 
acesteia...”), dar ea nu a atras mult timp atenţia comentatorilor. S-a 
presupus în mod tacit că filosofia transcendentală elaborată în 
CRP este in mare măsură independentă de reflectia lui Kant asupra 
posibilităţii unei ştiinţe matematice a naturii, mai precis asupra 

batni 


posibilităţii unor corelaţii legice care au atributele universalitátii si 
necesității. 

Mult timp, până în ultimele decenii, elaborarea dată de Kant 
principiilor metafizice ale ştiinţei naturii nu s-a bucurat de atenţia 
comentatorilor filosofiei sale teoretice. A căzut astfel în uitare şi o 
orientare interpretativă, promovată de neokantianismul timpuriu, 
îndeosebi prin opera lui Hermann Cohen, care propune drept cheie 
pentru înţelegerea filosofiei transcendentale cercetarea relaţiei ei cu 
fizica newtoniană, mijlocită de principiile metafizice ale ştiinţei 
naturii. Faptul că filosofia secolelor XVII-XVIII nu înfăţişează în 
mod clar relaţia ei internă cu noua ştiinţă matematică a naturii a fost 
apreciat de Cohen drept o „trăsătură tragică” a celei dintâi. Funda- 
mentele metafizice ale ştiinţei matematice a naturii nu ar fi fost bine 
înţelese înaintea lui Kant. Autorul CRP ar fi întreprins, pentru prima 
dată, o cercetare sistematică a acestora. În acest sens, Newton este 
caracterizat de Cohen drept „precursorul” lui Kant, iar acesta din urmă 
drept cel care „a desăvârşit” opera celui dintâi”. Cohen susţine că, 
pentru Kant, prima îndatorire a filosofiei era determinarea conceptului 
ştiinţei newtoniene. Această determinare ar fi fost centrul în jurul 
căruia se învârtea filosofia lui teoretică. „Orientând... interogatia 
filosofică spre ştiinţa matematică a naturii, el o precizează, mai 
întâi, drept întrebare nu cu privire la cunoaştere pur şi simplu, prin 
care fiecare poate să înţeleagă ceva diferit, ci cu privire la cea oferită 
de ştiinţa matematică a naturii.” 0 

Aceasta este o temă care va reveni în discuţie abia în ultimele 
decenii. 

Într-un articol publicat în 1961, E.W. Schipper!! constata că în 
interpretarea curentă, acreditată şi de reputați comentatori de limbă 
engleză ca N.K. Smith şi H.J. Paton, categoriile şi principiile 
intelectului pur sunt raportate la cunoştinţele noastre despre fapte în 
genere, în primul rând la cele din viaţa de toate zilele. Această 
interpretare, susţine autorul, nu dă totuşi socoteală de modul în care 
se raportează Kant la scepticismul lui Hume, care contestă posibilitatea 
de a stabili corelaţii universale şi necesare între fapte. Kant ar fi 
admis - afirmă Schipper - că observaţiei comune îi sunt accesibile 
doaranidumu;-asocieri repetabile ale faptelor, şi nu legi universale 

şi necesare. Cunoaşterea comună nu oferă terenul pe care poate fi 
făcută distincţia dintre o simplă succesiune subiectivă a stărilor în 
percepţie şi o corelaţie necesară a obiectelor. Tocmai descoperirea 
unor corelaţii care au atributul necesităţii şi universalităţii distinge 
ştiinţa exactă de simpla înregistrare a unor succesiuni repetate ale 
aceloraşi fenomene în observaţia comună. Asocieri ale faptelor pe 
temeiul succesiunii lor constante, cum sunt scăderea temperaturii şi 
solidificarea apei sau zdruncinarea temeliei şi prăbuşirea unei clădiri, 
vor fi cunoscute drept corelaţii necesare abia prin intervenţia princi- 
piului cauzalitátii. Prin urmare, pe terenul observaţiei comune nu va 
putea fi depăşit scepticismul lui Hume. Răspunsul dat de Kant lui 
Hume se sprijină pe analiza posibilităţii legilor ştiinţei matematice a 
naturii. Tocmai această analiză este cea care a susţinut formularea 
analogiilor experienţei, în particular a celei de-a doua analogii a 
experienţei „principiul succesiunii în timp după legea cauzalităţii”. 
În lipsa ei, Kant nu ar fi putut trece dincolo de un punct de vedere 
empirist, precum cel al lui Hume, potrivit căruia experienţa este „o 
simplă compunere empirică a perceptiilor "!?. 

Lui Schipper i-a răspuns un cunoscut cercetător kantian german, 
Hansgeorg Hoppe. Acesta a contestat in mod explicit şi categoric 
punctul de vedere potrivit căruia raportarea la ştiinţa matematică a 
naturii din epocă a fost esenţială pentru elaborarea pe care a dat-o 
Kant filosofiei sale transcendentale. Chiar dacă în Pr. Kant prezintă 
filosofia transcendentală ca răspuns la întrebarea „Cum este posibilă 
fizica pură ? ”, distincţia dintre experienţa comună şi cea ştiinţifică 
nu are nimic comun cu problema transcendentală, scrie Hoppe’. În 
general, distincţia dintre experienţa comună şi ştiinţa exactă a naturii 
ar fi lipsită de relevanţă pentru conceptul filosofiei transcendentale. 
Kant nu l-ar fi criticat pe Hume din perspectiva concluziilor la care 
a fost condus de cercetarea sa asupra modului cum este posibilă o 
Ştiinţă ca ştiinţa newtonianá. Referirile la ştiinţa exactă a naturii in 
CRP sau Pr. nu susţin supoziţia că o distincţie ca aceea dintre cunoaş- 
terea comună şi ştiinţă ar fi avut vreo semnificaţie pentru elaborarea 
filosofiei transcendentale. Problemele cunoaşterii ştiinţifice vor fi 
abordate de Kant abia în Pmsn. În acest sens, apreciază Hoppe, 
este semnificativ şi faptul că în CRP se vorbeşte de legi cauzale 

particulare - legile ştiinţei naturii - doar în capitolul „Despre 
folosirea regulativă a ideilor raţiunii”. Acest capitol ţine însă de 
„Dialectica transcendentală”, şi nu de „Analitica transcendentală”. 

Se poate observa că în argumentarea lui Hoppe sunt diferenţiate 
şi tratate distinct două afirmaţii: afirmaţia că filosofia transcen- 
dentală a fost elaborată de Kant ca teorie a experienţei, a cunoaşterii 
cu valoare obiectivă în genere, şi afirmaţia că sistemul de concepte 
şi principii al Analiticii în general şi răspunsul pe care l-a dat Kant 
lui Hume în particular se sprijină pe analiza condiţiilor de posibilitate 
ale unor corelaţii legice cum sunt cele formulate de ştiinţa matema- 
tică a naturii'^. 

Ce anume se urmăreşte prin această subliniere a irelevantei cercetării 
condiţiilor de posibilitate ale unor enunturi cum sunt cele ale ştiinţei 
matematice a naturii pentru elaborarea filosofiei transcendentale 
transpare cu mai multă claritate într-o lucrare, din aceeaşi perioadă, 
a lui Lothar Schäffer. Ca şi Hoppe, Schäffer respinge orice asociere 
a filosofiei transcendentale cu fizica newtoniană şi se referă apoi la 
consecinţele unei asemenea asocieri, pe care, în termenii următori, 
le apreciază ca nedorite : 


Gândirea transcendentală nu se lasă prinsă în mod satisfăcător dinspre 
fizică. Identificarea în conţinut a conceptelor kantiene cu enunturi ale 
fizicii newtoniene devine fatală, dacă prin aceasta gândirea lui Kant este 
atrasă în întregime în sfera fizicii clasice astfel încât prin fizica nouă 
determinările kantiene ar trebui considerate drept depăşite, ca şi cele ale 
lui Newton”. 


Argumentele autorului ar putea fi reconstituite după cum urmează : 
dacă filosofia transcendentală a lui Kant nu a fost elaborată pornind 
de la analiza fundamentelor metafizice ale ştiinţei newtoniene, rezultă 
că ea nu va fi în nici un fel afectată de evoluţia ulterioară a gândirii 
fizice. Această concluzie a fost adesea susţinută prin sublinierea că 
cercetarea condiţiilor de posibilitate ale ştiinţei matematice a naturii 
a fost întreprinsă de Kant în Pmsn, şi nu in CRP. Iată de ce schim- 
bările în fundamentele cunoaşterii fizice, care au avut loc îndeosebi 
în secolul XX, nu ar afecta câtuşi de puţin filosofia transcendentală 
formulată în CRP!6. 

Printre autorii angajaţi în susţinerea ideii autonomiei depline a 
„Analiticii transcendentale” faţă de preocupările lui Kant pentru 
cercetarea fundamentelor ştiinţei matematice a naturii se numără 
Lewis White Beck, considerat pe bună dreptate, în anii '60-'80, 
drept decanul cercetătorilor kantieni de limbă engleză. Din acest 
punct de vedere, semnificative sunt îndeosebi unele dintre consideratiile 
sale asupra conceptului cauzalitátii la Hume şi Kant. Dacă acceptăm 
supoziţia cá la Hume analiza conceptului cauzalităţii are loc prin 
raportare la cunoaşterea comună, în timp ce la Kant ea este condusă 
de intenţia de a întemeia legile cauzale ale ştiinţei teoretice a naturii, 
ar fi firesc să ne aşteptăm ca aceşti doi gânditori să ajungă la concluzii 
incompatibile. Beck va încerca să arate că lucrurile nu stau aşa şi să 
ofere astfel o apărare indirectă a tezei autonomiei filosofiei transcen- 
dentale în raport cu cercetarea fundamentelor ştiinţei newtoniene. 
Într-un articol, sugestiv intitulat „Un Hume prusac şi un Kant 
scoţian”, autorul sustine cá în abordarea temei cauzalităţii la Hume 
pot fi distinse două întrebări: (1) Are orice eveniment o cauză ? (2) 
Există o relaţie necesară între cauze şi efecte ? Hume ar fi admis - 
afirmă Beck - că enunţul „Orice eveniment are o cauză” este un 
enunţ a priori şi, prin urmare, necesar şi ar fi negat totodată că 
diferite conexiuni dintre cauze şi efecte particulare au un caracter 
necesar, cu alte cuvinte existenţa unor relaţii cauzale cu caracter 
legic. lar poziţia lui Kant nu ar fi fost esenţial diferită. Aceasta 
deoarece cea de-a doua analogie a experienţei („Toate schimbările 
au loc după legea legăturii dintre cauză şi efect”) ar afirma doar că 
orice schimbare are o cauză („Când deci aflăm prin experienţă că se 
întâmplă ceva, presupunem întotdeauna că ceva îl precedă şi căruia 
acel ceva îi urmează în virtutea unei reguli”), şi nu existenţa unor 
legi cauzale particulare". Nu ar exista, prin urmare, nici o relaţie 
între analogia a doua, ca principiu al filosofiei transcendentale, şi 
preocupările lui Kant pentru cercetarea posibilităţii acelor relaţii 
universale şi necesare care sunt legile fizicii newtoniene. 

Din cele spuse rezultă clar că una din mizele răspunsului la 
întrebarea dacă filosofia transcendentală este la Kant o teorie asupra 
condiţiilor posibilităţii experienţei în genere, care poate fi socotită 
independentă de cercetarea fundamentelor metafizice ale ştiinţei 

exacte, este aceea dacă principiile celei dintâi au fost sau nu afectate 
de evoluţii ştiinţifice ulterioare, cum sunt cele pe care le-a reprezentat 
teoria relativităţii şi teoria cuantelor. Merită să fie semnalat că 
argumentele acelor autori care contestă existenţa unei relaţii interne 
strânse între „Analitică” şi teoria ştiinţei naturii a lui Kant erau 
îndreptate nu numai împotriva adversarilor filosofiei transcendentale, 
bunăoară a empiriştilor logici, ci şi împotriva poziţiilor susţinute în 
cunoscute lucrări de exegeză a filosofiei teoretice a lui Kant din anii 
"50 şi '60. Astfel, Stephan Körner aprecia, în monografia sa consa- 
crată lui Kant, că autorul CRP a greşit ridicând principii ce constituie 
condiţii ale posibilităţii ştiinţei newtoniene la rangul de condiţii ale 
posibilităţii ştiinţei matematice a naturii şi ale experienţei în genere. 
Kórner admitea că în construcţia sistematică a „Analiticii” sale Kant 
a pornit de la supoziţia că fundamentele ştiinţei teoretice a naturii 
din epoca sa reprezintă fundamente şi cadre ale gândirii ştiinţifice în 
genere'?. Dezvoltarea ulterioară a fizicii teoretice nu a confirmat 
însă această supoziţie. Există o reală incompatibilitate între princi- 
piile filosofiei transcendentale şi evoluţii care au marcat în mod 
profund gândirea ştiinţifică după Kant, conchide Kórner. Cunoscuta 
lucrare a lui Peter F. Strawson consacrată CRP formulează concluzii 
în anumite privinţe asemănătoare. În elaborarea filosofiei transcen- 
dentale, Kant nu numai că ar fi pornit de la presupunerea că există 
principii universal valabile care stau la baza gândirii ştiinţifice în 
genere, dar chiar ar fi crezut că ele pot fi identificate prin cercetarea 
fundamentelor ştiinţei exacte a naturii din epoca sa. Deşi Strawson 
apreciază că asemenea principii nu sunt susceptibile de o infirmare 
directă, el afirmă că acestea pot fi abandonate şi au fost efectiv 
abandonate atunci când gândirea ştiinţifică a intrat într-o nouă fază 
a evoluţiei ei. Ceea ce nu ne-ar împiedica să recunoaştem că degajarea 
unora din presupozitiile metafizice ale ştiinţei newtoniene reprezintă 
o prestație remarcabilă a lui Kant, care poate fi luată drept model de 
către cei care şi-ar asuma o sarcină asemănătoare în cazul fizicii 
relativiste sau cuantice”. 

Teza autonomiei depline a metafizicii generale în raport cu metafizica 
specială, separarea „Analiticii transcendentale” de cercetarea condiţiilor 
de posibilitate ale ştiinţei newtoniene, a primit cele mai ample 

elaborări în lucrări mai recente consacrate teoriei ştiinţei a lui Kant 
de către Gordon G. Brittan jr. şi Gerd Buchdahl. Iată câteva din 
argumentele acestor autori. 

În cartea sa Kant's Philosophy of Science, Brittan critică în mod 
sistematic punctul de vedere formulat pentru prima dată de Hermann 
Cohen potrivit căruia tocmai cercetarea fundamentelor metafizice 
ale ştiinţei newtoniene ar reprezenta poarta de intrare în filosofia 
transcendentală a lui Kant. Obiectul examenului său critic îl constituie 
câteva supoziţii. În primul rând, supoziţia că autorul CRP şi-ar fi 
propus întemeierea fizicii newtoniene. În al doilea rând, sugestia că 
punctul de plecare şi de sprijin al „Analiticii” ar fi fost aşa-numitele 
principii metafizice ale ştiinţei naturii şi că, prin ele, filosofia transcen- 
dentală ar fi legată de ştiinţa matematică a naturii din epocă. De 
unde şi consecinţa că punerea în discuţie şi revizuirea acestor principii, 
prin evoluţiile pe care le-a cunoscut gândirea fizică, s-ar răsfrânge 
asupra metafizicii generale a lui Kant. Aceasta din urmă nu ar putea 
fi înţeleasă decât într-o perspectivă istorică, după cum afirmă Strawson. 

Autorul argumentează că teoria experienţei a lui Kant a fost 
gândită drept un cadru valabil atât pentru cunoaşterea comună, Cât şi 
pentru ştiinţa matematică a naturii în genere??. Nucleul argumentării 
lui Brittan îl constituie caracterizarea principiilor filosofiei transcen- 
sintetice a priori ale „Analiticii” determină ceea ce este în mod real 
posibil. Ele sunt valabile pentru toate obiectele în mod real posibile. 
presupoziţii ultime. E] le-a gândit însă drept condiţii necesare şi nu 
suficiente ale experienţei. Elaborarea principiilor „Analiticii” va 
trebui să fie înţeleasă, aşadar, drept un proiect clar despărţit de cel 
al cercetării fundamentelor metafizice ale ştiinţei naturii. Filosofia 
transcendentală oferă doar cadrul general al unei asemenea cercetări, 
ea este independentă de teoria ştiinţei a lui Kant. Autorul admite că 
anumite exprimări ale lui Kant din Pmsn pot sugera o relaţie mai 
strânsă între filosofia transcendentală şi a sa teorie a ştiinţei. E vorba 
de exprimări ca aceea că prima lege a mecanicii („În toate schim- 
bările naturii corporale cantitatea de materie rămâne aceeaşi, nespo- 


x» 


ritá şi nemicşorată”) este derivată din prima analogie a experienţei, din 

principiul permanentei substanţei. Este însă în spiritul gândirii lui 
Kant, chiar dacă nu întotdeauna în litera exprimărilor sale, susţine 
Brittan, ca principiile filosofiei transcendentale să fie înţelese doar 
drept condiţii necesare de posibilitate pentru principiile metafizice 
ale ştiinţelor naturii, şi cu atât mai mult pentru legi cum sunt cele 
formulate de Newton, în acelaşi sens în care ele sunt condiţii ale 
bilitatea unor enunturi cu valoare obiectivă, şi nu a unor enunţuri 
universale şi necesare, cum sunt legile ştiinţei newtoniene. 

Brittan recunoaşte, pe de altă parte, că proiectul kantian al 
elaborării condiţiilor care fac posibilă experienţa, ca „presupoziţii 
ultime”, s-a dovedit iluzoriu. Într-un anumit orizont al cunoaşterii, 
suntem în mod inevitabil tentaţi să considerăm presupoziţiile acestei 
Kant nu s-a putut sustrage unei asemenea tentaţii. De exemplu, 
pentru el o mişcare fizică ce nu poate fi caracterizată prin momentul 
şi poziţia mobilului nu va fi apreciată drept „în mod real posibilă”. 
lată de ce principii fizice cum sunt relaţiile de indeterminare din 
mecanica cuantică nu pot fi puse de acord cu teoria kantianá a 
experienţei. Unele dintre enunturile caracterizate de Kant drept 
sintetice a priori vor fi apreciate din perspectiva fizicii actuale nu 
atât drept false, cât irelevante?!. Ceea ce arată cât de greu este să se 
traseze o linie de separație valabilă o dată pentru totdeauna între 
principii metafizice şi enunturi care sunt sub controlul experienţei. 
Brittan conchide : 


Poate cá este timpul să înţelegem caracterul inadecvat al afirmației lui 
Kant că o mulţime particulară de presupozitii poate fi garantată o dată 
pentru totdeauna, în scopul de a înţelege adevărul unei alte afirmaţii, şi 
anume că în orice moment dat al timpului ştiinţa constă atât din elemente 
a priori, cât şi din elemente empirice”. 


Acceptând concluzia că graniţa dintre propoziţii care prescriu 
condiţii ale posibilităţii experienţei şi propoziţii care ne oferă cunoştinţe 
despre realitate este una mobilă, că ea nu va putea fi trasată decât 


înăuntrul unui anumit orizont istoric al cunoaşterii, Brittan se apropie 

de unele din concluziile formulate de Kórner şi Strawson. Ceea ce 
nu este în favoarea ideii centrale a interpretării sale. Căci dacă 
admitem că proiectul filosofiei transcendentale nu a reuşit în intenţia 
sa de a degaja presupoziţiile ultime ale experienţei, iar revoluțiile 
gândirii ştiinţifice par să indice că un asemenea proiect nu poate în 
genere să reuşească, rezultă că teza potrivit căreia filosofia transcen- 
dentală şi cercetarea principiilor metafizice ale ştiinţei naturii consti- 
tuie în opera lui Kant două întreprinderi clar despărțite pierde mult 
în plauzibilitate şi putere de convingere. Înainte de a trage însă o 
asemenea concluzie va trebui să examinăm argumentele lui Buchdahl, 
care a formulat în mai multe lucrări publicate în ultimele decenii 
ceea ce am putea califica drept versiunea cea mai elaborată şi 
influentă a acestei teze interpretative. 

Buchdahl susţine că există un spaţiu gol între filosofia transcen- 
dentală şi teoria ştiinţei a lui Kant, care indică existenţa a ceea ce el 
numeşte o louseness of fit, o slăbire a potrivirii între ele. Filosofia 
teoretică a lui Kant ar fi mai puţin sistematică decât poate ea apărea 
la prima vedere. Consecința acceptării unei asemenea concluzii nu 
este greu de întrevăzut. Dacă nu există o relaţie esenţială între 
filosofia transcendentală şi cercetarea principiilor metafizice ale 
ştiinţei naturii urmează că răsfrângerea inevitabilă a noilor evoluţii 
ştiinţifice asupra celei din urmă nu o va afecta pe cea dintâi. Cu 
referire directă la demonstrațiile date de Kant legilor mişcării în 
capitolul al treilea al Pmsn, Buchdahl afirmă că ele nu trebuie 
înţelese drept derivări din principii a priori mai înalte, care au fost 
formulate în „Analitică”. Relaţiile dintre metafizica generală şi 
specială ar fi, dimpotrivă, „neprecise în cel mai înalt grad" (extremely 
louse)”2. Kant şi-ar fi propus ce-i drept să „demonstreze” legea a 
treia a mişcării („În orice transmitere a mişcării, acţiunea şi reacţiunea 
sunt egale una în raport cu alta”) pe baza celei de-a treia analogii a 
exprientei („Toate substanţele, întrucât pot fi percepute în spaţiu ca 
simultane, sunt într-o acţiune reciprocă universală”). Însă ar fi greşit 
să credem că prima relaţie a fost derivată logic din cea de-a doua. 
Ceea ce şi-ar fi propus Kant ar fi fost să arate că legea a treia a 
mişcării nu poate fi obţinută din datele de observaţie, că ea se 
sprijină pe consideraţii care nu sunt „pur empirice”. Buchdahl admite 

că desfăşurarea analizei principiilor metafizice ale ştiinţei naturii pe 
baza tabelei categoriilor creează impresia înşelătoare că ele ar fi fost 
obţinute pur şi simplu prin aplicarea principiilor metafizicii generale 
naturii corporale. În realitate, legile kantiene ale mişcării şi în genere 
caracterizarea dată naturii corporale in Pmsn s-ar baza pe concepte 
şi construcţii care au doar o „asemănare analogică” cu cele ale 
„Analiticii”. De aici concluzia că ştiinţa postnewtoniană nu poate să 
afecteze in nici un fel metafizica generală a lui Kant”. 

Teza lui Buchdahl este că obiectivul urmărit de Kant in Pmsn ar 
fi fost să arate, prin raportare la categoriile şi principiile transcen- 
dentale, posibilitatea acelor concepte şi legi care constituie „partea 
pură” a ştiinţei naturii, şi nu să ofere o întemeiere a acestora. Altfel 
spus, Kant şi-ar fi propus să integreze aceste concepte şi legi în 
„structura generală a experienţei”. În discuţie ar fi, aşadar, inteligi- 
bilitatea principiilor metafizicii naturii corporale, şi nu justificarea 
adevărului lor. Caracterizată în acest fel, relaţia dintre metafizica 
generală şi cea specială ne apare drept „destul de slabă”. Tabela catego- 
riilor oferă doar un „ghid” pentru cercetarea fundamentelor conceptuale 
ale ştiinţei naturii?5. Ceea ce Kant şi-ar fi propus în Pmsn ar fi fost 
evidenţierea structurii conceptuale de bază a ştiinţei naturii din epoca 
sa, şi nu probarea validității principiilor ei. 

Buchdahl admite, totodată, că ceea ce Kant a prezentat drept 
principii ale fizicii pure nu sunt enunturi compatibile cu orice 
dezvoltare ulterioară a ştiinţei. Ele nu sunt, prin urmare, a priori 
într-un sens absolut al termenului. Dar ele nu pot fi nici confruntate 
în mod direct cu rezultate relativ disparate ale observaţiei şi experi- 
mentului. În acest sens, ele sunt totuşi principii de natură metafizică 
şi, prin urmare, relativ a priori. Buchdahl sugerează că întreprin- 
derea lui Kant din Pmsn seamănă cu acele cercetări ale cadrului 
conceptual al ştiinţei pe care le propun astăzi filosofii de orientare 
analitică. Aceasta este o sugestie care va fi primită cu rezerve de 
către toţi cercetătorii preocupaţi să integreze cât mai strâns opera lui 
Kant în contextul gândirii epocii sale. 

Buchdahl consideră drept „absurdă” tendinţa de a califica mutaţiile 
care au survenit în fundamentele gândirii fizice după Kant drept o 
infirmare a filosofiei sale transcendentale. Alternativa pe care o 

propune este exprimată printr-o formulare destul de prudentă şi de vagă 
anume că, odată ce s-au produs asemenea mutații, aplicarea principiilor 
filosofiei transcendentale la analiza fundamentelor conceptuale ale 
fizicii nu va mai putea avea loc „în modul preconizat de Kant"?6, 
Ín sustinerea tezei unei legáturi slabe sau relativ imprecise intre 
metafizica generală şi metafizica specială un loc deosebit îl ocupă 
distincţia propusă de Buchdahl între trei tipuri de condiţii de posibili- 
tate sau de cerinţe metodologice, o distincţie despre care el crede că 
este cel puţin în spiritul gândirii lui Kant. Un prim tip de cerinţe sunt 
cele care se referă la probe empirice. Prin raportare la ele se 
determină dacă o ipoteză este bine susţinută de fapte. Al doilea tip 
de cerinţe priveşte coerenţa diferitelor legi şi ipoteze între ele şi cu 
cele din domenii de cercetare învecinate. În sfârşit, cel de-al treilea 
tip de cerinţe sunt condiţii de posibilitate ale cunoaşterii ştiinţifice 
sau ale cunoaşterii obiective ale experienţei în genere. Buchdahl le 
numeşte componentele probative, sistemice şi explicative ale unei 
metodologii. Consideraţiile metodologice ale lui Kant, chiar dacă 
ele nu au fost niciodată în mod sistematic formulate, s-ar integra în 
linii mari in această schemă. În relaţie cu aceste trei tipuri de cerinţe 
metodologice, Buchdahl propune să distingem în filosofia teoretică a 
lui Kant consideraţii „ontologice” structurate pe trei niveluri : nivelul 
naturii în genere, care constituie obiectul „Analiticii”, al naturii ca 
sistem, despre care se tratează în „Suplimentul la Dialectica trans- 
cendentală” şi în cele două „Introduceri” ale Crizicii facultății de 
judecare, şi al naturii corporale, care este obiectul Pmsn. Este vorba 
de condiţii de posibilitate ale cunoaşterii obiectelor în genere, a 
obiectelor ca elemente ale unui sistem şi a obiectelor specifice ale 
naturii corporale”. În demonstrațiile pe care le propune Kant pentru 
principiile metafizice ale ştiinţei naturii intervin consideraţii care ţin 
de toate cele trei niveluri. Bunăoară demonstraţia celei de-a doua 
legi a mişcării - „Orice schimbare a materiei are o cauză exteri- 
oară” — se bazează nu numai pe cea de-a doua analogie a experienţei — 
„Toate schimbările au loc după legea legăturii dintre cauză si 
efect” —, ci şi pe o seamă de explicaţii ale conceptelor teoriei naturii 
corporale. Aceste explicaţii sunt formulate de Kant în spiritul filoso- 
fiei mecaniciste a epocii. Astfel, orice schimbare a materiei este 

caracterizată drept efect al acţiunilor unor forţe care acţionează din 
exterior deoarece materia nu are „determinări interne”. Analogia a 
doua ar fi, aşadar, doar o parte a structurii adânci pe care se bazează 
legea a doua a mişcării a lui Kant. Buchdahl conchide că nu există 
o demonstraţie deductivă a acestei legi. „Astfel, în general, argumen- 
tele din Principiile metafizice încearcă într-un mod imprecis şi 
exploratoriu să stabilească o anumită conexiune cu relevanţă între 
structura transcendentală profundă (ontologia generală) şi structura 
fizicii newtoniene."?* Iată de ce, crede Buchdahl, ar fi greşit să 
comparăm demonstrațiile date de Kant pentru cele trei legi ale 
miscárii cu intemeierea pe care o dá Newton legilor mecanicii. Cáci 
primele nu ar incerca sá probeze adevárul acestor legi, ci 
doar ,posibilitatea lor realá", arátánd cum se integreazá ele atát in 
infrastructura metafizicá a fizicii newtoniene, cát si in structura 
experientei in general. Buchdahl nu uitá sá sublinieze cá un avantaj 
al unei asemenea analize este acela că principiile filosofiei transcen- 
dentale nu vor mai fi puse în discuţie odată cu prefacerile care au loc 
în fundamentele fizicii?. Se operează astfel o distincţie netă între 
condiţiile care fac posibilă experienţa în genere şi condiţiile posibili- 
tăţii experienţei ştiinţifice. Mai mult decât atât, se sugerează cá 
primele sunt în mare măsură independente în raport cu ultimele şi că 
ele nu vor fi afectate de evoluţii care marchează fundamentele ştiinţei 
teoretice a naturii şi ale gândirii ştiinţifice în general. 

Rămâne de văzut dacă această interpretare, inspirată în mod clar 
de puncte de vedere din metodologia şi filosofia contemporană a 
ştiinţei”, rezistă confruntării cu pasaje relevante din textele lui Kant, 
precum şi cu reflecţii generale asupra condiţiilor de coerenţă ale 
sistemului filosofiei sale teoretice. 

Cercetări aprofundate asupra relaţiei dintre metafizica generală 
şi metafizica specială a naturii la Kant au fost întreprinse în ultima 
perioadă de timp de către Eric Watkins, în primul rând pe baza unei 
examinări atente a pasajelor relevante din Pmsn. 

Watkins se disociază de comentatori ca Brittan şi Buchdahl atunci 
când afirmă că obiectivul principal urmărit de Kant prin elaborarea 
metafizicii sale speciale a fost întemeierea ştiinţei matematice a 
naturii, care a luat naştere şi s-a dezvoltat îndeosebi prin opera lui 

Newton şi a cercetătorilor newtonieni. Kant era convins că principiile 
enunțate în scrierea sa din 1786 reprezintă cadrul oricărei cunoasteri 
despre natura corporală, care va putea fi caracterizată, în mod 
îndreptăţit, drept ştiinţifică. Aceasta deoarece principiile amintite 
sunt cele care fac posibilă formularea unor legi fizice particulare, 
care au atributele necesităţii şi universalitátii şi, prin urmare, posedă 
acea apodictică certitudine care era pentru Kant una dintre caracte- 
risticile ştiinţei. Spre deosebire de Brittan sau Buchdahl, Watkins 
consideră că în acest punct Kant a făcut afirmaţii dintre cele mai 
explicite peste care nu se poate trece nici folosind cele mai subtile 
strategii interpretative. Într-adevăr, asemenea afirmaţii pot fi întâlnite 
deja în „Cuvântul înainte” al Pmsn. Iată doar una dintre ele: 


O teorie raţională despre natură merită, aşadar, numele de ştiinţă a 
naturii doar dacă legile naturii, care îi stau la bază, sunt cunoscute a 
priori şi nu sunt simple legi empirice. O cunoaştere a naturii de primul 
gen este numită pură; cea corespunzătoare celui de-al doilea gen va fi 
numită însă cunoaştere raţională aplicată. Deoarece cunvântul natură 
cuprinde deja în sine conceptul legilor, iar acest concept cuprinde în 
sine conceptul necesităţii tuturor acelor determinări care aparţin existenţei 
unui lucru, se vede uşor de ce ştiinţa naturii trebuie să-şi derive îndreptă- 
tirea numai de la partea ei pură, cea care conţine principiile a priori ale 
tuturor celorlalte explicaţii ale naturii, şi de ce numai datorită acestei 
părţi pure ea este ştiinţă propriu-zisă. 


Şi mai departe: „Orice ştiinţă propriu-zisă a naturii are nevoie de o 
parte pură, pe care să se poată întemeia certitudinea apodictică pe 
care raţiunea o caută în ea..."?!. 

Pe de altă parte, Watkins dezvoltă o critică sistematică a ceea ce 
el numeşte „punctul de vedere standard” asupra relaţiei dintre „Anali- 
tică” şi principiile metafizice ale ştiinţei naturii. Este punctul de 
vedere conform căruia principiile metafizice ar fi rezultatul aplicării 
asupra materiei a principiilor formulate în „Analitică”, şi anume 
prin substituirea termenului de materie termenilor care se referă la 
natură în genere. În acest sens, relaţia dintre partea transcendentală 
şi cea specială a metafizicii naturii nu este una deductivă. Watkins 
lasă să se înţeleagă faptul că existenţa unei asemenea relaţii ar fi fost 


afirmată de comentatori contemporani, de exemplu, de Robert Butts 

şi Philip Kitcher, ceea ce este discutabil*?. Este plauzibil că o 
asemenea relaţie a fost presupusă în mod tacit de toţi acei cercetători 
ai operei lui Kant care credeau că metafizica specială nu ar fi decât 
un produs secundar al filosofiei sale transcendentale. 

Acestui punct de vedere Watkins îi opune propria sa interpretare. 
În ciuda aparentelor create de unele afirmaţii ale lui Kant, în primul 
rând de asocierea celor trei legi ale mişcării cu cele trei analogii ale 
experienţei, Watkins apreciază că în elaborarea şi demonstrarea 
principiilor metafizice ale ştiinţei naturii nu ar fi fost utilizate în 
mod sistematic, ca premise, principiile „Analiticii”, în primul rând 
analogiile experienţei. Cercetarea atentă a textelor arată că nu poate 
fi stabilită o relaţie de la premise la concluzii între principiile 
intelectului pur şi principiile metafizice ale ştiinţei naturii. Potrivit 
interpretării lui Watkins, in Pmsn Kant a întreprins o încercare de 
întemeiere a noii ştiinţe a naturii formulând acele condiţii generale 
în care este posibilă o experienţă specifică, mai bogată în conţinut 
decât experienţa in genere, şi anume cunoaşterea obiectelor simțului 
extern. În acest demers, Watkins identifică doi paşi. În primul pas, 
materia, ca obiect al simțului extern, este determinată drept ceea ce 
se mişcă în spaţiu. În al doilea pas, sunt stabilite noi caracteristici 
ale materiei prin raportare la cele patru categorii ale cantităţii, 
calităţii, relaţiei şi modalităţii. Cele trei legi kantiene ale mecanicii 
sunt cerute, bunăoară, pentru a explica posibilitatea materiei în 
măsura in care ea poate comunica mişcarea. Acestea sunt legi 
necesare pentru construcţia în intuiţie, iar construcţia în intuiţie este 
necesară pentru comunicarea mişcării. În centrul argumentării lui 
Watkins stă afirmaţia cá, deşi înaintea demonstraţiei date de Kant 
fiecăreia dintre cele trei legi întâlnim enuntarea analogiei cores- 
punzátoare a experienţei, analogiile nu funcţionează totuşi ca premise 
în demonstratie?. 

În măsura in care contestă cá principiile intelectului pur, cu 
deosebire analogiile experientei, sunt premise pe care se sprijiná 
principiile metafizice ale ştiinţei naturii, interpretarea lui Watkins 
conduce la unele concluzii care o apropie de cea a lui Buchdahl. 
Watkins admite, ce-i drept, că principiile metafizice ale ştiinţei 
naturii, formulate de Kant, nu constituie un cadru adecvat pentru 

teorii fizice ca relativitatea sau teoria cuantică. El susţine totodată 
că, dacă aceste principii nu sunt într-o relaţie deductivá cu principiile 
filosofiei transcendentale, evidenţierea inadecvării lor, drept condiţii 
de posibilitate ale ştiinţei exacte a naturii în genere, nu s-ar resfrânge 
în nici un fel asupra celor din urmă*. 

Contribuţii importante la cercetarea filosofiei ştiinţei a lui Kant, 
în relaţie cu ştiinţa vremii sale, au adus lucrările lui Michael Friedman. 

Friedman observă că atât acea linie interpretativă care evidenţiază 
ancorarea strânsă a filosofiei teoretice a lui Kant în ştiinţa vremii, 
cât şi cea care subliniază, în sensul lui Buchdahl, că odată cu 
schimbările care au avut loc în fundamentele ştiinţei naturii ea nu a 
devenit anacronică pot fi apreciate drept partial indreptátite. 

Categoriile şi principiile „Analiticii” şi principiile formulate de 
Kant în Pmsn formează un corp unitar, afirmă Friedman. Metafizica 
generală şi metafizica specială a naturii se susţin reciproc. Tocmai în 
virtutea relaţiei ei esenţiale cu preocuparea lui Kant pentru funda- 
mentarea metafizică a ştiinţei matematice a naturii, „Analitica” i se 
înfăţişează drept o perspectivă istoric condiţionată şi, prin urmare, 
limitată asupra condiţiilor care fac posibilă experienţa, cunoaşterea 
noastră despre fapte în genere. Dacă vom admite că, elaborând 
Pmsn, Kant a avut în vedere ştiinţa matematică a naturii din secolul 
al XVIII-lea, atunci acelaşi lucru se va putea spune, cel puţin indirect, 
despre „Analitică”. Cu alte cuvinte, proiectul kantian al elaborării 
acelor condiţii care fac posibilă experienţa a fost gândit şi realizat 
într-un orizont ale cărui coordonate sunt fixate de cadrul conceptual 
al ştiinţei exacte a epocii. Ceea ce, susţine Friedman, reiese deosebit 
de clar din analiza relaţiilor dintre principiile „Analiticii” şi princi- 
piile metafizice ale ştiinţei naturii. Orice încercare de a desprinde 
„Analitica” din acest cadru istoric, de a o înfăţişa ca o filosofie 
perenă a cunoaşterii, constituie o modernizare forţată, care va fi 
confruntată cu obiecţii dintre cele mai serioase. 

Pe de altă parte, consideraţiile lui Kant asupra ideilor regulative 
ale raţiunii, ca principii ale cercetării naturii, îşi păstrează actuali- 
tatea. Chiar dacă au condus la o relativizare a conceptului ideii 
regulative, prefacerile pe care le-a cunoscut ştiinţa naturii după Kant 
i-au subliniat însemnătatea. 

Sugestia lui Friedman este că aceste două elaborări, cele care 
privesc condiţiile de posibilitate ale cunoaşterii şi ştiinţei şi, respec- 
tiv, cele care privesc orientarea generală a cercetării, elaborări ce ţin 
în sistemul Kantian de analiză a intelectului şi, respectiv, a raţiunii, 
trebuie să fie distincte şi despărțite. Altfel, relaţia dintre „Analitica” 
şi înţelegerea kantiană a condiţiilor de posibilitate ale ştiinţei exacte 
va fi pusă în umbră, aşa cum se întâmplă de altfel în interpretarea lui 
Buchdahl. De fapt, ea va trebui să fie pusă în umbră pentru a putea 
susţine că filosofia transcendentală a lui Kant nu ar fi fost câtuşi de 
puţin afectată de evoluţii ştiinţifice mai recente”. 

Friedman subliniază că acea linie interpretativă care prezintă 
principiile filosofiei transcendentale prin raportare la cunoaştere în 
genere, în primul rând la cunoaşterea comună, nu va putea da 
socoteală de locul pe care îl ocupă elaborările din Pmsn în sistemul 
filosofiei teoretice a lui Kant. El conchide că încercarea de a contesta 
„Strânsa asociere” dintre filosofia transcendentalá şi principiile metafi- 
zice ale ştiinţei naturii „este profund greşită, atât ca interpretare a 
doctrinelor lui Kant, cât şi drept cale de a articula semnificaţia 
filosofiei kantiene pentru situaţia din secolul XX"?6. O bună înţele- 
gere a proiectului kantian al filosofiei transcendentale nu va fi 
favorizată dacă acest proiect va fi considerat separat de intenţia lui 
Kant de a oferi o întemeiere a ştiinţei matematice a naturii din epoca 
sa prin cercetarea fundamentelor ei metafizice. 

Asocierea strânsă dintre metafizica generală şi metafizica specială 
a naturii este pusă în evidenţă, crede Friedman, îndeosebi printr-o 
cercetare a modului cum sunt elaborate conceptele metafizice ale 
ştiinţei naturii pe baza categoriilor „Analiticii”. Astfel, conceptele 
metafizice corp şi substanță materială sunt introduse prin adăugarea 
proprietăţilor impenetrabilitátii şi greutăţii conceptului substanţă 
întinsă şi ideii conservării cantităţii totale în orice diviziune în părţi 
mici a acestei substanţe. Acestea din urmă sunt determinări necesare 
ale naturii în genere, nu doar ale naturii corporale. Conceptele corp 
şi substanță materială — concepte centrale ale metafizicii ştiinţei 
naturii — sunt caracterizate de Friedman drept rezultatul aplicării 
conceptelor pure ale intelectului unor noţiuni empirice, cum sunt 
impenetrabilitatea, greutatea, forţele de respingere şi de atracţie. 

Prin aplicarea analogiilor experienţei, a principiilor transcendentale 
ale substanţialităţii, cauzalităţii şi comunităţii substanţelor materiale vor 
putea fi obţinute de asemenea cele trei legi ale mişcării formulate de 
Kant, pe care Friedman le caracterizează drept „specificări” ale princi- 
piilor transcendentale? . Principiile filosofiei transcendentale, intretin, 
prin urmare, cu legile mişcării o relaţie asemănătoare cu cea dintre 
conceptele intelectului pur şi concepte cum sunt mişcarea, forţele de 
respingere şi de atracţie, impenetrabilitatea, greutatea, concepte care 
au fost elaborate in Pmsn pe baza unor consideraţii a priori. 

Am prezentat unele dintre premisele şi implicaţiile a două linii 
mari în interpretarea relaţiei dintre filosofia transcendentală şi cerce- 
tarea fundamentelor ştiinţei matematice a naturii la Kant. Autorii 
reprezentativi pentru aceste linii de interpretare îşi susţin punctele 
de vedere cu referire la pasaje din textele relevante. Ceea ce era de 
aşteptat. În încheiere, se va încerca evaluarea câtorva dintre acele 
sustineri în care am identificat nuclee ale dezacordului dintre cele 
două linii de interpretare, prin raportare la unele precizări făcute de 
Kant. 

În „Introducerea” la CRP fizica pură, alături de matematica 
pură, este caracterizată drept o ştiinţă care este constituită din 
cunoştinţe a priori. Kant subliniază că întrebarea pe care trebuie să 
şi-o pună cercetătorul este cum sunt posibile asemenea ştiinţe. Însăşi 
existenţa lor nu ar fi în discuţie ; ele sunt „real date”, afirmă Kant, 
de unde rezultă că trebuie să fie posibile”. Această afirmație, incon- 
testabilă în ceea ce priveşte matematica, poate totuşi surprinde atunci 
când ea este făcută cu referire la fizica pură. Căci spre deosebire de 
matematică, fizica pură nu era recunoscută drept un corp distinct, 
clar delimitat, de cunoştinţe. Într-o notă de subsol, adăugată acestor 
rânduri, Kant admite că mulţi ar putea pune la îndoială existenţa 
fizicii pure. Replica lui scurtă, cuprinsă în aceeaşi notă, este că „la 
începutul fizicii propriu-zise (empirice)”, adică la baza ei, stau 
enunturi ca acela despre conservarea cantităţii de materie, despre 
inerție, despre egalitatea acţiunii şi reacţiunii. Nota se încheie cu 
observaţia că fizica pură „merită, desigur, ca ştiinţă specială, să fie 
expusă separat, în toată întinderea ei, mai mare sau mai mică”. 
Concluzia care se desprinde este că, pentru Kant, fizica pură era 

ceva „real dat”, în aceeaşi măsură ca şi matematica. Ca şi matema- 
tica, ea a constituit punctul său de plecare şi de sprijin în elaborarea 
filosofiei transcendentale, menită să explice cum este posibilă mate- 
matica şi fizica pură. Este însă important de subliniat că drept 
domeniu distinct în raport cu fizica propriu-zisă, expusă în lucrările 
oamenilor de ştiinţă ai epocii, dacă nu expresia fizica pură, cel puţin 
conceptul care este asociat acestei expresii este unul kantian?. Kant 
va da o expunere sistematică a fizicii pure abia după formularea pe care 
a dat-o filosofiei transcendentale in prima ediţie a CRP. Iată sensul 
în care fizica pură nu va trebui să fie privită doar ca produs secundar 
al filosofiei transcendentale, drept „o simplă aplicaţie” a principiilor 
celei din urmă, care ar fi putut eventual să lipsească. Pare, dimpo- 
trivă, plauzibilă presupunerea cá partea centrală a ,, Teoriei transcen- 
dentale a elementelor”, şi anume, „Analitica transcendentală”, a 
fost gândită de Kant în primul rând drept o explicaţie a conceptelor 
şi principiilor fizicii pure. Această presupunere primeşte o puternică 
susţinere în textul Pr., unde conceptele şi principiile „Analiticii” sunt 
prezentate ca un răspuns la întrebarea Cum este posibilă fizica pură ? 
Încadrarea sub acest titlu a conceptelor şi principiilor „Analiticii” 
va putea fi apreciată, desigur, drept prea restrictivă în măsura în care 
aceste concepte şi principii dau socoteală nu numai de posibilitatea 
fizicii pure, ci şi de posibilitatea cunoaşterii cu valoare obiectivă a 
experienţei în genere. Cu toate acestea, titlul ales de Kant oferă o 
indicație importantă privitoare la modul cum a văzut el relaţia dintre 
filosofia transcendentală şi metafizica specială a naturii. 

Kant a atras atenţia şi asupra unei alte caracteristici care distinge 
fizica pură de matematică. În $ 15 din Pr. se afirmă că fizica pură 
cuprinde matematica aplicată fenomenelor, precum şi principii pur 
discursive, adică obţinute din concepte. Se precizează însă că fizica 
pură „mai cuprinde şi elemente care nu sunt întru totul pure şi 
independente de sursele experienţei, cum ar fi conceptele mişcare, 
impenetrabilitate (pe care se bazează conceptul empiric de materie), 
inerție ş.a.m.d., care ne împiedică să o numim o ştiinţă a naturii 
întru totul purá"^. În lumina acestei precizări, expresia fizică pură 
poate să apară drept derutantă. Kant distinge între enunturi a priori 
în general şi enunturi a priori care sunt şi pure. Enunturile matematicii 

sunt enunturi a priori pure, în timp ce enunturile despre funda- 
mentele metafizice ale ştiinţei naturii, enunturi care se referă la 
substanţa corporală, sunt doar a priori, nu şi „pure”, în sensul strict 
al termenului. lată de ce expresii ca fizică rațională sau fizică 
generală, care sunt folosite uneori de Kant, ar fi preferabile expresiei 
fizică pură. Oricum, atributul „pur” din această expresie va trebui 
să fie luat doar în sensul de cunoştinţă a priori. 

Din punctul de vedere al temei noastre, observaţia cá enunturile 
fizicii pure nu sunt „pure”, în sensul strict al termenului, merită 
atenţie. Să ne întrebăm de ce a asociat Kant matematica pură cu ceea 
ce el a numit „fizică pură”. Răspunsul ne stă la îndemână. Atât 
matematica, cât şi fizica pură, sunt constituite din enunturi sintetice 
a priori. Pentru formularea problemei filosofiei transcendentale, ca 
problemă a posibilităţii judecăților sintetice a priori, au fost, aşadar, 
necesare două rezultate prealabile. Primul rezultat a fost acela că 
propoziţiile matematicii sunt enunturi sintetic a priori, şi nu anali- 
tice. Al doilea rezultat, nu mai puţin important, a fost acela că la 
începutul sau la baza ştiinţei matematice a naturii stau enunturi 
sintetice a priori, enunturi ce nu pot fi derivate din experienţă, ci fac 
abia posibilă cunoaşterea naturii corporale. Pare greu de contestat că 
autorul CRP a ajuns la această concluzie cercetând nu cunoaşterea 
în genere, ci examinând fundamentele ştiinţei exacte a epocii. O 
concluzie care a stat apoi la baza delimitării lui Kant de proiectul 
derivării empirice a tuturor conceptelor şi enunturilor despre fapte, 
proiect pe care îl atribuia lui Locke şi Hume. Ceea ce Kant va afirma 
în mod explicit: „Dar derivarea empirică la care au ajuns amândoi 
nu se poate concilia cu realitatea cunoştinţelor ştiinţifice a priori pe 
care le avem, anume ale matematicii pure şi ale fizicii generale, şi, 
este, prin urmare, contrazisă de faptul existenţei lor”. „Faptul” 
fizicii pure a stat, prin urmare, drept ceva clar conturat în faţa 
ochilor lui Kant şi a reprezentat, cum spuneam, un punct de plecare 
şi de sprijin în elaborarea „Analiticii” sale. Iată de ce caracterizarea 
principiilor metafizice ale ştiinţei naturii doar ca un produs al 
aplicării categoriilor şi principiilor „Analiticii” conceptului empiric 
de materie nu va putea fi considerată drept satisfăcătoare. 

Pmsn, în primul rând „Cuvântul înainte” al cărţii, poate fi citită din 
această perspectivă. Constatarea care se desprinde din lectura atentă 

a „Cuvântului înainte” este că pentru autor conştiinţa faptului că noi 
avem o seamă de cunoştinţe a priori despre natura corporală a precedat 
expunerea lor sistematică. Această expunere urmăreşte să înfăţişeze 
partea pură a cunoaşterii noastre despre natura corporală „despărțită 
şi cu totul neamestecatá cu cealaltă (bazată pe experienţă - n.m., 
M.F), pe cât este posibil în întreaga ei completitudine"?. Deoarece 
această expunere urmează elaborării filosofiei transcendentale, a 
ceea ce Kant a numit „partea transcendentalá a metafizicii naturii "^^, 
accentul va cădea aici în mod firesc pe serviciile pe care le face 
metafizica specială metafizicii generale a naturii. Care sunt aceste 
servicii ? Dacă este posibilă o ştiinţă numai despre natura corporală, 
rezultă că partea metafizică a acesteia este singura care va putea 
oferi „realitate obiectivă” conceptelor şi principiilor filosofiei 
transcendentale. „Şi astfel o metafizică separată a naturii corporale 
aduce celei generale servicii evidente şi indispensabile, procurând 
exemple (cazuri in concreto) de realizare a conceptelor şi principiilor 
celei din urmă (de fapt ale filosofiei transcendentale), adică dând 
sens şi semnificaţie unei simple forme a gândirii. "6 

O foarte bună ilustrare a acestor servicii pe care le aduce metafi- 
zica specială celei generale sunt legile kantiene ale mişcării. Ele 
conferă „sens şi semnificaţie” acelor „forme generale ale gândirii”, 
care sunt analogiile experienţei. Acelaşi lucru se poate spune şi 
despre „realitatea obiectivă” conferită categoriilor cantităţii, calităţii 
şi modalităţii în celelalte capitole ale Pmsn. Este neîndoielnic că 
pentru Kant categoriile şi principiile intelectului pur reprezintă 
condiţii care fac posibilă nu numai ştiinţa exactă a naturii, ci şi 
experienţa noastră în genere. Recunoaşterea acestui fapt nu este însă 
incompatibilă cu concluzia care rezultă din analizele de mai sus, şi 
anume că tocmai examinarea fundamentelor ştiinţei newtoniene l-a 
condus pe Kant la formularea unor concepte şi principii despre care 
el a avut bune temeiuri să creadă că reprezintă condiţii ale posibi- 
lităţii experienţei în genere. 

Pentru o înţelegere adecvată a filosofiei teoretice a lui Kant pare 
să fie, prin urmare, esenţială luarea în considerare, în egală măsură, 
a celor două direcţii ale corelaţiei : de la filosofia transcendentală la 
principiile metafizice ale ştiinţei naturii şi de la aceste principii la 


36 KANT ÎN LUMEA LUI ŞI ÎN CEA DE AZI 


cele ale metafizicii generale a naturii. Prima direcţie este fundamentală 
în ordine sistematică. Ea va apărea de aceea în prim-plan in Pmsn, 
o lucrare în care se urmăreşte tocmai elaborarea conceptelor fizicii 
pure şi demonstrarea principiilor ei, prezentarea acestora drept un 
corp distinct de cunoştinţe, atât în raport cu cel al filosofiei trans- 
cendentale, cât şi cu cel al fizicii propriu-zise. În ordine sistematică, 
elaborările din Pmsn ne apar drept un sprijin important pentru 
înţelegerea sistemului filosofiei transcendentale, în întreaga lui semni- 
ficaţie. Aceasta în măsura in care metafizica naturii corporale oferă 
„realitate obiectivă” categoriilor şi principiilor ce constituie acest 
sistem. Cea de-a doua direcţie a corelatiei se impune atenţiei într-o 
cercetare a premiselor şi temeiurilor filosofiei transcendentale. În 
egală măsură ca şi „faptul” existenţei matematicii pure, „faptul” 
existenţei fizicii pure a premers proiectului filosofiei transcendentale 
şi l-a făcut posibil. Pentru Kant, tocmai explicarea posibilităţii mate- 
maticii şi a fizicii pure a reprezentat cea dintâi legitimare a filosofiei 
sale transcendentale. Ca teorie a experienţei, potrivit unei expresii 
consacrate de Hermann Cohen, filosofia transcendentală a lui Kant 
nu este, prin urmare, produsul unei reflecţii asupra posibilităţii unei 
cunoaşteri cu valoare obiectivă despre fenomene în general. Ea a 
luat naştere dintr-o cercetare care îşi propune să răspundă la întrebarea 
cum este posibilă o ştiinţă a naturii care formulează legi universale 
şi necesare. O asemenea cercetare, care a precedat scrierea CRP, va 
putea fi calificată drept punctul de sprijin şi sistemul de referinţă 
privilegiat al filosofiei transcendentale 6. Iar dacă admitem cá prin 
mijlocirea relaţiei sale cu cercetarea condiţiilor de posibilitate ale 
experienţei ştiinţifice filosofia transcendentală este ferm ancorată în 
ştiinţa epocii lui Kant, atunci mesajul ei, mereu actual, ar putea fi 
formulat astfel : în fiecare formă istorică de viaţă stiintificá putem 
distinge un cadru constitutiv de presupozitii generale şi conţinutul 
empiric propriu-zis, care este formulat în acest cadru ; presupozitiile 
sunt relativ a priori, în sensul că ele sunt sustrase o perioadă de timp 
controlului experienţei, şi metafizice (sau „transcendentale”), în 
sensul că ele fac posibilă cunoaşterea bazată pe experienţă; iar 
cercetarea şi explicitarea lor analitică este o îndeletnicire prin excelenţă 
filosofică. 


FILOSOFIA TRANSCENDENTALĂ ŞI PRINCIPIILE METAFIZICE... 37 


Note 


l. 


e 


Aceastá carte de proportii mici a rámas páná astázi netradusá in limba 
română. Traducerea pasajelor citate imi aparţine. Expresia Anfangs- 
griinde, din titlul ei, poate fi redată prin prime fundamente, prime 
temeiuri sau principii. S-a atras atenţia asupra faptului că în manu- 
scrisele din ultima perioadă a vieţii sale Kant traducea titlul latin al 
lucrării lui Newton Naturalis philosophiae principia mathematica prin 
Mathematische Anfangsgriinde der Naturwissenschaft. Traducerea expre- 
siei Anfangsgründe prin principii mi se pare preferabilá nu numai pe 
temeiul conciziei. Dacá spunem fundamente ne gándim la ceea ce sustine 
o construcţie, care este, in acest caz, ştiinţa matematică a naturii. lar dacă 
spunem temeiuri atribuim prin aceasta enunturilor lucrării capacitatea 
de a ,intemeia" această construcţie. Or, expresia principii lasă intele- 
gerea relaţiei dintre metafizica naturii corporale şi ştiinţa propriu-zisă a 
naturii mai deschisă interpretărilor. 

Immanuel Kant, Critica raţiunii pure, traducere de Nicolae Bagdasar şi 
Elena Moisuc, ediţia a III-a, îngrijită de Ilie Pârvu, Editura IRI, Bucureşti, 
1998, pp. 593-596. 

Immanuel Kant, Metaphysische Anfangsgründe der Naturwissenschaft, 
Konstantin Pollok (ed.), Meiner Verlag, Hamburg, 1997, pp. 6-7. În 
Critica facultăţii de judecare, Kant distinge principii transcendentale — 
principii care fac din lucruri obiecte ale cunoaşterii în genere - şi 
principii metafizice, principii care determină a priori concepte date 
empiric. „Astfel, principiul cunoaşterii corpurilor ca substanţe şi ca 
substanţe modificabile este transcendental, dacă prin aceasta se spune 
că modificarea trebuie să aibă o cauză ; el este însă metafizic, dacă prin 
aceasta se spune că modificarea substanţelor trebuie să aibă o cauză 
externă.” (Immanuel Kant, Critica facultăţii de judecare, traducere de 
V.D. Zamfirescu şi Al. Surdu, Editura Ştiinţifică şi Enciclopedică, 
Bucureşti, 1981, pp. 75-76.) În sensul acestei distincţii terminologice, 
CRP şi Pr. formulează principii transcendentale, iar Pmsn, principii 
metafizice. 

Kant numeşte „pură” orice cunoaştere bazată pe principii a priori, chiar 
dacă ea este aplicată unor concepte empirice. 

Immanuel Kant, Metaphysische Anfangsgründe..., ed. cit., p. 5. 


. Ibidem, p. 9. 
. Kant s-a exprimat în acelaşi fel şi cu alte prilejuri. In perioada pregătirii 


lucrării, la 13 septembrie 1785, el îi scria lui Christian Gottfried 
Schütz : „Inainte de a trece la promisa metafizică a naturii, eu a trebuit 

să o stabilesc pe aceea care este o simplă aplicare (s.m., M.F.) a acesteia, 
dar presupune totuşi un concept empiric, şi anume principiile metafizice 
ale teoriei corpurilor...”. 

Ernst Cassirer, Kants Leben und Lehre, Verlag B. Cassirer, Berlin, 
1921, p. 237. 

Hermann Cohen, Kants Theorie der Erfahrung, ediţia a Il-a, Berlin, 
1885, pp. 24-25. 


. Ibidem, p. 56. 


E.W. Schipper, „Kant's Answer to Hume's Problem", in Kant-Studien, 
vol. 53, 1961, p. 62. 

Referindu-se la unitatea necesará a aperceptiei, Kant subliniazá distinc- 
tia dintre „un raport care este obiectiv valabil şi care se distinge suficient 
de raportul aceleiaşi reprezentări, a cărei valabilitate ar fi numai subiec- 
tivă, ca acela, de exemplu, care se întemeiază pe legile asociaţiei. 
Despre acesta din urmă, eu aş putea spune numai: dacă susţin un corp 
simt o senzaţie de greutate, dar nu: el, corpul, este greu; ceea ce nu 
vrea să zică decât că aceste două reprezentări sunt unite în obiect, adică 
independent de starea subiectului, şi că nu sunt numai asociate în 
percepţie (oricât de des ar putea fi repetată această percepţie)”. (Critica 
raţiunii pure, ed. cit., pp. 137-138.) 

H. Hoppe, „Kants Antwort auf Hume”, in Kant-Studien, vol. 62, 1971, 
p. 341. 

Este punctul de vedere sustinut de Hoppe si in cartea sa Kants Theorie 
der Physik, Vittorio Klostermann, Frankfurt am Main, 1969. El scrie, 
referindu-se la CRP, că aici „Kant nu vrea să ofere o teorie a cunoaşterii 
empirice, în calitate de cunoaştere empirică, ci prin răspunsul la întrebarea 
Cum sunt posibile judecáfile sintetice a priori ?, el vrea mai degrabă să 
explice cum sunt date cunoaşterii empirice obiecte în genere pentru a fi 
cunoscute, adică cum poate fi ea [cunoaşterea empirică - n.m., M.F] 
obiectivă” (p. 10). Dezvoltându-şi argumentarea, autorul adaugă : „Kant 
nu pune la îndoială că noi putem avea o anumită cunoaştere empirică a 
lumii doar prin experienţă, dar el nu se întreabă cum este ea posibilă”. 

46.G. Buchdahl, (Zum Verhăltnis..., p. 142) apreciază drept plauzibilă 
ipoteza lui H. Cohen cá tocmai un schelet conceptual ca acela care a 
primit o elaborare sistematică in Pmsn a constituit temelia ordinii 
arhitectonice a categoriilor prezentată în CRP. Într-o altă lucrare, el 
formulează următoarea conjectură mai generală: „Tot aşa cum Kant 
încearcă să realizeze o coerenţă a principiilor fizicii cu cele ale metafi- 
zicii generale, se poate aştepta ca acordul să meargă în direcţie inversă, 
ca metafizica însăşi să trebuiască să se modeleze după fundamentele 
fizicii”. (Kant and the Dynamics of Reason, p. 313.) 


Ştiinţa naturii şi legile ştiinţei 


Referiri la ştiinţa naturii a vremii sale, în primul rând la ştiinţa 
matematică a naturii, la ştiinţa newtoniană, pot fi întâlnite în multe 
din lucrările de maturitate ale lui Kant. În acest studiu se vor avea în 
vedere cu deosebire cele din Critica rațiunii pure, Prolegomene şi 
Principiile metafizice ale ştiinţei naturii. De cele mai multe ori, 
expresia folosită de Kant pentru a desemna ştiinţa matematică a 
naturii este ştiinţă propriu-zisă a naturii sau fizică propriu-zisă. În 
opoziţie cu fizica pură, fizica propriu-zisă este constituită din totali- 
tatea enunturilor asupra naturii corporale, care sunt „bazate pe 
principii empirice”!. 

Fără îndoială că interesul lui Kant pentru ştiinţa naturii a fost 
unul strict filosofic. În perioada de dezvoltare a gândirii sale numită 
„critică” el a examinat ştiinţa matematică a naturii doar în relaţia ei 
cu principiile a priori ale naturii în genere şi cu principiile a priori 
ale naturii corporale. Se ridică în mod firesc unele întrebări prelimi- 
nare: Cât de bine a cunoscut Kant ştiinţa matematică a naturii din 
epoca sa? Poate fi desprinsă din scrierile sale o concepţie cát de cát 
coerentă asupra ştiinţei naturii, ceea ce ar oferi o justificare şi 
titlului acestui studiu? Cunoscuţi cercetători ai operei lui Kant au 
propus răspunsuri diferite la aceste întrebări. 

Unii biografi şi exegeti subliniază cá în perioada studiilor sale 
Kant a fost îndrumat de profesorul său favorit, Martin Knutzen, spre 
scrierile lui Newton. Se lasă să se înţeleagă faptul că el le-ar fi 
studiat în mod temeinic. Un foarte apreciat cunoscător al lucrărilor 
şi manuscriselor lui Kant, Erich Adickes, ajunge însă la concluzii 
care pot fi apreciate drept o sensibilă nuantare a acestor opinii?. El 

aminteşte, mai întâi, că spre deosebire de filosofi ca Descartes sau 
Leibniz, Kant nu a practicat niciodată cercetarea ştiinţifică mate- 
matică sau empirică. De fapt, începând din a doua jumătate a 
secolului al XVIII-lea chiar şi minţi cu o putere ieşită din comun nu 
mai erau în măsură să aducă contribuţii creatoare de valoare compa- 
rabilă în filosofie şi în ştiinţa exactă”. Nu este de aşteptat ca profeso- 
rul din Kónigsberg să constituie, din acest punct de vedere, o 
excepţie. Referindu-se la lecţiile de mecanică şi de fizică pe care le-a 
predat Kant, Adickes precizează că era vorba de cunoştinţe la nivelul 
claselor superioare ale liceului din secolul XX. Kant, susţine Adickes, 
nu a avut abilităţile necesare pentru a face el însuşi experimente şi 
pentru a aplica matematica în rezolvarea unor probleme de fizică. 
Modul lui de a gândi se deosebea în anumite privinţe de cel al 
contemporanilor săi care lucrau în ştiinţa exacti. Concluzia lui 
Adickes este că deşi Kant a recunoscut în principiu marea însem- 
nătate a observaţiei şi experimentului în cercetarea naturii, el a fost 
totuşi un spirit mai mult deductiv şi arhitectonic-constructiv. Modul 
lui de a gândi se integra în mai mare măsură în tradiţia filosofiei 
naturii decât în cea a ştiinţei matematice a naturii. Ceea ce s-ar fi 
manifestat, între altele, în tendinţa de a forţa faptele în scheme 
preconcepute, o tendinţă ce se face simțită mai puternic în manu- 
scrisele cunoscute sub numele Opus postumum decât în scrieri publicate. 

Faptul că părerile cu privire la nivelul pregătirii ştiinţifice a lui 
Kant şi la capacităţile minţii sale de a se adapta cât mai bine spiritului 
care anima noua ştiinţă a naturii sunt împărţite va putea întări îndoieli 
cu privire la posibilitatea de a desprinde din opera lui un punct de 
vedere cât de cât conturat asupra naturii şi particularitátilor ştiinţei 
exacte. Nu puţini comentatori par să încline spre o concluzie sceptică 
în această privinţă. Referindu-se în primul rând la CRP şi Pr., fără 
a face însă abstracţie de Pmsn, Hansgeorg Hoppe apreciază 
încercarea de a formula un concept kantian al fizicii propriu-zise 
drept lipsit de perspective. „Kant - scrie el - nu vrea să ofere o 
teorie a cunoaşterii empirice, în calitate de cunoaştere empirică, el 
vrea mai degrabă să explice prin răspunsul la întrebarea «Cum sunt 
posibile judecăţile sintetice a priori ?» în ce fel sunt date cunoaşterii 
empirice obiecte în genere pentru a fi cunoscute, adică în ce fel 

poate fi ea în genere obiectivă. ”5 Si alti comentatori sunt de acord cu 
observaţia că despre fizica propriu-zisă Kant a spus puţin“. 

În mod firesc, o asemenea concluzie va fi împărtăşită de acei 
autori care îi atribuie lui Kant o înţelegere „raţionalistă” a ştiinţei 
newtoniene, punctul de vedere că principiile acesteia ar putea fi 
derivate drept consecinţe din principii ale intelectului pur”. Bunăoară, 
Hans Reichenbach, un filosof empirist cu o bună pregătire în ştiinţele 
fizice, caracterizează filosofia cunoaşterii şi a ştiinţei a lui Kant 
drept „ultimul mare sistem al filosofiei rationaliste". Kant ar fi 
crezut că a putut deriva „legile fizicii newtoniene din raţiunea 
pură”. Scrierile sale ar trebui citite drept documente ale unei epoci 
revolute, „ca o încercare de a astâmpăra foamea de certitudine 
absolută cu credinţa în fizica newtonianá"?. Karl R. Popper, la 
rândul său, susţinea că ceea ce ar fi încercat Kant a fost să întemeieze 
adevărul fizicii newtoniene pornind de la convingerea „că această 
teorie decurge în mod inevitabil şi cu necesitate logică din legile 
intelectului nostru"?. Prin expresia fizică pură, Kant ar fi avut în 
vedere, de fapt, teoria lui Newton. Iar în Pmsn Kant ar fi dat o 
deducție a teoriei lui Newton”. Kant ar fi gândit ştiinţa ca episteme, 
în sensul cá enunturile ei pot şi trebuie să fie derivate dintr-un mic 
număr de principii a priori. Până şi un precaut filosof contemporan 
al ştiinţei a putut să afirme că lui Kant „i se poate atribui punctul de 
vedere că părţi centrale ale fizicii newtoniene aparţin fizicii pure” 1. 

Multe afirmaţii explicite ale lui Kant sunt însă incompatibile cu 
sugestia că el ar fi împărtăşit o asemenea înţelegere rationalistá extremă 
a ştiinţei matematice a naturii. lată doar câteva dintre acestea: 


Dar facultatea intelectului pur de a prescrie a priori fenomenelor 
legi doar prin categorii nu ar putea prescrie mai multe legi decât cele pe 
care se întemeiază o natură în genere, considerată ca legitate a feno- 
menelor în spaţiu şi timp. Legi particulare privind fenomene empirice 
determinate nu pot fi integral deduse din categorii, deşi toate le sunt 
supuse în ansamblu. Trebuie să se adauge ajutorul experienţei pentru a 
învăţa să cunoaştem aceste din urmă legi in genere..." 


Într-adevăr, legile empirice, ca atare, nu-şi pot deriva nicidecum 
originea lor din intelectul pur... Dar toate legile empirice nu sunt decât 

determinări particulare ale legilor pure ale intelectului sub care şi după 
a căror normă cele dintâi sunt abia posibile...” 


Noi înţelegem prin natură (in sens empiric) inlántuirea fenomenelor, 
cu privire la existenţa lor, după reguli necesare, adică după legi. Există 
deci anumite legi, şi anume a priori, care fac mai întâi posibilă natura ; 
legile empirice nu pot avea loc şi nu pot fi găsite decât cu ajutorul 
experienţei...! 


Referindu-se la faptul că afirmarea „cauzalităţii unei schimbări în 
genere” nu presupune date empirice, Kant adaugă şi că din conceptele 
pure fundamentale ale oricărei experienţe posibile „noi nu putem, fără 
a dăuna unităţii sistemului, să anticipăm asupra fizicii generale, care 
este construită pe anumite experienţe fundamentale”!5. În acelaşi 
sens pot fi invocate şi cele două pasaje din $ 36 al Pr., citate la nota l. 
În Pmsn revine observaţia că legi ale fizicii matematice, legi cum este 
cea a gravitaţiei universale, nu pot fi cunoscute decât prin experienţă, 
şi nu a priori. Propunându-şi evidenţierea determinărilor a priori ale 
conceptului de materie, determinări care stabilesc „condiţii de posi- 
bilitate reală” pentru orice cercetare fizico-matematică, Kant remarcă : 
„Să ne ferim însă de a trece dincolo de ceea ce face posibil în genere 
conceptul general al materiei şi de a voi să explicăm a priori 
determinarea şi diversitatea specială şi chiar specifică a acesteia” !6. 

Dincolo de asemenea avertismente, sugestiei că legi ale fizicii 
propriu-zise ar putea fi derivate din enunturi a priori i se opune o 
obiectie de principiu. Cum ar fi putut Kant să creadă că legi cum sunt 
legea gravitaţiei, legi pe baza cărora putem explica şi prevedea o mare 
diversitate de fapte accesibile observaţiei, ar putea fi cunoscute a 
priori? Căci capacitatea unor principii, care nu depind în nici un fel 
de experienţă, de a ne orienta cu succes în lumea experienţei rămâne 
de neînțeles. Iată de ce pare plauzibil că nu derivarea legilor ştiinţei 
matematice a naturii din principii a priori, ci răspunsul la întrebarea 
cum sunt posibile asemenea legi a constituit problema lui Kant. 

Dincolo de respingerea explicită a caracterizării legilor fizicii 
propriu-zise drept a priori, pasajele citate din scrieri ale lui Kant 
conţin şi o altă idee, ideea că aceste legi devin posibile doar datorită 
acţiunii unor legi a priori, adică a principiilor filosofiei trans- 
cendentale şi a principiilor fizicii pure. Kant subliniază astfel că 

„legi particulare privind fenomene empirice determinate” sunt supuse 
categoriilor şi principiilor intelectului, chiar dacă ele nu pot fi 
„integral deduse” din acestea. Este adevărat că originea acestor legi 
nu este în intelectul pur, că descoperirea lor este posibilă numai cu 
ajutorul experienţei, dar ele „nu sunt decât determinări particulare 
ale legilor pure ale intelectului sub care şi după a căror normă cele 
dintâi sunt abia posibile”. Pentru Kant, descoperirea şi formularea 
unor asemenea legi este, prin urmare, dublu condiţionată de principii 
a priori şi de datele percepţiei. Sunt, în egală măsură, esenţiale 
afirmaţia că legi ale ştiinţei matematice a naturii nu pot fi cunoscute 
a priori, ca şi sublinierea că o cunoaştere a acestor legi nu este 
posibilă independent de principiile a priori. Iar încercările de a pune 
în evidenţă o tensiune între aceste două afirmaţii nu par să fie 
convingătoare. 

Concepţia lui Kant asupra legilor particulare ale naturii poate fi 
schiţată, într-o primă aproximaţie, printr-o dublă delimitare faţă de 
o filosofie a naturii de tradiţie carteziană sau wolffiană şi faţă de 
punctul de vedere al acelor fizicieni care, urmându-l pe Newton, 
socoteau că ele pot fi derivate din observarea faptelor prin inducţie. 

Kant a avut o atitudine sceptică faţă de orientarea pur rationalistá, 
proprie vechii filosofii a naturii. El a insistat asupra vanitátii preten- 
tiei de a obţine cunoştinţe despre legile particulare ale naturii pe o 
cale pur raţională. În capitolul din CRP, „Disciplina raţiunii pure cu 
privire la ipoteze”, Kant înfăţişează asemenea pretenţii în formulări 
încărcate de accente ironice. 


În folosirea speculativă a raţiunii [adică în folosirea raţiunii pentru 
cunoaştere - n.m., M.F.) nu pot fi permise nicidecum ipoteze 
transcendentale şi nu poate fi permisă nici libertatea de a ne servi la 
nevoie de principii explicative hiperfizice, pentru a înlocui lipsa celor 
fizice, în parte fiindcă prin aceasta raţiunea nu înaintează, ci, din contra, 
îşi întrerupe întreaga dezvoltare în folosirea ei, în parte fiindcă această 
permisiune ar face ca ea să-şi piardă în cele din urmă toate roadele 
culturii pământului pe care îl posedă, adică experienţa. Căci dacă 
explicarea naturii devine, pe ici pe colo, dificilă pentru noi, avem 
permanent la îndemână un principiu explicativ transcendent care ne 
dispenseazá de acea cercetare, iar investigația noastră nu se incheie prin 

cunoaştere clară, ci prin totala incomprehensibilitate a unui principiu 
care încă mai dinainte a fost astfel imaginat încât trebuie să conţină 
conceptul despre ceva absolut prim". 


Oricine este familiarizat cu noua filosofie naturală, cu fizica 
matematică a lui Newton, şi va compara rezultatele ei cu diferite 
sisteme ale vechii filosofii a naturii, va înţelege că stăruința celor 
care continuau să se agate de iluzia existenţei unei „căi regale" pe 
care am putea înainta în cunoaşterea lumii fizice, la adăpost de 
ostenelile pe care le implică folosirea instrumentelor oferite de 
matematică şi de consultarea experienţei, nu este până la urmă decât 
expresia názuintei de a sustrage controlului plăsmuiri libere ale 
imaginaţiei, oricât de coerent ar fi ele articulate. Supozitia lui Kant 
este evident aceea că succese durabile nu sunt posibile decât acolo 
unde există mijloace de control, care ne permit să stabilim care dintre 
încercările noastre eşuează. Iată de ce el va califica drept „principiu 
al raţiunii leneşe” (ignava ratio) tendinţa de a lăsa la o parte „toate 
cauzele a căror realitate obiectivă, cel puţin ca posibilitate, mai poate 
fi cunoscută prin continuarea experienţei, pentru a-şi găsi repaos intr-o 
simplă idee, care este foarte comodă pentru ratiune"!?. Referindu-se 
la acei „filosofi ai naturii care procedează matematic” sau la „fizicienii 
matematicieni”, Kant observa în „Cuvântul înainte” la Pmsn că ei 
„Tesping în mod solemn orice pretenţie a metafizicii asupra ştiinţei 
lor” chiar dacă se sprijină, fără să-şi dea seama, pe principii metafizice. 
Aversiunea lor faţă de orice fel de consideraţii a priori este pe deplin 
indreptátitá în măsura în care este vizată pretenţia unor filosofi ai 
naturii „de a-şi imagina posibilităţi aşa cum le face plăcere şi de a se 
juca cu noţiuni care nici cel puţin nu pot fi reprezentate în intuiţie şi 
nu au o altă legitimare a realităţii lor obiective decât aceea că nu stau 
în contradicţie unele cu altele"!?. Formulări care, să recunoaştem, 
reprezintă o foarte sugestivă caracterizare a tendinței spiritelor pur 
speculative de a sustrage ştiinţa naturii acelui control pe care-l face 
posibil limbajul matematic şi experimentul. 

Kant se va delimita şi de concepţia inductivistă, de inspiraţie 
baconiană, asupra legilor ştiinţei matematice a naturii. O variantă a 
unei asemenea înţelegeri a temeiurilor legilor ştiinţei matematice a 
naturii este schiţată chiar în unele scrieri ale lui Newton. În ale sale 

Regulae philosophandi, de la începutul celei de a treia cărţi a 
Principiilor matematice ale filosofiei naturale, ca şi în corespondenţa 
sa, Newton va caracteriza legile mişcării drept principii „deduse din 
fenomene şi făcute generale prin inducţie”. Inductia - afirma el - 
este dovada cea mai înaltă care poate fi adusă în favoarea unui enunţ 
al filosofiei naturale, expresie prin care desemna ceea ce numim 
astăzi fizică teoretică. În formularea regulii a IV-a se precizează că 
„certitudinea unei legi experimentale”, adică a unei legi derivate din 
fapte prin inducţie, depinde de „certitudinea” observaţiilor şi experi- 
mentelor pe care se bazează şi că „certitudinea” acestora nu poate fi 
niciodată pe deplin asigurată. Newton scria că legile experimentale 
„trebuie considerate sau precis, sau aproximativ adevărate, chiar 
dacă le stau împotrivă ipoteze contrare, până când se vor ivi alte 
fenomene prin care devin sau mai precise, sau supuse exceptiilor"??. 
Certitudinea legilor experimentale va rămâne întotdeauna una relativă, 
deoarece ea se sprijină pe rezultatele observaţiilor şi experimentelor. 
Observaţii şi experimente noi vor putea restrânge aria de aplicare a 
acestor legi. Nu putem exclude nici posibilitatea ca observaţii şi 
experimente mai precise să conducă la revizuiri ale legilor experi- 
mentale. Pe de altă parte, certitudinea relativ înaltă, proprie unor 
observaţii şi experimente bine făcute şi riguros controlate, va atrage 
după sine o certitudine comparabilă a legilor „deduse” din ele. 
Pentru ediţia a Il-a a Principiilor..., Newton i-a recomandat lui Roger 
Cotes să introducă următoarea precizare : „În acest fel, impenetra- 
bilitatea, mobilitatea şi impetusul corpurilor şi legilor mişcării şi ale 
gravitaţiei sunt recunoscute. Si este suficient că gravitația corpurilor 
există cu adevărat şi acţionează potrivit legilor expuse de noi pentru 
a explica toate mişcările corpurilor cereşti şi a mării noastre”. În 
Optica există o altă precizare importantă: „Şi deşi argumentarea 
pornind de la experimtente şi observaţii nu este o demonstraţie a 
concluziilor generale, ea este cu toate acestea cel mai bun mod de a 
rationa pe care natura îl poate admite lucrurilor şi poate fi privit ca 
fiind cu atât mai puternic, cu cât este mai generală inducția”. Iar 
într-o formulare mai amplă a regulii a IV-a din manuscrisele lui 
Newton, statutul legilor obţinute prin inducţie, în opoziţie cu cel al 
ipotezelor, termen pe care autorul îl foloseşte pentru a desemna 

propoziţii care se sustrag controlului strict al faptelor, este carac- 
terizat în felul următor : 


În filosofia experimentală nu trebuie să se argumenteze pornind de 
la ipoteze împotriva propoziţiilor deduse din fenomene prin inducţie. 
Căci dacă împotriva inducției am admite argumente bazate pe ipoteze, 
atunci argumentele bazate pe inducţie, pe care se sprijină orice 
filosofie experimentală, ar fi întotdeauna susceptibile să fie rásturnate 
de ipoteze contrare. În cazul în care o propoziţie dedusă prin inducţie 
nu ar fi însă destul de sigură, va trebui să o corectăm nu prin ipoteze, 
ci prin fenomene ale naturii observate pe scară mai largă şi cu mai 


multă grijă”. 


Newton socotea, prin urmare, că legile ştiinţei matematice a 
naturii pot să fie mai mult sau mai puţin sigure, în raport cu întin- 
derea şi precizia cunoştinţelor noastre despre fapte, dar ele nu pot fi 
niciodată pe deplin sigure, adică certe. 

În cercetarea temeiurilor legilor fizicii propriu-zise, Kant se 
delimitează net de concepţia inductivistă. Ceea ce se vede clar prin 
raportare la conceptul său restrictiv al ştiinţei. Precizări importante 
în această privinţă pot fi găsite în „Cuvântul înainte” al Pmsn. Aici 
Kant face distincţia între legi a căror certitudine este apodictică şi 
corelaţii care posedă doar o „certitudine empirică”. Primele au 
caracteristicile universalitátii şi necesităţii, caracteristici care indică 
o raportare la principii a priori. Cele din urmă sunt relaţii stabilite 
prin cercetări empirice, relaţii care acţionează într-un domeniu 
limitat. Certitudinea unor asemenea corelaţii este dată exclusiv de 
confirmarea lor sistematică într-o experienţă îndelungată. Nu se 
poate şti dacă ele vor fi confirmate şi pe mai departe, odată cu 
extinderea cercetării empirice sau cu creşterea gradului ei de preci- 
zie. Dacă singurul temei al acestor legi îl constituie confirmarea lor 
în experienţa de până acum, este clar că ele nu vor putea avea 
atributele universalităţii şi necesităţii. Căci ele vor putea fi infirmate 
odată cu extinderea cercetărilor empirice sau odată cu creşterea 
gradului de precizie a acestora. În acest sens, Kant este de acord cu 
concluziile acelei analize critice a temeiului valabilitátii regularitátilor 

empirice care a fost întreprinsă, pentru prima dată, de către David 
Hume. Legi sau regularitáti care au o certitudine doar empirică pot fi 
găsite nu numai în cunoaşterea comună, ci şi în discipline ştiinţifice 
descriptive cum era în acea vreme chimia. Un domeniu de cercetare 
ale cărei principii şi legi sunt pur şi simplu empirice nu merită însă 
numele de știință. Nu acesta era însă cazul noii ştiinţe matematice 
a naturii. Calitatea ei de ştiinţă, în sensul strict al termenului, nu a 
fost pusă de Kant sub semnul întrebării. 

Din cele spuse pot fi desprinse două concluzii. 

Prima este aceea că delimitarea lui Kant de consideratiile meto- 
dologice ale lui Newton a avut o anumitá indreptátire in másura in 
care în acestea din urmă nu se distingea clar între simple generalizări 
inductive şi legile propriu-zise ale ştiinţei matematice a naturii, cum 
este legea gravitaţiei. Fizicienii matematicieni din generaţia lui Kant 
aveau deja o conştiinţă clară a distinctiei dintre ştiinţa teoretică a 
naturii şi simpla empirie. În acest sens merită să fie amintite unele 
reflecţii ale lui Jean Le Rond d'Alembert. În scrierea sa Essai sur les 
éléments de la philosophie ou sur les principes des connaissances 
humaines ; avec les eclaircissments, d' Alembert a subliniat cá legile 
unei ştiinţe cum este mecanica newtoniană nu se referă la fapte 
direct accesibile observatiei, ci enuntá relatii abstracte deosebit de 
simple, singurele care pot fi exprimate in limbajul matematicii. Pe 
ce temei putem numi asemenea relaţii „legi ale naturii” ? Răspunsul 
este că, deşi nu sunt abstrase din date ale observaţiei şi cercetării 
experimentale, asemenea corelaţii, asociate cu informaţii despre 
caracteristicile de stare ale sistemelor reale, fac posibilă explicarea 
şi anticiparea faptelor. Este cazul explicării şi anticipării mişcării 
corpurilor cereşti, de exemplu a regularitátilor din mişcarea plane- 
telor sistemului solar. Tocmai asemenea corelaţii între legile formulate 
în limbajul matematic al teoriei şi rezultatelor măsurătorilor sunt 
cele care ne indreptátesc să caracterizăm legi cum sunt legile mişcării 
formulate de Newton drept legi ale naturii şi să afirmăm că ele sunt 
sub controlul faptelor. O singură observaţie bine făcută, un experi- 
ment controlat, sunt în măsură să le confirme sau să le infirme, 
sublinia d'Alembert. Din analiza lui rezultă că legile fizicii mate- 
matice sunt sub controlul faptelor, dar în alt fel decât regularitátile 

formulate prin generalizári inductive. Este o concluzie care nu pare 
să se armonizeze cu unele din afirmaţiile cuprinse în regulile lui 
Newton, reguli ca aceea că legile mişcării sunt „deduse din fenomene 
şi făcute generale prin inducţie”. Ea nu este totuşi incompatibilă cu 
impresia generală care se degajă din expunerea pe care o dă Newton 
legilor mişcării. Într-adevăr Newton a enunțat aceste legi ca axiome, 
dar a socotit că ele pot fi, în cele din urmă, justificate prin capacitatea 
de a da socoteală de regularitáti stabilite prin cercetare empirică, 
regularitáti cum sunt legile lui Kepler. 

Punctul de vedere schiţat de d'Alembert era împărtăşit de multi 
oameni de stiintá exactá ai epocii. Ei distingeau legile fizicii mate- 
matice de regularitátile stabilite prin inducţie. Se considera totodată 
că singura justificare a celor dintâi constă în acordul cosecintelor 
obţinute prin aplicarea lor cu datele observaţiei şi experimentului. 
Acesta nu a fost, fără îndoială, şi punctul de vedere al lui Kant. 

Desi a respins categoric pretenţia unei cunoasteri independent de 
experienţă a corelaţiilor fundamentale proprii lumii naturale, o pretenţie pe 
care a considerat-o reprezentativă pentru o filosofie precritică a naturii, 
Kant a susţinut existenţa unei cunoasteri a priori nu numai a „naturii 
în genere”, ci şi a unor principii pe care le-a caracterizat drept 
condiţii care fac posibilă cunoaşterea naturii corporale. Sunt princi- 
piile formulate şi „demonstrate” în Pmsn. Filosoful se distanţa în acest 
fel de un punct de vedere care s-a impus tot mai mult în conştiinţa 
ştiinţifică a epocii, punctul de vedere că legile cele mai generale ale 
lumii fizice sunt enunturi care pot fi intemeiate exclusiv prin raportare 
la datele observaţiei şi experimentului. Deşi s-a detaşat de rationalis- 
mul excesiv al vechii filosofii a naturii, Kant a rămas ataşat unui 
rationalism mai moderat, care se exprimă în convingerea că demni- 
tatea superioară a ştiinţei, care o ridică deasupra empiriei, rezidă in 
caracterul a priori al principiilor ei, precum şi în certitudinea 
apodictică a legilor ei fundamentale. Ceea ce dovedeşte că influenţa 
acelei tradiţii wolffiene în care s-a format filosoful a supravieţuit, 
chiar dacă într-o formă mai atenuată, reorientănii critice a gândirii sale. 

Christian Wolff şi wolffienii au propus diferite variante de înteme- 
iere a priori a legilor mişcării. Dintr-un principiu ontologic ca acela 
că materiei îi este proprie o forţă care se opune mişcării şi din 

principiul raţiunii suficiente, Wolff a derivat o lege a inertiei asemă- 
nătoare cu cea enunțată de Newton. De asemenea, el a propus o 
întemeiere ontologică a legii egalităţii acţiunii şi reacţiunii. În scrie- 
rile unor filosofi wolffieni ca Ludwig Thiimmig, Georg Bilfinger sau 
Johann Peter Reusch pot fi întâlnite de asemenea încercări de derivare 
a legii inertiei si a legii egalităţii acţiunii şi reacţiunii din principii a 
priori. Asemenea încercări au întreprins, la mijlocul secolului al 
XVIII-lea, chiar şi cunoscuţi adversari filosofici ai lui Wolff, bunăoară 
Christian August Crusius, a cărui operă era bine cunoscută lui 
Kant?*. Nici unul dintre aceşti autori nu menţionează legea a doua a 
mişcării a lui Newton. Ceea ce este deosebit de semnificativ dacă 
avem în vedere că legea a doua nu va fi menţionată nici în formularea 
pe care o dă Kant celor trei legi ale mişcării, în capitolul al treilea 
din Pmsn. Rațiunea acestei omisiuni este evidentă : legea a doua nu 
putea fi „demonstrată” în modul în care au fost „demonstrate” cele 
trei legi ale mişcării enunțate de către Kant, adică derivate printr-un 
şir de raționamente în care toate premisele sunt principii a priori. 
Examinarea deosebirilor dintre cele trei legi ale mişcării, formulate 
de Newton, în cartea a cărei primă ediţie apare în 1687, şi în 
lucrarea lui Kant, care apare o sută de ani mai târziu, în 1786, 
confirmă concluzia că legile formulate de Kant reprezintă o incercare 
de a întemeia fizica matematică pe principii a priori. Aceasta este o 
constatare greu de tăgăduit, indiferent dacă vom vedea în ea expresia 
intenţiei de a păstra, într-o versiune minimală, „critică”, o ontologie 
a naturii corporale supraordonată noii ştiinţe matematice a naturii”, 
în opoziţie cu noua conştiinţă de sine a fizicii matematice, sau, 
dimpotrivă, expresia unei stráduinte, care merită să fie salutată, de 
a discerne elemente raţionale, a priori, în infrastructura conceptuală 
care susţine edificiul acestei ştiinţe. Că orientarea gândirii lui Kant 
se distinge de orientarea mai „empiristă” a unor cercetători reprezen- 
tativi pentru noua tradiţie ştiinţifică reiese deosebit de clar tocmai 
din afirmarea insistentă a caracterului a priori şi, prin urmare, a 
certitudinii apodictice a legilor fundamentale ale mişcării. Referindu-se 
la legea egalităţii acţiunii şi reacţiunii, Kant remarcă în primele 
rânduri ale primei observaţii la această lege, din capitolul III al 
Pmsn, că „Newton nu a îndrăznit să o demonstreze în mod a priori”, 

ci a apelat la experien(á. Ceea ce este, desigur, nesatisfácátor din 
punctul de vedere al exigentelor pe care le implicá conceptul restrictiv 
al ştiinţei asumat de către Kant: o ştiinţă autentică a naturii trebuie 
să aibă la bază principii demonstrate a prioris. Eric Watkins a arătat 
că atât interesul lui Kant pentru demonstrarea legilor fundamentale 
ale mişcării, ca principii a priori, cât şi importantele deosebiri care 
există între legile mişcării în formularea pe care le-a dat-o Newton 
şi, respectiv, Kant pot fi înţelese mai bine pe fundalul tradiţiei 
rationaliste din filosofia germană a naturii a secolului al XVIII-lea”. 

Poate fi, oare, restrâns orizontul reflectiilor şi analizelor lui Kant 
asupra ştiinţei matematice ale naturii la categoriile şi principiile 
formulate în CRP şi în Pmsn? Acei comentatori şi interpreţi care 
susţin cá pentru Kant nu există decât enunturi pe de-a întregul a 
priori, cum sunt principiile filosofiei transcendentale şi ale metafi- 
zicii naturii corporale, pe de o parte, şi enunturi cu privire la corelaţii 
stabilite prin generalizarea datelor observaţiei, care sunt contingente, 
lipsite de orice necesitate, pe de altă parte, vor da un răspuns pozitiv 
la această întrebare. Hansgeorg Hoppe, de exemplu, afirmă cá pentru 
Kant toate acele corelaţii proprii lumii fizice care nu sunt cunoscute 
a priori nu ar putea fi numite legi. Kant ar fi fost de acord cu Hume 
că orice corelaţie a cărei cunoaştere este posibilă doar prin experienţă 
este lipsită de orice necesitate. Kant, susţine L. White Beck, şi-ar fi 
propus să întemeieze doar principiul cauzalităţii şi nu ar fi arătat 
cum sunt posibile relaţii cauzale particulare. Cu alte cuvinte, el ar fi 
avut în vedere numai relaţia „Orice eveniment are o cauză”, dar nu 
şi relaţia „O anumită cauză are un anumit efect”. Ceea ce sugerează 
aceşti autori este că în scrierile lui Kant găsim doar o teorie a 
cunoaşterii a priori. Kant ar fi cercetat condiţiile care fac posibilă 
experienţa, cunoaşterea cu valoare obiectivă în genere, cu referire 
specială la cunoaşterea noastră despre natura corporală, despre 
obiectele simțului extern. El nu ar fi spus nimic semnificativ cu 
privire la cunoaşterea bazată pe experienţă, aşa cum se realizează ea 
în fizica propriu-zisă?8. 

Alţi comentatori, şi aici trebuie amintit în primul rând Gerd 
Buchdahl, nu contestă recunoaşterea de către Kant a existenţei unei 
legi cauzale, subliniind distincţia dintre principiul cauzalitátii şi legile 

cauzale particulare, a căror necesitate este una materială, şi nu 
formală. Totodată, ei afirmă însă că resursele „Analiticii transcen- 
dentale” ar face posibilă doar întemeierea principiului cauzalitátii, 
şi nu a unor legi cauzale particulare. Răspunsul lui Kant la întrebarea 
în ce fel sunt posibile legi cauzale nu ar trebui căutat în filosofia sa 
transcendentală sau în metafizica naturii corporale pe care a elaborat-o 
în Pmsn. În „Analitică” nu s-ar fi arătat că există şi corelaţii într-un 
anumit sens necesare, a căror cunoaştere este posibilă doar cu ajutorul 
informaţiilor pe care ni le oferă simţurile şi, cu atât mai puţin, care 
ar fi temeiul necesităţii lor. Într-un text consacrat unui examen critic 
al literaturii acestei teme, Michael Friedman arată că în afara lui 
Buchdahl si alţi cunoscuţi autori de studii kantiene ca Gordon 
Brittan, Henry Alison şi Paul Guyer ajung la o concluzie asemănă- 
toare. O concluzie pe care Friedman o formulează scriind că 


aplicarea conceptului a priori al cauzalitátii experienţelor noastre nu 
duce la legi cauzale generale sau la uniformităţi (pentru acestea este 
responsabilă raţiunea sau judecata reflexivă), ci la secvenţe particulare 
determinate de evenimente individuale obiective, din care pot fi derivate 
apoi în mod empiric legi cauzale generale sau uniformitáti, prin proce- 
duri inductive standard”? . 


În CRP, ca şi în Pr., există însă nu puţine pasaje care nu se 
armonizează nici cu spiritul, nici cu litera unei asemenea interpretări. 
Din ele reiese limpede că, pentru Kant, fizica propriu-zisă conţine 
corelaţii care au un statut diferit atât de cel al principiilor a priori 
ale filosofiei transcendentale şi ale fizicii pure, cât şi de regularitátile 
stabilite prin demersuri inductive. Asemenea relaţii, cum este legea 
gravitaţiei a lui Newton, aparţin ştiinţei, în sensul restrictiv pe care 
îl conferă Kant termenului, adică sunt legi autentice deoarece, spre 
deosebire de simple constatări ale unei asociaţii constante, ele posedă 
atributele universalitátii şi necesităţii. Totodată, acestea sunt legi 
care nu pot fi cunoscute independent de experienţă. Deosebirea 
dintre legi cauzale şi regularitáti contingente este caracterizată astfel : 


Fenomenele ne oferă neîndoielnic cazuri din care se poate scoate o 
regulă după care ceva se întâmplă de obicei, dar niciodată că este 

necesară consecinta; de aceea, sintezei dintre cauză şi efect ii este 
inerentă o dignitate care nu poate fi exprimată empiric, anume că efectul 
nu se adaugă numai la cauză, ci că e pus de ea şi rezultă din ea. 
Universalitatea riguroasă a regulii nu este câtuşi de puţin o însuşire a 
unor reguli empirice, care prin inducţie nu pot dobândi decât o 
generalitate comparativă, adică o largă aplicabilitate.” 


Când vorbeşte despre legi ale naturii care nu sunt legi a priori ale 
naturii în genere sau ale naturii corporale, Kant are în vedere, în 
mod evident, corelaţii cum sunt cele formulate de ştiinţa matematică 
a naturii. Este vorba de relaţii presupuse a fi invariante în spaţiu şi 
timp, spre deosebire de acele constatări privitoare la relaţii constante 
de simultaneitate şi succesiune, care pot fi infirmate în orice moment, 
odată cu extinderea experienţei noastre. S-a făcut observaţia că 
expresia legi empirice, pe care o întâlnim în CRP şi în Critica puterii 
de judecare, poate să apară ca un oximoron dacă ţinem seama de 
faptul că legilor li se asociază atributul necesităţii. Această impresie 
se destramă însă dacă admitem că expresia legi empirice stă la Kant 
pentru corelaţii care au atât o componentă a priori, cât şi una 
empirică. Caracterizând intelectul ca „facultate a regulilor”, Kant 
precizează : „Regulile, întrucât sunt obiective (prin urmare, aparti- 
nând necesar cunoaşterii obiectului), se numesc legi. Deşi cu ajutorul 
experienţei noi ajungem să cunoaştem multe legi, totuşi acestea nu 
sunt decât determinări particulare ale unor legi mai înalte, dintre 
care cele mai înalte (cărora le sunt supuse toate celelalte) provin a 
priori din intelectul insugi..."?'. Statutul aparte al acestor legi, atât 
în raport cu cel al principiilor a priori, cât şi cu cel al regulari- 
tátilor empirice, este afirmat in mod clar într-un important pasaj 
din CRP pe care l-am citat deja în sprijinul respingerii sugestiei că 
legile fizicii propriu-zise ar putea fi deduse pur şi simplu din 
principii a priori ale filosofiei transcendentale şi ale metafizicii 
corpurilor: 


Dar facultatea intelectului pur de a prescrie a priori fenomenelor 
legi prin simple categorii nu ar putea prescrie mai multe legi decât cele 
pe care se întemeiază o natură in genere, considerată ca legitate a 

fenomenelor în spaţiu şi timp. Legi particulare privind fenomene 
empirice determinate nu pot fi integral deduse din categorii, deşi toate 
le sunt supuse în ansamblu. Trebuie să se adauge ajutorul experienţei 
pentru a învăţa să cunoaştem aceste legi din urmă în genere...*?. 


Acea tradiţie interpretativă potrivit căreia Kant nu ar fi distins 
principiul general al cauzalităţii, ca principiu al filosofiei trans- 
cedentale, de legi cauzale particulare, pare să se confrunte, prin 
urmare, cu serioase dificultăţi. Din rândurile citate mai sus se poate 
trage concluzia că legile cauzale au pentru Kant o dublă condiţionare, 
una a priori şi una empirică, şi, în acest sens, un statut mixt. Pe de 
o parte, numai cu ajutorul experienţei putem cunoaşte relaţii între 
fenomene care posedă şi alte determinări decât cele ce sunt proprii 
naturii şi naturii corporale în genere. Fără ajutorul experienţei nu 
am putea şti nimic despre asemenea determinări. Pe de altă parte, 
acea „sinteză dintre cauză şi efect” proprie legilor, care le distinge, 
ca relaţii necesare, de „regulile empirice”, devine posibilă numai 
datorită aplicării unor principii a priori. Legile fizicii propriu-zise 
au, aşadar, atât o componentă a priori, cât şi una empirică. Ele nu 
sunt nici „împrumutate din experienţă”, nici „independente de expe- 
rienţă”, ci reprezintă pentru Kant o combinaţie între ceea ce ne oferă 
experienţa şi principiile a priori. Willem Harper, bunăoară, subliniază 
distincţia dintre două concepte Kantiene ale necesităţii : o necesitate 
necondiționată, independentă de orice conţinut empiric, şi o necesi- 
tate condiţionată care implică raportare la un conţinut empiric. 
Judecăţile care exprimă o necesitate condiţionată nu sunt pur şi 
simplu a priori. Ele sunt a priori în sensul că au atributul necesităţii, 
şi nu sunt a priori în măsura în care se cer anumite fapte empirice 
pentru ca ele să poată fi formulate. Sunt judecăţi care afirmă existenţa 
unei relaţii necesare între stări reale. Necesitatea pe care o exprimă 
ele este o necesitate materială”. 

Prin urmare, judecăţile in care lipseşte componenta a priori 
exprimă relaţii contingente, simple asociaţii constante între percepții. 
Judecátile din care lipseşte, dimpotrivă, componenta empirică, contin 
doar o cunoaştere metafizică, nu una propriu-zis fizică. În mod a priori 
nu putem cunoaşte conexiuni între stări de lucruri sau determinări 

ale realului despre care tratează legile fizicii propriu-zise. În lipsa 
componentei a priori nu putem cunoaşte nici o relaţie necesară între 
stări reale. Kant caracterizează acea cunoaştere pe care ne-o oferă 
legile fizicii propriu-zise drept cunoaşterea unei existente accesibile 
simţurilor pe temeiul cunoaşterii unei alte existente deja date simtu- 
rilor. Aceasta nu este nici o cunoaştere pe deplin a priori, nici o 
cunoaştere a unei relaţii empirice contingente, ci o cunoaştere „relativ 
a priori"?*, 

Dacă recunoaşterea de către Kant a existenţei unor legi ale naturii 
distincte de simple asocieri constante între percepții, legi care nu pot 
fi totuşi cunoscute a priori, pare neîndoielnică, ne vom pune în mod 
firesc întrebarea dacă el oferă o explicaţie a posibilităţii unor aseme- 
nea legi şi care anume este aceasta. Reputati cercetători kantieni au 
răspuns afirmativ la prima întrebare şi au formulat răspunsuri diferite 
la cea de-a doua. 

Potrivit unei interpretări elaborate îndeosebi în scrierile lui Buchdahl, 
răspunsul la cea de-a doua întrebare nu trebuie căutat în teoria 
kantianá a experienţei, aşa cum a fost expusă ea în „Analitica 
transcendentală”. Aici Kant ar fi cercetat doar condiţiile care fac 
posibilă cunoaşterea naturii în genere, tot aşa cum in Pmsn interesul 
său s-a îndreptat spre determinarea condiţiilor care fac posibilă 
cunoaşterea naturii corporale în genere. La întrebarea cum sunt 
posibile legi particulare ale lumii fizice, de genul celor formulate în 
ştiinţa matematică a naturii, numite de Kant şi „legi naturale ascunse”35, 
Kant ar fi răspuns prin consideratiile sale asupra ideilor regulative 
ale raţiunii şi asupra facultăţii de judecare. Sunt consideraţii expuse 
îndeosebi în prima parte a „Suplimentului la Dialectica transcen- 
dentală” din CRP, intitulat „Despre folosirea regulativă a ideilor 
raţiunii pure” şi în cele două „Introduceri” la Cpj. 

Teza lui Buchdahl este că nu categoriile şi principiile trancen- 
dentale reprezintă pentru Kant sursa necesităţii care distinge legile 
particulare ale naturii de generalizările inductive, ci ideile regulative 
ale raţiunii sau facultatea de judecare. Prin acţiunea principiilor 
intelectului se constituie doar o „natură în genere", ca legitate a 
fenomenelor în spaţiu şi timp?$, în vreme ce legile particulare ale 
naturii, care sunt obiectul cercetării în fizica propriu-zisă, ar fi 

produsul functiei unificatoare si sistematizatoare a ratiunii. Principiul 
transcendental al facultátii de judecare este nu numai facultatea de a 
subsuma particularul unui general, ci si de a gási pentru particular 
generalul. Uniformitátile empirice devin legi, adicá necesare corelatii, 
ca elemente constitutive ale unei ordini a naturii, ordine care este 
cerută de rațiune. 


În sistemul kantian expresia «natura este supusă legii» are astfel 
două sensuri diferite : unul se referă la faptul că necesitatea transcen- 
dentală este cuprinsă în conceptul experienţei posibile în general ; al 
doilea este că raţiunea sau judecata atribuie naturii ordine, care este 
sursa legităţii empirice.” 


Aceste două sensuri ar rezulta din distincţia pe care o face Kant 
între cauzalitate, ca principiu al intelectului pur, şi cauzalitate, ca 
idee regulativă a raţiunii. În calitate de concept transcendental, 
cauzalitatea face dintr-o suită de percepții care sunt asociate in mod 
constant o serie obiectivă de evenimente. Ca idee regulativă a 
raţiunii, ea exprimă cerința integrării tuturor fenomenelor în lanţuri 
de conditionári şi dependențe, „într-un tot al experienţei”. Tocmai 
această integrare conferă corelatiilor stabilite empiric caracterul de 
legi. Necesitatea unor corelaţii cum sunt relaţia inversă dintre volumul 
şi presiunea unui gaz sau egalizarea temperaturii a două medii în 
contact rezultă, prin urmare, nu din principii transcendentale, ci din 
utilizarea regulativá a ideilor ratiunii??. Buchdahl admite că unele 
formulări ale lui Kant pot crea impresia că analogia a doua a 
experienţei este temeiul legilor ştiinţei matematice a naturii. El crede 
însă că acceptarea unei asemenea sugestii ar echivala cu ştergerea 
distinctiei dintre principiile constitutive şi regulative ale cunoaşterii, 
o distincţie care este centrală în filosofia teoretică a lui Kant”. 
Contingente în raport cu legitatea proprie naturii în genere, corelaţii 
care nu pot fi cunoscute fără ajutorul experienţei sunt necesare, 
sunt, prin urmare, legi în calitatea lor de elemente ale unui sistem 
care este ordinea naturii, expresie a exigenţelor integratoare şi 
totalizatoare ale raţiunii. 

Este interesant de observat că la o interpretare apropiată de cea a 
lui Buchdahl ajunge un cunoscut filosof al ştiinţei, care vede teoriile 

stiintifice in primul ránd ca instrumente de unificare si de explicatie 
a faptelor. Întrebându-se cum ráspunde Kant la interogatia privitoare 
la temeiurile caracterului legic, necesar unor corelatii dintre stári de 
lucruri stabilite in mod empiric, Philip Kitcher scrie: „Răspunsul 
lui Kant, afirm eu, este cá statutul legic rezultá din incorporarea 
generalizárilor intr-un sistem : noi putem aserta conditionalul puternic 
atunci cánd, in plus fatá de asocierea cu conditionalul material, 
putem integra generalizarea într-o ierarhie unificată”®. În expri- 
marea autorului, Kant ar fi oferit o explicaţie a acelei necesităţi care 
distinge legile de generalizările inductive, nu pe „calea descendentă” 
(route from above), adică pornind de la categoriile şi principiile 
intelectului, ci pe „calea ascendentă” (route from belove), prin 
integrarea generalizărilor într-un sistem unificat. 

Acestei interpretări i se poate obiecta, şi i s-a obiectat, că facul- 
tatea de judecare transcendentală are la Kant mai degrabă funcţia de 
a integra într-un sistem legi empirice particulare, deja formulate, 
decât aceea de a da socoteală de faptul că ele sunt legi, adică 
necesare corelaţii, în opoziţie cu generalizările inductive. Consi- 
deratiile asupra facultăţii de judecare transcendentală, formulate în 
cele două „Introduceri” la Cpj, pot fi citite din această perspectivă. 
Kant pune în relaţie această facultate cu un concept al finalitátii 
naturii. „Finalitatea naturii” se exprimă în conceperea experienţei 
ca sistem de legi, un sistem care se constituie prin subsumarea unor 
legi particulare date unor legi mai generale, care însă nu sunt date". 
Spre deosebire de intelect, facultatea de judecare acţionează potrivit 
„principiului afinitátii legilor particulare ale naturii”. Îndeosebi 
din lectura capitolului IV („Despre experienţă ca sistem pentru 
facultatea de judecare”) al „Primei introduceri” reiese că prestaţia 
specifică pe care Kant o atribuie acestei facultăţi este unificarea 
experienţei, integrarea legilor într-un sistem prin subsumarea unor 
legi empirice deja stabilite altor legi tot mai înalte. Natura se orientează 
după intelectul nostru doar în privinţa „legilor ei formale”, în 
virtutea cărora ea este obiect al experienţei in genere, dar „cât 
despre legile particulare sau diversitatea şi eterogenitatea lor, natura 
este liberă de toate îngrădirile facultăţii noastre legiferatoare de 
cunoaştere”. Kant precizează că interesul puterii de judecare este 

„Cel de a urca de fiecare dată de la particularul empiric la generalul 
deopotrivă empiric, în vederea unificării legilor experienţei... „®. 
Puterea de judecare intervine, aşadar, în constituirea experienţei ca 
sistem de legi empirice. Întrebarea cum sunt posibile legile cauzale 
ale fizicii propriu-zise nu primeşte, de fapt, un răspuns în cele două 
„Introduceri”, invocate în mod insistent de către Buchdahl. Căci o 
diversitate de legi empirice este presupusă de Kant drept dată. 
Această diversitate constituie obiectul acţiunii unificatoare şi integra- 
toare a facultăţii de judecare transcendentală prin care se constituie 
experienţa ca un sistem de legi. Rămâne deci întrebarea cum sunt 
posibile pentru Kant legi empirice în genere spre deosebire de simple 
generalizări contingente. 

Robert S. Butts a încercat să ofere un răspuns la această întrebare. 
Soluţia interpretativă propusă de el porneşte de la presupunerea că 
necesitatea, caracterul legic al unor corelaţii, cum sunt legea căderii 
libere a lui Galilei sau legea gravitaţiei universale, „generalizări care 
se referă la stări de lucruri care se extind în mod nelimitat dincolo 
de tot ceea ce poate fi vreodată accesibil observaţiei omeneşti ”*%, 
vor putea fi explicate numai prin asociere cu principii a priori. Cum 
este însă posibilă o asemenea asociere şi care este natura ei? 

Butts crede că asocierea este rezultatul acţiunii acelui principiu 
regulativ al afinităţii pe care Kant l-a enunțat în „Suplimentul la 
Dialectica transcendentală”. În formularea lui Kant, acest principiu 
„ordonă o trecere continuă de la fiecare specie la fiecare alta prin 
creşterea graduală a diversităţii”. Butts sustine că principiul afinităţii 
implică o relaţie de înrudire a naturii fizice, pe care o cunoaştem 
prin experienţă, cu natura în genere, ale cărei principii le cunoaştem 
a priori. În virtutea acestei relaţii de înrudire, corelaţii dintre stări 
reale, date în mod empiric, vor împărtăşi acele trăsături definitorii 
ale legităţii care sunt proprii principiilor intelectului pur şi princi- 
piilor metafizice ale ştiinţei naturii. Altfel spus, principiul afinitátii 
sustine aşteptarea unei continuitáti a formei legilor în trecerea de la 
principii a priori la legi empirice, precum şi de la legi empirice de 
un nivel mai înalt de generalitate la legi de un nivel mai scăzut de 
generalitate, de un grad tot mai înalt de specificitate. Principiul 
însuşi este o maximă metodologică, pe care Kant o caracterizează 

drept necesará doar din punct de vedere subiectiv. Ea oferá o garantie 
a priori limitatá. Ceea ce inseamná cá atribuirea caracterului legic 
unei corelaţii stabilite empiric va putea să fie şi infirmati^. Conclu- 
zia este că autorul CRP „pare să fie mulţumit cu căutarea unei 
căsătorii a legii formale cu legea descriptivă, care este, într-un sens 
metodologic literal, o căsătorie de convenientá. Principiul cauza- 
lităţii şi legea gravitaţiei universale sunt cunoştinţe şi rude doar 
deoarece, deşi deosebite, ele sunt focalizate în mod asemănător”. 

Ipoteza lui Butts este, desigur, deosebit de atrăgătoare. Ea dă 
socoteală atât de valabilitatea legilor ştiinţei matematice a naturii 
dincolo de acel domeniu accesibil la un moment dat experienţei 
noastre, cât şi de faptul că valabilitatea acestora ar putea să se 
dovedească, în cele din urmă, ca fiind totuşi una limitată. Aceasta 
este însă o înţelepciune la care am fost conduşi abia prin lecţiile pe 
care ni le-a oferit fizica secolului XX. Este puţin plauzibil ca un om 
al secolului al XVIII-lea să fi gândit în acest fel. Cu atât mai puţin 
Kant, al cărui concept al ştiinţei a fost, aşa cum am văzut, deosebit 
de restrictiv. Este neîndoielnic că el a atribuit legilor fundamentale 
ale ştiinţei naturii necesitate şi universalitate strictă. Vorbind de o 
„Căsătorie de convenientá" între legi a priori şi legi descriptive, 
Butts respinge sugestia de a le aduce mai aproape ,intr-un mod 
metafizic constrángátor "4? Rămâne, aşadar, de văzut dacă în textele 
lui Kant nu este indicată o cale de a realiza acest lucru. 

Cercetările lui Michael Friedman asupra statutului legilor particulare 
ale naturii în filosofia teoretică a lui Kant prezintă un interes aparte 
tocmai din acest punct de vedere. Aşa cum am văzut, Buchdahl, ca 
şi Kitcher şi Butts de altfel, nu crede că explicaţia dată de Kant 
necesităţii legilor fizice propriu-zise ar trebui să fie căutată în relaţia 
lor cu principiile şi categoriile intelectului pur. Interpretarea lui 
porneşte tocmai de la supoziţia cá problema legitátii empirice, ceea 
ce filosofii numesc problema lui Hume, nu va putea primi un răspuns 
satisfăcător pe baza categoriilor şi principiilor „Analiticii”. Friedman, 
dimpotrivă, apreciază cá nu există o alternativă la această supozitie. 
Căci intervenţia ideilor regulative şi a judecății transcendentale pot 
să explice doar cum devine posibilă unificarea crescândă a legilor 
empirice, integrarea lor într-un sistem al experienţei. Numai 

principiile şi categoriile filosofiei transcendentale, împreună cu cele 
ale metafizicii corpurilor, sunt în măsură să dea socoteală de acele 
atribute care disting, după Kant, legile particulare ale naturii de 
asociaţii contingente. 

Orientarea generală a analizelor şi interpretărilor lui Friedman 
este dată de convingerea că examinarea consideraţiilor lui Kant 
asupra ştiinţelor naturii făcându-se abstracţie într-o măsură mai mică 
sau mai mare de contextul ştiinţific al epocii e greşită, conducând la 
o percepere deformată a ideilor sale. Va trebui să avem permanent în 
vedere cadrul general în care s-au desfăşurat cercetările lui Kant 
asupra fundamentelor ştiinţei naturii, un cadru ce s-a constituit prin 
adaptarea unor teme şi concepte ale tradiţiei filosofice wolffiene la 
realităţile ştiinţei matematice a naturii, inaugurată prin opera lui 
Galilei şi Newton. Pornind de la supoziţia că la baza elaborării 
conceptului cunoaşterii propus de Kant stă o analiză a condiţiilor de 
posibilitate ale ştiinţei exacte a epocii sale, Friedman va propune o 
interpretare de natură să asigure integrarea unei mari varietăţi de 
observaţii şi reflecţii care pot fi întâlnite în scrierile filosofului. 

Vorbind de cunoaşterea naturii, Kant distingea, susţine Friedman, 
mai multe tipuri de corelaţii. Patru dintre acestea ar putea fi caracte- 
rizate drept legi. Primul nivel este constituit din legile naturii în 
genere, care sunt principiile filosofiei transcendentale. Cel de-al 
doilea nivel cuprinde legile naturii corporale, în primul rând legile 
kantiene ale mişcării, formulate în Pmsn. Într-un caz ca şi în celălalt 
este vorba de legi strict a priori. Alături de acestea, Kant recunoaşte — 
apreciază Friedman - încă două tipuri de legi, legi care au un statut 
mixt şi sunt, în acest sens, relativ a priori. Este vorba, mai întâi, de 
legile fundamentale ale fizicii propriu-zise, legi cum este cea a 
gravitaţiei. Acestea pot fi obţinute din legile mişcării şi din legi 
empirice de un nivel mai scăzut de generalitate, cum este legea 
căderii corpurilor a lui Galilei sau legile mişcării planetelor siste- 
mului solar, formulate de Kepler. În al doilea rând, Kant are în 
vedere legi empirice de un nivel mai scăzut de generalitate, care 
servesc ca premise pentru derivarea unor legi empirice mai fundamen- 
tale şi pot fi apoi deduse şi corectate pornind de la ele”. 

Ideea centrală a interpretării lui Friedman este că aceste legi, 
legile pe care intelectul le cunoaşte pe deplin a priori şi legile fizice 
propriu-zise, constituie un sistem. Primele sunt caracterizate de 
Kant drept condiţii formale de posibilitate a cunoaşterii legilor lumii 
fizice în care trăim. Ele trasează graniţele a ceea ce este posibil cu 
referire la obiecte ale cunoaşterii în genere, în particular cu referire 
la natura corporală. Legile fizicii propriu-zise sunt supuse, în acest 
sens, jurisdicției acelor legi care pot fi cunoscute independent de 
orice experienţă. Pentru a cunoaşte legile particulare ale universului 
nostru, altfel spus pentru a stabili care dintre relaţiile formal posibile 
acţionează în această lume, sunt indispensabile informaţiile oferite 
de datele simţurilor. Doar prin conlucrarea formelor a priori şi a 
conţinuturilor empirice ia naştere experienţa, lumea fenomenelor 
guvernate de legi. Se poate afirma că legile a priori „injectează” 
necesitate corelatiilor stabilite empiric. Kant nu spune însă nimic 
concret despre felul cum se realizează demersul prin care se trece, 
datorită acţiunii principiilor a priori, de la corelaţii empirice la 
formularea unor legi cauzale??. 

Friedman conferă substanţă acestor consideraţii generale cu privire 
la sistemul legilor ştiinţei în concepţia lui Kant prin analize particulare 
detaliate şi minutioase. O asemenea analiză este reconstrucţia sistema- 
tică a derivării date de Kant legii gravitaţiei universale din premise 
cum sunt principiile filosofiei transcendentale şi ale metafizicii 
corpurilor, pe de o parte, legile mişcărilor relative ale soarelui şi 
planetelor sistemului solar enunțate de Kepler, pe de altă parte?!. Pe 
temeiul acestei derivări, Kant va fi îndreptăţit să atribuie un anumit 
gen de necesitate „empirică” sau „materială” legii gravitaţiei. Dacă, 
potrivit unuia din postulatele gândirii empirice, este necesar „ceea 
ce este determinat ca fiind în acord cu realul după condiţiile univer- 
sale ale experienţei”, atunci legea gravitaţiei va putea fi apreciată 
drept necesară. Căci ea este în acord cu anumite corelaţii reale - 
legile lui Kepler - potrivit condiţiilor formale ale posibilităţii expe- 
rientei. Dacă, aşa cum s-a arătat in Pmsn, principiile intelectului pur 
şi legile a priori ale mişcării, în conjunctie cu relaţiile empirice 
formulate de Kepler, conduc la legea atracției universale a lui Newton, 
iar legile a priori si legea atracției permit derivarea rezultatelor 

stabilite de Kepler, conferindu-le astfel calitatea de legi, rezultă că, 
pentru Kant, legile a priori şi legile descriptive ale fizicii propriu-zise 
constituie un sistem. 'Toate acele corelaţii care pot fi integrate în 
sistemul ale cărui principii au fost formulate în „Analitică” şi în 
Pmsn vor avea pentru Kant atributele distinctive ale legilor. Ele vor 
aparţine cunoaşterii ştiinţifice în sensul tare, restrictiv, pe care îl 
conferă el acestui termen. 

În afară de aceste patru genuri de corelaţii legice, primele două 
strict a priori, celelalte două relativ a priori, Kant va admite că 
există şi constatări cu privire la relaţii constante între datele per- 
ceptiei care nu sunt integrate în sistemul cunoaşterii ştiinţifice. Este 
vorba de uniformitáti stabilite pe baza unor observaţii repetate, 
într-un demers în întregime empiric. Referindu-se la chimia epocii 
sale, Kant afirmă, în „Cuvântul înainte” la Pmsn, că un domeniu de 
cercetare în care principiile sunt strict empirice nu merită numele de 
ştiinţă. Chimia ar putea fi caracterizată mai degrabă ca o artă 
practicá?. Numai prin relaţia lor cu legi ale naturii cunoscute a 
priori, adică prin integrarea în sistemul ştiinţei, vor dobândi corelaţii 
stabilite empiric atributele distinctive ale legilor. Aceste concluzii 
aruncă o lumină vie asupra unei precizări a lui Kant din „Cuvântul 
înainte” la Pmsn, anume aceea că ştiinţa este un sistem, adică un 
întreg, ordonat după principii, principii ale corelării raţionale sau 
empirice a cunoştinţelor“. Friedman sugerează cá în noi domenii de 
cercetare, cum erau pe atunci cercetările asupra căldurii, luminii sau 
electricităţii, Kant credea că formularea unor legi de genul legii 
gravitaţiei va deveni posibilă numai prin corelarea regularitátilor 
stabilite prin cercetare empirică cu principii a priori*. Aceste princi- 
pii, principiile cele mai înalte ale sistemului, erau pentru el legi 
imuabile. Este sensul în care se poate spune că autorul CRP a rămas 
ataşat conceptului clasic, aristotelic al stiintei??. 

Există vreo relaţie între dihotomia legi cauzale - asociaţii contin- 
gente ale faptelor şi dihotomia judecăţi de experienţă - judecăţi de 
percepţie ? Cea din urmă este o distincţie care a fost introdusă de 
Kant în Pr. şi nu mai apare, cel puţin în această exprimare, în ceea 
de-a doua ediţie a CRP din 1787. Comentatorii au dat diferite 
explicaţii acestui fapt. 

Distincția dintre judecăţi de percepţie şi judecăţi de experienţă 
este caracterizată drept o distincţie între două tipuri de judecăţi 
empirice, acele judecăţi despre care Kant spune că „îşi au temeiul în 
percepţia nemijlocită a simţurilor”. În opoziţie cu judecăţile de 
percepţie, judecátile de experienţă sunt caracterizate drept judecăţi 
empirice care posedă o „valabilitate obiectivă”. Ceea ce înseamnă 
pentru Kant că ele sunt valabile pentru orice subiect, în orice loc al 
spaţiului şi în orice moment al timpului. La întrebarea care este 
temeiul acestei deosebiri dintre cele două tipuri de judecăţi, Kant 
răspunde că, în cazul judecăților de experienţă, asocieri stabilite 
empiric vor fi subsumate categoriilor şi principiilor intelectului pur. 
În lipsa unei asemenea subsumări, judecátile noastre empirice vor 
reprezenta doar „o înlănţuire logică a perceptiilor într-un subiect 
care gândeşte”. Afirmaţie care, în lumina explicatiilor date de Kant, 
va trebui inteleasá in sensul cá, pentru un subiect, anumite perceptii 
s-au corelat in mod constant, de unde „înlănţuirea lor logică”. Ín 
timp ce judecăţile de percepţie sunt valabile pentru subiect, judecátile 
de experienţă, afirmă Kant, sunt valabile pentru obiecte. Ele ne spun 
ceva despre proprietăţi şi relaţii necesare ale acestora. Valabilitatea 
obiectivă a judecăților de experienţă „nu înseamnă nimic altceva 
decât valabilitate necesară şi universală”. Kant precizează de aseme- 
nea că toate judecátile empirice sunt, mai întâi, simple judecăţi de 
percepţie. Ele devin judecăţi de experienţă prin subsumarea „înlănţu- 
irilor logice ale perceptiilor" conceptelor intelectului pur. Această 
subsumare explică valabilitatea obiectivă proprie judecăților de expe- 
rientá, „corelarea universal valabilă şi necesară a perceptiilor date” 
care „nu se întemeiază niciodată pe condiţiile empirice ”*”. Propoziția 
„Când razele soarelui lumineză o piatră, ea se încălzeşte” este unul 
din exemplele de judecată de percepţie date de Kant. „Această 
judecată este o simplă judecată de percepţie şi nu conţine nici un fel 
de necesitate, oricât de des ar fi fost observat de mine sau de altcineva 
acest lucru; nu se poate spune decât că percepțiile au fost în mod 
obişnuit legate între ele în acest fel.”** Abia prin intervetia concep- 
telor intelectului pur conştiinţa empirică a relaţiei dintre acestea va 
fi legată într-o conştiinţă în genere şi, în acest fel, judecata va deveni 
o judecată universal valabilă. O asemenea judecată este judecata 

„Soarele încălzeşte piatra”. Ea nu exprimă o corelaţie constantă a 
perceptiilor, ci o relaţie necesară a obiectelor. Judecăţile de expe- 
oricărei experienţe, caracterizate drept „propoziţii care subsumează 
orice percepţie conceptelor pure ale intelectului (potrivit anumitor 
condiţii generale ale intuitiei) "??. Kant nu spune mai mult. 

Unii comentatori si interpreti au afirmat cá distinctia formulatá 
in acest fel in Pr. ar trebui socotitá drept o expresie inadecvatá a 
distinctiei kantiene dintre simple asociatii constante de impresii 
subiective si judecáti autentice, care au o valoare obiectivá. Astfel 
Hansgeorg Hoppe apreciază că propoziţiile numite de Kant „judecăţi 
de percepţie” nu ar fi, de fapt, judecăţi deoarece ele nu spun nimic 
despre obiecte. Toate judecăţile, în sensul propriu al termenului, 
inclusiv judecátile din cunoaşterea comună, ar fi pentru Kant judecăţi 
de experienţă. Nu ar fi, aşadar, de mirare că expresia judecată de 
percepţie, precum şi distincţia dintre două tipuri de judecăţi empirice, 
introdusă în Pr., nu mai apar în scrierile sale ulterioare, în primul 
rând în cea de-a doua ediţie a CRPS. Un punct de vedere mai radical 
este cel al comentatorilor care califică distincţia drept „înşelătoare”. 
Paul Guyer, de exemplu, afirmă că pentru Kant orice judecată este 
rezultatul aplicării categoriilor intuitiilor noastre. Iată de ce raportarea 
la categorii nu va putea reprezenta un criteriu al distincţiei dintre 
două tipuri de judecăţi empirice. Ea este, dimpotrivă, o condiţie a 
judecăților în genere. „Judecăţile de percepţie”, aşa cum le caractri- 
zează Kant în Pr., nu ar fi, prin urmare, judecáti?. Acesta este 
motivul pentru care distinctia din Pr. nu mai apare in cea de-a doua 
ediţie a CRP. Formularea dată de Kant, in $ 19 al ,Deductiei 
transcendentale a conceptelor pure ale intelectului”, distinctiei dintre 
judecăţi, ca raporturi obiectiv valabile, şi raporturi dintre reprezen- 
tări, care se întemeiază pe legile asociaţiei, ar indica în mod clar că 
aşa-numitele „judecăţi de percepţie” nu sunt judecăţi. Pe aceeaşi 
linie încă Erich Adickes afirmă că distincţia făcută de Kant în Pr. 
între două tipuri de judecăţi empirice este incompatibilă cu alte 
distincţii care sunt centrale în sistemul său. Kant şi-ar fi dat seama 
în cele din urmă de asta, lăsând la o parte distincţia în cea de-a doua 
ediţie a CRP. 

Într-un text mai recent“?, Beatrice Longuenesse a argumentat cá 
distincţia formulată în Pr. nu este invalidată de caracterizarea pe 
care o dá Kant judecății în CRP si în alte texte. Autoarea insistă 
asupra necesităţii de a distinge relaţii empirice exprimate în forma 
logică a judecății de aplicarea ulterioară a categoriilor unor asemenea 
relaţii. În $ 19, afirmă ea, este formulată şi discutată distincţia 
dintre simple „asociaţii empirice ale imaginaţiei” şi ,judecáti". 
Propozitiile pe care Kant le numeşte „judecăţi de percepţie” reprezintă 
în termenii folosiţi în $ 19 „o inlántuire logică a perceptiilor într-un 
subiect care gândeşte”. Ca inlántuiri logice, aceste propoziţii sunt 
judecăţi. Ceea ce are Kant în vedere este o relaţie logică între 
imagini subiective. „Judecata ipotetică: «Când soarele luminează 
piatra, ea se încălzeşte», rezultă din operaţii de comparare, reflecţie 
şi abstracţie, prin care luminarea de către soare apare drept condiție 
exterioară a încălzirii. ”S% Ceea ce ni se spune în Pr. este că orice 
judecată empirică reprezintă mai întâi o „înlănţuire logică a percep- 
ţiilor”. „Înlănţuirea” ca atare este rezultatul unor operaţii de compa- 
rare, reflecţie şi abstracţie, operaţii care înscriu percepțiile şi asociaţiile 
lor reproductive sub formele logice ale judecății. O judecată de 
genul «Corpurile sunt grele» poate să fie generalizarea empirică a 
unei asociaţii repetate între impresia de greutate şi impresia produsă 
de acţiunea de a purta un corp. Judecata este contingentă deoarece 
relaţia dintre conceptul de greutate şi cel de corp nu este în acest caz 
una necesară. O asemenea judecată devine o judecată de experienţă 
dacă percepțiile legate în mod empiric sunt raportate la forţa de 
atracţie şi subsumate în acest fel conceptului de cauză al intelectului 
pur. Forma judecății, ca formă originară a raportării la obiect, este, 
prin urmare, comună atât judecăților de percepţie, ca judecăţi empi- 
rice subiective, cât şi judecăților de experienţă, ca judecăţi empirice 
obiectiveS. Longuenesse apreciază că în timp ce în Pr. sunt distinse 
două tipuri de judecăţi empirice, punându-se astfel în evidenţă 
contribuţia empiricului şi a a priori-ului în constituirea lor, în $ 19 
al ,Deductiei transcendentale” din CRP în discuţie este temeiul 
judecății. Aici sunt puse în antiteză două puncte de vedere, cel 
potrivit căruia judecata este o simplă asociaţie după legile imagi- 
naţiei şi cel potrivit căruia ea este caracterizată prin raportare la 

funcţia originară de a judeca“. Toti acei comentatori care afirmă cá 
distincţia discutată în $ 19 ar exclude posibilitatea existenţei judecă- 
tilor de percepţie nu tin seama, prin urmare, de faptul cá pentru 
Kant acestea nu sunt simple asocieri empirice de reprezentări, ci o 
„înlănţuire logică de percepții”. Una dintre definițiile formei logice 
a judecății este cea a relaţiei de la condiţionat la condiţie. Or, tocmai 
o asemenea relaţie este exprimată prin judecata de percepţie, ca 
judecată ipoteticăS€. Este ceea ce Kant spune explicit în $ 29 din Pr. 
Referindu-se la „forma unei judecăţi conditionale în genere, adică la 
folosirea unei cunoştinţe date drept temei şi a celeilalte drept conse- 


x» 


cintá", el scrie: 


Este însă cu putinţă ca în percepţie să poată fi găsită o regulă a 
raportului care ne spune că după un anumit fenomen urmează întot- 
deauna un altul (deşi inversul nu este adevărat), şi în acest caz mă pot 
folosi de o judecată ipotetică şi pot spune, de pildă: dacă un corp este 
luminat destulă vreme de soare, el se încălzeşte. Ce-i drept, aici nu 
avem încă un caracter necesar al corelatiei, prin urmare, nici conceptul 
de cauză. Trec însă mai departe şi spun: dacă propoziţia de mai sus, 
care este o simplă inlántuire subiectivă a perceptiilor, urmează să devină 
o judecată de experienţă ea va trebui să fie socotită ca necesară şi 
universal valabilă. O asemenea propoziţie ar fi: soarele este prin lumina 
lui cauza căldurii. Regula empirică de mai sus va fi considerată acum 
drept lege, şi anume ca una valabilă nu numai pur şi simplu pentru 
fenomene, ci ca lege despre ele în vederea unei experienţe posibile, care 
cere reguli fără excepţie şi deci valabile în chip necesar“. 


Revenind acum la întrebarea privitoare la relaţia distinctiei legi 
cauzale - regularitáti pur contingente cu distincţia judecăţi de expe- 
rientá - judecăţi de percepţie, suntem conduşi spre concluzia cá prin 
formularea celei din urmă Kant a indicat modul cum se constituie 
cunoaşterea noastră empirică - experienţa - ca sistem de enunturi cu 
valabilitate obiectivă, care au atributele universalitátii şi necesităţii. 
Judecăţile de percepţie devin judecăţi de experienţă dacă ele sunt 
integrate într-un sistem ale cărui principii sunt a priori. Judecátile 
de experienţă sunt elemente componente ale acelui sistem al cunoaş- 
terii care este ştiinţa ; ele nu există ca atare decât în calitate de 
elemente ale sistemului$*. Există o deplină concordanţă între această 

înţelegere a locului distinctiei dintre judecăţi de percepţie şi judecăţi 
de experienţă şi o formulare pe care o intâlnim în „Cuvântul înainte” 
la Pmsn. Referindu-se la „metafizica experienţei”, Kant scrie cá ea 
conţine „concepte şi principii a priori care aduc varietatea repre- 
zentărilor empirice în legătura legică prin care aceasta poate să 
devină cunoaştere empirică, adică experiență” ®. 

Relaţia pe care o are în vedere Kant între valoarea obiectivă a 
unei judecăţi şi universalitatea necesară a relaţiei pe care o exprimă 
această judecată merită o subliniere specială. Dacă conceptele valabi- 
litate obiectivă şi universalitate necesară sunt pentru Kant sinonime, 
urmează cá enunturile care constituie sistemul ştiinţei au toate atribu- 
tele universalitátii şi necesităţii. Judecátile de percepţie, în calitate 
de constatări privitoare la asociaţii constante între percepții, nu fac 


parte din acest sistem. Ele ar putea fi caracterizate drept „materia 
470 
Á. 


x» 


primă” pentru constituirea unei ierarhii de judecăţi de experient 

Deosebirea dintre ceea ce reprezintă o judecată de percepţie şi o 
judecată de experienţă se exprimă în distincţia pe care o face Kant 
între o aşteptare subiectivă şi o anticipare propriu-zisă, bazată pe 
cunoaşterea unor legi cauzale. Ca stare subiectivă, aşteptarea că 
după percepţia A va surveni percepţia B va fi produsă prin succesiu- 
nea repetată, în această ordine, a perceptiilor, pentru un anumit 
subiect. Succesiunea constantă a acestor percepții va determina 
,inlántuirea lor logică” într-o judecată. Subiectul care a resimţit in 
mod repetat o anumită succesiune a percepţiilor va aştepta după 
percepţia că lumina soarelui cade pe o piatră percepţia încălzirii 
pietrei. Tot aşa, el va aştepta după percepţia încălzirii sobei percepţia 
creşterii căldurii în încăpere. Judecata de percepţie la care va fi 
condus prin repetarea unei asemenea succesiuni a perceptiilor sale 
constituie o constatare pur contingentă, care nu va putea genera mai 
mult decât o aşteptare subiectivă. Abia o lege cauzală, o judecată de 
experienţă, va face cu putinţă, şi într-un caz şi în celălalt, o anticipare 
propriu-zisă, anume cunoaşterea faptului că dacă s-a produs un 
anumit eveniment, un altul se va produce întotdeauna, cu necesitate. 
Kant insistă asupra acestei distincţii între aşteptări subiective şi 
anticipări cu valoare obiectivă în expunerea pe care o dă celei de-a 
doua analogii a experienţei : 

Pentru ca percepţia mea să conţină cunoaşterea unui eveniment, 
adică a ceva care se întâmplă real, ea trebuie să fie o judecată 
empirică în care să gândesc că succesiunea este determinată, că 
adică acest eveniment presupune în timp un alt fenomen căruia ea îi 
urmează necesar sau după o regulă. În caz contrar, dacă pun feno- 
menul precedent şi evenimentul nu-i urmează necesar, ar trebui să 
consider percepţia mea numai ca un joc subiectiv al imaginaţiei mele... 
Astfel, raportul fenomenelor (considerate ca percepții posibile), 
raport după care ceea ce urmează (ceea ce se întâmplă) este determinat 
în timp, în ce priveşte existenţa lui, de ceva precedent în mod necesar 
şi după o regulă, prin urmare raportul dintre cauză şi efect, este 
condiţia valabilităţii obiective a judecăților noastre cu privire la seria 
percepţiilor...7. 


Accentul cade, în analiza lui Kant, pe ideea că abia principii a 
priori, cum este principiul cauzalitátii, fac posibile judecăţi empirice 
cu valoare obiectivă. Inductia singură nu poate să dea socoteală de 
faptul cá noi cunoaştem legi cauzale”. Or, tocmai cunoaşterea 
acestor legi - ca judecăţi de experienţă - face posibile acele anticipări 
sistematic reuşite care probează că suntem în posesia unei cunoasteri 
cu valoare obiectivă. Că o clădire se va prăbuşi dacă îi vor fi 
şubrezite temeliile nu este o simplă aşteptare a celui care ar fi 
perceput în mod repetat mai întâi şubrezirea temeliilor şi apoi 
prăbuşirea clădirii, ci o anticipare fermă, care se întemeiază pe 
cunoaşterea unor relaţii cauzale necesare. Temeiul unor asemenea 
anticipări în viaţa de fiecare zi va fi, aşadar, acelaşi ca şi temeiul 
anticipării rezultatelor unui experiment ştiinţific. Într-un caz ca şi în 
celălalt, anticiparea devine posibilă doar prin integrarea judecății de 
percepţie în sistemul care este ştiinţa naturii, adică prin transfor- 
marea ei din judecată de percepţie în judecată de experienţă. 


Note 


1. Aici sunt utile două precizări. Prima este că, pentru Kant, din clasa 
enunturilor care nu pot fi formulate independent de informaţiile pe care 
le oferă simţurile (care sunt „bazate pe principii empirice”) aparţin 
ştiinţei numai cele ale căror obiecte pot fi construite în intuiţie şi pot 

primi, in consecintá, o descriere matematicá. A doua precizare este cá 
filosoful contrastează enunturile fizicii propriu-zise cu enunturile a 
priori. lată două formulări semnificative, in acest sens, din $ 36 al 
Prolegomenelor. ,Existá multe legi ale naturii pe care nu le putem 
cunoaşte decât prin mijlocirea experienţei, dar legitatea şi corelarea 
fenomenelor, adică natura în genere, nu o putem cunoaşte prin nici o 
experienţă, deoarece experienţa are ea însăşi nevoie de asemenea legi, 
care întemeiază a priori posibilitatea ei.” (Immanuel Kant, Prolegomene 
la orice metafizică viitoare care se va putea înfățişa drept ştiinţă, 
traducere de M. Flonta şi Th. Kleininger, Editura All, C.E.U. Press, 
Bucureşti, 1996, p. 121.) „Trebuie să deosebim însă legile empirice ale 
naturii, care presupun întotdeauna anumite percepții, de legile pure sau 
universale ale naturii, care, fără a avea la bază percepții particulare, 
cuprind numai condiţiile corelării lor într-o experienţă. Din punctul de 
vedere al celor din urmă, natura şi experienţa posibilă sunt unul şi 
acelaşi lucru...” (Ibidem, p. 122.) 
„ Vezi E. Adickes, „Kant als Naturwissenschaftler", in Kant-Studien, 
vol. 29, 1924. 
Contemporanul mai vârstnic al lui Kant, d'Alembert, a fost probabil 
ultimul din acele spirite care reuneau capacităţi ştiinţifice şi filosofice 
eminente, chiar dacă el nu a produs o operă filosofică propriu-zisă. 
, Retineri lăuntrice îl fac, in mod evident, incapabil să se supună disci- 
plinei severe a metodei matematic-fizice, să-şi determine conceptele 
prin definiţii clare şi să aplice în mod consecvent o utilizare a limbajului 
stabilită în acest fel.” (E. Adickes, op. cit., p. 81.) 
H. Hoppe, Kants Theorie der Physik, Vittorio Klostermann, Frankfurt 
am Main, 1969, p. 10. Referindu-se la Pmsn, autorul afirmă cá în 
aceastá lucrare nici nu se pune cel putin intrebarea cum sunt posibile 
„legi ale naturii bazate pe experienţă” (ibidem, pp. 67-68). 
Vezi H. Wagner, „Poppers Deutung von Kants Kritik der reinen Vernunft", 
in Kant-Studien, vol. 67, 1976, p. 439. 
Punctul de plecare al acestei interpretári poate fi identificat intr-o 
exprimare a lui Kant, din „Cuvântul înainte” al Pmsn. Autorul distinge 
aşa-numita ştiinţă a naturii in sens propriu sau nu (eigentliche oder 
uneigentliche sogenannte Naturwissenschaft) şi afirmă că prima se 
distinge de cea de-a doua prin certitudinea ei apodictică. (Vezi Immanuel 
Kant, Metaphysische Anfangsgründe der Naturwissenschaft, Meiner 
Verlag, Hamburg, 1997, p. 4.) 
H. Reichenbach, Der Aufstieg der wissenschaftlichen Philosophie (origi- 
nalul englez The Rise of Scientific Philosophy, 1951), Brauschweig, 
Vieweg, 1968, pp. 51-52 si 55-56. 

9. K.R. Popper, Conjecturi si infirmári, traducere de C. Stoenescu si 
D. Stoianovici, Editura Trei, Bucuresti, 2001, p. 252. 

10. Ibidem, p. 120. 

ll. Ph. Kitcher, „Kant's Philosophy of Science", in A. Wood (ed.), Self 
and Nature in Kant's Philosophy, Cornell University Press, Ithaca, 
1984, p. 186. 

12.Immanuel Kant, Critica raţiunii pure, traducere de N. Bagdasar şi 
L. Moisuc, editia a III-a revizuitá de I. Párvu, Editura IRI, Bucuresti, 
1998, p. 158. 

13.Ibidem, pp. 175-176. 

14.Ibidem, p. 221. 

15.Ibidem, p. 194. 

16. Immanuel Kant, Metaphysische Anfangsgründe..., ed. cit., p. 75. 

17. Immanuel Kant, Critica raţiunii pure..., ed. cit., pp. 555-556. 

18.Ibidem, p. 555. 

19. Metaphysische Anfangsgründe..., ed. cit., p. 9. 

20.I. Newton, Principiile matematice ale filosofiei naturale, traducere de 
V. Marian, Editura Academiei, Bucureşti, 1956, p. 305. 

21. Citatele sunt date dupá Alexandre Koyré, Les Regulae philosophandi, in 
A]. Koyré, Études newtoniennes, Gallimard, Paris, 1968, pp. 319, 326, 
322. 

22. Vezi Metaphysische Anfangsgründe..., ed. cit., p. 4. 

23. „Dacă însă, ca de exemplu în chimie, aceste temeiuri sau principii ale 
cunoaşterii sunt în cele din urmă pur şi simplu empirice, iar legile pe 
baza cărora faptele date sunt explicate prin rațiune sunt pur şi simplu 
legi empirice, atunci lor nu le este proprie o conştiinţă a necesităţii (nu 
sunt apodictic certe) şi, prin urmare, întregul nu merită în sensul strict 
numele de știință; iar chimia ar trebui să se numească de aceea mai 
degrabă artă sistematică decât ştiinţă.” (Ibidem, p. 4.) 

24. Pentru aceste informaţii şi multe alte detalii istorice semnificative cu 
privire la fundalul rationalist al gândirii lui Kant, vezi E. Watkins, „The 
Laws of Motion from Newton to Kant”, in Perspectives on Science, nr. 5, 
1997, si „Kant's Justification of the Laws of Mechanics", în Studies in 
the History and Philosophy of Science, vol. 29, nr. 4, 1998. Concluzia 
lui Watkins este cá atát wolffienii, cát si unii dintre adversarii lor 
incearcá sá ofere o ontologie inteligibilá pentru corpurile fizice si 
totodată o întemeiere neempiricá pentru legile care guvernează mişcarea 
corpurilor. „«Principia» lui Newton nu încearcă nici unul din aceste 
lucruri deoarece elaborează principii matematice mai degrabă decât 
metafizice, iar legile mişcării sunt întemeiate mai degrabă în mod 

empiric decât a priori." (The Laws of Motion..., p. 11.) Şi, mai departe : 
»Wolffienii tind sá ofere derivári neempirice, ontologice sau logice... 
Strategia lor standard este să arate in ce fel pot fi derivate legile mişcării 
din principii ontologice mai fundamentale care, in cele din urmá, trebuie 
sá fie derivate cumva din principiile logice ale contradictiei si ratiunii 
suficiente" (ibidem, p. 26). 

,Ceea ce este clar in acest argument e cá multe din miscárile cruciale 
ale lui Kant au un caracter ontologic. De exemplu, afirmatia lui cá un 

gen de necesitate «empirică» sau «materială» în virtutea căreia ea este 
mult mai ferm stabilită şi asigurată în raport cu ceea ce este dat a 
posteriori decât orice generalizare inductivă sau orice ipoteză.” 

poate fi cunoscută cu totul a priori, dar totuşi relativ a priori în raport 
cu altă existenţă deja dată, şi cum şi atunci nu se poate ajunge decât la 

ceea ce este perceput, după legile generale ale experienţei. Nu este nici 

legile cauzalitátii. Prin urmare, noi nu putem cunoaşte necesitatea 

şi comparate şi găsite concordante cu fenomene anterioare, am fost noi 
conduşi să descoperim o regulă, în virtutea căreia anumite evenimente 
urmează totdeauna anumitor fenomene, şi prin aceasta am fost înainte 
de toate determinaţi să formăm conceptul de cauză. După astfel de 
considerente, acest concept ar fi numai empiric şi regula pe care o 
procură, anume că tot ce se întâmplă are o cauză, ar fi la fel de 
contingentă ca şi experienţa însăşi : universalitatea şi necesitatea lui nu 
ar fi decât fictive şi nu ar avea adevărata valabilitate universală, fiindcă 
nu ar fi a priori, ci ar fi întemeiate numai pe inducţie” (Critica raţiunii 
pure, ed. cit., p. 209). 


Două concepte ale cunoaşterii 


Într-o literatură cuprinzătoare, îndeosebi în scrieri ale unor autori 
de orientare antimetafizică din a doua jumătate a secolului al XIX-lea 
şi din prima jumătate a secolului XX, filosofia kantianá şi filosofia 
cunoaşterii de orientare empiristă sunt înfăţişate drept poli care se 
opun şi se exclud reciproc. Ernst Mach, de exemplu, îl asociază pe 
Kant şi Kantianismul în genere cu proiectele de întemeiere a priori a 
ştiinţei naturii, în particular ale mecanicii, pe care le respinge cu 
hotărâre în cunoscuta sa lucrare consacrată istoriei critice a mecanicii’. 
Sistemul lui Kant a fost perceput de empiriştii logici drept o cons- 
trucţie filosofică de factură raţionalistă, chiar drept ultimul mare 
sistem de filosofie raţionalistă. Atunci când filosofia kantianá este 
invocată drept fundal contrastant al prezentării şi argumentării unei 
concepţii empiriste asupra cunoaşterii se are în vedere, în primul 
rând, teoria kantiană privitoare la posibilitatea unei cunoaşteri inde- 
pendente de experienţă, o cunoaştere care se exprimă în enunturi 
sintetice a priori. Astfel, Rudolf Carnap afirma că negarea existenţei 
unor enunturi care sunt sintetice şi, totodată, a priori, care contin 
adică o cunoaştere ce este independentă de experienţă în genere, ar 
reprezenta o caracterizare negativă a oricărei concepţii empiriste 
asupra cunoaşterii, în măsura în care empirismul poate fi calificat 
drept acea orientare epistemologică care sustine cá nu există enunturi 
sintetice a priori. „Acesta este in nuce întreg empirismul”?. Hans 
Reichenbach care, ca şi Carnap de altfel, îl trata cu respect pe Kant?, 
afirma că teoria cunoaşterii dezvoltată in CRP îi apare empiristului 
ca o teorie care nu poate fi apărată. Nu pot exista enunturi care sunt 
în acelaşi timp sintetice şi a priori în sensul lui Kant, adică înzestrate 

cu atributele necesităţii si generalităţii. Dezvoltarea ulterioară a 
cunoaşterii ştiinţifice este caracterizată de Reichenbach drept un 
proces de „dizolvare a sinteticului a priori”. Ideea kantiană a sinte- 
ticului a priori a fost o eroare, însă una istoric justificată. (Reichen- 
bach admite că dacă Immanuel Kant ar fi trăit în epoca teoriei 
relativităţii şi a mecanicii cuantice el ar fi abandonat probabil ideea 
că există o cunoaştere sintetic-a priori.) 


Programul lui Kant de a căuta un sintetic a priori, dezvăluind 
premisele logice ale cunoaşterii, este, aşadar, condamnat la eşec. Dacă 
o propoziţie este o premisă a cunoaşterii ştiinţifice ea nu este de aceea 
şi validă. Dacă vrem să ştim dacă premisele sunt adevărate, trebuie să 
dovedim, mai întâi, că însăşi cunoaşterea noastră ştiinţifică este adevă- 
rată. Adevărul premiselor nu este de aceea mai bine întemeiat decât 
cunoaşterea ştiinţifică. Această simplă analiză logică arată că filosofia 
sinteticului a priori a lui Kant nu poate fi apărată.* 


Cititorii care înregistrează asemenea luări de poziţie pot ajunge 
uşor la concluzia că între conceptul kantian al cunoaşterii şi acel 
concept al cunoaşterii de orientare empiristă care domină gândirea 
ştiinţifică contemporană nu ar exista puncte de convergenţă notabile. 
Această impresie este însă greşită. Pe un alt plan al analizei, lucrurile 
se înfăţişează cu totul altfel. Este acel plan pe care conceptul kantian 
al cunoaşterii şi conceptul cunoaşterii propriu gândirii empiriste 
moderne vor fi examinate pe fundalul opoziţiei dintre ceea ce numesc 
aici „două concepte ale cunoaşterii”. Am în vedere ceea ce voi 
desemna în mod convenţional prin expresiile concept al cunoaşterii 
orientat spre conținut şi concept al cunoaşterii orientat spre formă. 

Voi încerca mai întâi să caracterizez conceptul cunoaşterii orientat 
spre conţinut. În continuare, voi prezenta conceptul kantian al 
cunoaşterii drept un concept al cunoaşterii orientat spre formă. În 
cele din urmă, îmi propun să pun în evidenţă unele apropieri între 
conceptul kantian al cunoaşterii şi conceptul cunoaşterii al empi- 
rismului modern de orientare ştiinţifică, în calitatea lor de concepte 
ale cunoaşterii orientate spre formă. Este o convergenţă care exprimă, 
sub un aspect determinat, viabilitatea şi perenitatea analizei kantiene 
a cunoaşterii. 

Un concept al cunoaşterii orientat spre conţinut va putea fi 
caracterizat drept premisă şi punct de sprijin al unor tradiţii ale 
gândirii metafizice. Dincolo de deosebiri notabile dintre aceste 
tradiţii, motivațiile adoptării unui asemenea concept al cunoaşterii 
precum şi contururile sale mari vor putea fi schitate în felul următor. 

Existenţa şi excelența cunoaşterii a fost apreciată în influente 
tradiţii de gândire după gradul de apropiere şi de cuprindere a 
obiectului ei. Se porneşte de la presupunerea că toate acele demersuri 
de cunoaştere care menţin obiectul cunoaşterii într-o relaţie de exteri- 
oritate cu subiectul nu vor putea conduce la rezultate care merită pe 
deplin numele de cunoaştere. Cei mai categorici, din acest punct de 
vedere, pot fi consideraţi gânditorii mistici ai epocilor mai îndepăr- 
tate sau mai apropiate, care au conceput cunoaşterea supremă drept 
o identificare a subiectului cu obiectul cel mai înalt al cunoaşterii, 
cu Dumnezeu, cu absolutul. În această ipostază extremă a unui 
concept al cunoaşterii orientat spre conţinut, cunoaşterea va fi conce- 
pută drept o contopire a subiectului cu obiectul cunoaşterii sale. 
Într-o variantă mai puţin radicală, cunoaşterea va fi înţeleasă în 
unele orientări ale gândirii metafizice occidentale drept pătrundere, 
drept preluare a obiectului cunoaşterii în conştiinţa cunoscătoare. 
Cunoaşterea are loc atunci când obiectul intră, pătrunde, pentru a 
spune aşa în subiect, este prins de către subiect. Termenul cel mai 
folosit de filosofi pentru a desemna o asemenea înţelegere a cunoaş- 
terii este intuiţia. Cunoaşterea autentică este cunoaşterea intuitivă. 
Metafizicienii de diferite orientări şi din diferite timpuri, cei care au 
conferit contur acestei înţelegeri a cunoaşterii, par să pornească de 
la supoziţia că adevărata cunoaştere, cunoaşterea esenței lucrurilor, 
pe care o oferă numai metafizica, spre deosebire de gândirea comună 
şi de cercetarea ştiinţifică, este rezultatul unui proces de prindere 
nemijlocită a obiectului de către subiect. Este sensul în care şi 
gânditori influenţi dintr-o epocă mai apropiată, ca Henri Bergson, 
Edmund Husserl sau Karl Jaspers, au opus cunoaşterea filosofică 
rezultatelor cercetării ştiinţifice, pe care le-au calificat fie drept 
nedemne de acest nume, fie drept simple surogate ale cunoaşterii 
autentice’. În sfârşit, în varianta cea mai atenuată a unui concept al 
cunoaşterii orientat spre conţinut sunt recunoscute două modalităţi 

de cunoaştere - cea intuitivă şi cea conceptuală, discursivă -, dar se 
subliniază că ultima, spre deosebire de prima, ne va oferi doar în 
mod nesatisfăcător ceea ce aşteptăm să ne ofere cunoaşterea: o 
relaţie cât mai strânsă cu obiectul, prinderea lui nemijlocită de către 
subiect. 

Moritz Schlick, unul dintre puţinii empirişti moderni care s-au 
aplecat cu insistenţă asupra analizei ideii cunoaşterii, a caracterizat 
conceptul cunoaşterii orientat spre conţinut pe fundalul distincţiei 
sale dintre intuiţie, ca trăire sau experienţă subiectivă (Erleben, 
Kennen), şi cunoaşterea propriu-zisă (Erkennen, Erkenntnis). Cei 
angajaţi faţă de acest concept - scrie Schlick - înţeleg, cunoaşterea 
drept o reprezentare intuitivă prin care subiectul cunoaşterii „prinde” 
obiectele, le „preia în el". Prinderea (Erfassen) pare să fie metafora 
favorită utilizată în caracterizarea cunoaşterii drept intuiţie. „Aceasta 
este o expresie pe care numai puţini gânditori au ştiut să o ocolească 
atunci când au încercat să determine esenţa cunoaşterii. Citim tot 
timpul cá a cunoaşte un lucru înseamnă «a-l prinde in minte»."Ó 
Tocmai pornind de la această înţelegere a cunoaşterii s-a legitimat 
metafizica tradiţională drept cunoaştere intuitivă a transcendentului, 
a ceea ce nu este accesibil experienţei. 

Conceptului cunoaşterii orientat spre conţinut i-a oferit o caracte- 
rizare izbitor de asemănătoare un eminent autor neokantian, contem- 
poran cu Schlick, Ernst Cassirer. Este o apropiere al cărei sens va 
reieşi tot mai clar pe parcursul acestui studiu. 

În „Introducerea” celui de-al treilea volum al monumentalei sale 
scrieri Filosofia formelor simbolice, intitulat „Fenomenologia cunoaş- 
terii", Cassirer caracterizează drept o presupozitie de bază a tradiţiei 
metafizice, inaugurate de Parmenide, ideea că funcţia gândirii cunos- 
cătoare nu se reduce la „exprimarea fiinţei” potrivit propriilor ei 
categorii, ci este aceea de a-i „epuiza conţinutul”. Presupozitia este 
că gândirea cunoscătoare şi obiectul ei reprezintă o unitate. Aceasta 
este o pretenţie care, observă Cassirer, nu este proprie doar rationa- 
lismului. Identitatea subiectului şi obiectului cunoaşterii, reducerea 
unuia la celălalt, au fost socotite țelul suprem al cunoaşterii, chiar 
dacă opiniile asupra mijlocului care ar conduce spre acest ţel au fost 
dintre cele mai diferite. Nu numai gândirea pură, dar şi intuiţia 

sensibilă au putut fi desemnate drept mijlocul adecvat. Într-un caz ca 
şi în celălalt, se presupune că fiinţa, în întreaga ei plenitudine, ne 
este oferită de cunoaşterea metafizică, este conținută în aceasta. În 
opoziţie cu gândirea care operează cu simboluri, cu noţiuni, gândirea 
cunoscătoare prinde în mod nemijlocit ceea ce constituie obiectul ei, 
în cazul tradiţiei inaugurate de Parmenide, fiinţa ca atare. Ea „prinde” 
ceea ce ştiinţa legată de limbaj şi de concepte nu va putea atinge 
vreodată. Din această perspectivă, o bună parte din istoria filosofiei, 
apreciază Cassirer, ni se infátisezá, dincolo de opoziţia dintre orientări 
şi sisteme, ca o suită de sfortári îndreptate în una şi aceeaşi direcţie. 
lar lipsa unor rezultate convingătoare ale acestor eforturi mereu 
reluate este cea care nutreşte scepticismul. El se asociază fiecăruia 
dintre ele asa cum umbra se asociază obiectului. Toate aceste mişcări 
de la o extremă la alta, pe care le înregistrează observatorul atent al 
desfăşurării istorice a gândirii occidentale, şi-ar avea originea, crede 
Cassirer, în conceperea cunoaşterii ca o „transpunere a obiectului în 
subiectul cunoscător”, o transpunere care devine posibilă datorită 
unei presupuse cosubstanţialităţi a fiinţei şi minţii cunoscătoare. 
Cerinţele pe care le implică acest concept al cunoaşterii orientat spre 
conţinut sunt formulate de Cassirer în felul următor: 


Gândul şi realitatea nu trebuie doar să-şi corespundă într-un sens 
oarecare, ci ele trebuie să se pătrundă reciproc. Funcţia gândirii nu 
trebuie să se consume în exprimarea fiinţei, adică în cuprinderea şi 
desemnarea acesteia prin categoriile sale dătătoare de sens. Gândirea se 
simte mai degrabă în stare să se identifice cu realitatea, ea poartă cu 
sine convingerea că posedă în sine garanţia că-i poate epuiza conţinutul. 
Aici nu trebuie şi nu poate să persiste, în cele din urmă, o limită de 
netrecut ; căci gândul şi obiectul spre care se îndreaptă acesta sunt unul 
şi acelaşi lucru”. 


Cotitura sau răsturnarea produsă de criticismul kantian în istoria 
gândirii filosofice a fost caracterizată în diferite feluri. Ea va putea 
fi caracterizată şi drept o trecere de la un concept al cunoaşterii 
orientat spre conţinut la un concept al cunoaşterii orientat spre 
formă. Potrivit acestuia din urmă, cunoaşterea devine posibilă doar 
prin structurarea unui conţinut dat de intuiţie de către o formă 

reprezentată de conceptele gândirii cunoscătoare. Conceptul cunoaş- 
terii orientat spre formă a primit pentru prima dată contururi clare în 
filosofia teoretică a lui Kant. Un număr mare de pasaje din Critica 
rațiunii pure şi din Prolegomene pot fi invocate pentru a susţine 
această afirmaţie. În cele ce urmează vor fi menţionate doar câteva 
din cele mai semnificative. 

O determinare pur negativă a conceptului kantian al cunoaşterii 
ar putea fi redată, pe scurt, în felul următor: nu există o cunoaştere 
directă, nemijlocită, intuitivă. Kant contestă, mai întâi, că oamenii, 
ca fiinţe rationale imperfecte, posedă ceva de felul unei intuitii 
intelectuale. Prin aceasta el se delimitează net de rationalistii dogma- 
tici ai vremii sale, de genul lui Crusius. Intelectul omenesc poate 
doar să gândească, nu să intuiască. Tocmai în aceasta constă, după 
Kant, deosebirea dintre intelectul omenesc şi intelectul divin. În al 
doilea rând, Kant neagă faptul că noi am putea obţine cunoaştere 
prin intuitiile sensibile. Faptul că nu a realizat această imposibilitate, 
orientându-se spre deductia empirică a conceptelor intelectului, 
constituia, pentru Kant, păcatul capital al filosofiei empiriste a 
cunoaşterii din epoca sa. 

O formulare pozitivă a conceptului kantian al cunoaşterii ar putea 
fi următoarea : nu există vreo altă intuiţie în afară de intuiţia sensibilă ; 
aceasta oferă doar materia cunoaşterii ; o cunoaştere despre realitate 
va lua naştere numai prin unirea acestei materii cu formele pure ale 
gândirii, cu categoriile. Este un punct de vedere căruia Kant îi dă 
mai întâi o formulare ipotetică, în „Introducerea” la CRP : 


Dar dacă orice cunoaştere a noastră începe cu experienţa, aceasta nu 
înseamnă totuşi că ea provine întreagă din experienţă. Căci s-ar putea 
prea bine ca tocmai cunoaşterea noastră prin experienţă să fie un 
compositum din ceea ce primim noi prin impresii şi ceea ce facultatea 
noastră proprie de cunoaştere (nefiind provocată decât de impresii 
sensibile) produce din ea însăşi, adaos pe care noi nu-l distingem de 
acea materie primă mai înainte ca un lung exerciţiu să ne fi făcut atenţi 
asupra-i şi abili de a-l separat. 


Prin intuiţie sensibilă sunt date cunoaşterii omeneşti obiecte, prin 
conceptele intelectului acestea sunt gândite. Kant indică două surse 

şi două componente ale oricărei cunoasteri despre realitate, şi anume 
receptivitatea expresiilor şi spontaneitatea conceptelor, respectiv 
intuiţiile sensibile şi conceptele pure ale intelectului. ,Intuitia şi 
conceptele constituie deci elementele întregii noastre cunoaşteri, 
astfel că nici conceptele fără o intuiţie care să le corespundă într-un 
mod oarecare, nici intuiţia fără concepte, nu pot da o cunoaştere. 92 
Delimitándu-se de rationalismul precritic, Kant sublinia cá nu existá 
o cunoastre intuitivă. Intuiţia reprezintă doar o componentă a oricărei 
cunoaşteri despre realitate. În confruntarea cu empirismul lui Locke 
sau Hume, Kant remarca, pe de altă parte, cá din intuitii sensibile nu 
pot fi derivate concepte. 


Natura noastră este de aga fel, încât intuiţia nu poate fi niciodată decât 
sensibilă, adică ea nu conţine decât modul în care suntem afectaţi de 
obiecte. Din contra, capacitatea de a gândi obiectul intuitiei sensibile 
este intelectul. Nici una din aceste două proprietăţi nu este de preferat 
celeilalte. Fără sensibilitate nu ne-ar fi dat nici un obiect, şi fără intelect 
n-ar fi nici unul gândit. Ideile (Gedanken) fără conţinut sunt goale, intuitiile 
fără concepte sunt oarbe. De aceea este deopotrivă necesar să ne facem 
conceptele sensibile (adică să le adăugăm obiectul în intuiţie), precum 
şi de a ne face intuitiile inteligible (adică să le supunem conceptelor). 
Aceste două facultăţi sau capacităţi nu-şi pot schimba funcţiile. Intelectul 
nu poate intui nimic, iar simţurile nu pot gândi nimic. Numai din faptul 
că ele se unesc poate izvori cunoașterea. 


Intuiţia sensibilă oferă, aşadar, conţinutul cunoaşterii noastre, 
conceptele intelectului îi dau forma. Fără intuiţie cunoaşterea nu are 
conţinut şi este, în acest sens, goală. Fără conceptele intelectului nu 
putem gândi obiecte în genere şi nu putem, prin urmare, cunoaşte 
obiecte. Intuiţia sensibilă este o componentă a oricărei cunoasteri 
despre realitate. O cunoaştere intuitivă despre realitate nu există 
însă. Cunoaşterea devine posibilă numai prin supunerea intuitiilor 
conceptelor. Ea cere, mai întâi, diversul intuitiei, în al doilea rând, 
sinteza acestui divers prin imaginaţie şi, în al treilea rând, conceptele 
intelectului care îi conferă unitate sintetică". 

Pentru trasarea contururilor conceptului cunoaşterii orientat spre 
formă în CRP este esenţială sublinierea insistentă că nici conţinutul 

dat prin intuiţie, nici conceptele fără conţinutul dat în intuiţie nu 
reprezintă cunoaştere. Kant afirmă explicit că orice cunoaştere bazată 
pe experienţă „conţine două elemente foarte diferite, anume o materie 
pentru cunoaşterea prin simţuri şi o anumită formă de a o ordona din 
izvorul intern al intuirii şi gândirii pure şi care sunt puse mai întâi în 
funcţie şi produc concepte cu prilejul impresiilor”!?. Delimitarea 
netă a acestor două elemente în analiza kantianá a cunoaşterii se 
sprijină pe opoziţia fundamentală dintre sensibilitate şi intelect. Prin 
conceptele intelectului devine abia posibilă sinteza diversului şi, 
prin aceasta, cunoaşterea bazată pe experienţă. Materia sintezei ne-o 
oferă însă intuiţia sensibilă. 


A gândi un obiect şi a cunoaşte un obiect nu este, deci, acelaşi 
lucru. Din cunoaştere fac parte, în adevăr, două elemente: mai întâi 
conceptul, prin care, în genere, un obiect este gândit (categoria) ; şi, în 
al doilea rând, intuiţia, prin care obiectul este dat ; căci dacă conceptului 
nu i-ar fi dată o intuiţie corespunzătoare, atunci el ar fi o idee în ceea ce 
priveşte forma, dar fără nici un obiect, şi prin ea nu ar fi posibilă nici 
o cunoaştere despre un lucru oarecare, fiindcă, după câte ştiu, nu ar 
exista nimic, şi nici nu ar putea exista ceva la care ideea să poată fi 
aplicată. Orice intuiţie posibilă pentru noi este sensibilă, prin urmare 
gândirea unui obiect în genere cu ajutorul unui concept pur al inte- 
lectului nu poate deveni în noi cunoaştere decât întrucât acest concept 
este raportat la obiectele simţurilor. ? 


Dacă nu sunt raportate la obiecte date prin intuiţie, conceptele 
intelectului rămân „simple forme de gândire prin care nu este cunoscut 
încă nici un obiect determinat" ^. 

Kant a oferit o elaborare particulară, specifică conceptului orientat 
spre formă. Particularitátile acestei elaborári decurg, în primul rând, 
din concepţia kantiană asupra formei cunoaşterii. Pentru Kant, conce- 
pte pure, concepte despre obiecte în genere, fac posibilă experienţa, 
fiind condiţii a priori ale acesteia. Valabilitatea obiectivă a acestor 
concepte, a categoriilor, constă în aceea că, în calitate de forme 
pure, ele fac posibilă sinteza diversului şi, prin aceasta, cunoaşterea. 
Kant subliniază cu insistenţă că sinteza diversului nu poate avea loc 
prin simţuri sau prin forma pură a intuiţiei sensibile. Acea corelare 

care este desemnată de Kant prin termenul sinteză este caracterizată 
drept „un act al intelectului”!5. Sensibilitatea şi intelectul sunt acele 
facultăţi care conferă cunoştinţelor noastre determinările lor sensibile 
şi respectiv formale. Conceptul cunoaşterii orientat spre formă a fost 
elaborat de Kant în cadrele unei teorii transcendentale asupra facultă- 
ţilor (capacităţilor) care fac posibilă cunoaşterea. 

Doar o formulare particulară a conceptului cunoaşterii orientat 
spre formă, şi nu însuşi acest concept, depinde de o teorie asupra 
facultăţilor cunoaşterii, cum este cea elaborată de Kant. Dacă abando- 
năm orice teorie de acest gen caracteristicile fundamentale, definitorii 
ale conceptului vor rămâne neafectate. Ele ar putea fi prezentate 
schematic astfel: dualism al conţinutului (intuitiile) şi formei (con- 
ceptele) ; între concepte şi intuiţii există o prăpastie logică ; conceptele 
nu pot fi derivate din intuitii; cunoaşterea noastră despre realitate 
se constituie prin corelarea intuiţiilor sensibile şi a conceptelor ; 
conceptele sunt condiţii ale posibilităţii oricărei cunoasteri prin 
experienţă ; ele sunt a priori în sensul că fac posibilă experienţa ; 
valabilitatea obiectivă este conferită conceptelor de capacitatea lor 
de a corela, de a structura intuiţiile sensibile; orice cunoaştere prin 
experienţă reprezintă o intrepátrundere indisociabilă a intuiţiilor şi 
conceptelor ; nu există conţinuturi sensibile despărțite de orice formă 
conceptuală, adică intuiţii, ca materia nuda, nestructurate de nici o 
formă. 

Contribuţii semnificative la elaborarea unui concept al cunoaşterii 
orientat spre formă, care pot fi găsite în reflecţii epistemologice 
ocazionale ale unor cercetători ai naturii de cel mai înalt rang, 
precum şi în analize mai sistematice ale unor filosofi cu formaţie 
ştiinţifică, susţin această concluzie. La fel ca şi Kant, dar cu referire 
specială la ştiinţa matematică modernă a naturii, autori ca Hermann 
von Helmholtz, Albert Einstein sau Moritz Schlick au fost orienta(i 
în reflecţiile şi analizele lor de interesul pentru evidenţierea condi- 
iilor care fac posibilă o cunoaştere cu valoare obiectivă. În mod firesc, 
consideraţiile acestor autori, spre deosebire de cele ale lui Kant, au 
un Caracter preponderent metodologic. Cu atât mai remarcabilă ne 
apare convergenta lor cu unele concluzii ale analizei kantiene, pe 
linia elaborării unui concept al cunoaşterii orientat spre formă. 

Hermann von Helmholtz, socotit cel mai de seamă cercetător 
german al naturii din a doua jumătate a secolului al XIX-lea, a 
conceput dualitatea conţinutului şi a formei cunoaşterii în termenii 
distinctiei dintre experienţe senzoriale, care iau naştere prin acţiunea 
stimulilor asupra organelor noastre de simţ, şi concepte, care sunt 
create pentru a coordona şi a sistematiza aceste experienţe. Tocmai 
necesităţile unei coordonări şi sistematizări tot mai eficiente a datelor 
senzoriale orientează imaginaţia conceptuală, precum şi selecţia 
produselor acesteia. Schimbările care au loc în fundamentele unei 
discipline ştiinţifice sunt, în primul rând, consecinţa invenţiei şi 
selecţiei conceptelor. Relaţia dintre conţinuturi senzoriale date şi 
concepte create va fi caracterizată drept o relaţie dintre semne şi 
ceea ce este desemnat prin semne. „Un semn - sublinia Helmholtz - 
nu trebuie să aibă nici o asemănare cu acel obiect al cărui semn este. 
Relaţia dintre cele două se limitează la faptul că acelaşi obiect, care 
acţionează în aceleaşi împrejurări, cere acelaşi semn şi că deci semne 
diferite corespund întotdeauna unei acţiuni diferite.”!$ Coordonarea 
univocă epuizează relaţia dintre datele senzoriale şi construcţiile 
conceptuale. Relaţia nu este una de reflectare, de oglindire, şi nici 
una de natură genetică. Ca şi conceptul kantian al cunoaşterii, acest 
concept metodologic al cunoaşterii orientate spre formă a fost elaborat 
printr-o distantare clară de ideea empiristă tradiţională a derivării 
conceptelor din datele primare furnizate de organele de simţ. 

Tema a căpătat un profil deosebit de pregnant în reflectiile metodo- 
logice ale lui Albert Einstein. Einstein a formulat un punct de vedere 
clar articulat asupra relatiei dintre lumea impresiilor senzoriale si 
lumea construcţiilor conceptuale. 

Prima afirmaţie a lui Einstein a fost aceea că noţiunile fizicii 
teoretice, ca de altfel toate conceptele noastre, nu pot fi derivate din 
experienţele senzoriale, aşa cum au crezut unii gânditori empirişti 
din trecut. Între experienţele senzoriale şi concepte există „o prăpastie 
logică”. Faptul că acest lucru nu a fost mult timp recunoscut s-ar 
putea datora împrejurării că atât conceptele gândirii comune, cât şi 
cele ale ştiinţei, funcţionează cu mult succes în coordonarea şi 
sistematizarea diferitelor domenii ale experienţei noastre senzoriale. 
Iar cea mai simplă explicaţie a eficienţei lor este cea genetică. 

Tocmai deoarece multe concepte sunt atât de eficiente în coordonarea 
experienţelor noastre senzoriale, deoarece trecerile de la anumite 
concepte la anumite experienţe senzoriale şi invers au devenit obiş- 
nuinte adânc înrădăcinate, ideea că primele ar fi derivate din ultimele 
prin abstracţie ne poate apărea atât de firească". A doua afirmaţie a lui 
Einstein este că dacă conceptele nu sunt abstrase din datele senzoriale, 
ci sunt, dimpotrivă, invenţii libere ale minţii omeneşti, rezultă că ele 
vor putea fi întotdeauna înlocuite cu altele, care funcţionează mai eficient 
în sistematizarea unui anumit domeniu al experienţei. Ceea ce se poate 
vedea foarte bine în dezvoltarea istorică a gândirii fizice. Nu există, 
aşadar, concepte pure, a priori, concepte care ar reprezenta condiţii ale 
posibilităţii cunoaşterii prin experienţă în genere, în sensul lui Kant!?. 

Din punctul de vedere al interesului pentru elaborarea unui 
concept al cunoaşterii orientat spre formă fundamentală este aici subli- 
nierea cá, independent cát de bine ar fi adaptate conceptele propuse 
de oamenii de ştiinţă pentru ordonarea unei mase de experienţe 
senzoriale, relaţia dintre ele şi aceste experienţe este una de coordo- 
nare între entităţi distincte, disparate din punct de vedere logic. 
Caracterizând „independenţa logică a conceptelor faţă de expe- 
rientele senzoriale”, Einstein scria că „nu avem de-a face aici cu o 
relaţie cum este cea dintre supă şi carnea din care este preparată, ci 
mai degrabă de una de felul celei ce există între numărul de la 
garderobă şi pardesiu"?. O asemenea relaţie de corespondenţă si 
coordonare este însă pe deplin suficientă pentru a explica posibi- 
litatea de a supune enunturi generale, formulate în termenii anumitor 
concepte, controlului acelor propoziţii care ne informează asupra 
unor experienţe particulare. 

Marile contururi ale acelui concept al cunoaşterii care se des- 
prinde din asemenea reflecţii metodologice pot fi fixate după cum 
urmează. Conceptele si enunturile, ca relaţii între concepte, capătă 
conţinut şi semnificaţie empirică doar prin coordonarea lor univocă 
cu anumite experienţe senzoriale. Invers, lumea experienţelor senzo- 
riale devine inteligibilă prin funcţia coordonatoare şi sistematizatoare 
a conceptelor gândirii comune şi stiintifice??. Noţiunile care sunt în 
mod direct corelate cu anumite complexe de date senzoriale sunt 
numite de Einstein „noţiuni primare”. Toate celelalte noţiuni primesc 


DOUĂ CONCEPTE ALE CUNOAŞTERII 89 


conţinut empiric doar în măsura în care sunt corelate cu noţiunile 
primare, formând împreună cu acestea un sistem. Regularitátile 
empirice ale gândirii comune, precum şi legile ştiinţei sunt enunturi 
care, în virtutea relaţiei dintre conceptele ce intervin în formularea 
lor şi noţiunile primare, ne spun ceva cu privire la ordinea şi 
succesiunea experienţelor noastre senzoriale. 

Gândirea conceptuală în general, ştiinţa teoretică în particular, 
constau în stabilirea de corelaţii, de raporturi. Dezvoltarea cunoaş- 
terii ştiinţifice pun în evidenţă mai clar că orice cunoaştere despre 
realitate are o natură strict relationalá. Obiectul ei îl constituie nu 
realităţi substanţiale, ci relaţii invariante de un nivel mai scăzut sau 
mai înalt de generalitate. Helmholtz, un cercetător familiarizat cu 
filosofia teoretică a lui Kant, scria : 


Orice lege a naturii afirmă că din condiţii care sunt într-o anumită 
privinţă identice decurg întotdeauna consecinţe care sunt într-o altă 
privinţă identice. Deoarece ceea ce este identic în lumea noastră senzo- 
rială este indicat de aceleaşi semne, succesiunii legice ale aceloraşi 
efecte, corespunzătoare acţiunii aceloraşi cauze, le va corespunde o 
succesiune tot aşa de regulată în domeniul senzatiilor noastre”. 


Orice cunoaştere despre realitate, care este posibilă doar prin 
experienţă, va consta, aşadar, în fixarea prin concepte şi relaţii între 
concepte a unor raporturi constante, invariante în complexe de 
experienţe senzoriale repetabile. Numai relaţii invariante în raport 
cu anumite circumstanţe pot constitui un obiect al cunoaşterii. 

Este o temă pe care o întâlnim şi în Crizica rațiunii pure. Kant 
caracterizează aici natura, ca obiect al cunoaşterii, drept „ordinea şi 
regularitatea fenomenelor”. Tot ceea ce putem cunoaşte despre „obiec- 
tele simţurilor” sunt conexiunile lor, relaţiile lor de dependenţă reciprocă. 


Nu este nici o existenţă care să poată fi cunoscută ca necesară sub 
condiţia altor fenomene date decât existenţa efectelor rezultând din 
cauze date, după legile cauzalitátii. Prin urmare, noi nu putem cunoaşte 
necesitatea existenţei lucrurilor (substanţelor), ci numai pe cea a existenţei 
stării lor, şi anume din alte stări care sunt date în percepţie după legile 
empirice ale cauzalitátii.?? 

Asemenea apropieri şi convergente ale analizelor lui Kant cu 
reflecţiile metodologice ale unor cercetători ai naturii dintr-o epocă 
mai târzie pot să apară surprinzătoare. Ele vor înceta să fie aşa dacă 
vom ţine seama de faptul că deşi analizele din CRP au drept obiect 
condiţiile de posibilitate ale cunoaşterii în genere, ele au fost formu- 
late prin examinarea a ceea ce Kant a considerat drept prototip al 
cunoaşterii cu valoare obiectivă, adică cu referire la fizica newtoniană. 

Unele implicaţii ale conceptului cunoaşterii orientat spre formă 
au fost puse în evidenţă foarte clar prin consideraţiile lui Schlick 
asupra opoziţiei dintre experienţa sau trăirea subiectivă (Erlebnis) şi 
cunoaştere (Erkennen). Experienţa subiectivă, ca prezenţă în conşti- 
intá, ca trăire a unui anumit conţinut, nu reprezintă cunoaştere. 
Expresia „cunoaştere intuitivă a unei realităţi transcendente” este o 
contradicţie în termeni. Realitatea transcendentă nu poate fi trăită, 
resimţită subiectiv, căci ea este transcendentă doar atât timp cât nu 
constituie obiect al trăirii. Cunoaşterea ia naştere prin integrarea 
experienţelor subiective într-un sistem de concepte, adică printr-un 
proces de ordonare şi sistematizare a ceea ce ne este dat. Tot aşa de 
puţin cum este posibilă o cunoaştere intuitivă, este posibilă cunoaş- 
terea transcendentului ca „lucru în sine”. Afirmația cá o cunoaştere 
a lucrului în sine nu este în principiu posibilă constituie concluzia 
firească ce rezultă din faptul că nu ne putem reprezenta lucrurile aşa 
cum sunt ele, independent de orice sistem de concepte. Conceptele 
din care se compune acest sistem sunt a priori, nu în sensul că 
reprezintă structuri date o dată pentru totdeauna care fac posibilă 
cunoaşterea în genere, ci în sensul că, în calitate de forme, ele 
structurează conţinutul intuitiv şi fac, prin aceasta, posibilă o cunoaş- 
tere mai mult sau mai puţin adecvată a realitátii?. Orice cunoaştere 
este, potrivit naturii sale, cunoaşterea unor relaţii, a unor raporturi 
exprimate prin concepte şi corelaţii între concepte. Doar caracte- 
risticile structurale ale lumii sunt accesibile cunoaşterii. Conţinutul 
îl putem intui, resimti în mod subiectiv, dar nu îl putem cunoaşte. 
Cunoaşterea este simbolică în sensul că reprezintă o descriere 
structurală a faptelor printr-un sistem de semne. Intuitiile oferă doar 
materia cunoaşterii. Ele sunt subiective ; cu alte cuvinte, ele sunt ale 
unui anumit subiect şi nu pot fi comunicate altuia. Cunoaşterea este, 

dimpotrivă, ceva comunicabil şi testabil, controlabil de către alţii, 
deoarece are drept obiect doar formele, structurile?^. Concluzia este 
cá doar un concept al cunoasterii orientat spre formá poate sá dea 
socotealá de valabilitatea obiectivá a cunostintelor din viata de 
fiecare zi şi din ştiinţă. 

Bilanţul acestor analize ar putea fi formulat spunând că acea 
reflecţie metodologică care a fost stimulată de schimbările profunde 
în fundamentele ştiinţei exacte a naturii, produse de teoria relativităţii 
şi mecanica cuantică, s-a desfăşurat pe linia conceptului cunoaşterii 
orientat spre formă, un concept care a primit pentru prima dată 
contururi clare în filosofia transcendentală a lui Kant. Într-un al 
doilea pas, trebuie să se sublinieze totodată opoziţia dintre rezul- 
tatele acestei reflecţii, care s-a dezvoltat pe fundalul unei concepţii 
empiriste asupra cunoaşterii, şi apriorismul kantian. Pentru Kant, 
cunoaşterea este rezultatul reunirii intuiţiilor şi conceptelor pure ale 
intelectului. Pentru empirismul modern, cunoaşterea reprezintă o 
coordonare univocă a unor experienţe senzoriale date şi a unor 
concepte create în mod liber de mintea omului, respectiv, a cerce- 
tătorului. Reflectia metodologicá modernă asupra ştiinţei porneşte 
de la supoziţia cá nu există condiţii ale posibilităţii exprientei valabile 
pentru toate domeniile cunoaşterii şi pentru toate timpurile, adică de 
la o respingere frontală a apriorismului kantian. Este o temă care a 
fost menţionată în partea introductivă a acestui studiu. Se pune, 
totuşi, întrebarea dacă această reflecţie nu este în măsură să justifice, 
într-o variantă slăbită, ideea unei condiţionări a priori a cunoaşterii 
noastre empirice. 

Încă Reichenbach sublinia, în studiile sale consacrate teoriei 
relativităţii, că putem distinge două sensuri în care anumite concepte 
şi principii sunt caracterizate drept a priori: sensul de preconditii 
necesare şi imuabile ale experienţei în genere şi sensul de elemente 
constitutive ale cadrului în care se dezvoltă cunoaşterea ştiinţifică 
într-o anumită perioadă a evoluţiei ei istorice. Teoria relativităţii a 
arătat că primul sens trebuie să fie abandonat, dar cel de-al doilea 
trebuie să fie reţinut. Ca şi în mecanica clasică, în teoria relativităţii 
anumite concepte creează cadrul descrierii realităţii fizice şi fac în 
acest fel posibile toate enunturile particulare ale teoriei. A spune 

despre aceste concepte cá sunt a priori inseamná a afirma cá ele sunt 
elemente constitutive fundamentale ale descrierii teoretice a lumii 
fizice. Abia ele fac posibilá o asemenea descriere. Drept cadre in care 
se dezvoltă o tradiţie de cercetare ştiinţifică ele funcţionează, în cadrul 
acestei tradiţii, drept fundamente de la sine înţelese, sustrase discuţiei şi 
examenului critic. Unii dintre actorii principali ai revoluţiei care a avut 
loc în fizică în prima jumătate a secolului XX au atras atenţia asupra 
statutului aparte a acestor concepte şi principii şi asupra implicatiilor 
oricărei reconsiderări a structurii conceptuale a gândirii fizice. 

Pe baza experienţei elaborării noii mecanici cuantice, operă în 
care a fost profund implicat, cercetătorul german Werner Heisenberg 
a prezentat evoluţia istorică a fizicii moderne drept o succesiune de 
„teorii închise”. Acestea sunt teorii fundamentale, care realizează o 
descriere şi o explicaţie unitară a regularităţilor dintr-un domeniu 
cuprinzător de fapte experimentale prin introducerea unui nou sistem 
de concepte şi principii. Este ceea ce Heisenberg caracteriza drept 
„O schimbare a structurii gândirii”, care oferă înţelegerea unor noi 
domenii de fenomene, acele fenomene care nu sunt inteligibile în 
structurile de gândire proprii vechii teorii. Calitatea elementelor 
constitutive ale unei asemenea structuri de gândire de a reprezenta 
condiţii a priori ale posibilităţii experienţei este scoasă în evidenţă, 
arată Heisenberg, de marile dificultăţi de a şi le însuşi şi de a le 
accepta pe care le vor întâmpina toţi aceia care s-au format drept 
cercetători şi au desfăşurat o activitate de cercetare încununată de 
succes în cadrul unei structuri conceptuale esenţial diferite. „Aici 
chiar fizicieni remarcabili - observă Heisenberg - întâmpină dificul- 
tái mari. Deoarece exigenta schimbării structurii gândirii poate 
naşte sentimentul prăbuşirii terenului de sub picioare. Un savant 
care a obţinut ani de-a rândul mari succese cu structura gândirii la 
care s-a adaptat în tinereţe nu poate fi gata să-şi modifice această 
structură numai pe baza unor noi experimente... Cred că nu putem 
aprecia suficient de mult dificultăţile care apar în această situaţie. 
Cine a trăit disperarea cu care reacţionează în ştiinţă oameni inteli- 
genti şi concilianti la provocarea schimbării structurii de gândire se 
poate, dimpotrivă, doar mira că asemenea revoluţii sunt în general 
posibile în ştiinţă. "25 

Numeroase mărturii ale cercetătorilor implicaţi, precum şi studii 
istorice de caz consacrate unor episoade de reconsiderare a funda- 
mentelor conceptuale în ştiinţă indică necesitatea de a distinge între 
diferite straturi şi niveluri ale eşafodajului conceptual al ştiinţei, din 
punctul de vedere al relaţiei lor cu datele observaţiei şi experi- 
mentului. Dacă o mare varietate de enunţuri formulate în termenii 
unor concepte de un nivel scăzut de generalitate vor trebui să fie 
revizuite în lumina unor noi rezultate ale cercetării empirice, cadrele 
conceptuale ale unor mari tradiţii de cercetare vor fi supuse contro- 
lului faptelor doar în mod indirect, adică sub aspectul fertilităţii lor, 
al capacităţii de a conduce la formularea şi rezolvarea cu succes a 
unei mari varietăţi de probleme ştiinţifice. Este ceea ce se poate 
spune despre conceptele de spaţiu-timp-mişcare ale lui Newton în 
raport cu conceptul de mişcare al fizicii aristotelice şi medievale, 
despre conceptul de spaţiu-timp curbat al teoriei generale a relati- 
vităţii în raport cu conceptele newtoniene sau despre conceptul de 
undă de probabilitate al mecanicii cuantice în raport cu conceptul de 
traiectorie a mişcării unei particule din fizica clasică. Opţiunea unei 
comunităţi ştiinţifice de a adopta un nou sistem de concepte drept 
cadru constitutiv şi orientativ al cercetării este mai degrabă o decizie 
luată pe baza unor consideraţii pragmatice, ţinând seama de rezultatele 
pe care le-a făcut deja posibile şi cu deosebire de cele pe care le 
promite, decât acceptarea unui verdict constrângător al observaţiilor 
şi experimentelor particulare. Din această perspectivă, o recuperare 
într-o formă relativizată a conceptului kantian de a priori va apărea 
pe deplin indreptátitá. S-a atras atenţia, în acest sens, asupra faptului 
că un filosof empirist ca Rudolf Carnap, care s-a distanțat in mod 
clar de conceptul kantian al sinteticului a priori, a evidenţiat totodată 
statutul distinct al structurii conceptuale fundamentale în ştiinţa 
teoretică a naturii prin afirmarea unei distincţii nete între cadrul 
conceptual sau lingvistic al cercetării teoretice şi investigaţiile empirice 
propriu-zise care au loc în acest cadru, între schimbări ale cadrului 
însuşi, care sunt evenimente cu totul excepţionale, şi schimbări care 
au loc în mod continuu într-un cadru dat?5. Contestând existenţa unui 
cadru conceptual dat o dată pentru totdeauna prin însăşi structura 
capacităţilor noastre de cunoaştere, cum este cel reprezentat de 

conceptele pure ale intelectului la Kant, Carnap va sublinia totodată 
acele caracteristici distinctive ale cadrului conceptual al cercetării 
ştiinţifice care îi conferă statutul unui a priori relativ şi dinamic”. 

Distincția dintre schimbări ştiinţifice în cadre date şi schimbarea 
cadrelor conceptuale ale cercetării, o distincţie care aruncă o lumină 
nouă asupra temei kantiene a cunoaşterii a priori, a fost consacrată 
prin opera lui Thomas Kuhn, recunoscut, astăzi, drept cel mai 
influent istoric şi filosof al ştiinţei din a doua jumătate a secolului 
XX. La Kuhn, aceasta este distincţia dintre ştiinţa normală, ca 
cercetare bazată pe paradigme, şi schimbarea paradigmelor, iar in 
scrierile lui mai târzii distincţia dintre schimbări care afectează şi, 
respectiv, nu afectează cadrul conceptual al unei tradiţii de cercetare 
ştiinţifică, schema ei lexicală sau taxonomică specifică, numită acum 
lexicon. Această distincţie este pentru Kuhn tot atât de funda- 
mentalá si de netá cát este pentru Carnap distinctia dintre schimbári 
ale carcasei lingvistice si revizuirea cunostintelor dobándite intr-un 
cadru conceptual dat??. Spre deosebire de Carnap, Kuhn a făcut însă 
referiri directe la Kant. În partea finală a unui text publicat în 1990, 
text în care expune în mod sumar şi incomplet ideile unei noi cărţi 
pe care nu a putut-o încheia, el face următoarea remarcă semni- 
ficativă : „Probabil a devenit clar că poziţia pe care o dezvolt este un 
fel de kantianism post-darwinist. Ca şi categoriile lui Kant, lexiconul 
furnizeazá preconditiile experientei posibile. Dar categoriile lexicale, 
spre deosebire de strămoşii lor kantieni, se pot schimba şi se schimbă 
atât cu timpul, cât şi cu trecerea de la o comunitate la alta"??. Iar în 
ultimul text publicat în timpul vieţii, Kuhn s-a referit din nou, mai 
pe larg, la ceea ce apropie şi distinge poziţia lui de cea a lui Kant. 
Reamintind distincţia lui Reichenbach între două sensuri care pot fi date 
conceptului de a priori, acela de elemente imuabile care constituie 
preconditii ale experienţei în genere, şi acela de concepte si principii 
care oferă un cadru în care se realizează cunoaşterea despre lume 
într-un domeniu al cercetării şi într-o secvenţă a istoriei ei, Kuhn scrie : 


Cu toate că este o sursă mai articulată de categorii constitutive, 
lexiconul meu structurat se aseamănă cu a priori-ul lui Kant, dacă cel 
din urmă este luat în sensul al doilea, cel relativizat. Ambele sunt 

constitutive experienţei posibile asupra lumii, dar nici unul din ele nu 
dictează ceea ce trebuie să fie experienţa. Mai degrabă, ele sunt consti- 
tutive pentru seria infinită a experienţelor posibile, a căror producere 
poate fi concepută în lumea reală la care oferă ele acces. Care din aceste 
experienţe, ce pot fi concepute, au loc în lumea reală este ceva care 
trebuie să fie învăţat, atât din experienţa de fiecare zi, cât şi din 
experienţa mai sistematică şi rafinată ce caracterizează practica 
ştiinţifică. Ele amândouă sunt profesori neîndurători, care rezistă în 
mod ferm promulgării de opinii inadecvate formei de viaţă pe care o 
permite lexiconul?!. 


De la statutul de preconditie a experienţei în genere la cel de 


cadru constitutiv al unei forme de viaţă ştiinţifică - iată istoria pe 
care a parcurs-o conceptul cunoaşterii a priori în epoci ştiinţifice şi 
climate filosofice distincte. Este de presupus că ne aflăm încă departe 
de capătul unei îndelungate posteritáti. 


Note 


Ds 


Vezi E. Mach, Die Mechanik in ihrer Entwicklung historisch-kritisch 
dargestellt, Brockhaus, Leipzig, 1921, îndeosebi „Cuvântul înainte” al 
editiei a VII-a din 1912, p. IX. 

Vezi R. Carnap, Einführung in die Philosophie der Naturwissenschaft, 
Nymphenburger Verlagsdhandlung, München, 1969, în special capitolul 
„Sinteticul a priori" a lui Kant, cu această concluzie la p. 179. 
Filosofia lui Kant ar fi exprimat starea stiintelor vremii sale, iar rás- 
punsurile ei la intrebárile pe care le-a formulat au fost ráspunsurile 
posibile tinánd seama de aceastá stare. Sistemul construit de Kant ii 
apare lui Reichenbach intr-o luminá favorabilá in raport cu acele cons- 
trucţii speculative ulterioare care sunt „opera unor oameni care au 
trecut cu vederea pe de-a întregul rezultatele filosofice ale ştiinţei vremii 
lor şi au dezvoltat, sub numele de filosofie, sisteme naive de generalizări 
şi analogii ieftine”. (H. Reichenbach, Der Aufstieg der wissenschaft- 
lichen Philosophie, Braunschweig, Vieweg, 1968, p. 142.) 

H. Reichenbach, op. cit., p. 133. 

În scrierile lui Moritz Schlick, această temă apare în formulări sugestive. 
Iată doar un singur pasaj semnificativ: „Intuiţia bergsonianá nu are 
nimic de-a face cu sensul pe care îl are acest cuvânt, atât în ştiinţă, cât 
şi în viaţa de fiecare zi. Cu toate acestea, «cunoaşterea intuitivă» a lui 

Bergson nu este nimic altceva decât o formulare deosebită a unei idei 
foarte vechi, care străbate aproape toate sistemele tradiţionale ale filo- 
sofiei. Este ideea existenţei unor grade diferite de cunoaştere (ceea ce 
este întru totul adevărat) şi a dependenţei gradului de cunoaştere de 
intimitatea contactului dintre subiectul cunoscător şi lucrul cunoscut 
(ceea ce este în întregime fals). S-a crezut că întreaga cunoaştere expli- 
cativă, cea comună şi cea ştiinţifică... trebuie, din acest motiv, să rămână 
în întregime descriptivă şi că ea nu va atinge niciodată cel mai înalt 
grad. Căci se părea că ceea ce doream să cunoaştem este lucrul însuşi, 
şi nu doar o descriere a lui. Prin urmare, cunoaşterea ştiinţifică părea să 
fie doar o treaptă pregătitoare sau un înlocuitor pentru cel mai înalt grad 
de cunoaştere care constă în prinderea nemijlocită a obiectului însuşi.” 
(M. Schlick, Formă şi conținut; o introducere în gândirea filosofică, 
traducere de Angela Teşileanu, Editura Pelican, Giurgiu, 2003, p. 140.) 


. M. Schlick, Allgemeine Erkenntnistheorie, ediţia a II-a, Julius Springer 


Verlag, Berlin, 1925, p. 78. 
E. Cassirer, Philosophie der symbolischen Formen. Dritter Teil. Phăno- 
menologie der Erkenntnis (1929), Darmstadt, Wissenschaftliche 
Buchgesellschaft, 1977, p. 4. 


. Immanuel Kant, Critica raţiunii pure, ed. cit., p. 50. 

1884, p. 226. 


„Vezi A. Einstein, „Observaţii asupra teoriei cunoaşterii a lui Bertrand 


Russell”, în A. Einstein, Cum văd eu lumea, ediţia a Il-a, Humanitas, 
2000, îndeosebi pp. 92-93. Autorul menţionează la începutul articolului 
său că a fost condus la punctul de vedere formulat aici de reflecţii asupra 
unor probleme principiale ale fizicii teoretice. 

Vezi A. Einstein, „Fizica şi realitatea”, în op. cit., p. lll. 


„Ibidem, pp. 113-114. 
20. 


„Expresia «inteligibilitate», aşa cum o folosim aici, trebuie luată in 
accepţia ei cea mai modestă. Ea înseamnă realizarea unei ordini între 
experienţele senzoriale, prin crearea de concepte generale şi de relaţii 
între aceste concepte, ca şi prin relaţii stabilite, într-un fel oarecare, 
între concepte şi experienţe senzoriale.” (Ibidem, p. 111.) 

H. von Hemholtz, op. cit., p. 226. 
Immanuel Kant, Critica rațiunii pure, ed. cit., p. 230. 
Vezi Allgemeine Erkenntnistheorie, pp. 82 şi urm. 


. O discuţie a acestei teme, poate unică prin amploarea şi dimensiunea ei 


analitică, poate fi găsită în studiul lui Schlick, „Formă si conţinut...”, 
în op. cit., pp. 101-197. 

W. Heisenberg, „Transformări ale structurilor de gândire în progresul 
ştiinţei”, în W. Heisenberg, Paşi peste granițe, traducere de Ilie Pârvu, 
Editura Politică, Bucureşti, 1977, p. 291. 

Vezi, în acest sens şi Michael Friedman, Philosophical Naturalism, 
adresă prezidenţială la reuniunea anuală a Societăţii Americane de 
Filosofie, Pittsburgh, aprilie 1996 şi „Kantian Themes in Contemporary 
Philosophy”, în Aristotelian Society, Supplementary volume 72, 1998. 
Vezi în primul rând studiul „Empirism, semantică şi ontologie”, în care 
Carnap distinge carcasele sau structurile lingvistice, adoptate drept cadre 
ale unei cercetări, de cercetările propriu-zise care se realizează în acest 
cadru şi de rezultatele lor. În încheierea studiului, autorul subliniază că 
deşi aceste cadre sunt şi ele istoric schimbătoare, prefacerea lor are loc 
pe alt plan şi pe baza altor considerente decât revizuirea rezultatelor 
cercetărilor empirice pe care le fac ele posibile. „Acceptarea sau respin- 
gerea unor forme lingvistice abstracte, ca şi acceptarea sau respingerea 
oricăror altor forme lingvistice, în orice ramură a ştiinţei, va fi decisă în 
cele din urmă de eficienţa lor instrumentală, de raportul între rezultatele 
obţinute şi cantitatea şi complexitatea eforturilor cerute. Aruncarea unor 
interdicții dogmatice asupra unor forme lingvistice, în locul verificării 
lor prin succesul sau eşecul înregistrat in intrebuintarea lor practică, 
este mai mult decât inutilă ; ea este efectiv dăunătoare, deoarece poate 
împiedica progresul ştiinţei.” (R. Carnap, Semnificație şi necesitate, 
Editura Dacia, Cluj-Napoca, 1972, p. 284.) 

Vezi Th.S. Kuhn, Structura revoluțiilor ştiinţifice, traducere de Radu J. 
Bogdan, Editura Humanitas, Bucureşti, 1999, respectiv Thomas S. 
Kuhn, „Drumul de la «Structură»”, traducere de Cristian Ducu şi 
Izabella Ghiţă, în M. Flonta, G. Nagát, Gh. Ştefanov, Introducere în 
teoria cunoaşterii ştiinţifice. Prezentare tematică - Texte - Literatură, 
Editura Universităţii, Bucureşti, 2004. 

La apariţia ei, în 1962, Structura revoluțiilor ştiinţifice a fost percepută 
ca o critică a orientării impuse filosofiei ştiinţei de către empirismul 
logic, a cărui personalitate conducătoare era socotit Carnap. În mod 
aparent surprinzător, Carnap a receptat cu mult interes manuscrisul lui 
Kuhn din perspectiva propriei sale distincţii dintre schimbări ale cunoaş- 
terii în cadre date şi schimbarea cadrelor şi a sprijinit publicarea lui în 

seria International Encyclopedia of Unified Science, pe care o coordona 
împreună cu Charles Morris. Pentru o discuţie asupra a ceea ce apropie 
poziţiile filosofice ale lui Carnap şi Kuhn, vezi G.A. Reisch, „Did Kuhn 
Kill Logical Empiricism? ", în Philosophy of Science, nr. 58, 1991 si 
John Earman, „Carnap, Kuhn and the Philosophy of Scientific Metho- 
dology", in P. Horwich (ed.), World Changes, Thomas Kuhn and the 
Nature of Science, The MIT Press, Cambridge Mass., London, 1993. 

30. Th. S. Kuhn, „Drumul de la «Structurá»", in op. cit., p. 235. 

31. Th. S. Kuhn, „Afterwords”, in P. Horwich (ed.), op. cit., pp. 321-322. 


Idei regulative ca principii ale cercetării 


Că ţinta ultimă a stráduintelor cercetătorului naturii nu poate fi şi 
ea stabilită prin cercetare ştiinţifică a fost o temă a scrierilor populare 
ale lui Albert Einstein. Ştiinţa - afirma el - poate să ne spună ceva 
doar despre ceea ce este şi nu despre ceea ce trebuie să fie. Telurile 
supreme ale cercetării vor fi de aceea postulate. Ele nu vor putea fi 
adoptate sau respinse prin raportare la fapte, ci doar justificate prin 
fertilitatea lor. Einstein sublinia că chiar dacă cercetarea ştiinţifică 
urmăreşte, aşa cum ştie toată lumea, descoperirea legilor care permit 
corelarea şi predicția faptelor, acesta nu este singurul ei scop. „Ea 
mai urmăreşte să reducă conexiunile descoperite la un număr cât 
mai mic cu putinţă de elemente conceptuale independente.”! Altfel 
spus, să pătrundă spre ceea ce marele fizician numea „conexiunile 
de cea mai profundă generalitate”. Cercetătorii care urmăresc acest 
tel sunt pătrunşi de convingerea cá în univers există o ordine inteli- 
gibilă, accesibilă, cel puţin în principiu, minţii omeneşti. Despre 
această convingere Einstein va spune că reprezintă cel mai puternic 
şi mai nobil impuls al cercetării ştiinţifice. În finalitatea ei ultimă, 
cercetarea ştiinţifică se sprijină, aşadar, pe un crez care nu poate să 
fie la rândul său întemeiat în mod raţional. Este crezul pe care 
Einstein îl numea „religiozitatea cosmică”?. 

În secolul XX, teza că ştiinţa teoretică îşi primeşte orientarea 
prin idei care nu pot fi derivate din experienţă sau supuse pur şi 
simplu controlului experienţei, aşa cum este cazul cu ipotezele 
ştiinţifice, a fost formulată în mod independent de mai mulţi autori, 
filosofi şi istorici ai ştiinţei. Bunăoară Lucian Blaga observa în 
lucrarea lui de doctorat, susţinută la Universitatea din Viena, a cărei 

versiune românească a fost publicată în limba română sub titlul 
Cultură şi cunoştinţă, cá în analiza structurii ştiinţei moderne a 
naturii sunt luate în considerare, în mod obişnuit, două elemente, şi 
anume faptele şi ipotezele teoretice. Se constată totuşi, remarcă 
Blaga, că cercetătorii nu acceptă orice fel de idei generale drept 
ipoteze ştiinţifice. Ei împărtăşesc anumite reprezentări cu privire la 
condiţiile pe care trebuie să le satisfacă acele idei pe care le socotesc 
demne de a fi supuse controlului faptelor. Asemenea reprezentări, 
susţinea Blaga, au „o funcţie imperativă” în sensul că ipotezele care 
nu se armonizează cu ele nu vor fi nici măcar luate în considerare de 
către cercetători. În calitatea lor de criterii de selecţie prealabilă a 
ideilor teoretice, rareori explicit afirmate, aceste reprezentări conferă 
o anumită orientare cercetării ştiinţifice. De exemplu, în secolele 
XVIII-XIX gândirea multor cercetători din ştiinţa exactă a fost 
orientată de supoziţia că descrierea şi explicarea oricărui fenomen 
natural ar trebui să fie înfăptuită în termenii unui model mecanic. 
Singurele ipoteze admisibile erau considerate cele care explică faptele 
accesibile observaţiei prin mişcarea unor mase materiale, mişcare 
susceptibilă să primească o descriere matematică, de preferinţă 
geometrică. Blaga utiliza expresia idee mecanistă pentru a desemna 
această exigentá cu funcţie imperativă privitoare la forma ipotezelor 
teoretice. Se poate spune că, pentru o anumită epocă din istoria ştiinţei 
moderne, ideea mecanistă a reprezentat idealul cunoaşterii naturii?. 

Dacă ne întrebăm unde poate fi întâlnită pentru prima dată ideea 
că cercetarea bazată pe experienţă este condusă de idealuri de 
cunoaştere care sunt sustrase controlului experienţei, răspunsul, 
pentru unii poate surprinzător, va fi: în filosofia teoretică a lui 
Kant. Autorul Criticii rațiunii pure a caracterizat acele idealuri de 
cunoaştere, cărora le atribuia funcţia de a orienta, de a directiona 
cercetarea ştiinţifică în genere, drept idei regulative. În ,Supli- 
mentul la Dialectica transcendentală”, intitulat „Despre folosirea 
regulativă a Ideilor raţiunii pure”, Kant afirmă că ideile transcen- 
dentale ale raţiunii pot să aibă şi o funcţie legitimă, şi anume aceea 
de a orienta intelectul în toate stráduintele sale cognitive. Dacă 
principiile şi categoriile intelectului au în cunoaşterea noastră o 
funcţie constitutivă, în schimb ideile raţiunii pot avea doar o folosire 

regulativă. Ele servesc pentru a procura cunoaşterii noastre despre 
fapte cea mai mare unitate si cea mai mare extindere“. Kant preci- 
zeazá cá ,noi chestionám natura dupá aceste idei", care nu sunt 
„Scoase din natură”, şi considerăm cunoaşterea noastră drept nesatis- 
făcătoare „atâta timp cát ea nu le este adecvati"?. Ideile raţiunii 
orientează cercetarea spre unificarea şi sistematizarea sub principii 
mai generale a cunoştinţelor despre fapte, spre ceea ce Kant va numi 
„folosirea sistematică a intelectului "6. Prescriind o asemenea folosire 
a intelectului, „raţiunea nu cerşeşte, ci ordonă, deşi fără a putea 
determina limitele acestei unităţi””. Kant va menţiona trei cerinţe, 
pe care le va caracteriza drept principii generale ale cercetării naturii, 
şi anume principiile omogenitátii, specificării şi continuității for- 
melor. Primul principiu orientează intelectul spre subsumarea diversului 
unor genuri superioare, al doilea cere căutarea varietátii, adică a 
speciilor inferioare, iar al treilea „ordonă” o trecere de la o specie 
la alta prin creşterea graduală a diversitátii?. Cu alte cuvinte, primul 
principiu ne cere să căutăm unitatea în varietate, al doilea să căutăm 
varietatea în unitate, iar cel de-al treilea să căutăm în acelaşi timp 
unitatea în varietate şi varietatea în unitate. Kant formulează corelatia 
dintre cerinţele strategice cuprinse în cele trei principii în felul următor : 


Prima lege preîntâmpină... rătăcirea în varietatea diverselor genuri 
originare şi recomandă omogenitatea ; a doua, dimpotrivă, limitează 
această înclinaţie spre uniformitate şi ordonă distingerea subspeciilor 
înainte de a ne îndrepta, cu conceptul nostru general, spre indivizi. Cea 
de-a treia le reuneşte pe primele două, prescriind, în ciuda varietăţii 
maxime, omogenitatea prin trecerea treptată de la o specie la alta, care 
indică un fel de înrudire a diferitelor ramuri întrucât toate au ieşit din 
aceeaşi tulpină” . 


Ca principii ale cercetării, aceste idei nu ne spun nimic despre 
fapte şi despre corelatiile dintre fapte, care nu pot fi cunoscute decât 
prin experienţă, ci ne indică doar că în orice cercetare va trebui să 
căutăm omogenitatea, specificitatea şi continuitatea formelor. Kant 
numeşte aceste cerinţe „maxime ale raţiunii”, precizând că este 
vorba de principii subiective, principii care „nu sunt scoase din 
natura obiectului, ci din interesul raţiunii cu privire la o anumită 

perfecţionare posibilă a cunoaşterii acestui obiect”. „Perfecţiunea” 


cunoaşterii noastre despre obiecte date în experienţă creşte pe măsura 
gradului de unitate şi de sistematicitate ale acestei cunoasteri. 

Kant a socotit că folosirea regulativă a ideilor raţiunii face posibilă 
Ştiinţa în genere. Abia prin acţiunea lor unificatoare şi sistema- 
tizatoare devine posibilă trecerea de la cunoştinţe empirice disparate 
la un sistem al cunoaşterii, apariţia fizicii proriu-zise drept o „cunoaştere 
teoretică a raţiunii”, cu alte cuvinte drept ştiinţă. Cel mai clar s-a 
exprimat Kant în această privinţă la începutul ,Prefetei" ediţiei a 
doua a CRP. El observă că fizicii i-a fost mai greu decât matematicii 
să „apuce drumul sigur al ştiinţei”. Căci spre deosebire de mate- 
matică, ale cărei obiecte sunt construite în intuiţia pură, obiectele 
cunoaşterii fizice nu ne sunt date independent de experienţă. O 
ştiinţă matematică a luat naştere încă în antichitatea greacă, în timp 
ce fizica a păşit pe acest drum mult mai târziu, abia în secolul al 
XVII-lea. Atunci ar fi avut loc, crede Kant, „o revoluţie subită a 
modului de gândire”. Dacă până atunci conexiunile dintre fenomene 
erau examinate din perspectiva unor interese în primul rând practice, 
ceea ce a dus la stabilirea anumitor corelaţii disparate, acum, pentru 
prima dată, se dezvoltă o cercetare a naturii orientată ferm de 
principii cum sunt cele ale omogenităţii, specificitátii şi continuității 
formelor. Ele îndrumă intelectul spre formularea unor ipoteze teore- 
tice care vor face posibile observaţia sistematică şi experimentul. În 
formulările lui Kant, cercetătorul, prin ipotezele sale, va constrânge 
natura să răspundă la întrebări care exprimă interesul raţiunii pentru 
unificarea, ordonarea şi sistematizarea faptelor sub principii tot mai 
generale. Orientarea unor cercetări cum sunt cele ale lui Galilei, 
Torricelli sau Stahl, pe care le menţionează Kant, ar ilustra tocmai 
acest interes. Kant afirmă că fizica a păşit pe drumul sigur al ştiinţei 
în momentul în care cercetătorii 


au înţeles că raţiunea nu sesisează decât ceea ce produce ea însăşi 
după planul ei, că trebuie să meargă înainte condusă de principiile 
judecăților ei după legi imuabile şi să constrângă natura a-i răspunde la 
întrebări, iar nu să se lase dusă, aşă-zicând, de nas de către ea: căci 
altfel, observaţii întâmplătoare, care nu sunt făcute după un plan schiţat 

mai înainte, nu pot sta împreună într-o lege necesară, pe care raţiunea o 
caută şi de care are nevoie. Rațiunea trebuie să se apropie de natură 
ţinând într-o mână principiile ei, conform cărora numai fenomenele 
concordante pot dobândi valoare de legi, şi în cealaltă mână experi- 
mentul, pe care l-a imaginat potrivit acestor principii, pentru a fi ce-i 
drept instruită de ea [de natură - n.m., M.F.], dar nu în calitate de 
şcolar, căruia îi poate spune ce vrea, ci de judecător în exerciţiul 
functiunii, care constrânge martorii să răspundă la întrebările pe care el 
le pune”. 


Poziţia lui Kant pare să fie clară. Ceea ce distinge ştiinţa de 
simpla empirie este integrarea corelaţiilor desprinse prin observarea 
faptelor într-un sistem. Sistemul însuşi este rezultatul intervenţiei, 
pe paliere succesive, a principiilor constitutive ale intelectului şi a 
ideilor transcendentale ale raţiunii. O ştiinţă despre natură, ca sistem 
al legilor naturii, va putea să se constituie abia atunci când întrebările 
la care răspunde cercetarea empirică, în primul rând cea experi- 
mentală, vor veni în întâmpinarea acelui interes al raţiunii care se 
exprimă în ideile ei transcendentale. Metafora judecătorului, care 
constrânge martorii să răspundă la întrebările puse de el, redă în 
mod intuitiv această funcţie specifică ce revine ideilor transcen- 
dentale. Ştiinţa naturii, ca sistem al ordinii naturii, ca sistem al 
legilor, este produsul intervenţiei constitutive a categoriilor şi princi- 
piilor intelectului pur şi, în egală măsură, a îndrumării pe care o 
primeşte intelectul prin ideile raţiunii. Numai datorită folosirii regulative 
a ideilor transcendentale devine, pentru Kant, posibilă o ştiinţă 
„bazată pe principii empirice” ca un sistem de legi". 

Lucrările lui Gerd Buchdahl, publicate de-a lungul a mai multor 
decenii, au atras atenţia asupra faptului că filosofia teoretică a lui 
Kant şi-a propus să răspundă în principal la trei întrebări: 1) Cum 
este posibilă natura în genere ? 2) Cum este posibilă natura corporală 
(fizică)? 3) Cum este posibilă ordinea sau unitatea naturii? Rás- 
punsul la cea de-a treia întrebare a fost dat de Kant prin evidenţierea 
funcţiei regulative proprie ideilor transcendentale ale raţiunii. Filo- 
sofia teoretică a lui Kant ni se înfăţişează drept deosebit de modernă 
tocmai prin această din urmă dimensiune a ei, ţinând seama şi de 

reorientarea istorică ce a avut loc în filosofia ştiinţei în cea de-a doua 
jumătate a secolului XX. 

Este important de observat că principiile intelectului, care fac 
posibilă experienţa în genere, au şi o dimensiune regulativă. Principii 
constitutive ca cea de-a doua analogie a experienţei implică un corelat 
regulativ. În cazul aceleiaşi analogii, acest corelat este cerința ca 
legile naturii să fie legi deterministe. Buchdahl a insistat cu deosebire 
asupra faptului că principiul cauzalitátii, ca principiu al intelectului, 
este distins la Kant de cauzalitate ca idee regulativă a raţiunii, care 
orientează cercetarea naturii corporale spre descoperirea relaţiilor 
cauzale!5. Recunoaşterea faptului că principii constitutive ale cunoaş- 
terii pot acţiona şi regulativ nu afectează totuşi distincţia fundamen- 
tală pe care o face Kant între principii ale intelectului şi idei ale 
raţiunii. Căci primele implică cerinţe care privesc elementele constitu- 
tive ale sistemului care este ştiinţa, pe când cele din urmă sunt 
idealuri de cunoaştere care orientează construcţia ştiinţei ca întreg. 

Confruntarea principiilor formulate de Kant cu evoluţii ale ştiinţei 
matematice a naturii din secolul XX, precum şi cu reprezentări mai 
generale asupra obiectivelor ultime ale cunoaşterii lumii fizice, ne 
poate conduce la concluzii interesante. Atât pretenţia de univer- 
salitate a unui principiu cum este principiul kantian al cauzalitátii, 
cât şi a acelor idei regulative pe care Kant le-a caracterizat drept 
„maxime ale raţiunii”, conferindu-le o valabilitate nelimitată, au 
fost puse acum în discuţie. Distincția dintre implicaţii regulative ale 
unui principiu apreciat de Kant drept condiţie a posibilităţii expe- 
rientei, a cunoaşterii despre fapte în genere, şi idei pur regulative, 
adică idealuri menite să ofere orientare cunoaşterii noastre despre 
fapte în ansamblul ei, se va exprima în natura provocărilor cu care 
au fost confruntate unele ca şi celelalte. 

Valabilitatea universală a principiului cauzalităţii, în formularea 
pe care i-a dat-o Kant, a fost pusă în discuţie în primele decenii ale 
secolului trecut prin apariţia fizicii cuantelor. Potrivit acestei formulări 
tot ce se întâmplă în lumea fizică decurge dintr-o stare anterioară 
după o regulă!*. În virtutea acestei reguli, din starea anterioară va 
rezulta cu necesitate o stare ulterioară. Cunoaşterea stării anterioare 
ne va da posibilitatea să anticipăm în mod univoc producerea stării 

ulterioare. Altfel spus, stările şi evenimentele vor fi legate prin acele 
relaţii necesare care sunt legile deterministe. Acest principiu are 
evident o semnificaţie regulativă. Din el rezultă că toate stările şi 
evenimentele fizice vor putea fi explicate şi prezise pe baza unor legi 
deterministe. 

Această implicaţie nu poate fi însă conciliată cu rezultate ale 
fizicii cuantice. Nu există o lege deterministă care să ne dea posibi- 
litatea să prevedem şi să explicăm de ce un atom de radiu se 
dezintegrează într-un anumit moment al timpului, adică după câteva 
secunde sau după câteva zile, sau în ce direcţie va fi emis un electron 
eliberat prin dezintegrarea lui. Nu vor putea fi indicate decât proba- 
bilitáti. Aşadar, legile care fac posibilă predicția şi explicaţia unor 
efecte pe care le studiază mecanica cuantică sunt legi probabiliste, şi 
nu deterministe. Iar caracterul probabilist al acestor legi nu tine de 
insuficienţa cunoştinţelor cu privire la caracteristicile de stare ale 
sistemelor cuantice. Există dovezi experimentale care probează că 
relaţiile probabilistice între stări şi evenimente nu sunt în fizica 
cuantică o consecinţă a cunoaşterii incomplete a stării iniţiale a 
sistemelor. Nu există, prin urmare, nici un temei pentru a crede că 
odată cu progresul cunoaşterii ele vor putea fi înlocuite cu relaţii 
deterministe?. Constatarea cá, din raţiuni principiale, în fizica 
cuantică nu putem prevedea decât probabililitatea unor efecte viitoare 
nu poate fi pusă de acord cu implicaţiile regulative ale principiului 
cauzalitátii, în formularea pe care i-a dat-o Kant. Pretenţia cá acest 
principiu posedă o semnificaţie regulativă cu valabilitate universală 
nu va putea fi susţinută de îndată ce vom recunoaşte că în fizica 
cuantică cauzalitatea de tip determinist a fost înlocuită cu una de tip 
probabilist, statistic. Se poate spune că dezvoltarea cunoaşterii fizice 
a dus la precizarea limitelor domeniului fizicii deterministe şi odată 
cu aceasta a limitelor domeniului în care sunt valabile implicaţiile 
normative ale principiului kantian al cauzalităţii cu privire la forma 
legilor ştiinţei. 

Morala care poate fi desprinsă din confruntarea unor cerinţe 
regulative ale descrierii ştiinţifice a lumii cu noi evoluţii în ştiinţă, 
cum sunt cele reprezentate de apariţia fizicii cuantice, ar putea fi 
formulată în felul următor. În raport cu toate experienţele posibile 

într-un anumit domeniu de cercetare, un domeniu care va fi delimitat 
prin progresele pe care le înregistrează cunoaşterea fizică, pot fi 
formulate principii ale cercetării cu semnificaţie regulativă, principii 
care sunt, in acest sens, a priori. Este cazul principiului cauzalitátii 
a lui Kant şi a implicatiei sale normative : toate stările şi evenimentele 
din lumea fizică vor putea fi prezise şi explicate prin legi deter- 
ministe. Deoarece cunoaşterea fizică nu este însă niciodată încheiată, 
pretenţia că există principii regulative cu valabilitate universală, 
principii care sunt condiţii ale descrierii lumii fizice în genere, nu va 
putea fi susţinută. Limitele domeniului în care anumite cerinţe ale 
descrierii fizice au o autoritate normativă vor putea fi stabilite abia 
atunci când aceste limite au fost depășite prin progresul cercetării!$. 
S-a înţeles tot mai bine că abia o cunoaştere completă, adică pe 
deplin încheiată asupra lumii fizice, ne-ar da posibilitatea să formu- 
lăm condiţii universal valabile ale descrierii ei ştiinţifice. 

Dacă nu poate fi însă susţinută existenţa unor cerinţe universal 
valabile ale descrierii ştiinţifice a lumii, cerinţe de genul celor 
implicate în analogiile kantiene ale experienţei, suntem oare indrep- 
tăţiţi să credem în existenţa unor idealuri de cunoaştere universal 
valabile, a unor țeluri menite să orienteze cunoaşterea ştiinţifică in 
genere, cum sunt cele formulate de acele „maxime ale raţiunii” pe 
care le-a enunțat Kant? Cum stau lucrurile în această privinţă ? 

În mod neîndoielnic, Kant a crezut că idei regulative ale raţiunii, 
cum sunt principiile omogenitátii, specificării şi continuității forme- 
lor, stabilesc, o dată pentru totdeauna, telurile supreme, ultime ale 
cunoaşterii ştiinţifice în genere. În subcapitolul „Despre scopul final 
al dialecticii naturale a raţiunii omeneşti” din „Suplimentul Dialecticii 
transcendentale”, Kant arată cum se poate da o folosire regulativă 
ideii unei raţiuni supreme a lumii. Această idee îndrumă cercetarea 
naturii spre căutarea unor pincipii tot mai generale, capabile să 
asigure o unitate sistematică tot mai înaltă a cunoaşterii în ansamblul 
ei. Kant scrie că 


interesul speculativ al raţiunii face necesar să considerăm toată 
ordinea din lume ca şi cum ar rezulta din intenţia unei raţiuni supreme. 
Un astfel de principiu deschide perspective cu totul noi raţiunii noastre 

aplicate la câmpul experienţelor, în legarea lucrurilor lumii după legi 
teleologice, pentru a ajunge astfel la unitatea ei sistematică cea mai 
mare. Ipoteza unei inteligente supreme, ca singură cauză a universului, 
dar, desigur, numai în idee, poate fi deci totdeauna de folos raţiunii şi în 
acelaşi timp nu-i poate dăuna niciodată.!? 


O reprezentare in multe privinţe asemănătoare cu privire la țelul 
ultim al cunoaşterii ştiinţifice, care ar trebui să orienteze munca 
teoreticianului, a susţinut, un secol şi jumătate după Kant, Albert 
Einstein. 

Pentru Einstein țelul suprem al cercetării lumii fizice era simpli- 
ficarea şi unificarea sistemului fizicii teoretice prin ceea ce el numea 
„pătrunderea conexiunilor de o generalitate mai adâncă”. Încrederea 
lui Einstein cá o apropiere continuă de acest tel este posibilă se baza 
pe convingerile sale profunde cu privire la simplitatea lumii fizice la 
nivelul ei fundamental. Admitánd cá un ideal al cunoaşterii nu poate 
fi la rândul său întemeiat pe baza experienţei, Einstein sublinia că 
cel pe care îl împărtăşea este susţinut de reprezentări pe care nu 
ezita să le caracterizeze drept „religioase”. Einstein evalua teoriile 
fizice fundamentale în primul rând din punctul de vedere al „perfec- 
tiunii interne" - punctul de vedere al reducerii numărului de postulate 
logic independente necesare pentru cuprinderea datelor experienţei, 
precum şi cel al unor cerinţe tot mai înalte de simetrie şi de invarianță 
pentru ecuaţiile teoriei!8. Rațiunea acestei preferințe este clară. 
Einstein considera teoriile fizice care sunt superioare din punctul de 
vedere al „perfecțiunii interne” drept paşi în direcţia realizării telului 
unificării finale a cunoaşterii printr-o teorie care să ofere un „fundament 
uniform” pentru întreaga fizică. El vedea dezvoltarea istorică a 
teoriilor fizice drept o înaintare treptată, dar continuă spre acest ţel. 
Dintr-o perspectivă mai pragmatică, cea proprie majorităţii fizi- 
cienilor din vremea sa şi de astăzi, modul cum evalua Einstein 
teoriile fizice apare ca fiind inspirat de un ţel care s-ar putea dovedi 
utopic, şi nu de realizările şi succesele lor palpabile. Într-adevăr, 
deşi marele fizician recunoştea că mecanica cuantică este teoria 
fizică cu cel mai mare succes din cele pe care le cunoaşte istoria 
ştiinţei matematice a naturii, el o caracteriza drept o teorie incompletă, 

care va trebui să fie depăşită prin integrarea ei într-o teorie mai 
cuprinzătoare, cu o bază mai largă”. 

Punctul de vedere al lui Einstein cu privire la unificarea cunoaş- 
terii fizice printr-o teorie finală este înrudit cu cel al lui Kant despre 
idei transcendentale care orientează cunoaşterea în calitate de maxime 
atemporale ale raţiunii. Acest punct de vedere, un punct de vedere 
împărtăşit şi de reputați fizicieni contemporani, este desemnat in 
literatura de filosofie a ştiinţei prin termenul fundamentalism. Steven 
Weinberg îl caracterizează drept punctul de vedere potrivit căruia 
telul ultim al cercetării teoretice în fizică este elaborarea unei teorii 
cu o validitate nelimitată, pe deplin satisfăcătoare din punctul de 
vedere al completitudinii şi consistentei. O asemenea teorie va fi 
ultima în sensul că principiile ei nu vor putea fi explicate prin 
principii mai generale. Ea va înfăptui unificarea cunoaşterii, permiţând 
derivarea tuturor legilor fizice particulare??. 

Criticii fundamentalismului din rândul fizicienilor şi al filosofilor 
ştiinţei se raportează astăzi în mod sceptic la supoziţia că cercetarea 
naturii ar trebui orientată de un ţel încorporat într-un ideal universal 
al cunoaşterii, de genul celui formulat de Kant sau Einstein. Nancy 
Cartwright, bunăoară, opune fundamentalismului punctul de vedere 
particularist conform căruia lumea fizică este variată, complex compar- 
timentată, şi că ea nu va putea fi descrisă în mod adecvat decât 
printr-o urzeală de legi cu domenii de acţiune limitate. Dată fiind 
compartimentarea naturii, despre care aflăm tot mai mult odată cu 
progresele cercetării, noi nu ar trebui să aspirăm la mai mult decât 
la cunoaşterea unor regularitáti de diferite niveluri de generalitate, 
care guvernează comportarea sistemelor din natură. Ideii că lumea 
fizică este unitară la nivelul ei fundamental şi că, prin urmare, 
cercetarea ei va trebui orientată de un principiu cu valoare regulativă 
universală, Cartwright îi opune „pluralismul nomologic metafizic”, 
punctul de vedere conform căruia „natura este guvernată în diferite 
domenii de diferite sisteme de legi care nu sunt în mod necesar 
legate unele de celelalte în vreun mod sistematic sau uniform : de o 
cârpăceală de legi"? . Adoptarea acestui punct de vedere pluralist şi 
particularist atrage după sine rezerve de ordin principial cu privire 
la pertinenta idealului fundamentalist al corelării şi unificării tuturor 

domeniilor lumii fizice prin teorii cu principii tot mai generale, mai 
abstracte. Particulariştii apreciază cá enunturile „fizicii fundamen- 
tale" nu sunt, în realitate, relaţii universal aplicabile. Aceste enunturi 
sunt valabile doar pentru acele sisteme reale care aproximează destul 
de bine modele teoretice abstracte. Ceea ce înseamnă că ele sunt 
valabile doar pentru anumite compartimente ale lumii reale. Nu 
există, de exemplu - subliniază ei -, temeiuri empirice pentru a 
crede că legile particulelor elementare acţionează şi în afara unor 
dispozitive speciale care au fost create în laboratoare. Ar trebui, 
prin urmare, să rezistăm sugestiei fundamentalismului că există legi 
care acţionează pretutindeni, că idealul unificării finale a cunoaşterii 
sub principii de o supremă generalitate exprimă un ţel realist. Cum 
spune Cartwright, s-ar putea ca raţiunea supremă - Dumnezeul 
fizicienilor - să nu fi acţionat în modul imaginat de Kant şi de 
Einstein”. 

Încrederea lui Einstein că cercetarea naturii ar fi călăuzită în mod 
efectiv de idei regulative invariabile ne apare, astăzi, drept proble- 
matică şi dintr-o altă perspectivă, şi anume aceea a istoriei ştiinţei. 
Studii de caz realizate de istorici contemporani ai ştiinţei nu sprijină 
câtuşi de puţin supoziţia de origine platonic-aristotelică potrivit 
căreia am putea câştiga o bună înţelegere a orientării cercetării 
naturii în diferite epoci, în cadrul unor tradiţii ştiinţifice distincte, 
prin raportare la idei regulative istoric invariabile. Aceste studii 
evidenţiază, dimpotrivă, că cercetători reprezentativi pentru forme 
istorice distincte de viaţă ştiinţifică nu sunt conduşi de aceleaşi 
interese de cunoaştere şi, prin urmare, ei nu pun aceleaşi intrebări 
naturii. Interogaţiile lor sunt modelate de idealuri de cunoaştere 
specifice, acele idealuri care îi apropie pe membrii unei anumite 
comunităţi ştiinţifice. Supoziţia că ştiinţa modernă este un efort 
mereu reluat de a dezvălui în mod treptat un plan unic al naturii?, 
că obiectivele ei ar putea fi fixate, o dată pentru totdeauna, prin 
câteva idei regulative, apare drept iluzorie. Examinarea atentă a 
realităţilor istorice arată că acele idealuri de cunoaştere care confi- 
gurează profilul specific al unei anumite tradiţii de cercetare determină 
din capul locului tipul de explicaţie teoretică acceptabilă în cadrul 
acestei tradiţii. Construcţiile teoretice care nu se conformează acestor 

idealuri explicative nu vor fi din capul locului luate în discuţie. 
Reprezentări de excelenţă cognitivă care disting o anumită tradiţie 
de cercetare acţionează ca idei regulative. Ele prescriu atât ceea ce 
poate să se constituie ca obiect legitim al cercetării, cât şi forma 
generală a unei explicaţii ştiinţifice acceptabile. Au existat astfel 
tradiţii ştiinţifice în cadrul cărora sunt prohibite explicaţiile în termeni 
de entităţi ce nu sunt în mod direct accesibile observaţiei. „Mare 
parte din opoziţia faţă de teorii bazate pe fluide subtile în secolul al 
XVIII-lea şi faţă de teorii atomiste în secolul al XIX-lea - constată 
un filosof al ştiinţei - a fost datorată faptului cá metodologia dominantă 
a epocii contesta buna întemeiere epistemică şi stiinţifică a teoriilor 
care lucrează cu «entităţi inobservabile»”2%. Bine cunoscută şi mult 
discutată este opoziţia pe care a suscitat-o în cercuri ştiinţifice care 
aderau în mod ferm la filosofia mecanicistă a naturii acceptarea de 
către Newton a unei forte gravitaționale care acţionează la distanţă, 
prin spaţiul vid. Două secole mai târziu, Einstein respingea inter- 
pretarea mecanicii cuantice promovată de Şcoala de la Copenhaga pe 
temeiul că această interpretare nu poate fi armonizată cu principiul 
continuității, cu cerința propagării acţiunilor fizice din aproape în 
aproape, implicând ceea ce el numea „acţiuni fantomatice la distanţă”. 

Nu numai cunoscuţi istorici ai ştiinţei cu interese filosofice şi 
filosofi ai ştiinţei de orientare istorică, ci şi fizicieni-teoreticieni cu 
preocupări istorico-filosofice sunt astăzi de acord că cercetători 
aparţinând unor tradiţii ştiinţifice diferite vor fi despărțiți prin decizii 
prealabile privitoare la cerinţele descrierii ştiinţifice, la natura enti- 
tăţilor care pot să intervină într-o explicaţie ştiinţifică acceptabilá?. 
Idealurile de cunoaştere care exercită o influenţă reală asupra orientării 
cercetării ştiinţifice sunt reprezentări de excelenţă cognitivă care 
sudează mari tradiţii de cercetare şi le conferă în bună măsură un 
profil distinct. 

Principii care pot orienta în mod efectiv cercetarea în ştiinţa 
naturii va oferi Kant abia în Pmsn, cu deosebire în cea de-a doua 
parte a lucrării, intitulată „Principiile metafizice ale dinamicii”. 

Această parte cuprinde în principal consideraţii consacrate elaborării 
conceptului de materie, pe care Kant îl caracteriza drept conceptul 
central al ştiinţei naturii corporale. Deja în „Cuvântul înainte” al 

cărții, autorul afirma că „fizicienii matematicieni” nu se pot lipsi de 
principii metafizice cum sunt cele de materie, mişcare, umplere a 
spațiului. Ei s-ar fi mulţumit totuşi să postuleze pur şi simplu 
asemenea principii, fără a le cerceta sursele a priori. Sarcina de a 
întreprinde această cercetare revine metafizicii ştiinţei naturii. Prin 
aceasta, ea constituie fundamentul ştiinţei matematice a naturii. 
Ştiinţa matematică a naturii nu s-ar putea lipsi de „partea ei metafi- 
zică”, afirmă Kant. Iar cercetătorilor naturii le-ar reveni îndatorirea 
de a uni metafizica naturii corporale cu teoria matematică a mişcării?” . 

Indiferent de modul cum vor fi apreciate astăzi asemenea reflecţii, 
se cuvine subliniat că principiile care stau la baza caracterizării date 
în Pmsn conceptului de materie au implicaţii regulative. O scurtă 
prezentare a consideratiilor lui Kant va urmări punerea în evidenţă a 
acestui aspect. 

Materia, ca obiect al simţurilor externe, este pentru Kant ceea ce 
umple un spaţiu. Numai în virtutea acestui atribut fundamental al 
umplerii spaţiului sau al întinderii materia devine obiect al simţurilor 
externe. Un spaţiu neumplut nu va putea fi obiect al percepţiei. 
Umplerea spaţiului sau întinderea se manifestă ca rezistenţă faţă de 
orice acţiune îndreptată spre micşorarea spaţiului pe care îl umple o 
anumită materie. Impenetrabilitatea relativă, rezultatul acţiunii forţei 
de respingere, este cea care face posibilă perceperea materiei. În 
timp ce în filosofia mecanicistă a naturii forţa de respingere a 
corpurilor era derivată din proprietatea impenetrabilitátii, consi- 
derată drept proprietatea fundamentală a materiei, Kant explică 
impenetrabilitatea prin forţa de respingere. Impenetrabilitatea este, 
aşadar, ceva derivat, secundar. Ea este caracterizată de Kant în mod 
dinamic, adică prin acţiunea unei forte?*. 

Conceptul de materie va fi explicat de Kant prin acţiunea a două 
forţe opuse, şi anume forţa de respingere şi forţa de atracţie. Demons- 
tratia dată ideii că şi forţa de atracţie este constitutivă materiei este 
demonstraţia imposibilității contrariului, adică a existenţei materiei 
doar pe temeiul forţei de respingere. Căci o materie cu o anumită 
întindere nu este posibilă doar prin acţiunea forţei de respingere. 
Umplerea unui spaţiu este rezultatul unităţii sintetice a celor două 
forte, a interacțiunii şi limitării lor reciproce. Kant insistă asupra 

faptului că cele două forţe sunt „fundamentale”, „originare”, în 
sensul că ele nu pot fi derivate din alte concepte?. 

Explicaţia pe care o numeşte „metafizic-dinamistă” este opusă 
de Kant explicatiei „matematic-mecanice” a materiei, o explicaţie 
care poate fi desprinsă atât din scrierile lui Newton, cât şi din cele 
ale unor reprezentanţi de frunte ai ştiinţei matematice a naturii din 
epoca în care a trăit filosoful. În timp ce în explicaţia mecanică toate 
forţele trebuie să fie derivate din mişcări ale particulelor materiale 
indestructibile în spaţiul gol, în explicaţia dinamică materia însăşi şi 
toate mişcările ei vor fi derivate din două forţe originare, forţa de 
respingere şi forţa de atracţie, caracterizate ca mărimi intensive". 
Kant credea că numai explicaţia metafizic-dinamistă poate da socoteală 
în mod satisfăcător de umplerea spaţiului. Umplerea spaţiului este 
caracterizată drept impenetrabilitate relativă, o impenetrabilitate care 
se exprimă prin creşterea graduală a opoziţiei faţă de ceea ce pătrunde 
într-un anumit spaţiu. Impenetrabilitatea absolută, descrisă drept 
„umplere matematică” a spaţiului, este respinsă ca imposibilă. În 
„Observaţia generală” care încheie partea a doua a Pmsn, Kant va 
spune despre impenetrabilitatea absolută că este „un concept gol"?!. 
Căci materia poate fi în mod continuu comprimată fără ca întinderea 
ei să fie anulată. În timp ce atomismul explică constituţia şi pro- 
prietăţile corpurilor materiale, ceea ce Kant numeşte „diversitatea 
specifică a materiilor” (vezi nota 30), printr-o reunire a atomilor 
care reprezintă impenetrabilitatea absolută cu spaţiul gol, în explicaţia 
metafizic dinamică ele vor fi derivate din raporturile celor două 
forte fundamentale. Kant va respinge atomismul cu argumentul cá 
plinul absolut şi golul absolut sunt calităţi oculte, calităţi a căror 
existenţă nu poate fi sprijinită pe dovezi empirice”?. 

Kant recunoştea că explicaţia mecanicistă, cunoscută şi sub numele 
de atomistică sau filosofie corpusculară, îşi menţine şi în vremea sa 
reputaţia şi influenţa asupra „principiilor ştiinţei naturii”%. Cu toate 
acestea, el va susţine, pe diferite temeiuri, superioritatea concepţiei 
sale metafizic-dinamiste. Mai întâi pe temeiuri conceptuale, care 
trimit la principiile generale ale metafizicii experienţei. „Doar de 
aici rezultă deja un mare avantaj pentru ştiinţa naturii, căci prin 
aceasta i se ia povara de a făuri o lume din plin şi din gol, pur şi 

simplu potrivit imaginaţiei, iar în plus toate spaţiile pot fi gândite, 
umplute în măsură diferită, fapt prin care spaţiul gol îşi pierde cel 
puţin necesitatea...” Kant admite, ce-i drept, că explicaţia de tip 
matematic-mecanic are un avantaj asupra celei metafizic-dinamiste, 
şi anume acela că ipotezele care postulează spaţii intermediare goale 
uşurează aplicarea matematicii. El apreciază totodată că acest avantaj 
va trebui să fie plătit de „fizica matematică” cu dublul preţ al 
introducerii unui „concept gol”, cel al impenetrabilităţii absolute, şi 
cu preţul multiplicării ipotezelor care pot fi imaginate pentru a 
explica „diversitatea specifică a materiilor” pe baza configuratiilor 
atomilor şi a „presărării” spaţiilor goale“. Explicaţia dinamistă ar fi 
pentru ştiinţa experimentală a naturii cu mult mai „potrivită şi 
stimulatoare” deoarece ea conduce la descoperirea forţelor care 
mişcă materiile, precum şi a legilor acestora, înlăturând totodată 
libertatea de a imagina spaţii intermediare goale şi particule cu 
diferite configurații. 

În lumina învăţămintelor pe care le-a oferit dezvoltarea ulterioară 
a ştiinţei matematice a naturii, argumentele aduse de Kant în favoarea 
superiorității explicatiei metafizic-dinamiste a materiei ne apar drept 
cel puţin îndoielnice. Mai întâi, calea pe care devine posibilă unifi- 
carea sub principii a faptelor experienţei, a „diversităţii specifice a 
materiilor”, nu poate fi stabilită în mod a priori de filosof, cum 
inclina să creadă Kant”. Doar evoluţia istorică a ştiinţei exacte a 
naturii poate stabili fertilitatea sau lipsa de fertilitate a ideilor 
regulative cuprinse în filosofii ale naturii, cum sunt cele numite de 
Kant „metafizic-dinamistă” şi „matematic-mecanică”. În al doilea 
rând, „concepte goale” din punct de vedere empiric, adică idealizări 
de genul impenetrabilitátii absolute, s-au dovedit adesea esenţiale pentru 
descoperirea şi formularea unor legi generale ale naturii. În sfârşit, 
capacitatea unui program de cercetare de a limita numărul ipotezelor 
care pot fi imaginate pentru explicarea faptelor cunoscute prin 
experienţă nu va fi întotdeauna un argument în favoarea superiorității 
sale. Există o diversitate de indicaţii, în primul rând de natură 
empirică, care ne dau posibilitatea să alegem între asemenea ipoteze. 

Toate aceste lucruri nu erau, desigur, atât de clare in epoca lui 
Kant. Oricum, dacă filosoful a preferat explicaţia dinamistă celei 

atomiste, aceasta s-a datorat în primul rând faptului că cea dintâi se 
integra mai bine în sistemul său general al metafizicii experienţei. 
Se poate observa, pe de altă parte, că pretenţia lui Kant de a oferi în 
Pmsn o fundamentare metafizică a ştiinţei matematice a naturii, în 
elaborarea pe care i-a dat-o Newton, va putea fi greu susţinută. Căci 
Newton s-a lăsat condus în cercetările sale de ideile regulative pe 
care le implică o filosofie mecanică şi atomistă a naturii. Ceea ce 
rezultă cel mai clar din acele pasaje ale Opticii în care se afirmă că 
materia este compusă din particule cu masă, impenetrabile şi în 
mişcare. 

Cu greu s-ar putea afirma că orientările care pot fi desprinse din 
principiile metafizice ale ştiinţei naturii, formulate de Kant, au fost 
în măsură să călăuzească cu succes cercetarea fizică. Chiar şi un 
autor ca Gerd Buchdahl, care susţine că principiile acestei filosofii 
ar fi influenţat orientarea cercetării unor fizicieni ca Ritter şi Oerstedt, 
iar prin Davy elaborarea programului de cercetare a lui Faraday, 
admite că ele nu pot fi puse de acord cu orice dezvoltare viitoare a 
ştiinţei matematice a naturii. Concluzia lui Buchdahl este că odată 
cu schimbarea sistemului conceptual al fizicii teoretice aplicarea 
principiilor filosofiei transcendentale ştiinţei naturii nu va mai putea 
avea loc în modul propus de Kant”. Ceea ce reiese însă clar din 
examinarea principiilor metafizice schitate de Kant, în cea de-a doua 
parte a Prnsn, este că orice filosofie a naturii poate fi privită şi ca un 
program de cercetare. Iar din punctul de vedere al intereselor cunoaş- 
terii ştiinţifice filosofiile naturii sunt importante în primul rând prin 
potenţialul lor regulativ. Cât priveşte aprecierea valorii euristice 
a ideilor lor directoare, aceasta rămâne o problemă a cercetării istorice. 

24.L. Laudan, Progress and its Problems. Toward a Theory of Scientific 
Growth, University of California Press, Berkeley, 1977, p. 89. 

25. Pentru o dezvoltare a acestei teme, susţinută de studii istorice de caz, 
vezi M. Flonta, Perspectivă filosofică şi rațiune ştiinţifică. Presupozifii 
filosofice în ştiinţa exactă, Editura Ştiinţifică şi Enciclopedică, 
Bucureşti, 1985. 

26. Immanuel Kant, Metaphysische Anfangsgründe der Naturwissenschaft, 
Meiner Verlag, Hamburg, 1997, p. 9. 

27.Ibidem, p. 16. 

28. Vezi Konstantin Pollok, Kants ,, Metaphysische Anfangsgründe der Natur- 
wissenschaft". Ein kritischer Kommentar, Meiner Verlag, Hamburg, 

„Demersul ştiinţei naturii în ceea ce priveşte cea mai eminentă dintre 
misiunile ei, şi anume explicarea diversității specifice a materiilor, care 
este posibilă la nesfârşit, poate să apuce doar pe două căi: cea mecanică, 
prin legarea a ceea ce este absolut plin cu ceea ce este absolut gol, sau pe 
o cale dinamică opusă celei dintâi, cea pe care simpla diversitate în 
corelarea forţelor originare ale respingerii şi atracției explică toate deose- 
birile care pot fi găsite in materie.” (Ibidem, pp. 86-87.) 

Ibidem, p. 74. 

Vezi K. Pollok, op. cit., p. 248. 

Immanuel Kant, Metaphysische Anfangsgründe..., ed. cit., p. 87. 
Ibidem, p. 75. 

Vezi Ibidem, p. 76. 

»... întreaga filosofie a naturii constă în reducerea unor forte date, 
aparent diferite, la un număr mai mic de forţe şi de capacităţi, care 
ajung pentru a explica acţiunea primelor, reductie care continuă însă 
numai până la forţele fundamentale, dincolo de care raţiunea noastră nu 
poate trece." (Ibidem, p. 89.) 

Vezi G. Buchdahl, ,,Kant's «Special Metaphysics» and the Metaphysical 
Foundations of Natural Science", in G. Buchdahl, Kant and the Dynamics 
of Reason, Blackwell, Cambridge Mass., 1992, pp. 302-310. 


Despre raţiunea morală comună 


Într-o suită de scrieri, inaugurate cu publicarea, în 1785, a 
Întemeierii metafizicii moravurilor, Kant a elaborat un sistem de 
filosofie morală care şi-a găsit încheierea într-o etică a îndatoririlor 
omului. Abia filosofia morală utilitaristă a lui J. Bentham şi J.S. 
Mill, care a cunoscut dezvoltări şi rafinări succesive până în zilele 
noastre, îi poate sta alături din punctul de vedere al nivelului de 
elaborare sistematică. Este ceva cu totul obişnuit ca acea cercetare a 
raţiunii practice, care a fost întreprinsă acum mai bine de două 
secole de filosoful din Kónigsberg, să fie înfăţişată drept antiteza 
directă a filosofiei morale utilitariste. De regulă, se vorbeşte despre 
opoziţia dintre o teorie morală centrată pe conceptul datoriei şi o 
alta în centrul căreia stă conceptul fericirii. Ni se spune că abordarea 
deontologică şi abordarea teleologică ar fi, până la urmă, cele două 
perspective fundamentale, singurele posibile, asupra moralității şi ni 
se sugerează că opoziţia dintre ele este una absolută!. 

Putem avea însă îndoieli în această privinţă. Există, cred, cel 
puţin o rațiune care susţine asemenea îndoieli. Ca şi utilitariştii, 
Kant a socotit raţiunea morală comună drept piatra de încercare a 
oricărei teorii asupra moralității. Această apropiere dintre Kant şi 
utilitarişti merită toată atenţia. Înainte de a mă opri asupra ei, câteva 
cuvinte despre raţiunea morală comună. (Expresia folosită în mod 
curent de Kant este gemeine sittliche Vernunft.) 

Existá reprezentári despre bine si ráu care orienteazá comportarea 
şi evaluarea comportării oamenilor în toate comunităţile. Cu greu 
s-ar putea contesta convergenţa remarcabilă a unor asemenea repre- 
zentări care sunt caracteristice pentru tradiţii culturale şi religioase 

dintre cele mai diferite. Bunăoară, a rezista unor înclinații egoiste 
mai mult sau mai puţin puternice, a acţiona în contradicţie cu 
indicaţiile pe care ni le dau ele şi a resimti o vie satisfacţie că s-a 
procedat în acest fel este un tip de experienţă care va putea fi 
întâlnită la colectivităţi între care există o slabă comunicare culturală, 
la oameni din epoci istorice diferite. Este greu de văzut cum ar putea 
fi explicate asemenea apropieri dacă nu vom admite existenţa unui 
nucleu de sentimente şi convingeri morale cu caracter aproape 
universal, care sunt susţinute şi consolidate prin exerciţiul acelei 
facultăţi care îi apropie cel mai mult pe oameni, prin exerciţiul 
raţiunii. În locuri şi timpuri diferite, vom putea distinge cu uşurinţă 
indivizii care ascultă glasul raţiunii de cei mânaţi de pasiuni violente, 
de exclusivisme religioase, rasiale sau naţionale, justificate prin 
credinţe şi ideologii autoritare. Expresia cea mai pregnantă a raţiunii 
morale comune este imperativul cuprins în diferite formulări ale 
regulii de aur: „Poartă-te cu ceilalţi oameni aşa cum ai dori ca ei să 
se poarte cu tine”. Ideea potrivit căreia ceea ce distinge îndatoririle 
morale este faptul că ele pot fi universalizate, că ele sunt valabile în 
egală măsură pentru mine şi pentru semenii mei, nu este o invenţie 
a filosofilor, ci o intuiţie prezentă şi activă în raţiunea morală comună. 

Este raţiunea care rămâne vie, chiar dacă abia pâlpâie, si în acele 
momente ale istoriei ce stau sub semnul imenselor suferinţe provo- 
cate de oameni altor oameni. Fără stavilele pe care le pune exerciţiul 
raţiunii morale sănătoase agresivitátii atátate de credinţe şi ideologii, 
care îi denunţă drept duşmani de moarte pe cei ce aparţin altor rase, 
religii, naţionalităţi sau stări sociale, supraviețuirea valorilor care 
dau un sens vieţii omeneşti nu ar fi fost, în genere, posibilă. 

Kant şi teoreticienii utilitarismului au împărtăşit supoziţia că 
prima condiţie pe care trebuie să o satisfacă o teorie a moralității 
demnă de atenţie este cea a acordului cu intuitii care conferă subs- 
tanţă raţiunii morale comune. Incapacitatea unei filosofii morale de 
a da socoteală de reprezentările morale ale raţiunii sănătoase, de a 
contribui la clarificarea şi întemeierea lor, îi va fi fatală. Dimpotrivă, 
stabilirea unor puncte de contact cât mai numeroase şi solide cu 
raţiunea morală comună va fi în măsură să-i confere trăinicie şi 
putere de atracţie. 

Kant s-a distanțat în mod clar de punctul de vedere al acelor 
întemeietori şi propováduitori de religie, moralisti sau filosofi care 
susțineau cá ei sunt aceia care dezvăluie pentru prima dată oamenilor 
„adevărul moral”, că acesta ar trebui să fie statornicit în conştiinţa 
oamenilor printr-o revizuire radicală a modului lor spontan de a 
gândi. Era opinia fermă a lui Kant că menirea teoreticianului moralei 
nu este să producă, prin forţa gândirii speculative, ceva fără nici o 
legătură cu raţiunea morală comună, ci să separe ceea ce este acolo 
amestecat, să o clarifice, să ofere intuitiilor ei de bază o întemeiere 
prin principii. 

În scrierile lui Kant întâlnim numeroase referiri la raţiunea morală 
comună şi la relaţia ei cu „metafizica moravurilor”. Sunt semni- 
ficative, în acest sens, chiar şi titlurile primelor două secţiuni ale 
Imm: „Trecerea de la cunoaşterea raţiunii morale comune la cea 
filosofică” şi „Trecerea de la înţelepciunea morală populară la meta- 
fizica moravurilor”. Kant sublinia că raţiunea necoruptă a omului de 
rând se înşală rareori în judecata ei. În primul capitol al Crp, el 
evoca situaţia acelui om căruia suveranul său îi cere, sub ameninţarea 
pedepsei cu moartea, o mărturie falsă care îl acuză pe un om cinstit 
de o crimă gravă?. Cu toţii vom admite că cel în cauză va fi liber să 
decidă într-un sens sau altul. Kant lasă să se înţeleagă faptul că doar 
puţini oameni - eroii, martirii sau sfinţii — vor putea face faţă în mod 
onorabil unei asemenea provocări. Cei mai mulţi vor ceda. Ei vor şti 
însă prea bine că sunt vinovaţi din punct de vedere moral. Contem- 
poranul şi suveranul lui Kant, regele Prusiei, Friedrich cel Mare, a 
abolit tortura ca instrument pentru producerea probelor de vinovăţie 
în justiţie, act pe care filosoful l-a apreciat în mod deosebit. Două 
secole mai târziu, mulţi oameni au fost condamnaţi la moarte sau la 
cele mai grele pedepse în procese intentate de regimuri dictatoriale, 
pe baza unor mărturii obţinute prin tortură sau prin alte modalităţi 
de extremă presiune fizică şi psihică . Cei care depuneau asemenea 
mărturii ştiau bine ce fac. Ei nu erau oameni lipsiţi de orice simţ 
moral, ci oameni înfrânți din punct de vedere moral. Vorbind în 
general, Kant era de acord că atunci când înclinațiile care se opun 
datoriei sunt destul de puternice cei mai mulţi oameni nu ascultă 
glasul datoriei. El nu credea însă că ei nu aud acest glas. În articolul 

său Despre sentinţa : acest lucru poate fi corect în teorie, dar nu 
funcționează în practică (1193), Kant afirma că reprezentarea a ceea 
ce suntem datori să facem este prezentă şi puternică în judecata 
raţiunii morale comune. Pentru a face cât mai clar acest lucru, el 
imaginează următoarea situaţie. O persoană a primit în păstrare 
obiecte de mare valoare ; cel care i le-a dat în păstrare a murit, iar 
moştenitorii săi nu ştiu nimic despre aceste valori; presupunem că 
omul care are în păstrare obiectele este foarte strâmtorat din punct 
de vedere material şi că el ar putea să depăşească situaţia grea în 
care se află însuşindu-şi bunurile ce i-au fost incredintate. Ştie cel în 
cauză ce trebuie să facă ? Fără îndoială. Oricine va fi întrebat, chiar 
şi un copil de opt sau nouă ani, va spune că însuşirea acestor bunuri 
de cel căruia i-au fost încredințate contrazice datoria. Deosebiri cum 
este cea dintre ceea ce suntem datori să facem şi ceea ce este 
avantajos să facem, observă Kant, „sunt scrise în inima omului cu 
literele cele mai mari şi cele mai lizibile"?. 

Referindu-se la relaţia dintre convingerile morale ale „intelectului 
sănătos” şi ceea ce el a numit legea morală sau principiul suprem al 
moralității, Kant afirma in /mm că noţiunea voință bună „se află 
deja în intelectul natural sănătos... care are nevoie să fie nu atât 
învăţat, cât poate doar clarificat, şi care se află întotdeauna pe 
primul loc în aprecierea întregii valori a acţiunilor noastre..."^. Kant 
nu pare să fi crezut cá instructia şi cultura reprezintă condiţii nece- 
sare sau cel puţin favorizante ale moralității, aşa cum multi înclină să 
creadă şi astăzi. În cele mai multe cazuri, până şi cei mai puţin 
educati îşi cunosc datoria. Oamenii nu au nevoie de tutela unei 
doctrine filosofice pentru a şti cum sunt datori să acţioneze. Enuntánd 
principiul suprem al moralității în formularea „Eu nu trebuie nicio- 
dată să mă port decât astfel, încât să pot voi de asemenea ca maxima 
mea să devină lege universală”, Kant precizează : „Rațiunea umană 
comună este şi ea în deplin acord cu aceasta în judecata sa practică 
şi are de fiecare dată în fata ochilor principiul de mai sus"?. Imediat 
mai departe, el oferă următoarea explicaţie : 


Nici nu-mi trebuie prea multă perspicacitate ca să văd ceea ce am de 
făcut pentru ca actul meu să fie moralmente bun. Lipsit de experienţă cu 

privire la mersul lumii sau incapabil de a face faţă tuturor evenimentelor 
ce se petrec în ea, mă întreb numai: poţi voi, de asemenea, ca maxima 
ta să devină o lege universală ? Dacă nu, ea trebuie respinsă. ..S. 


Această temă va fi reluată în scrierea lui Kant despre religie. 
Legea morală, citim aici, i se impune în mod irezistibil omului în 
virtutea „predispoziţiei lui morale”. Dacă împotriva acestei predis- 
poziţii nu ar acţiona înclinații puternice „omul ar fi bun din punct de 
vedere moral””. lar despre „religia raţiunii” Kant afirma cá ea 
„trebuie să fie inteligibilă pentru oricine şi convingătoare, fără nici 
o paradă de eruditie"*. Credinţa religioasă pură nu numai cá este 
inteligiblă pentru oricine, dar ,, putem examina pe absolut oricine în 
privinţa ei, fără ca lui să i se fi propovăduit ceva despre aceasta”?. 
Pentru Kant, prin urmare, oamenii capabili să se folosească de 
propria lor rațiune sunt egali din punctul de vedere al capacităţii de 
a discerne între bine şi rău. Rațiunea morală comună este în măsură 
să ofere un răspuns la întrebarea „Ce trebuie să fac ? ”. Prin încrederea 
sa neclintită în discernământul moral al omului de rând, Kant ni se 
recomandă şi astăzi drept un autentic democrat. 

Împotriva asigurărilor insistente ale lui Kant că principiul suprem 
al moralității este ferm ancorat în raţiunea morală comună se poate 
obiecta şi s-a obiectat că între oameni cu judecată sănătoasă pot 
exista dezacorduri persistente în probleme de ordin moral. Obiecţiei 
i se poate răspunde că asemenea dezacorduri privesc, de obicei, nu 
legea morală ca atare, ci aplicarea ei în cazuri particulare. Dezacor- 
durile îşi au adesea sursa în opinii diferite asupra unor chestiuni care 
privesc faptele. Bunáoará, în controverse dintre oameni rationali cu 
privire la reglementarea avortului, unii susţin opinia că fetusul este 
o ființă omenească, iar alţii vor contesta acest lucru. Întrebarea din 
ce moment al dezvoltării sale fetusul devine o fiinţă omenească este 
însă o întrebare care priveşte faptele. Şi tot aşa, numai în cazul unui 
răspuns pozitiv la întrebarea dacă pornografia încurajează înclinația 
spre violenţă, promiscuitatea sau violul toţi oamenii care judecă 
echilibrat si impartial vor cădea de acord că pornografia ar trebui să 
fie strict interzisă". 

Însemnătatea excepţională pe care o acorda Kant raţiunii morale 
comune, lucru neobişnuit cel puţin în epoca lui, trebuie văzută şi 

drept corolarul convingerii sale fundamentale că omul poate deveni 
o fiinţă morală în virtutea autonomiei pe care i-o conferă exerciţiul 
raţiunii. Íntelese drept obligaţii impuse omului de către o fiinţă 
superioară, preceptele morale nu-i vor uni, ci îi vor despărţi, cel 
puţin în anumite privinţe, pe oameni, în funcţie de apartenenţa lor la 
diferite tradiţii culturale şi religioase. Tocmai ancorarea moralității 
în raţiunea comună, împletită cu speranţa în creşterea treptată a 
dominaţiei acesteia asupra gândirii şi acţiunii oamenilor, au repre- 
zentat sursele încrederii lui Kant în posibilitatea statornicirii păcii 
eterne într-o societate cosmopolită. Din acest punct de vedere, 
filosofia lui poate fi socotită o adevărată piatră de hotar în dezvoltarea 
unei direcţii de gândire inaugurată încă din antichitate, în primul 
rând prin filosofii stoici. Pentru Kant a fost pe deplin clar că visul 
coexistentei paşnice între comunităţi despărțite de tradiţii milenare 
va avea o şansă de realizare abia atunci când oamenii vor asculta in 
mult mai mare măsură de acea voce care vorbeşte mai puternic sau 
mai slab în conştiinţa fiecăruia dintre ei, de vocea raţiunii, singura în 
măsură să-i facă să se înţeleagă mai bine unii pe alţii şi să coopereze. 

Dacă raţiunea morală comună a fost socotită de Kant pe deplin 
competentă, şi chiar suverană, în evaluarea moralității acţiunilor 
oamenilor se pune în mod firesc întrebarea ce utilitate practică mai 
avea, în ochii lui, un sistem speculativ de filosofie morală, o „meta- 
fizică a moravurilor”. O remarcă semnificativă, în acest sens, găsim 
deja în „Cuvântul înainte” la Imm. Kant afirmă aici că „filosofia se 
deosebeşte de cunoaşterea raţională comună” tocmai prin faptul că 
prima „expune sub forma unei ştiinţe separate ceea ce a doua înţelege 
doar ca amestecat”!?. Tema va fi reluată în ultimele paragrafe ale 
secţiunii întâi a Imm. Rațiunea morală comună, ni se spune aici, „nu 
gândeşte, ce-i drept, într-o formă abstractă şi universală principiul 
suprem al moralității, pe care totuşi îl are efectiv în fata ochilor în 
orice moment şi îl foloseşte ca etalon al propriei judecăţi”. Dacă este 
adevărat că această rațiune este o busolă sigură atunci când este 
vorba de a face deosebirea dintre bine şi rău, „că nu este nevoie de 
nici o ştiinţă sau filosofie ca să ştim ce avem de făcut pentru a fi 
cinstiţi şi buni, ba chiar înţelepţi şi virtuoşi”, nu este mai puţin 
adevărat că întemeierea judecății morale comune prin enunţarea 

într-o formă universală a principiului moralității este importantă şi 
din punct de vedere practic. Ca şi alte predispozitii bune, „predis- 
poziţia noastră morală naturală” va rezista mai bine primejdiei de a 
fi coruptă dacă ea va fi întărită printr-o întemeiere teoretică. Înţelep- 
ciunea judecății morale comune, „care altminteri constă mai mult in 
conduită decât în cunoaştere”, are nevoie, aprecia Kant, „şi de 
ştiinţă, nu atât pentru a învăţa de la ea, ci pentru a-i conferi propriu- 
lui ei precept, accesibilitate şi durabilitate” ^. Tocmai posibilitatea 
ca raţiunea morală comună să fie abătută de la principiul ei face atât 
de preţios sprijinul pe care îl poate oferi o „metafizică a moravurilor” . 


Dacă raţiunea umană comună este obligată să iasă din cercul ei şi să 
facă un pas în domeniul filosofiei practice nu de vreo nevoie speculativă, 
ci chiar de temeiuri practice, şi aceasta pentru a obţine informaţii şi 
indicaţii clare cu privire la sursa principiului ei şi la determinarea 
corectă a acestuia, în opoziţie cu maximele care se sprijină pe nevoie şi 
înclinaţie, pentru ... a nu risca să fie lipsită de adevărate principii 
morale de bază din cauza acestei ambiguitáti in care se cade aşa de uşor. 
Astfel se dezvoltă pe neobservate şi în raţiunea practică comună, atunci 
când ea se cultivă pe sine, o dialectică ce o constrânge să caute ajutor 
în filosofie, tot aşa cum se întâmplă raţiunii în folosirea ei teoretică ; de 
aceea, în primul caz ea va fi probabil la fel de puţin capabilă ca şi în al 
doilea să-şi găsească liniştea în altă parte decât într-o critică completă a 
raţiunii noastre. 1! 


Dacă aşa a gândit Kant, atunci suntem indreptátiti să vedem în 
raţiunea morală comună un sistem de referinţă esenţial pentru o 
bună înţelegere a filosofiei sale morale. Această filosofie a fost 
discutată, analizată şi criticată din diferite perspective. Studiul de 
faţă intenţionează să o cerceteze din perspectiva relaţiei ei cu raţiunea 
morală comună. El îşi propune să pună în evidenţă îndeosebi relaţia 
dintre ambiția speculativă a lui Kant de a da o întemeiere strict a 
priori legii morale şi cerința acordului concluziilor elaborărilor sale 
sistematice cu raţiunea morală comună. 

Acestei intenţii principale i se adaugă una subordonată. În măsura 
în care utilitariştii împărtăşesc convingerea lui Kant că o filosofie 
morală va avea o bază solidă numai dacă principiile ei vor putea 

justifica judecátile raţiunii morale comune, rezultă cá un examen al 
filosofiei lui Kant din perspectiva raţiunii morale comune va repre- 
zenta, în mod indirect, şi un punct de plecare pentru evaluarea 
relaţiei dintre cele două mari orientări ale reflectiei filosofice asupra 
fundamentelor moralității. Voi încerca, în sfârşit, să răspund la 
întrebarea dacă sistemul de filosofie morală elaborat de Kant poate 
să orienteze raţiunea morală comună atunci când ea ajunge în dileme 
şi şovăie sau nu poate decât să confirme judecăţile acesteia şi să-i 
sporească puterea de discernământ. 


* 
* * 


Unii filosofi au susţinut, mai recent, că opoziţia dintre inte- 
meierea kantiană şi întemeierea utilitaristă a îndatoririlor morale nu ar 
fi una fundamentală şi ireductibilă. R.M. Hare se întreabă, bunăoară, 
dacă nu cumva Kant ar fi putut fi un utilitarist şi argumentează în 
favoarea unui răspuns pozitiv la această întrebare. Axa argumentării 
sale o constituie teza că atât Kant şi cei care l-au urmat, cât şi Mill şi 
utilitariştii de mai târziu apreciau moralitatea unei maxime - adică 
al unui principiu al acţiunii care este aplicat într-o mare diversitate 
de situaţii particulare - în funcţie de acceptabilitatea acelei maxime 
în calitate de lege universală. O maximă este, de exemplu, respectarea 
strictă a regulilor competiţiei fără a se încerca să se creeze avantaje 
prin încălcarea lor. Ea va putea fi aplicată în cazul concursurilor, a 
competiţiilor pentru slujbe sau a întrecerilor sportive. O altă maximă, 
care de multe ori nu poate fi armonizată cu prima, este de a folosi în 
avantajul propriu orice greşeală a celorlalţi competitori. Ne întrebăm 
acum dacă putem gândi şi accepta una sau alta din aceste maxime 
drept legi universale. Răspunsul la această întrebare ne va da posibi- 
litatea să distingem între maxime interzise din punct de vedere moral 
şi maxime permise sau cerute din punct de vedere moral. Hare 
subliniază că atât formularea kantianá, cát şi formularea utilitaristă 
a principiului moralității converg spre concluzia cá acceptabilitatea 
unei maxime drept lege universală constituie criteriul a ceea ce este 
interzis, permis şi cerut oamenilor din punct de vedere moral”. 


126 KANT ÎN LUMEA LUI ŞI ÎN CEA DE AZI 


Hare sustine ideea surprinzătoare că teoria morală schiţată de 
Kant in /mm şi Crp poate fi interpretată într-un fel care ar permite 
să se afirme că ea este în acord cu utilitarismul!S. Argumentarea lui 
se desfăşoară, în principal, pe două planuri. Pe un prim plan, Hare 
confruntă diferite formulări date de Kant imperativului categoric cu 
principiul utilitarismului - acţiunile noastre sunt morale dacă ele 
promovează cea mai mare fericire posibilă pentru cât mai mulţi 
dintre semenii nostri - şi ajunge la concluzia cá ele ar fi pe deplin 
compatibile. Pe un al doilea plan, Hare examinează cele patru 
exemple de maxime pe care le dă Kant în cea de-a doua secţiune a 
Imm pentru a stabili dacă argumentarea autorului este compatibilă 
cu principiile filosofiei utilitariste. Este vorba, într-o formulare 
pozitivă, de datoria de a ne conserva viaţa, de datoria de a fi cinstiţi 
când facem promisiuni, de datoria de a ne cultiva înzestrările şi 
talentele şi de datoria de a-i ajuta pe alţii, iar într-o formulare 
negativă de interdicţia sinuciderii, interdicţia promisiunilor false, 
interdicţia refuzului de a ne cultiva talentele şi interdicţia indiferentei 
faţă de suferinţele semenilor noştri care nu se pot ajuta singuri. 
Exemplul unu şi trei privesc datorii faţă de propria persoană, iar doi 
şi patru datorii faţă de ceilalţi oameni. Concluzia la care ajunge Hare 
este că exemplele doi şi patru - interdicţia promisiunilor false şi 
interdicţia indiferentei faţă de suferinţele semenilor care nu se pot 
ajuta singuri - sunt în deplin acord cu înţelegerea utilitaristá a 
cerintei universalizării maximelor acţiunii. Argumentarea lui Kant 
s-ar baza, în ambele cazuri, pe ceea ce autorii de limbă engleză 
numesc în mod curent generalizare utilitaristă. Este vorba de răs- 
punsul la întrebarea „Cum ar sta lucrurile dacă maxima mea ar 
deveni o lege universală ? ”. Hare recunoaşte totodată că exemplele 
unu şi trei — interdicţia sinuciderii şi interdicţia refuzului de a ne 
cultiva talentele - nu pot fi justificate în acelaşi fel. Putem voi, fără 
să ne contrazicem, ca toţi cei care sunt pradă unor suferinţe insu- 
portabile să se sinucidă şi ca oamenii să nu fie obligaţi să-şi cultive 
talentele. Obiecţiile împotriva refuzului cultivării talentelor - crede 
Hare - nu ar putea fi susţinute pe baza imperativului categoric 
kantian, ci doar pe baza principiului utilitarismului, ţinând seama de 
faptul că un asemenea refuz este incompatibil cu obligaţia noastră de 

a promova nu numai fericirea proprie, ci şi fericirea a cât mai mulţi 
dintre semenii nostri". Hare afirmă că doar prima maximă a lui 
Kant - maxima interzicerii sinuciderii - nu ar putea fi armonizată cu 
principiul utilitaristului. „Astfel, aşa cum am spus la început, Kant 
ar fi putut fi un utilitarist în sensul că teoria lui este compatibilă cu 
utilitarismul, dar în unele din judecăţile lui morale practice, rigo- 
rismul, care i-a fost inculcat, l-a condus spre argumente proaste, pe 
care teoria lui nu le sustine cu adevărat.” !8 

Nu má voi opri asupra modului cum ráspunde Hare diferitelor 
obiectii care pot fi formulate impotriva incercárii sale de apropiere 
a filosofiei morale a lui Kant de cea utilitaristá. Voi aminti reactia lui 
doar la una dintre aceste obiectii, si anume aceea cá utilitarisii sunt 
consecven(ialisti, adică evaluează moralitatea acţiunilor in funcţie 
de consecinţele lor, în timp ce Kant respinge categoric acest punct de 
vedere. Hare afirmă că în ciuda unei prime impresii lucrurile nu 
stau, de fapt, aşa. Referindu-se la întemeierea consecvenţialistă a 
interdictiei minciunii, în particular a promisiunilor false, el afirmă 
că aceasta este în acord cu argumentul oferit de Kant în sprijinul 
acestei interdicții. Ceea ce face din minciună ceva rău din punct de 
vedere moral este consecinţa pe care o urmăreşte cel care minte, şi 
anume de a-i înşela, de a-i induce în eroare pe ceilalţi. Intenţia de a-i 
înşela pe ceilalţi face ca minciuna să fie ceva inacceptabil din punct de 
vedere moral. Pentru evaluarea morală a unui act ca minciuna este, 
prin urmare, hotărâtor faptul dacă agentul urmăreşte sau nu să 
producă o asemenea consecinţă. Or, Kant, susţine Hare, ar fi fost de 
acord cu asemenea concluzie. În ciuda aparentelor, criteriul evaluării 
morale a acţiunilor propus de consecintionism ar fi în acord cu bine 
cunoscuta afirmaţie a lui Kant, anume că singurul lucru bun fără 
restricţie este o voinţă bună. Sensul acestei afirmaţii ar fi că oamenii vor 
trebui să fie judecaţi după intenţiile urmărite prin actele lor, adică 
după consecinţele pe care le au în vedere, şi nu după consecinţele 
reale ale acestora. Voința însăşi ar fi voinţa de a produce anumite 
consecinţe. Consecințele sunt obiectele voinţei. „Astfel, deşi singurul 
lucru bun fără restricţie este o voinţă bună, ceea ce o face o voinţă 
bună este ceea ce este voit (în mod autonom, universal, raţional şi 
impartial), iar ceea ce este voit sunt consecinţele avute în vedere. "!? 

Am înfăţişat mai pe larg această tentativă de a argumenta com- 
patibilitatea principiilor teoriei morale a lui Kant cu cele ale utili- 
tarismului şi consecintionismului moral deoarece ea oferă un fundal 
contrastant pentru prezentarea criticii pe care o face Kant „filosofiei 
empiriste a moralei”. Există câteva temeiuri pe care se sprijină 
respingerea de către Kant a încercărilor de a întemeia îndatoririle 
morale, în primul rând prin examinarea consecinţelor acţiunilor 
noastre. Primul este acela că aceste principii trebuie să considere 
doar forma acţiunilor, şi nu materia acestora. Obligatia morală este 
întemeiată prin raportare la principii a priori, care îşi au sediul în 
raţiunea pură. Deja în „Cuvântul înainte” la Jmm, Kant atrage atenţia 
cititorului că legea morală, drept temeiul unei obligaţii, trebuie să 
poarte cu sine o necesitate care nu şi-ar putea avea sursa în expe- 
rienţă. Acesta este un al doilea temei care sustine distanţarea lui 
Kant de filosofia empiristă a moralei. Legea morală - afirmă el - 
reprezintă un imperativ valabil pentru fiinţe raţionale în genere, în 
particular pentru oameni în măsura în care ei sunt fiinţe rationale. În 
secţiunea întâi a Imm, Kant va preveni în mod explicit „că temeiurile 
pe care le putem avea în acţiuni, ca şi efectele lor, în calitate de 
scopuri şi mobiluri ale voinţei, nu pot oferi acţiunilor nici o valoare 
necondiționată şi morală”. Imediat mai jos, el va preciza că „valoarea 
morală a acţiunii nu rezidă în efectul ce se aşteaptă de la ea şi deci 
nici în vreun principiu al acţiunii care are nevoie să-şi împrumute 
motivul de la acest efect scontat"??. Examinând temeiurile refuzului 
de a face promisiuni cu intenţia de a nu le respecta, Kant insistă 
asupra distinctiei dintre temeiuri a priori şi temeiuri empirice. Atât 
timp cât refuzul este întemeiat pe examinarea urmărilor posibile ale 
unor promisiuni pe care nu intentionám să le respectám, acest refuz 
nu va avea o valoare morală. „Acum, una este să fii onest din datorie 
şi cu totul alta este să fii astfel din îngrijorarea stârnită de urmările 
dezavantajoase ; în primul caz, conceptul acţiunii în sine confine 
deja o lege pentru mine [sublinierea mea, M.E]; în al doilea, 
trebuie să caut mai întâi în altă parte ca să văd ce efecte ar decurge 
pentru mine din acţiunea respectivă. ”2 Principiul moral, sublinia în 
mod repetat Kant, are forma categorică „Trebuie ! ” şi nu cea ipotetică 
„Trebuie să faci cutare lucru dacă doreşti anumite consecinţe”. 

Asemenea consideraţii vor putea fi cu greu armonizate cu sugestia 
lui Hare potrivit căreia autorul Inm ar fi apreciat moralitatea acti- 
unilor prin raportare la consecinţele lor intenţionate. Deosebit de 
net va fi exprimat refuzul de a evalua calitatea şi meritul moral al 
acţiunilor prin raportare la consecinţele lor intenţionate la începutul 
secţiunii a doua a /mm, în paragrafele consacrate criticii filosofiei 
empiriste a moralei. Kant subliniază că atunci când este vorba de 
îndatoriri morale 


nici nu intră în discuţie dacă se întâmplă cutare sau cutare lucru, ci 
raţiunea porunceşte pentru sine şi independent de orice fenomen ceea ce 
trebuie să se întâmple, că, prin urmare, acţiunile de felul cărora lumea 
nu a oferit nici un exemplu şi în privinţa cărora cineva care ar întemeia 
totul pe experienţă ar avea mari indoieli chiar că ele pot fi realizate, sunt 
totuşi poruncite ferm de rațiune şi cá, de pildă, pura loialitate în prietenie 
poate fi nu mai puţin pretinsă de la fiecare om chiar dacă e posibil ca 
până acum să nu fi existat nici un prieten loial, deoarece această datorie, 
ca datorie în genere, rezidă, înainte de orice experienţă, în ideea unei 
raţiuni care determină voinţa prin temeiuri a priori”. 


Iar în lucrarea sa despre religie, Kant va compara respectarea 
legii morale pe temeiul considerării consecinţelor prezumtive ale 
respectării ei de către mine şi de către semenii mei cu respectarea 
legii morale în speranţa rásplátii într-o lume viitoare. A acţiona aşa 
cum o cere legea morală în speranţa unei ráspláti înseamnă, pentru 
Kant, a acţiona prudent, dar nu moral. Kant interpreta în acest spirit 
tema creştină a vieţii după moarte afirmând că aleşii lui Dumnezeu 
sunt doar cei care au acţionat „fără a (ine seama de răsplată”. 
Reluând distincţia dintre a acţiona în acord cu datoria şi din datorie, 
el scrie că „celor care şi-au făcut datoria de dragul răsplăţii (sau 
chiar al absolvirii de pedeapsa datorată) el [Dumnezeu - n.m., 
M.F.] le făgăduieşte aceasta într-un alt mod decât oamenilor mai 
buni, care şi-au făcut datoria numai de dragul ei înseşi”2. 

Este firesc să ne întrebăm care este temeiul de natură sistematică 
al acestei afirmări insistente a caracterului necondiţionat al înda- 
toririi morale, a sublinierii repetate a ideii că merit moral are 
împlinirea datoriei de dragul datoriei, fără a ţine câtuşi de puţin 

seama de consecinţe. De ce stăruie oare Kant asupra înţelegerii 
datoriei morale drept imperativ necondiţionat al raţiunii pure ? 

Se poate presupune că ancorarea obligaţiei morale în raţiunea 
pură i-a apărut lui Kant drept singura cale de a o scoate din regimul 
contingentei şi relativităţii, de îndată ce el nu a mai gândit această 
obligaţie drept ceva impus din afară de către o instanţă transcendentă. 
Kant pare să fi crezut că moralitatea, ca şi cunoaşterea cu valoare 
obiectivă de altfel, nu ar putea fi cu adevărat asigurată decât prin 
principii care sunt în acelaşi timp imanente şi pure. Obligaţia morală 
este caracterizată drept respect pentru legea pe care o fiinţă autonomă 
şi-o autoimpune şi, prin aceasta, drept expresia supremă a libertăţii 
omului. Ca fiinţă morală, ca fiinţă liberă, omul este pentru Kant o 
realitate noumenală, şi nu fenomenală. Pe temeiul unei asemenea 
distincţii, Kant tinde să opună orizontul moralității orizontului expe- 
rientei în termeni ca absolut şi relativ, necondiţionat şi condiţionat. 

Din această perspectivă vom putea înţelege mai bine şi sublinierea 
opoziţiei dintre imperativul categoric şi imperativele ipotetice, dintre 
legea morală, ca postulat al raţiunii pure, şi principii ale acţiunii 
care pot fi justificate numai prin examinarea consecinţelor aplicării 
lor, adică pe baza experienţei. În multe pasaje din Imm şi Crp 
transpare cu claritate preocuparea autorului de a evidentia opoziţia 
dintre legitimarea sau invalidarea morală a unei maxime prin exa- 
minarea consecinţelor statuării ei drept lege universală şi evaluarea 
ei prin raportare la principiul necondiţionat al moralității. Aceste 
pasaje pot fi citite drept tot atâtea încercări de a sublinia că impe- 
rativul categoric nu trebuie confundat cu acel principiu moral fami- 
liar care este regula de aur. Filosoful îşi previne cu insistenţă cititorul 
asupra înţelegerii principiului suprem al moralității drept o simplă 
sublimare teoretică a regulii de aur. Căci regula de aur este un 
imperativ prin excelenţă ipotetic. Atunci când omul raţional o acceptă 
drept principiu al conduitei sale gândul său va fi negreşit acela că el 
nu este îndreptăţit să ceară ca alţii să respecte în relaţiile cu el reguli 
pe care el însuşi nu este dispus să le respecte în relaţiile sale cu 
semenii. Întrebarea pe care şi-o va pune tot timpul va fi: „Ce s-ar 
întâmpla dacă ceilalţi ar proceda ca şi mine?”. Suntem aici pe 
terenul unei vechi intelepciuni populare (Ce tie nu-ţi place, altuia 

nu-i face !) şi cădem de acord că dacă adeseori nu dăm curs îndem- 
nului raţiunii asta se întâmplă deoarece egoismul exclusivist, încli- 
naţiile şi pasiunile au o putere mai mare asupra noastră decât acel 
îndemn atât de rezonabil. 

Sublinierea faptului că temeiurile respectării datoriei la omul bun 
din punct de vedere moral sunt pure, şi nu empirice, reprezintă o 
constantă a interpretării standard a imperativului categoric. Este 
acea interpretare care a fost elaborată în numeroase studii şi comen- 
tarii mai vechi sau mai noi consacrate filosofiei practice a lui Kant. 
Ascutisul acestei interpretări este îndreptat împotriva tendinţelor de 
a apropia legea morală kantiană de regula de aur şi de a atenua, în 
acest fel, opoziţia dintre filosofia morală a autorului Crp şi filosofia 
morală de orientare utilitaristă şi consecinţionistă. Se previne cu 
insistenţă că pentru Kant răspunsul la întrebarea „Ce trebuie să 
fac ? ” nu va consta în evaluarea consecinţelor acţiunilor, ci în confor- 
mitatea acestora cu ceea ce prescrie un principiu necondiţionat al 
raţiunii pure. Reconstrucţia pe care o dă cunoscutul cercetător kantian 
Otfried Hóffe tremeiurilor acceptării sau respingerii unei maxime în 
cele patru exemple din Imm poate fi apreciată drept o foarte bună 
ilustrare a punctului de vedere că imperativul categoric a fost gândit 
de Kant drept un principiu pur raţional. Teza centrală a interpretării 
lui Hóffe este cá pentru Kant evaluarea morală a unei maxime se 
face prin raportare doar la structura ei, si nu la consecinţele ipotetice 
ale adoptării generale a acesteia. Vom respinge anumite maxime ca 
moral inacceptabile deoarece de îndată ce încercăm să le gândim 
drept legi universale ajungem inevitabil la contradicții logice. 

Iată, pe scurt, modul cum argumentează Hóffe această concluzie 
în cazul fiecăreia din cele patru exemple. Omul care ascultă de 
glasul raţiunii nu are voie să se sinucidă nici atunci când el este 
dezgustat de viaţă. Funcţia sentimentului de dezgust al unei fiinţe, 
care este indiciul unei lipse, este de a stimula o activitate care va 
culmina în înlăturarea lui şi în atingerea unei stări de satisfacţie. De 
aceea nu poate fi concepută o lege potrivit căreia acea stare de 
profundă neplăcere care este dezgustul faţă de viaţă să ducă, în toate 
cazurile, în mod necesar, la suprimarea vieţii. Căci, în acest caz, 
aceleiaşi senzaţii, cea de dezgust, îi vor fi atribuite două funcţii 

contradictorii : promovarea şi distrugerea vieţii. Maxima sinuciderii 
din dezgust de viaţă implică, aşadar, o contradicţie”. Şi în cazul 
respingerii maximei de a face promisiuni pe care ştim că nu le vom 
respecta şi nu avem intenţia de a le respecta argumentarea lui Kant 
ar viza exclusiv structura maximei, şi nu consecinţele adoptării ei ca 
lege generală. Cel care face o promisiune îşi asumă o obligaţie, 
contractează o datorie. O promisiune este ceva pe care cel care o 
face şi-l impune lui însuşi. Dacă promisiunea este mincinoasă, atunci 
agentul nu-şi impune nimic. Caracterul de autoimpunere a promi- 
Siunii este astfel anulat. „O promisiune pe care o facem ştiind şi 
gândind că nu o s-o respectăm se sprijină pe o maximă în contradicţie 
cu ea însăşi, a cărei universalizare nu poate fi gândită ca lege a 
naturii. Căci este imposibil a gândi o lege după care o datorie faţă de 
tine însuţi nu reprezintă cu adevărat o datorie faţă de tine insuti."? 
Ultimele două exemple ale lui Kant se referă la maxime care prescriu 
datorii imperfecte. Putem gândi, dar nu putem dori fără contradicţie 
ca aceste maxime să nu fie universal respectate. Să considerăm cazul 
datoriei de a ne cultiva talentele. Argumentarea lui Kant este redată 
în felul următor. O fiinţă raţională, spre deosebire de una pur 
naturală, se distinge prin facultatea de a acţiona potrivit reprezentării 
anumitor legi, adică în acord cu principii raţionale obiective. De 
aceea, fiinţele raţionale nu se pot limita la ceea ce le-a dăruit natura. 
Ele tind să treacă dincolo de aceste limite. Cultivarea talentelor 
reprezintă mijlocul în vederea atingerii acestui scop. Ceea ce face 
din om o fiinţă raţională - tendinţa de a-şi cultiva talentele — ar 
deveni imposibil potrivit maximei de a trăi cât mai comod, evitând 
orice sfortíri. O fiinţă raţională nu poate dori să fie împiedicată 
dezvoltarea aptitudinilor şi talentelor ei fără a renunţa la calitatea de 
a fi înzestrată cu voinţă. A voi ca refuzul cultivării talentelor să fie 
o lege universală înseamnă, prin urmare, ca voinţa să se contrazică 
pe ea însăşi?$. Aceeaşi concluzie poate fi desprinsă din analiza 
maximei care ne prescrie să-l ajutăm pe cel care nu se poate ajuta 
singur. Orice om, ca fiinţă cu puteri limitate care trebuie să-şi satis- 
facă anumite nevoi elementare, poate ajunge în situaţia de a fi 
dependent de ajutorul celorlalţi. Ca fiinţe raţionale nu putem dori 
fără contradicţie o lege a naturii după care cel ce nu se poate ajuta 

singur să nu poată spera să fie ajutat. Căci, pe de o parte, se recunoaşte 
Că satisfacerea unor nevoi elementare este o condiţie a supravieţuirii 
şi se ştie că în multe cazuri această satisfacere nu este posibilă fără 
asistenţă, iar, pe de altă parte, se refuză această asistenţă. 


Fundamentul interdicţiei morale de a rămâne indiferent la nevoile 
altuia implică doar că nu se poate dori o lege naturală de aşa fel încât o 
voinţă încearcă să atingă țeluri vitale şi, simultan, ea îşi refuză in mod 
fundamental calea pe care poate să le atingă. Astfel, se pare că se poate 
reconstrui cel de al patrulea exemplu fără a face apel la consideraţii 
empirico-pragmatice pentru a întemeia maxime morale. Iar aceasta in 
armonie cu preocuparea fundamental raţională a întregii etici kantiene.? 


Reconstrucţia dată de Hóffe argumentării lui Kant în cazul celor 
patru exemple este împărtăşită de alţi comentatori ai Imm. Ralf 
Ludwig, de exemplu, afirmă, la capătul propriei sale prezentări şi 
discuţii a celor patru exemple, că imperativul categoric kantian este 
un instrument de indicare a contradictiei în gândirea şi voinţa oricărei 
fiinţe rationale care ar refuza să accepte ca maxima acţiunii ei să 
devină lege universală”. 

Asemenea reconstructii ale argumentárii lui Kant, care îşi propun 
să arate că o fiinţă raţională realizează evaluarea morală pe bază de 
consideraţii a priori, mi se par discutabile din cel puţin două puncte 
de vedere. 

Mai întâi, se poate observa că în argumentele lui Hóffe şi Ludwig 
nu intervin doar consideraţii a priori. În cazul fiecărui exemplu, 
argumentarea se sprijină pe definiţii sau precizări ale semnificației 
unor concepte cum sunt dezgustul de viaţă, promisiunea, fiinţă 
raţională versus fiinţă pur naturală, fiinţă cu puteri limitate. Or, 
acestea sunt concepte a căror semnificaţie nu poate fi stabilită 
independent de experienţă în genere. Cum am putea şti, în lipsa 
oricărei experienţe, ce este dezgustul de viaţă, promisiunea, deose- 
birea dintre o fiinţă raţională şi o fiinţă pur naturală sau de ce orice 
fiinţă raţională cu puteri finite poate ajunge oricând în situaţia de a 
avea nevoie de ajutorul altcuiva pentru a-şi putea satisface nevoile 
elementare ? Deosebirea dintre utilizarea imperativului categoric 
pentru evaluarea maximelor pornind, într-un caz de la precizarea 

semnificației conceptelor implicate, iar in al doilea caz de la exa- 
minarea consecinţelor acceptării maximelor ca legi universale este, 
în acest sens, relativă. În demersul evaluării maximelor intervin în 
ambele cazuri atât experienţa, cât şi logica, ce-i drept, în moduri 
diferite. Logica intervine nu numai atunci când ceea ce implică 
universalizarea unei maxime se stabileşte pornind de la concepte, ci, 
în aceeaşi măsură, şi atunci când sunt examinate consecinţele accep- 
tării unei maxime ca lege universală. Nu putem gândi sau voi fără 
contradicţie o lume în care toţi oamenii ar face promisiuni pe care nu 
ar intenţiona să le respecte, nu şi-ar cultiva aptitudinile şi talentele 
sau ar refuza să acorde asistenţă celor care nu se pot ajuta singuri. lar 
experienţa intervine, în mod direct, atunci când implicaţiile univer- 
salizării unei maxime sunt stabilite pornind de la examinarea conse- 
cintelor, şi indirect atunci când asta se stabileşte pornind de la concepte. 

În al doilea rând, cu greu s-ar putea contesta că oamenii înzestrați 
doar cu rațiune comună, spre deosebire de cei care posedă o gândire 
speculativă exersată, vor stabili dacă pot concepe sau vor voi uni- 
versalizarea maximei acţiunii lor gândindu-se în primul rând la 
consecinţe, adică la modul în care ar arăta lumea într-un asemenea 
caz. Dacă suntem rationali, dacă admitem cá avem aceleaşi drepturi 
şi obligaţii ca şi semenii noştri, cá nu suntem indreptátiti să pretin- 
dem de la ceilalţi ceea ce nu suntem dispuşi să pretindem de la noi 
înşine, atunci nu vom putea concepe şi voi o lume în care toţi 
oamenii să facă în mod sistematic promisiuni pe care ştiu că nu 
intenţionează să le respecte, nu sunt dispuşi să-şi dezvolte aptitudinile 
şi talentele şi refuză să-i ajute pe cei care nu se pot ajuta singuri. A 
gândi în acest fel înseamnă însă a ne situa pe punctul de vedere al 
raţiunii morale comune. Atunci când Kant afirma că raţiunea comună 
este în judecata ei practică în deplin acord cu principiul suprem al 
moralității, ceea ce avea el în vedere era, desigur, faptul cá ea 
acceptă sau respinge maxime ale acţiunii examinând dacă ele pot fi 
gândite si voite drept legi universale. Admitánd că raţiunea comună 
se conduce în judecata ei practică după cerința „Acţionează potrivit 
maximei pe care o poţi gândi ca lege universală şi pe care o poţi voi 
ca lege universală”, se pune întrebarea cum stabileşte ea, în mod 
obişnuit, dacă maxima acţiunii satisface această cerinţă. Răspunsul 

pare neîndoielnic: reflectând dacă ea poate fi accepată ca lege 
universală. Supozitia cá în viaţa comună omul rational va accepta 
obligaţii şi interdicții morale fără a examina consecinţele adoptării 
ca legi universale a maximelor care le stau la bază, este cu totul 
implauzibilă. Ne-ar fi, prin urmare, greu să i-o atribuim lui Kant. 
Concluzia spre care suntem conduşi este că există o anumită tensiune 
între susţinerea filosofului că omul bun din punct de vedere moral îşi 
va percepe îndatoririle ca imperative necondiționate, că el îşi va 
îndeplini datoria doar de dragul datoriei, şi asigurarea lui repetată că 
judecata morală practică se conduce după principiul suprem al 
moralității şi este permanent în acord cu acest principiu. 

Chiar şi autori ca Hóffe şi Ludwig observă că prezentarea pe 
care o face Kant celor patru exemple conţine formulări care nu pot 
fi armonizate cu poziţia lui principială potrivit căreia evaluarea 
maximelor trebuie înfăptuită pe baza unor consideraţii pur raţionale, 
făcându-se abstracţie de consecinţele pe care le-ar avea respectarea 
sau încălcarea lor. Referindu-se la prezentarea exemplului doi, Hóffe 
recunoaşte că unele formulări ale lui Kant încurajează „interpretarea 
empirico-pragmaticá" a principiului suprem al moralității. Hoffe are 
în vedere în primul rând afirmaţia că universalizarea maximei de a 
face promisiuni pe care nu avem intenţia de a le respecta ar submina 
in mod iremediabil relaţiile de încredere reciprocă între oameni”. 
lar Ludwig, referindu-se la exemplul patru, susţine că unele din 
formulările lui Kant ar fi „neîndemânatice” deoarece ele lasă să se 
înţeleagă faptul că ne putem simţi obligaţi să-i ajutăm pe cei care nu 
se pot ajuta singuri gândindu-ne că şi noi aşteptăm, în asemenea 
situaţii, ca alţii să ne ajute??. 

Sugestia că formulări de acest gen reprezintă simple scăpări sau 
inconsecvente ale lui Kant nu este prea convingătoare. Este puţin 
plauzibil că în relatările şi comentariile sale asupra unor situaţii de 
viaţă Kant ar fi contrazis pur şi simplu principiile pe care trebuiau să 
le ilustreze aceste relatări. Este însă clar că suntem aici în faţa unei 
probleme. Pe de o parte, filosoful susţine că îndatoririle morale sunt 
imperative necondiționate, că trebuie să ne facem datoria fără a tine 
seama de urmări. Pe de altă parte, formulări precum cele de mai sus pot 
să fie privite şi altfel decât drept simple inconsecvente. Putem vedea 


136 KANT ÎN LUMEA LUI ŞI ÎN CEA DE AZI 


în ele expresia preocupării filosofului de a păstra în elaborările sale 
teoretice un contact strâns cu punctul de vedere al raţiunii morale 
comune. Se ridică, în mod firesc, întrebarea : este, oare, vorba, în 
acest caz, de două cerinţe care stau una în calea celeilalte şi sunt pur 
şi simplu ireconciliabile ? 

O sugestie utilă în această privinţă ne poate oferi un pasaj din 
prima secţiune a Imm, în care autorul subliniază distincţia dintre 
refuzul de a face o promisiune, cu intenţia de a nu o respecta, din 
prudenţă şi respectiv din datorie. Refuz să fac din prudenţă o promi- 
siune mincinoasă dacă cred că foloasele pe care le-aş putea obţine în 
acest fel vor fi mai mici decât dezavantajele legate de o posibilă 
pierdere a bunei reputaţii. Refuz să fac o promisiune mincinoasá din 
datorie dacă un asemenea refuz este unul necondiţionat. Ştiu ce sunt 
dator să fac gândindu-mă la ceea ce implică transformarea în lege 
universală a maximei de a recurge la promisiuni mincinoase pentru 
a face faţă unor dificultăţi. Iată formulările lui Kant. 


Calea cea mai scurtă şi, cu toate acestea, cea mai neîndoielnică de a 
mă lămuri în privinţa răspunsului dacă o promisiune mincinoasă este 
conformă cu datoria ar fi să mă întreb: aş fi, oare, mulţumit ca maxima 
mea (de a ieşi din încurcătură printr-o promisiune neadevărată) să fie 
valabilă ca lege universală (atât pentru mine, cât şi pentru alţii) şi mi-aş 
putea spune, oare, că oricine poate să facă o promisiune neadevărată 
atunci când se află într-o încurcătură şi nu poate ieşi altfel din ea? Îmi 
dau seama de îndată că pot voi, ce-i drept, minciuna, dar nu pot voi 
deloc o lege universală de a minţi, căci după o asemenea lege nu ar 
exista, de fapt, nici o promisiune [sublinierea mea, M.F.], deoarece ar 
fi zadarnic să mă prefac în faţa altora cu privire la ceea ce vreau în 
acţiunile mele viitoare, căci ei nu ar crede ceea ce pretind eu sau, dacă 
ar crede-o în mod pripit, mi-ar plăti înapoi cu aceeaşi monedă, deci 
maxima mea ar trebui să se distrugă pe ea însăşi de îndată ce ar fi 
transformată în lege universală.” 


Cu alte cuvinte, sunt dator să nu fac niciodată promisiuni cu 
intenţia de a nu le respecta. Acesta este un imperativ pe care trebuie 
să-l urmez în mod necondiţionat. De unde ştiu însă ce sunt dator să 
fac? Cum îmi recunosc îndatoririle morale, ceea ce trebuie să fac în 

mod necondiţionat? Îmi spune asta, întotdeauna, o voce lăuntrică ? 
Fără îndoială că noi putem avea adesea această impresie. Nu este o 
voce lăuntrică cea care ne spune să-l ajutăm pe cel ce suferă, să-l 
apărăm pe cel asuprit pe nedrept ş.a.m.d. ? Există totuşi situaţii în 
care această voce tace şi va trebui să reflectăm pentru a stabili ce 
suntem datori să facem. De ce natură sunt acele reflecţii care ne pot 
ajuta să ne orientăm în asemenea situaţii ? Nu cred că poate exista 
vreun dubiu asupra răspunsului lui Kant. Vom recunoaşte o datorie, 
adică ceea ce trebuie să facem independent dacă este sau nu conve- 
nabil din punctul de vedere al dorințelor şi intereselor proprii, 
examinând consecinţele transformării maximei acţiunii noastre într-o 
lege universală. Trebuie să ne facem datoria independent de urmări, 
adică în mod necondiţionat. Trebuie să stabilim însă care este aceasta. 
lar în multe cazuri nu o putem face altfel decât examinând conse- 
cintele universalizării unor maxime alternative. Pare plauzibil cá 
filosoful nostru a atribuit capacitatea de a realiza o asemenea evaluare 
raţiunii morale comune atunci când afirma că aceasta are permanent 
în fata ochilor principiul suprem al moralității. Aşadar, a admite cá 
îndatoririle morale sunt imperative necondiționate nu este ceva irecon- 
ciliabil cu recunoaşterea şi cu sublinierea faptului că raţiunea morală 
comună poate identifica aceste îndatoriri examinând consecinţele 
acţiunilor conduse de anumite maxime. Că aşa a gândit Kant pare să 
o indice şi o precizare pe care o face el imediat după pasajul citat, şi 
anume că acea maximă care nu poate fi gândită sau voită ca lege 
universală „trebuie repudiată, iar aceasta, ce-i drept, nu din pricina 
unui dezavantaj iminent, care ar putea rezulta pentru tine sau chiar 
pentru alţii, ci deoarece ea nu-şi poate găsi locul, ca principiu, 
într-o legislaţie universalá"??. 

Concluziile la care am fost conduşi în încercarea de a clarifica 
relaţia filosofiei morale a lui Kant cu raţiunea comună nu susţin 
punctul de vedere conform căruia ar exista o incompatibilitate funda- 
mentală între o filosofie morală de inspiraţie kantianá şi una utilita- 
ristă, chiar dacă aceste concluzii nu vin în întâmpinarea sugestiei lui 
R.M. Hare că între ele nu ar exista deosebiri semnificative. Căci nu pot 
fi şterse pur şi simplu acele deosebiri dintre perspective asupra sensului 
existenţei omeneşti care sunt centrate pe conceptul datoriei şi res- 

pectiv al fericirii. Examinarea lor din punctul de vedere al relaţiei cu 
raţiunea morală comună previne însă împotriva tendinței de a dramatiza 
aceste deosebiri. Kantienii şi utilitariştii pot realiza un acord cuprin- 
zător cu privire la îndatoririle morale fundamentale ale oamenilor, 
atât cu privire la cele care se referă la propria perfecţionare, cât şi 
în ceea ce priveşte cele care ne cer să contribuim la fericirea 
semenilor. lar această apropiere este tocmai lucrul la care ne putem 
aştepta, dacă ţinem seama de faptul că ceea ce apropie aceste două 
mari orientări în filosofia morală este preocuparea de a păstra 
contactul cu judecata morală a oricărui om raţional care nu are 
interese propriu-zis intelectuale, şi cu atât mai puţin specific filosofice. 

Este o apropiere pusă în lumină şi de cercetări recente de etică 
evoluționistă. Aceste cercetări arată in mod clar că există la oameni 
şi la specii apropiate, cum sunt primatele superioare, predispozitii 
înnăscute de cooperare şi ajutorare a semenilor. Sunt predispozitii 
promovate de selecţia naturală, pe care Michael Ruse le desemnează 
prin expresia altruism social’. Este vorba de imperative resimtite cu 
atâta forţă, chiar şi în comunităţi omeneşti arhaice, încât nu este 
nevoie ca ele să fie justificate. Un exemplu este tabuul incestului. Nu 
numai cá fraţii şi surorile, părinţii şi copiii nu doresc, de obicei, să 
întreţină relaţii sexuale, ci ei simt că nu au voie să întreţină asemenea 
relaţii”. Împotriva unei opinii adânc înrădăcinate, cercetări în dome- 
niul biologiei evoluționiste evidenţiază cá nu numai tendinţele egoiste 
de autoconservare, ci şi cele altruiste au o bază genetică. Ultimele 
nu au, aşa cum s-a crezut mult timp, doar o determinare culturală. 
Din punct de vedere strict biologic, omul, ca şi rudele lui apropiate, 
primatele superioare, nu este o fiinţă pur egoistă. Există o corelaţie 
semnificativă între planul predispoziţiilor şi sentimentelor altruiste 
programate genetic, care determină ceea ce ne place şi nu ne place, 
şi cel al noţiunilor de bine şi rău, noţiuni care susţin conştiinţa 
datoriei şi a obligaţiei morale. Nu există, dimpotrivă, o susţinere 
biologică pentru preceptele comune ale unor mari sisteme rationaliste 
de filosofie morală, cum sunt cel kantian şi cel utilitarist, precum şi 
a unor mari tradiţii religioase, de exemplu pentru preceptul că toţi 
oamenii sunt la fel de importanţi şi că avem obligaţia de a-i ajuta în 
egală măsură pe toţi. Cercetările antropologice şi sociologice indică 

în mod clar existenţa unei scări a intensității predispozitiilor altruiste 
ale indivizilor. Pe palierul cel mai înalt stau copiii proprii şi rudele 
apropiate, se continuă cu prietenii, cu colegii şi colaboratorii şi se 
coboară apoi la consăteni, la oamenii din aceeaşi regiune, din aceeaşi 
țară etc. Disponibilitatea majorităţii oamenilor, făcând abstracţie nu 
numai de anumite persoane, dar şi de mentalități culturale care par 
să câştige teren în societăţi prospere, este de a oferi asistenţă şi 
ajutor cu deosebire celor care, cel puţin în principiu, pot să înapoieze 
ceva din ceea ce li s-a oferit?. Simtim mult mai puternic predispoziția 
de a-i ajuta pe cei apropiaţi. Există, fără indoială, o tensiune între 
asemenea predispoziţii biologice şi imperativul kantian de a-i ajuta 
în egală măsură pe toţi oamenii care nu se pot ajuta singuri, sau cel 
utilitarist de a promova fericirea tuturor oamenilor, indiferent de 
ceea ce pot ei să ne restituie”. Este vorba, până la urmă, de o 
tensiune între raţiunea comună, care susţine aceste imperative, şi 
predispoziţiile noastre genetice. Apelul umanitarist-universalist al 
acelor mari orientări în filosofia morală al căror punct de sprijin este 
imperativul raţiunii morale comune - regula de aur - poate, desigur, 
contribui la atenuarea acestei tensiuni, fără să o poată totuşi înlătura. 


* 
* * 


Am examinat filosofia moralá a lui Kant din perspectiva relatiei 
ei cu raţiunea morală comună. Kant a crezut in mod ferm că oameni 
fără preocupări intelectuale pot fi majori din punct de vedere moral 
în măsura în care ei sunt capabili să se folosească de propria lor 
rațiune. Familiarizarea cu reflectia filosofică asupra bazelor morali- 
tăţii nu este necesară pentru ca oamenii să deosebească binele de rău 
şi să acţioneze în consecinţă în împrejurările obişnuite ale vieţii. 
Cine ar putea afirma că fără asistenţa reflectiei filosofice ei nu ar sti 
ce sunt datori să facă, nu ar percepe clar viaţa şi demnitatea ca valori 
supreme care trebuie să fie apărate şi ocrotite? Mintea noastră nu 
trebuie să fie luminată şi orientată de concluziile unei analize filo- 
sofice pentru ca înşelarea celui inocent, constrângerea prin tortură 
de a acţiona împotriva propriilor convingeri, despărţirea cu forţa a 
copiilor de părinţii lor, lipsirea oamenilor de resursele necesare 

pentru satisfacerea nevoilor elementare ale vieţii sau uciderea unor 
fiinţe nevinovate să provoace o reacţie de profundă indignare şi o 
condamnare fără reţinere. Ştim prea bine că în asemenea situaţii şi 
în multe altele raţiunea comună şi sentimentele asociate ei sunt pe 
deplin suficiente pentru a asigura orientarea noastră. 

Cum stau însă lucrurile în situaţii excepţionale, dilematice, în 
acele situaţii în care soluţiile alternative îi apar raţiunii morale 
comune drept deopotrivă de inacceptabile ? Nu ar putea ajuta în 
acest caz luminile filosofiei raţiunea morală comună să depăşească 
impasul în care se găseşte? Vom fi bine sfátuiti dacă vom căuta 
răspunsul la această întrebare examinând cazuri reprezentative pentru 
Situaţii de acest fel. 

Iată unul, relatat relativ recent de revista germană Der Spiegel. 
Poliţia din Frankfurt am Main a arestat un tânăr, student în drept, pe 
baza unor indicii clare că făcea parte dintr-un grup care răpise un 
copil, fiul unui bancher. Existau bune temeiuri pentru a crede că 
viaţa copilului era în pericol şi că timpul care stătea la dispoziţie 
pentru a o salva era foarte scurt. În faţa refuzului persistent al celui 
arestat de a dezvălui locul unde a fost ascuns copilul, vicepre- 
şedintele poliţiei din Frankfurt, caracterizat de colegi drept un model 
de corectitudine, a ordonat ca această mărturisire să fie smulsă prin 
ameninţarea cu tortura. Amenințarea a produs imediat efectul scontat ; 
învinuitul a vorbit. Corpul copilului a fost găsit într-un iaz de lângă 
Frankfurt. Înaltul funcţionar al poliţiei şi-a asumat responsabilitatea 
pentru decizia sa şi a informat imediat procuratura. Codul Penal 
german interzice strict tortura ca metodă de anchetă. Iar ameninţarea 
cu tortura este echivalată de lege cu punerea ei în pratică. Cazul este 
discutat în Der Spiegel drept dilemă juridică. Pot fi invocate argu- 
mente juridice pentru şi împotriva deciziei funcţionarului poliţiei 
din Frankfurt. Pentru, deoarece această decizie a fost luată într-un 
caz absolut excepţional, cu singurul scop de a salva viaţa unei fiinţe 
omeneşti sau de a preveni ca sănătăţii acesteia să-i fie aduse daune 
ireversibile. Funcţionarul responsabil şi-a justificat decizia afirmând 
că refuzul de a recurge la toate mijloacele pentru a afla locul unde 
este ascuns copilul punea poliţia sub acuzaţia de a fi făcut posibilă 
crima prin aşteptare şi inactiune. Cunoscuţi jurişi germani au apreciat 

că, în acest caz, încălcarea unei interdicții legale ar putea fi justificată 
în măsura în care reprezenta singura posibilitate care mai stătea la 
îndemână pentru a încerca salvarea vieţii unei fiinţe nevinovate. 
Preşedintele Asociaţiei Judecătorilor germani a declarat, fără a pune, 
desigur, în discuţie interdicţia torturii şi a amenințării cu tortura, cá 
există cazuri excepţionale care nu pot fi soluționate cu mijloace 
juridice, cazuri în care bunuri sau valori juridice trebuie să fie puse 
în cumpănă unele în raport cu celelalte. În cazul de faţă, acestea au 
fost viaţa copilului, pe de o parte, şi nevătămarea corporală a celui 
învinuit, pe de altă parte. Unii parlamentari, ministrul german de 
Interne şi organizaţii ca Amnesty International au insistat însă asupra 
faptului că interdicţia amenințării cu tortura este una absolută şi că 
orice încălcare a acestei interdicții, ca mijloc pentru obţinerea unei 
depozitii pe care învinuitul o refuză, creează un precedent, consti- 
tuind o gravă ameninţare pentru orice stat de drept. Cei care au 
susţinut că decizia politistului din Frankfurt nu poate fi apărată 
juridic insistau asupra faptului că respectul demnităţii fiinţei umane, 
care a fost încălcat prin această decizie, nu este o valoare ce poate fi 
pusă în cumpănă cu alte valori juridice. În sfârşit, alti experti au fost 
mai rezervaţi apreciind că acest caz reprezintă o dilemă de neso- 
luţionat şi, în acest sens, un coşmar pentru poliţişti şi juristi.?" 
Facánd abstractie de controversa juridicá, este vorba aici de un 
caz dilematic în primul rând din punct de vedere moral. Într-adevăr, 
interzicerea torturii şi amenințării cu tortura, ca normă juridică, are 
o întemeiere morală. Înainte de scoaterea ei în afara legii, tortura a 
fost considerată de raţiunea morală comună o metoda inacceptabilă 
pentru a afla adevărul de la cei bánuiti de crime. Astfel încât nu 
concluziile unei analize filosofice, ci, în primul rând, exerciţiul 
judecății morale comune a condus la decizia de a interzice prin lege 
tortura. Pe de altă parte, refuzul de a recurge la mijloace excepţionale 
pentru a salva vieţi nevinovate poate fi cu greu justificat din punct de 
vedere moral. Întrebat de ziarişti, funcţionarul politei din Frankfurt 
a invocat pentru decizia lui atát de problematicá ratiuni morale. El a 
spus cá i-ar fi fost greu sá explice párintilor cá viata copilului nu a 
putut fi salvată deoarece a trebuit să fie respectat dreptul invinuitului 
de a refuza să facă depozitii. Dacă ne gândim că acest om, care se 

găsea în situaţia de neinvidiat de a trebui să ia o decizie sub presiunea 
timpului, ar fi putut să se pună foarte bine la adăpost pe sine şi 
familia sa invocând faptul că a epuizat toate mijloacele de a-l face să 
vorbească pe tânărul aflat în anchetă, atunci va trebui să recunoaştem 
că motivaţia actului său a fost una morală, că purtarea lui a fost 
curajoasă, chiar eroică. Vom putea astfel aprecia mai bine cât de 
profundă este dilema pe care o pune acest caz în fata judecății 
morale sănătoase. 

Este firesc să ne întrebăm dacă într-un caz disperat cum este 
acesta nu ne-ar putea ajuta filosoful. Poate, oare, imperativul cate- 
goric kantian să ne ofere soluţia, să ne indice ceea ce ar fi trebuit 
făcut în această situaţie? În limbaj kantian, suntem aici in fata a 
două maxime în conflict: maxima de a respecta demnitatea fiinţei 
umane şi maxima de a face tot ce ne stă în putinţă pentru a salva 
viaţa unei fiinţe nevinovate. Amândouă pot fi justificate prin rapor- 
tare la imperativul categoric. Deciziile pe care le dictează ele, cea de 
a obţine informaţii despre locul unde este ascuns copilul prin mijlocul 
extrem pe care îl reprezintă ameninţarea cu tortura, şi decizia de a 
nu atenta la demnitatea unei fiinţe omeneşti cu riscul de a fi compro- 
misă orice şansă de salvare a vieţii alteia, cad ambele sub sancţiunea 
principiului suprem al moralității, în formularea pe care i-a dat-o 
Kant. Nu ştim ce ar fi spus Kant dacă ar fi fost pus în faţa unei 
asemenea dileme. Kantienii ar putea sugera drept cale de ieşire din 
impas formularea unei maxime superioare, maximă care ar putea fi 
validată pe baza imperativului categoric. Maxima ar fi: „Amenin- 
tarea cu tortura sau o altă atingere a demnităţii fiinţei umane este 
permisă atunci când ea reprezintă singurul mijloc de a salva viaţa 
unei fiinţe nevinovate”. Este însă necesară cunoaşterea şi utilizarea 
principiului formulat de Kant pentru a ajunge la această concluzie şi 
a acţiona în acest sens? Nu a ajuns funcţionarul poliţiei din Frankfurt 
la aceeaşi concluzie utilizând doar resursele raţiunii morale comune ? 

O privire chiar fugitivă asupra noilor dileme morale pe care le 
generează fenomenul de brizantă actualitate al terorismului, care 
încearcă să impună statelor condiţii politice prin ameninţarea uciderii 
ostaticilor, întăreşte această constatare. Nici în acest caz decizia 
autorităţilor responsabile nu este neproblematică şi uşor de luat. 

Este vorba, în cele din urmă, de viaţa unor oameni. De cele mai 
multe ori aceştia nu sunt eroi şi doresc cu orice preţ să trăiască. Ei, 
ca şi cei apropiaţi lor, nu acceptă ca autorităţile să lase să fie ucişi 
pentru a apăra principii şi interese oricât ar fi ele de importante şi de 
bine justificate. Nici chiar gândul că cei care iau decizia de a nu 
ceda ultimatumului teroriştilor şi cei care o aprobă ar fi de acord cu 
asemenea decizie atunci când ar fi vorba de propria lor viaţă (ceea ce, 
desigur, este problematic) nu-i va putea consola şi îndemna la resemnare. 
Salvarea propriei lor vieţi le apare drept imperativul suprem. 

Putem, pe de altă parte, înţelege foarte bine de ce mulţi dintre cei 
care-i compătimesc sincer, în primul rând cei chemaţi să ia decizia, 
nu împărtăşesc acest mod de a vedea lucrurile. Pentru orice om cu 
judecată sănătoasă este clar că cedarea în faţa acestui gen diabolic de 
şantaj ar însemna o puternică încurajare pentru terorism. Viaţa si 
securitatea unui număr tot mai mare de oameni nevinovaţi ar fi astfel 
pusă în primejdie, desfăşurarea normală a vieţii, principiile şi valorile 
lumii civilizate ar fi profund afectate. Chiar dacă frecvenţa şi amploarea 
actelor teroriste cu țeluri politice se datorează în parte unor decizii 
strategice greşite ale liderilor politici responsabili, acesta nu poate fi 
un argument pentru a face concesii celor care comandă şi execută 
asemenea acte. Este clar că şi în acest caz două maxime general 
acceptate intră în conflict şi că orice decizie va atrage după sine 
nesocotirea uneia dintre ele. Şi, de asemenea, că singura ieşire ar 
putea-o reprezenta adoptarea a ceea ce am putea numi o „maximă 
superioară”. Dat fiind că orice decizie responsabilă, justificată din 
punct de vedere moral, trebuie să răspundă necesităţii combaterii 
terorismului ca instrument al luptei politice şi, pe această cale, 
apărării intereselor vitale ale unui număr cât mai mare de oameni, 
rezultă că cel puţin în unele cazuri nu va exista o alternativă la 
jertfirea unor vieţi. Maxima superioară ne apare moral justificată, 
chiar dacă nu există mângâiere pentru consecinţe ale deciziilor la 
care conduce ea. 

La întrebarea dacă imperativul categoric Kantian ne-ar putea oferi 
o altă îndrumare decât raţiunea comună, răspunsul este, şi în acest 
caz, unul negativ. Dacă lucrurile ar sta altfel, atunci sistemele de 
filosofie morală ar trebui să ocupe primul loc în pregătirea poli- 

ticienilor, juriştilor, medicilor şi a altor profesiuni în care oamenii 
sunt puşi uneori în situaţia de a lua decizii în cazuri dilematice din 
punct de vedere moral. Dacă resursele raţiunii comune sunt în 
asemenea cazuri pe deplin suficiente, aceasta arată încă o dată că ele 
conduc la maxime de acţiune care sunt convergente cu cele pe care 
le sustine o reflecţie filosofică asupra bazelor moralității. 

Ar fi însă indreptátitá concluzia că cercetarea kantianá a bazelor 
moralității este, ce-i drept, o realizare speculativă sublimă, care 
poate procura cea mai înaltă desfătare cunoscătorilor, dar lipsită de 
orice utilitate practică? Nu cred acest lucru. Experienţa vieţii, 
modele exemplare de comportament, marea literatură sunt în măsură 
să fortifice, să vitalizeze exerciţiul raţiunii morale comune, să întă- 
rească discernământul moral al oamenilor. Ele au, ca atare, o valoare 
inestimabilă. Şi nu în mai mică măsură răsfrângerea puternică în 
mintea şi sufletul oamenilor a nemuritoarelor formulări kantiene ale 
legii morale. Dacă în Crp Kant vorbeşte pentru cei puţini, fami- 
liarizati cu speculaţii filosofice aride, in multe pasaje din /mm şi din 
partea a doua a Mm, consacrată teoriei virtuţii, el se adreseză unui 
cerc mult mai larg de cititori. Este vorba de toţi acei oameni care au 
curajul să se folosească de propria lor rațiune. Reflectiile filosofului 
îi vor confirma adesea în judecata lor morală, dar îi vor putea şi 
avertiza atunci când ea şchioapătă deoarece ei nu mai percep clar şi 
distinct glasul raţiunii. 

Kant recunoaşte şi subliniază că raţiunea comună are permanent 
în fata ochilor săi principiul suprem al moralității. În măsura in care 
acesta este cazul, ea va fi pe deplin competentă să distingă binele de 
rău, să asigure orientarea acţiunii în împrejurările curente, normale 
ale vieţii. Omul de rând cu minte luminată poate spera să reuşească 
tot atât de bine ca şi filosoful. Uneori chiar mai bine, deoarece 
filosoful „nu poate avea alt principiu decât cel al intelectului comun, 
dar judecata lui poate fi uşor derutată de o mulţime de considerente 
ce nu tin de problema în discuţie si care îl îndepărtează de la calea 
cea bună”. Se poate presupune că lui Kant o întemeiere filosofică 
a principiului moralității îi apărea importantă nu numai deoarece ea 
face posibilă derivarea interdictiilor şi îndatoririlor morale general 
recunoscute de către oamenii rationali din conceptul unei fiinţe 

rationale în genere. El nu a subapreciat, desigur, o asemenea rea- 
lizare. Avem însă bune motive de a crede că filosoful a considerat 
critica sa a raţiunii practice şi drept o contribuţie la întărirea puterii 
şi influenţei raţiunii asupra gândirii şi acţiunii oamenilor, la dezvol- 
tarea discernământului lor moral. Principiul său de a acţiona nu 
numai conform datoriei, ci din datorie, a fost apreciat, pe bună 
dreptate, ca unul care înalţă sufletul (Rerzerhebendes)?. Kant a 
crezut ferm că filosofia îl poate învăţa pe om să gândească mai bine 
şi să trăiască mai bine“. lar dacă constatăm o slăbire vizibilă a 
acestei credinţe în vremurile noastre, cu greu am putea vedea în ea 
un semn al progresului. 


Note 


l. ,... Este o dogmă acceptată că utilitariştii şi Kant sunt poli opuşi ai 
filosofiei morale. Această idee a devenit ortodoxia curentă, cel puţin de 

aminteşte afirmaţia făcută în prezenţa lui de Kant că nu a scris nici o 

Green, a cărui moarte relativ timpurie l-a afectat profund. (Vezi 
K. Vorlănder, op. cit., pp. 134-135.) 

11. Pentru dezvoltări, vezi Michael Ruse, Taking Darwin Seriously. A 

Amherst, 2000, îndeosebi p. 213 şi p. 148. 

12. Vezi Întemeierea metafizicii moravurilor, ed. cit., p. 8. lată şi răspunsul 

o nouă formulă”: „Dar cine ar voi să introducă un nou principiu al 
oricărei moralitáti şi oarecum s-o descopere el cel dintâi? La fel ca şi 

totală eroare. Cine ştie însă ce înseamnă pentru un matematician o 

16. Vezi ibidem, pp. 152-155. 

17. Ibidem, p. 153. 

18. Vezi ibidem, p. 155. 

19.Ibidem, p. 165. 

20. Vezi Íntemeierea metafizicii moravurilor, ed. cit., pp. 18-19. 


DESPRE RAŢIUNEA MORALĂ COMUNĂ 147 


21. Ibidem, p. 20. 

faptul că în această lume, o lume în care trăiesc doar fiinţe raţionale 

de a mă purta pe deplin loial faţă de prieteni. Şi aceasta deoarece îmi 

decât dacă vor constata că eu sunt pe deplin loial faţă de ei. Datoria 
loialității în prietenie va putea apărea astfel drept una necondiționată, 
chiar dacă purtarea mea nu va fi întotdeauna la înălţimea datoriei. 
Faptul cá noi avem ideea perfecțiunii morale nu dovedeşte că ea este o 
idee absolut a priori, care îşi are originea în raţiunea pură, independent 
de orice experienţă. 

23. Immanuel Kant, Religia în limitele rațiunii pure, ed. cit., p. 226. 

24. Vezi Otfried Hóffe, Introduction à la philosophie pratique de Kant, 

30. „O generalizare de prim-plan a maximei «Dacă cineva este la ananghie, 

eu nu pot voi acest lucru deoarece eu însumi aş putea ajunge odată la 
ananghie şi atunci nimeni nu m-ar ajuta. Această perspectivă nu este, în 

neîndemânatice.” (R. Ludwig, op. cit., pp. 83-84.) 

33. Vezi M. Ruse, op. cit., îndeosebi pp. 219-69. 

34. Ibidem, p. 235. 

35. Ibidem, îndeosebi pp. 238-242. 

rismul, traducere de Valentin Mureşan, Editura Alternative, Bucureşti, 
1994, p. 81.) Într-un alt pasaj, Mill vorbeşte despre vremurile fericite în 
care „prin perfecţionarea educaţiei vom ajunge ca sentimentul unităţii 
cu semenii noştri să fie atât de înrădăcinat în caractere (aşa cum neîndo- 
ielnic a dorit-o Hristos) şi o parte tot atât de inalienabilá a firii noastre 
precum oroarea faţă de crimă la un tânăr bine crescut”. (Ibidem, p. 46.) 

37. „Held oder Verbrecher ? ", in Der Spiegel, 24 febr., 2003. 

38.0. Hóffe, (op. cit., p. 126) sugerează cá o asemenea maximă superioară 
ar putea înlătura conflictul dintre maxima de a nu minţi în nici o 
împrejurare şi maxima de a recurge la o minciună pentru a înlătura un 
mare pericol în care se află o persoană prigonită pe nedrept. Alţi 
interpreţi ai lui Kant susţin că filosoful nu a acordat o atenţie deosebită 
acestei probleme tocmai fiindcă el ar fi avut o mare încredere în puterea 
de a judeca a raţiunii comune, ca instanţă chemată să decidă asupra 
aplicării regulilor morale. „Respectul lui pentru subtilitatea conştiinţei 
morale comune l-ar fi putut cu greu conduce să elaboreze o teorie 
morală care ar reduce judecata morală autonomă la o urmare stupidă a 
formulelor morale." (Roger J. Sullivan, Immanuel Kant's Moral Theory, 
Cambridge University Press, 1989, p. 75.) 

39. Immanuel Kant, Íntemeierea metafizicii moravurilor, ed. cit., p. 22. 

40. Vezi Reinhold Bernhard Jachmann, cátre Kant (30 mai 1795), in Immanuel 
Kant, Briefwechsel, Bd.. II, Felix Meiner, Leipzig, 1924, p. 697. 

41. Kant împărtăşea pe deplin opinia protectorului sáu, ministrul liberal al 
învăţământului si cultelor din Prusia, K.H. von Zedlitz, căruia i-a 
dedicat de altfel Critica rațiunii pure, in ceea ce priveşte însemnătatea 
filosofiei pentru formarea omului şi cetăţeanului. Într-o scrisoare din 
august 1778, ministrul îi cerea sfatul filosofului cum să-i convingă pe 
studenţi că „exerciţiul justiţiei, chiar teologia şi ştiinţa medicală, devin 
mult mai uşoare şi mai sigure în aplicare dacă cel ce le învaţă are mai 
multe cunoştinţe filosofice, căci în atât de puţine ore ale zilei este cineva 

judecător, avocat, predicator sau medic şi în atât de multe om”. Medicul 
berlinez Markus Herz, fost student al lui Kant, îi scria la 11 septembrie 
1770: ,... fără dumneavoastră aş fi şi acum un suflet fără forţă, un 
intelect inactiv, fără dumneavoastră aş fi ceea ce am fost acum patru ani, 
aş fi nimic... Nu voi înceta să consider ziua în care m-am consacrat 
ştiinţelor cea mai fericită, iar în cea în care aţi devenit profesorul meu 
prima zi a vieţii mele." (Immanuel Kant, Briefwechsel, Vol. I, pp. 
72-73.) Filosoful credea cá nu numai exemplele bune pe care le-a oferit 
celor mai apropiaţi dintre studenţii săi, dar şi teoria sa morală este în 
măsură să contribuie la fortificarea conştiinţei datoriei, prezentă în 
raţiunea morală comună. Mulţi ani mai târziu, la 26 mai 1789, el îi scria 
aceluiaşi M. Herz: „Ce poate fi, oare, mai consolator, atunci când 
suntem atât de aproape de părăsirea acestei lumi, decât să vedem că nu 
am trăit în zadar deoarece i-am format pe unii, chiar dacă pe puţini, ca 
oameni buni”. (Op. cit., vol. II, p. 395.) 


Un sens al rigorismului moral 


S-a discutat şi se discută încă dacă poziţia lui Kant cu privire la 
îndatoririle morale ale omului a fost sau nu una rigoristă. Dacă la 
întrebarea „A fost Kant un rigorist moral?" s-au dat răspunsuri 
diferite, faptul se explică prin acceptiile distincte care au fost confe- 
rite acestei expresii de către comentatori şi interpreţi. 

S-a susţinut adesea că rigorismul moral este o consecinţă a 
viziunii lui Kant asupra sensului şi telului ultim al existenţei ome- 
neşti. S-a afirmat că el a văzut finalitatea ultimă a existenţei în 
îndeplinirea datoriei, şi nu în obţinerea fericirii, înţeleasă ca deplină 
mulţumire a omului cu propria lui stare. Kant nu a opus însă fericirea 
respectării stricte a îndatoririlor morale. Punctul lui de vedere a fost 
unul mai nuantat. Kant s-a exprimat cel mai clar în această privinţă 
într-un articol publicat în 1793, „Despre sentinţa : acest lucru poate 
fi corect în teorie, însă nu funcţionează în practică”. Susţinând cá 
filosofia morală ar trebui să ne înveţe „nu cum trebuie să fim fericiţi, 
ci cum trebuie să fim demni de fericire”, Kant precizează în continuare 
că urmând ceea ce îi prescrie conştiinţa morală, adică făcându-şi 
datoria, omul nu va trebui să renunţe la țelul sáu natural care este 
fericirea!. Îndeplinirea neabătută a datoriei este însă condiţia fericirii 
pentru cel ce ascultă glasul conştiinţei morale. Raportându-se critic 
la punctul de vedere potrivit căruia respectul faţă de legea morală 
reprezintă unicul ţel al omului drept în această lume, Kant va scrie : 
„Potrivit teoriei mele, singurul scop al Creatorului nu este, nici 
moralitatea omului în sine, nici fericirea pentru sine, ci cel mai înalt 
bun posibil constă în unirea şi acordul ambelor"?. Kant susţinea, 
prin urmare, că omul nu poate şi nici nu trebuie să renunţe la acea 

înclinaţie naturală care este názuinta de a obţine fericirea. Ceea ce 
i se cere este să încerce să atingă o mulţumire deplină îndeplinându-şi 
cu stricteţe obligaţiile morale. Este punctul de vedere pe care filo- 
soful s-a străduit să-l exprime cât mai limpede, pentru a preveni 
orice echivoc: „Căci, mai întâi, eu trebuie să fiu sigur că nu am 
acţionat contrar datoriei mele: abia după aceea îmi este permis să 
mă interesez de fericire, să determin cât de mult pot să o unesc pe 
aceasta cu starea mea morală (nu fizică) buná"?. Cu alte cuvinte, 
pentru omul care ascultă glasul raţiunii, datoriile morale nu vor 
putea fi niciodată obiectul unei tranzacţii. El nu are de ales între 
datorie şi fericire. Şi aceasta deoarece doar conştiinţa datoriei împli- 
nite îi poate asigura pacea sufletească în afara căreia nu poate exista 
pentru el fericire. Este îndoielnic faptul că pentru Kant s-ar putea 
“numi fericire acea stare de satisfacţie, de mulţumire, a unor fiinţe pe 
deplin dominate de egoism, despre care el spunea că sunt moarte din 
punct de vedere moral. 

Kant recunoştea că urmarea neabătută a legii morale de către o 
fiinţă raţională imperfectă, expusă tot timpul unor înclinații contrare 
datoriei, poate cere sacrificii dureroase. Există totuşi o deosebire 
esenţială între afirmaţia că moralitatea deplină este condiţia sine qua 
non a fericirii omului şi aceea că ele ar fi în genere incompatibile, că 
preţul rectitudinii morale ar fi renunţarea la fericire. Punctul de 
vedere potrivit căruia Kant ar fi fost un rigorist moral în sensul că el 
a opus moralitatea fericirii şi multumirii nu găseşte nici un sprijin in 
scrierile sale, şi nici în ceea ce ştim despre modul cum a trăit el. 
Angajamentul lui Kant faţă de prescriptiile raţiunii practice era, ce-i 
drept, unul neobişnuit de ferm. În vremuri şi în împrejurări cu totul 
vitrege, atunci când preţul care trebuie să fie plătit pentru fidelitatea 
faţă de aceste principii este sacrificiul vieţii sau nefericirea, un 
asemenea angajament va impune o atitudine care poate fi calificată 
drept eroică şi tragică“. Kant deplângea însă acele împrejurări în 
care názuinta firească unei fiinţe sensibile spre o viaţă care să-i ofere 
mulţumire nu va putea fi conciliată în nici un fel cu respectarea 
imperativelor morale. Dar putem recunoaşte că există împrejurări în 
care omul va trebui să aleagă între onoare şi viaţă şi, totodată, 
regreta profund că el va fi pus în faţa unei asemenea alegeri. Kant nu 


152 KANT ÎN LUMEA LUI ŞI ÎN CEA DE AZI 


şi-a refuzat satisfacţii despre care a crezut că nu stau în calea 
îndeplinirii datoriilor pe care le avem faţă de noi înşine şi faţă de 
semeni. El a visat o societate în care fericirea unui număr cát mai 
mare de oameni să poată fi armonizată cu moralitatea. 

Într-o altă interpretare, strâns înrudită cu prima, rigorismul moral 
kantian s-ar exprima în exigente apreciate drept excesive faţă de o 
fiinţă atât de slabă, de imperfectă, cum este omul. Este avută în 
vedere cu deosebire îndatorirea autoperfecţionării morale, aşa cum 
a fost ea formulată de Kant. Ni se spune că în timp ce datoria de a 
promova fericirea semenilor lasă individului multe posibilităţi de 
alegere, datoria autoperfectionárii ar fi de o rigoare greu de suportat. 
Cât de buni am fi, ni se cere să fim şi mai buni. Tocmai deoarece 
învăţătura lui Kant nu stabileşte un minim moral, ea nu ne-ar îngădui, 
până la urmă, să ne bucurăm cu adevărat de viaţă”. Vizat a fost 
adesea imperativul kantian de a acţiona întotdeauna nu doar în acord 
cu datoria, ci din datorie, conduşi adică de intenţia pură de a urma 
legea morală. Distincția formulată în prima secţiune a /mm a fost 
percepută adesea drept o opunere frontală a imperativelor raţiunii 
tuturor înclinațiilor omului, ca fiinţă sensibilă. Nu puţini au înţeles 
gândul lui Kant aşa cum l-a înţeles contemporanul său Friedrich 
Schiller, de sub a cărui pană a ieşit această strofă ironică: 


Gerne diene ich den Freuden 
Doch tu ich es leider mit Neigung 
Und so wurmt es mir oft 

Das ich nicht tugendhaft bin$. 


Aici presupozitia tacită este cá un anumit mod de a acţiona va fi 
lipsit de valoare morală de îndată ce el este în acord cu anumite 
înclinații, in acest caz cu pornirile noastre afective. Deoarece sunt 
înclinat să-mi slujesc şi să-mi ajut prietenii, tot ceea ce întreprind în 
acest scop nu ar merita să fie apreciat pozitiv din punct de vedere 
moral. O asemenea apreciere ar trebui să fie rezervată doar acţiunilor 
care contravin înclinațiilor noastre. Dar Kant nu a spus şi nu a lăsat 
niciodată să se înţeleagă aşa ceva. Ceea ce susţinea el e că valoarea 
morală a unei acţiuni este dată de faptul că sursa şi suportul ei reprezintă 

conştiinţa datoriei morale. Altfel spus, că acţiunea îşi are originea în 
mod exclusiv într-o maximă care este în acord cu imperativul categoric. 
Valoarea morală a deciziilor şi acţiunilor noastre iese, desigur, mai 
bine în evidenţă atunci când ele sunt luate şi înfăptuite învingând 
tentaţiile reprezentate de înclinații care li se opun. (De exemplu, ori 
de câte ori rezistăm unei presiuni care se exercită pentru a ne 
determina să actionám împotriva convingerilor noastre morale, refu- 
zând mari onoruri, favoruri sau foloase personale, care reprezintă 
preţul pentru încălcarea a ceea ce ştim prea bine că trebuie să 
facem.) Kant nu a afirmat că absenţa înclinaţiei este o condiţie 
necesară a moralității unei acţiuni. Ideea lui dragă, insistent reluată 
şi reafirmată, a fost aceea că au valoare morală doar acele fapte ale 
noastre a căror sursă este raţiunea, şi nu înclinația. 

Într-un pasaj celebru din Secţiunea întâi a Imm, Kant caracte- 
rizează datoria drept „necesitatea unei acţiuni din respect pentru 
lege” (este vorba, desigur, de legea morală) şi precizează punctul 
său de vedere asupra relaţiei dintre conştiinţa datoriei şi înclinaţie în 
felul următor : 


Numai ceea ce este legat de voinţa mea ca temei, dar niciodată ca 
efect, numai ceea ce nu serveşte inclinatiei mele, ci o domină sau o 
exclude total din calcul atunci când facem o alegere, prin urmare numai 
legea pentru sine poate fi obiect al respectului şi, în consecinţă, o 
poruncă. Acum, dacă o acţiune întreprinsă din datorie trebuie să lase 
complet la o parte influenţa inclinatiei şi, odată cu ea, orice obiect al 
voinţei, atunci nu va mai rămâne nimic ce ar putea determina voinţa 
decât legea (din punct de vedere obiectiv) şi respectul pur pentru această 
lege practică (din punct de vedere subiectiv), deci maxima de a mă 
supune unei asemenea legi chiar în dauna tuturor înclinațiilor mele”. 


Întrebarea hotărâtoare pentru aprecierea morală a comportării 
noastre va fi, pentru Kant, dacă mobilurile comportării stau în 
respectul pentru legea morală sau în înclinaţie. Că respectul pentru 
lege este cel care mă determină să actionez într-un anumit fel este 
cel mai uşor de constatat atunci când imperativelor raţiunii li se 
opun înclinații puternice. Ceea ce nu înseamnă câtuşi de puţin cá o 
anumită alegere, decizie sau acţiune îşi va pierde orice valoare 

morală de îndată ce va fi în acord cu înclinațiile agentului. Kant ar 
fi zis, poate, că acei oameni care urmează de cele mai multe ori 
glasul raţiunii fără sfortári extreme, necesare pentru a învinge înclinații 
contrare, sunt oameni care au o fire fericită. Asta nu îl va împiedica 
să-i admire cu deosebire pe cei care rămân fideli poruncilor raţiunii 
la capătul unei lupte grele cu impulsul de a le încălca. Este o temă 
pe care o exprimă foarte bine exemplele sale din primele două 
secţiuni ale Imm. 

Opozitia fatá de o intelegere empiristá a datoriei morale si consi- 
derarea sentimentelor si inclinatiilor omului drept factori care, in 
virtutea naturii lor sensibile, ar intra intotdeauna ín coliziune cu 
cerintele legii morale reprezintá pozitii clar distincte din perspectiva 
filosofiei practice a lui Kant. Cea dintái nu o implicá pe cea de-a 
doua. Kant nu ar fi contestat că există cazuri in care oamenii îşi fac 
cu plăcere datoria şi că asta nu micşorează câtuşi de puţin consi- 
deratia pe care o merită pentru modul lor de a trăi şi de a acţiona. 
Mai mult, el şi-ar fi dorit, atât pentru sine, cât şi pentru alţii, ca 
drumul care duce la îndeplinirea datoriei să nu fie presărat cu atât de 
multe obstacole. Imaginea lui Kant ca moralist ascetic şi posac, 
care stă tot timpul cu degetul ridicat, veştejind bucuriile vieţii drept 
tot atâtea vexatii aduse imperativelor pure ale raţiunii practice, este 
o legendă. Filosoful nu a fost nici un suflet insensibil, nici un 
mizantrop. Ştim prea bine că în personalitatea sa au convietuit în 
mod fericit capacitatea concentrării creatoare solitare cu o socia- 
bilitate ieşită din comun. Atunci când Kant spunea că a învăţat să 
iubească oamenii, el avea, fără îndoială, în vedere faptul că împăr- 
tăşeşte cu ei toate acele bucurii şi sentimente a căror cultivare nu 
aduce nici cea mai mică atingere respectului pentru legea morală. 
Uscáciunea afectivă, eliberarea de orice înclinații, nu a fost socotită 
de Kant drept o condiţie necesară, şi nici cel puţin drept o premisă 
favorizantă, pentru a acţiona din datorie. Lui i-a fost cu totul străin 
gândul că bucuria pe care i-o poate da unei persoane şi tututor celor 
care simt ca ea o faptă dreaptă sau o faptă bună le-ar putea micşora 
valoarea morală. A fi drept din datorie şi generos din datorie este un 
lucru admirabil. Nu se poate alătura însă înclinația datoriei atât timp 
cât conştiinţa datoriei va fi pe deplin suficientă pentru a realiza o 

anumită acţiune? Şi nu poate oferi însăşi conştiinţa îndeplinirii 
datoriei o aleasă, o superioară bucurie ? Se ştie că din economiile 
sale filosoful a acordat ajutor membrilor mai strámtorati ai familiei 
sale şi că el dona în fiecare an o sumă de bani pentru ajutorarea 
săracilor. Cine ar putea sustine că înclinația nu se alătura, în acest 
caz, conştiinţei datoriei? Banii care prisoseau nevoilor unei vieţi 
modeste, subliniază Wasianski, erau pentru Kant, în primul rând, un 
mijloc de a face bine. El nu era fericit decât dacă îi vedea fericiţi pe 
cei din jurul său. Ceea ce îi impresiona pe aceştia din urmă era 
tocmai armonia in care convietuiau în personalitatea lui Kant o 
inimă sensibilă cu un caracter deosebit de ferm. Dacă filosoful 
obişnuia să evoce cu entuziasm înfrângerile pe care o voinţă bună le 
poate administra celor mai puternice şi insidioase înclinații, înseam- 
nă oare că el nu admitea că ceea ce este poruncit de raţiunea morală 
poate să fie făcut şi cu dragă inimă? 

Este surprinzător cá în ciuda unor înclinații clare care pot fi 
găsite în textele lui Kant, a ceea ce ne spun multe informaţii asupra 
vieţii sale, precum şi cercetări consacrate concepţiei kantiene a 
datoriei, reprezentarea despre un dualism al raţiunii şi sentimentelor, 
înţelese ca întruchipări ale binelui şi, respectiv, ale răului absolut, 
mai poate fi văzută şi astăzi drept dogma fondatoare a filosofiei 
morale a lui Kant. Într-o lucrare foarte recentă, constatarea că 
filosoful a contestat cu energie afectivitatea drept sursă şi temei al 
moralității îl determină pe autor să socotească indreptátitá concluzia 
că în acest fel raţiunea ar fi opusă „frontal exclusivist” afectelor 
bune?. În capitolul intitulat „Rigorismul etic şi moralitatea umilită” 
se susţine, cu referire la un pasaj din Crp că, afirmând supremaţia 
legii morale a raţiunii, Kant „nu poate ocoli cu totul o viziune 
înstrăinată asupra omului si a moralităţii”!. În sprijinul acestei 
aprecieri, bazate pe supoziţia că filosoful german ar fi elaborat „un 
model rigorist al moralității absolute”, se citează un fragment dintr-un 
cunoscut pasaj al Crp. lată acest pasaj, în întregime : 


Dar ceea ce dăunează îngâmfării noastre, în propria noastră judecată, 
umileşte. Deci legea morală umileşte inevitabil pe fiecare om, când 
acesta compară cu ea tendinţa sensibilă a naturii lui. Reprezentarea a 

ceea ce, ca principiu determinant al voinței noastre, ne umileşte în 
propria noastră conştiinţă, întrucât este pozitiv şi principiu determinant, 
trezeşte pentru sine însuşi respect. Deci legea morală este şi subiectiv un 
temei al respectului. Cum tot ce se întâlneşte în iubirea de sine însuşi 
aparţine inclinatiei, iar orice înclinaţie se bazează pe sentimente, prin 
urmare ceea ce este dăunător în toate înclinațiile laolaltă în iubirea de 
sine are tocmai prin aceasta în mod necesar influenţă asupra sentimentului, 
ne dăm seama cum este posibil să înţelegem a priori că legea morală, 
întrucât exclude iubirea de sine, adică înclinațiile şi tendinţa de a face 
din ele condiţia practică supremă, adică iubirea de sine, de la orice 
acces la legea supremă, poate să exercite o influenţă asupra senti- 
mentului, care, pe de o parte, este doar negativă, iar, pe de altă parte, 
cu privire la principiul raţiunii practice prin care se îngrădeşte, este 
pozitivă. Dar pentru aceasta nu este îngăduit să se admită, sub numele 
de sentiment practic sau moral, nici o categorie aparte de sentimente 
drept cele care preced legea morală şi îi stau la bază". 


În ce sens este omul „umilit” în conştiinţa lui de legea morală? 
Răspunsul lui Kant este că el se va simţi „umilit” ca fiinţă sensibilă, 
care aparţine lumii fenomenelor, ori de câte ori se va raporta la legea 
morală, care reprezintă absolutul, realitatea noumenală. ,, Umilinta", 
o stare opusă „îngâmfării”, va fi consecinţa inevitabilă a comparării 
tuturor acelor sentimente din care se constituie şi se hrăneşte iubirea 
de sine cu legea morală a raţiunii pure. Este o stare de spirit de care 
poate avea parte numai o fiinţă raţională, o fiinţă capabilă de ceea ce 
Kant numeşte „respect pentru legea morală”. Spre deosebire de toate 
celelalte sentimente, respectul faţă de legea morală este ceva resimţit 
ca necesar şi universal şi în aces sens a priori, de către fiinţele 
raţionale pe care Kant le caracterizează drept scopuri în sine, drept 
persoane. Acţiunile oamenilor au valoare morală dacă şi numai dacă 
ele sunt înfăptuite din respect pentru lege. Respectul pentru lege 
„umileşte” şi, în acelaşi timp, „înalţă”. Este sensul în care Kant 
apreciază influenţa pe care o exercită respectul faţă de lege asupra 
naturii sensibile a omului ca fiind în acelaşi timp negativă şi pozitivă. 
Iată pentru ce caracterizarea „umilirii” naturii sensibile a omului, al 
cărei nucleu îl constituie iubirea de sine, drept ceva echivalent cu „a. 
schematiza omul şi a sărăci conştiinţa”, „a simplifica temeiurile 

moralității”? nu va putea fi acceptată de către cel care citeşte cu 


atenţie şi înţelegere textele lui Kant. O asemenea caracterizare 
exprimă mai degrabă un tip de reacţie faţă de filosofia practică a lui 
Kant, reacţia celor care adoptă în mod dogmatic supoziţia că sursa 
şi temeiurile moralității vor trebui să fie căutate în natura sensibilă 
a omului, şi nu în rațiune. lar afirmaţia „că modelul moralei si 
moralității perfecte, pretins în rigoarea sa absolută omului concret, 
îi refuză acestuia, în preaplinul său strivitor, şansa practică a perfec- 
tibilitítii sale reale”!? exprimă, mi se pare mie, o dublă neînțelegere. 
Kant a subliniat în mod insistent că omul, ca fiinţă raţională imper- 
fectă, nu are acces la desăvârşire. Lui nu i se poate pretinde o 
„moralitate perfectă”. Desăvârşirea morală, sfintenia, rămâne pentru 
el doar un ideal. În al doilea rând, idealul perfecțiunii morale, ca şi 
orice ideal de altfel, acţionează asupra omului cu predispozitii bune 
nu în mod „strivitor”, ci stimulator. Se poate oare contesta că o 
fiinţă care are conştiinţa legii morale, respect pentru lege şi, totodată, 
conştiinţa distanţei ce separă starea şi comportarea ei de exigenţele 
absolute ale legii are imboldul îmbunătăţirii stării şi comportării sale 
morale? A afirma că raportarea la maiestatea legii morale pure îl 
striveşte, şi nu îl înalţă pe om este acelaşi lucru cu a spune că acea 
constiintá care separă realizările în cunoaştere ce sunt la îndemâna 
unei fiinţe sensibile de omniscienţă nu ar stimula, ci ar paraliza 
aspiraţia ei de a cunoaşte tot mai mult şi tot mai bine. Kant privea 
progresele moralității, atât în cazul indivizilor, cát şi in cel al colec- 
tivitátilor, tot aşa cum privea progresele cunoaşterii omeneşti, adică 
drept tot atâtea izbânzi ale raţiunii. 

Prin urmare, aprecierea cunoaşterii cu valoare obiectivă şi, în 
egală măsură, respectul faţă de legea morală exprimă la Kant 
valorizarea omului ca fiinţă înzestrată cu rațiune. Important de 
subliniat mi se pare însă că filosoful a văzut tocmai în acţiunea 
consecventă care vizează apropierea de ceea ce apreciem şi res- 
pectám pe temeiuri principiale afirmarea prin excelenţă a rationa- 
lităţii. Atitudinea raţională, pe de o parte, pasivitatea, inertia, lipsa 
stráduintei, economia de efort şi inconsecventa, pe de altă parte, ii 
apăreau lui Kant tot atât de incompatibile cum sunt apa şi focul. 
Raţionalitatea era pentru Kant indisociabilă de ceea ce el numea 

Pflichtgesinnung. Aceasta este o expresie greu traductibilă în română, 
care ar putea fi redată prin „atitudine pătrunsă de conştiinţa prioritátii 
datoriei”. Virtutea nu este contemplarea plină de venerație a binelui, 
ci tăria morală a voinţei în îndeplinirea datoriei. Virtutea reprezintă 
pentru Kant, înainte de toate, înălţare, depăşire prin sfortare. Ca 
atare, ea nu este ceva demn de răsplată, ci constituie propriul ei scop 
şi propria ei răsplată. Virtutea există doar acolo unde există înaintare, 
perfecţionare, în direcţia pe care o indică imperativele raţiunii practice. 
Vorbind despre datoria faţă de sine însuşi, Kant scrie în $ 21 al ,, Teoriei 
etice elementare" din Principiile metafizice ale teoriei virtuţii (Pmtv) : 


Ea constă în primul rând, din punct de vedere subiectiv, în sinceri- 
tatea (puritas moralis) dispozitiei faţă de datorie : anume, fără amestecul 
intentiilor provenite din sensibilitate, legea este în sine un imbold, iar 
acţiunile se înfăptuiesc nu numai conform datoriei, ci, de asemenea, din 
datorie. — «Fiţi sfinţi ! » este aici porunca. În al doilea rând, din punct 
de vedere obiectiv, cu privire la scopul moral în totalitatea sa, cel al 
perfecțiunii, adică al datoriei sale în întregime şi al realizării complete 
a scopului moral cu privire la sine însuşi, se menţionează «fiti perfecti ! » ; 
tendinţa către acest scop este pentru om întotdeauna o progresare de la 
o perfecţiune la alta, «este o virtute, o laudă a celui care aspiră la eavlf. 


Ceea ce în medii culturale şi religioase din cele mai diferite va 
putea fi resimţit drept rigorismul reprezentării kantiene asupra înda- 
toririlor omului poate fi mai bine înţeles drept expresia modului în 
care a perceput şi a asimilat Kant ceea ce s-a numit „spiritul protes- 
tantismului". Chiar şi pentru cei ce nu ştiu nimic despre rolul avut de 
educaţia primită în familie şi în colegiul pietist pe care l-a frecventat 
asupra caracterului filosofului, despre relaţiile sale strânse cu clerici 
protestanți luminaţi, Kant atrage atenţia, ca personalitate şi ca autor, 
prin exerciţiul statornic şi elogiul livresc al puterii inflexibile a 
voinţei, care se exprimă într-o severă autodisciplină şi în dăruirea 
necondiționată datoriei. Este unul dintre temeiurile caracterizării lui 
de către un cercetător ca Friedrich Paulsen drept „filosof al 
protestantismului”. Kant a fost comparat îndeosebi cu Calvin din 
punctul de vedere al angajamentului său pentru îndeplinirea fără 
rezerve şi cu deplină consecvență a ceea ce a recunoscut drept 

îndatoririle sale!5. Autocontrolul, deplina stăpânire de sine sunt 
virtuti ale caracterului pe care Kant le-a apreciat in mod deosebit şi 
s-a străduit să le cultive. Aceia dintre prietenii săi care au fost 
slujitori ai protestantismului au recunoscut cá o modelare a persona- 
lităţii orientată in mod consecvent spre autoperfectionare şi spre 
slujirea celorlalţi a reprezentat în ochii lui Kant singura formă 
autentică de venerare a lui Dumnezeu. Religiozitatea lui a fost, în 
acest sens, una pur practică. O religiozitate a faptei, a efortului 
permanent de afirmare a convingerilor prin acţiune, care apărea pe 
atunci şi ni se înfăţişează şi astăzi drept opusul unei religiozitáti a 
meditatiei, a rugăciunii şi ritualului. Iată de ce reprezentări despre 
îndatoririle persoanei responsabile, care s-au dezvoltat îndeosebi în 
mediul modernităţii protestante, reprezentări cărora modul în care a 
gândit şi a trăit Kant le-a oferit contururi deosebit de nete, vor putea 
fi resimtite în alte medii religioase şi culturale, nu în ultimul rând în 
lumea hedonistă a societăţii de consum, drept rigoriste sau chiar 
moral fundamentaliste. 


* 
* * 


Consideratiile de până acum nu oferă o sustinere destul de puternică 
pentru caracterizarea filosofiei morale a lui Kant drept rigoristă. 
Există însă un alt sens în care s-ar putea afirma în mod îndreptăţit că 
ea conţine o componentă rigoristă. Şi anume acela că, dincolo de 
ceea ce ne dictează imperativul categoric, ar exista obligaţii sau 
îndatoriri morale necondiționate, care nu admit nici o excepţie. Este 
un punct de vedere care poate fi caracterizat drept rigorist. Studiul 
de faţă va fi consacrat acestui sens al rigorismului moral la Kant. 

Cea de-a doua parte a Metafizicii moravurilor (Mm), Pmtv, este 
consacrată unei elaborări sistematice a vederilor lui Kant despre 
îndatoririle morale ale omului atât ca îndatoriri faţă de sine însuşi, 
cât şi ca îndatoriri faţă de semeni. Se poate spune că această lucrare 
a fost gândită de autor drept o completare şi o încheiere a filosofiei 
sale morale. Dacă Imm şi Crp au fost consacrate formulării şi 
întemeierii imperativului categoric, în calitate de criteriu suprem al 
moralității, în Pmtv Kant va urmări aplicarea acestui criteriu în 

vederea stabilirii şi fundamentării principalelor îndatoriri morale ale 
omului. Pmtv oferă şi o sistematizare a acestor îndatoriri. Îndatoririle 
sunt împărţite în perfecte şi imperfecte. Cele perfecte implică acţiuni 
şi omisiuni determinate (Eşti dator să faci cutare lucru! Nu ai voie 
să faci cutare lucru!), pe când cele imperfecte lasă la latitudinea 
subiectului în ce fel şi în ce măsură să dea curs anumitor îndatoriri. 
Îndatoririle juridice sunt toate perfecte. Există însă îndatoriri morale 
care sunt imperfecte. O altă clasificare a îndatoririlor, în îndatoriri 
faţă de propria persoană şi faţă de alţii, este bazată pe distincţia 
dintre două scopuri fundamentale fixate vieţii omeneşti: propria 
perfecţionare şi promovarea fericirii altora. Sunt scopuri care reprezintă, 
totodată, îndatoriri. Multe din îndatoririle care privesc propria 
perfecţionare şi promovarea fericirii semenilor sunt îndatoriri imper- 
fecte. Suntem datori să promovăm fericirea celorlalţi, dar avem 
posibilitatea de a decide prin ce acţiuni anume vom realiza acest 
scop, în funcţie de capacităţile şi abilităţile noastre, şi de asemenea, 
de a-i alege dintre semeni pe cei pe care îi vom ajuta, de pildă, să ne 
ajutăm rudele şi prietenii sau persoane care ne sunt mai îndepărtate. 

În partea întâi a Pmtv, consacrată îndoririlor omului faţă de sine 
însuşi, prima îndatorire pe care o numeşte Kant este veracitatea 
(Wahrhaftigkeit). Încălcarea veracitátii este minciuna. În $ 9, Kant 
calificá minciuna - caracterizatá drept exprimarea constientá si voitá 
a unui neadevăr - drept „cea mai mare vătămare” a datoriei omului 
faţă de el însuşi ca fiinţă morală. Minciuna reprezintă - scrie Kant - 
violarea demnităţii umanităţii în persoana celui care minte. Ea 
echivalează cu desconsiderarea şi cu nimicirea demnităţii proprii, a 
acelei valori care face dintr-o fiinţă omenească o persoand!é. Kant 
lasă să se înţeleagă faptul cá maxima veracităţii si a interzicerii 
minciunii este o maximă care ar putea fi universalizată şi, ca atare, 
declarată lege practică. Este important de subliniat că minciuna este 
discutată în acest paragraf doar ca o încălcare a îndatoririi omului 
faţă de sine însuşi. Nu este, prin urmare, necesar ca minciuna să 
dăuneze altora pentru ca ea să fie calificată drept reprobabilă. Mai 
mult, precizează Kant, chiar dacă cel care minte ar urmări un scop 
bun, salutar, prin simpla ei formă, minciuna este o crimă care îl 
compromite deplin pe om în proprii săi ochi!7. Veracitatea este o 

îndatorire morală necondiționată a omului, iar interdicţia minciunii 
o interdicţie absolută, care nu admite excepţii. Acest punct de vedere 
va fi reafirmat la sfârşitul paragrafului, care este consacrat întrebă- 
rilor cazuistice. Nimic nu-l va putea scuti pe cel care minte - se 
spune aici - de urmările deciziei sale, care ar putea fi dintre cele mai 
grave. Kant imaginează cazul unui servitor căruia stăpânul îi porun- 
ceşte să spună unui anumit vizitator că nu este acasă. S-ar putea însă 
ca vizitatorul să fie un om al poliţiei venit tocmai să-l aresteze pe cel 
care a poruncit minciuna. Şi să presupunem că cel din urmă şi-a 
părăsit, mai târziu, pe furiş, locuinţa pentru a comite o crimă, care 
ar fi putut fi împiedicată dacă servitorul ar fi refuzat să mintă. Deşi 
nu a intenţionat să favorizeze o crimă, servitorul va fi răspunzător de 
urmările, in acest caz fatale, ale încălcării interdictiei de a minti!*. 

Afirmația din $ 9 al Pmtv că îndatoriri precum cea a veracitátii 
sunt îndatoriri necondiționate ale omului faţă de sine însuşi, cá 
interdicţia minciunii este una absolută în sensul că trebuie să facem 
abstracţie de telurile care ar putea fi urmărite printr-o minciună şi de 
urmările ei chiar şi în circumstanţe excepţionale, nu a reprezentat în 
mod sigur o scăpare a autorului. La scurt timp după apariţia cărţii, 
în acelaşi an 1797, Kant a publicat, în numărul din septembrie al 
revistei Berlinische Blăter, un articol intitulat în mod semnificativ 
„Despre un pretins drept de a minţi din altruism”. Aici el a reluat şi 
a dezvoltat, pe baza unei argumentări mai ample, punctul de vedere 
formulat in Pmtv. 

Articolul lui Kant a reprezentat un răspuns la un text al france- 
zului Benjamin Constant din publicaţia La France en l'an 1797, 
Sixiéme cahier, no. 1. Constant respingea aici interzicerea in genere 
a minciunii, observánd ca principiul potrivit cáruia spunerea adevárului 
in orice imprejurare este o indatorire neconditionatá a omului ar 
face imposibilă viaţa socială in genere. Pentru a sustine această 
apreciere, Constant imaginase situaţia în care un om nevinovat, 
urmărit de un ucigas, s-ar ascunde în casa unui prieten. Ce va trebui 
să facă cel din urmă dacă ucigaşul îi bate la uşă întrebându-l dacă cel 
pe care îl urmăreşte se ascunde în casă: să mintă sau să spună 
adevărul ? Dacă minciuna este în mod necondiţionat interzisă, aşa 
cum susţine Kant, iar cel întrebat nu va putea evita un răspuns prin 

da sau nu, el va fi dator să spună adevărul, cu alte cuvinte să-şi lase 
prietenul pradă ucigaşului. Constant nu se mărgineşte să arate în 
acest fel că intuiţia noastră morală se opune condamnării minciunii 
în orice împrejurări. El argumentează în favoarea dreptului de a 
minţi în anumite condiţii excepţionale, şi anume în felul următor. 
Conceptul datoriei este de nedespártit de cel de drept. Acolo unde 
nu există drepturi nu există nici datorii. A spune adevărul este o 
datorie, dar numai faţă de cel care are un drept la adevăr. Or, nici un 
om nu are drept la un adevăr care îi dă posibilitate să aducă cele mai 
mari daune altora. 

În articolul pe care l-a scris drept replică la întâmpinările critice 
ale lui Constant, Kant afirmă că nu-şi aminteşte să fi dat un exemplu 
de acest fel, dar acceptă să discute interdicţia minciunii cu referire 
la el. Kant se întreabă dacă avem din punct de vedere juridic şi moral 
dreptul de a minţi pentru a împiedica săvârşirea unor fapte rele, în 
speţă a unei crime. 

Discuţia debutează cu unele consideraţii de natură juridică. Conse- 
cinta acordării dreptului de a minţi fie şi numai în anumite situaţii — 
afirmă Kant -, va fi aceea că toate drepturile întemeiate pe contracte 
îşi vor pierde puterea, „ceea ce este o nedreptate pricinuită omenirii 
in genere”!?. În exemplul lui Constant, cel care decide să-l împiedice 
pe criminal să-şi găsească victima va fi răspunzător pentru toate 
urmările posibile ale deciziei sale. Dimpotrivă, dacă nu va minţi, nu 
i se va putea imputa nimic din punct de vedere juridic, indiferent 
care vor fi consecinţele afirmației sale. Este posibil ca între timp cel 
urmărit să fi părăsit casa, fără ştirea prietenului care l-a adăpostit. 
În acest caz, spunerea adevărului nu va avea consecinţe nedorite. 
Dacă, dimpotrivă, prietenul minte, afirmând că nu se ascunde nimeni 
în locuinţa lui, va fi posibil ca ucigaşul să părăsească imediat casa şi 
să-şi întâlnească victima care a făcut acelaşi lucru. În acest caz, cel 
care a minţit va putea fi acuzat împreună cu ucigaşul. 

O asemenea argumentare nu ne apare convingătoare. Nu credem 
că vreun tribunal îl va acuza pe cel care a minţit cu intenţia neîn- 
doielnică de a împiedica o crimă împotriva unui om nevinovat. Este 
cu deosebire surprinzător să întâlnim o asemenea argumentare la 
Kant, care insista, cum ştim, asupra ideii că acţiunile noastre trebuie 

să fie judecate, nu în funcţie de consecinţele lor, ci în funcţie de 
mobilurile lor, în speţă în funcţie de faptul dacă sunt înfăptuite sau 
nu din datorie. Or, cine ar putea contesta că cel care minte pentru a 
salva viaţa unei fiinţe nevinovate a acţionat nu numai din înclinaţie, 
ci şi din datorie? S-ar putea eventual obiecta că argumentarea lui 
Kant priveşte doar aspectul juridic, şi nu pe cel moral. Kant însuşi 
nu accepta însă că decizia juridică ar putea fi in genere despărțită de 
judecata morală, şi cu atât mai puţin într-un caz ca acesta. 

Kant a contestat, aşadar, dreptul de a minţi şi într-o situaţie precum 
cea imaginată de Constant. Formularea punctului său de vedere 
înlătură orice echivoc: „Este, prin urmare, o poruncă sfântă, necon- 
diţionată a raţiunii, nelimitată de nici o convenientá, de a fi sincer în 
toate afirmaţiile”20. Sugestia lui Constant cá în anumite situaţii 
minciuna ar putea să fie nu numai permisă, ci chiar şi cerută, este 
respinsă de Kant pe temeiul distinctiei dintre a dăuna altcuiva şi a 
face o nedreptate. Faptul că spunerea adevărului a dăunat în cazul în 
care ucigaşul îşi găseşte victima în casă ar fi accidental, întâmplător, 
observă Kant. Împrejurarea că în anumite situaţii spunerea adevă- 
rului poate aduce daune cuiva nu poate justifica încălcarea îndatoririi 
veracităţii. Si asta deoarece prin orice minciună s-ar face o nedrep- 
tate. Ceea ce trebuie să evităm este să facem o nedreptate, chiar cu 
preţul de a dăuna. Teza susţinută de Kant in $ 9 din Pmtv şi in 
articolul publicat în septembrie 1797, teza că a minţi este o violare 
a unei îndatoriri stricte şi perfecte, că minciuna este un act condam- 
nabil chiar şi atunci când intenţiile celui ce minte sunt bune, că orice 
scop atins prin minciună este lipsit de valoare, va putea fi caracte- 
rizată drept una rigoristă. Kant o formulează în modul cel mai net, 
scriind că datoria veracităţii „nu face nici o deosebire între persoanele 
faţă de care avem această datorie şi cele faţă de care ne-am putea 
desface de ea, fiind o datorie necondiționată care este valabilă in 
orice împrejurări”?. 

Reacţia raţiunii morale comune faţă de o asemenea concluzie este 
previzibilă. Suntem convinşi că există situaţii în care încălcarea 
datoriei veracitátii, formulată în aceşti termeni, va putea fi justificată 
din punct de vedere moral cu toate consecinţele ce decurg de aici. 
Cunoaştem asemenea situaţii şi ne putem imagina numeroase altele. 

Iată cazul cavalerului Mario Cavaradosi, din opera Tosca de Puccini. 
Acesta ascunde în casa lui un luptător pentru libertate, care a evadat 
şi este urmărit de zbirii unei autorităţi arbitrare şi opresive. Cavalerul 
neagă, chiar şi sub tortură, că l-ar fi ascuns pe evadat şi este decis 
să persiste în tăgăduirea adevărului fie şi cu preţul vieţii. Iar noi ii 
admirăm curajul şi spiritul de sacrificiu. Intenţia cu totul lăudabilă 
pe care o serveşte în acest caz ascunderea adevărului, şi nu faptul că 
se minte, are relevanţă în judecata noastră morală, Cu atât mai puţin 
am accepta că nu avem dreptul de a minţi pentru a promova o cauză 
de cea mai mare însemnătate pentru soarta omenirii. Ce am zice, 
bunăoară, dacă cineva ar refuza să mintă ştiind că preţul acestui 
refuz ar putea fi acela că o armă cu un uriaş potenţial distructiv va 
ajunge în mâini criminale, în mâinile unui grup terorist sau al unui 
Stat terorist? Rațiunea morală comună nu poate, aşadar, urma reco- 
mandarea lui Kant de a respinge în orice condiţii minciuna. Ea va fi 
de partea lui Constant, şi nu de cea a lui Kant. 

În literatura de exegeză, interdicţia necondiționată a minciunii, 
formulată de Kant, a fost o temă destul de mult discutată. Cercetători 
ai operei lui Kant au formulat şi au cântărit diferite temeiuri pentru 
şi împotriva tezei sale, formulată în scrieri care au fost publicate în 
anul 1797. Voi discuta câteva asemenea contribuţii la clarificarea, 
apărarea sau critica poziţiei lui Kant. ú 

Cunoscutul cercetător kantian H.J. Paton a adus o contribuție 
importantă la caracterizarea sensului în care poziția lui Kant este una 
rigoristă şi la critica acestei poziții. Analiza lui Paton se bazează pe 
distincția dintre criteriul formal al moralității, cuprins în diferitele 
formulări ale imperativului categoric, şi legi morale particulare. 
Asemenea legi morale ca „Să nu minţi ! ", „Să nu ucizi!” sau „Să nu 
furi ! ”, observă Paton, au şi determinări materiale, empirice, deoarece 
ele interzic un anumit act concret. Criteriul suprem al moralității 
legiferează, dimpotrivă, în mod necondiţionat. Datoriile sau inter- 
dicţiile morale ce rezultă din aplicarea imperativului categoric, în 
cele mai diferite situaţii, sunt obligatorii fără excepţie. Este ceea ce 
le deosebeşte de legi morale, cum sunt cele menţionate mai sus, care 
nu sunt interdicții necondiționate. Atât valabilitatea interdic(iei pe 
care o exprimă ele, cât şi posibilele excepţii de la această interdicţie, 

sunt stabilite pe baza imperativului categoric??. Prin urmare, teza lui 
Kant potrivit căreia veracitatea este o îndatorire care nu cunoaşte 
excepţii, teza că minciuna reprezintă întotdeauna o nedreptate, nu se 
susţine deoarece ea nu ţine seama de distincţia dintre criteriul formal 
al moralității şi legi morale particulare. Pe baza acestei distincţii se 
poate arăta că avem nu numai permisiunea, ci chiar datoria de a 
minţi pentru a salva viaţa unui nevinovat şi că persoanele cu intenţii 
criminale nu sunt îndreptăţite să pretindă adevărul. Datoria de a 
apăra viaţa unei persoane nevinovate, care nu se poate apăra singură, 
suspendă interdicţia minciunii. În acest caz, o excepţie de la regula 
care interzice minciuna se impune cu necesitate” . 

Kant însuşi, afirmă Paton, cum fac de altfel şi alţi autori, nu a 
fost consecvent cu teza că datoria veracitátii este o datorie absolută, 
necondiționată. Atunci când incuviinteazá pedeapsa capitală pentru 
anumiţi criminali, Kant concede că datoria de a apăra viaţa semenilor 
şi interdicţia de a ucide admite excepţii. O altă excepţie de la această 
îndatorire este aprobarea morală a războiului de autoapărare. Iar în 
Lecţiile despre etică, ţinute între anii 1775-1780, care au fost publi- 
cate după moartea profesorului, pe baza notelor câtorva dintre 
studenţii săi, el recunoştea că interdicţia minciunii nu este una 
necondiționată. Kant admitea că există situaţii în care minciuna va 
putea fi calificată drept inocentă sau din necesitate”. Asemenea 
aprecieri se armonizează cu poziţia principială a lui Kant că abia 
aplicarea criteriului suprem al moralității într-o situaţie particulară 
sau alta ne poate indica ceea ce trebuie să facem. Poziţia diferită pe 
care o exprimă textele publicate în 1797 este apreciată de Paton 
drept o inconsecventá în sistemul filosofiei practice a lui Kant. 

O analiză cu totul diferită a semnificației interdicţiei necon- 
ditionate a minciunii, formulată în aceste texte, propune Heimo 
E.M. Hofmeister. Spre deosebire de Paton, Hofmeister consideră că 
autorul Pmtv ar fi acceptat în afara criteriului formal al moralității - 
imperativul categoric - şi legi morale ca „Să nu minţi!” drept 
adevăruri a priori şi, prin urmare, necondiționate. Doar aprecierea 
dacă o anumită acţiune particulară este în acord sau în contradicţie 
cu o asemenea lege morală ar fi una a posteriori, empirică. Abia 
răspunsul la întrebarea dacă legea morală este aplicată în mod corect 

într-o anumită situaţie este unul problematic, în sensul că aici eroarea 
este oricând posibilă. Afirmând cá regula „Să nu minţi ! " este o lege 
morală valabilă fără excepţii, Kant greşeşte numai în măsura în care 
el nu distinge clar legea ca atare de acea judecată care stabileşte dacă 
ea se aplică sau nu într-o anumită situaţie particulară”. Încercând să 
apere, in acest fel, interdicţia necondiționată a minciunii de reprosul 
incoerentei cu poziţia principială a lui Kant, Hofmeister va propune 
o interpretare cel puţin îndoielnică a textelor din 1797. Ceea ce 
cădea sub sancţiunea unei interdicții absolute în aceste texte ar fi 
„Ceva contrar cu ceea ce este socotit bun din punct de vedere moral 
de către cel ce minte”. Imediat mai departe, autorul precizează : 
„Dacă Kant afirmă, aşadar, că minciuna este în mod necondiţionat 
rea, el nu indică nimic altceva decât obligaţia absolută a legii morale 
şi cá nici o acţiune care este realizată împotriva celui mai bun 
discernământ al conştiinţei nu poate fi morală”. Autorul adaugă 
faptul că dacă o asemenea înţelegere a minciunii este cea care stă la 
baza textelor în discuţie, atunci concluzia interzicerii absolute a 
minciunii, formulată aici, va putea fi apárati?. Kant ar fi acceptat — 
rezultă de aici - doar aparent afirmaţia pe care i-o atribuie Constant, 
şi anume că a spune numai ceea ce este adevărat este în toate 
împrejurările o obligaţie morală. În realitate, Kant ar fi substituit 
termenului de adevăr pe cel de veracitate, căruia i-a conferit o 
semnificaţie morală. 

Argumentarea lui Hofmeister porneşte de la supoziţia că atunci 
când Kant afirmă cá îndatorirea veracitá(ii este necondiționată el nu 
are în vedere toate acele afirmaţii despre care individul care le face 
ştie că nu sunt adevărate. 


Lipsa veracitátii şi minciuna nu reprezintă, în esenţă, afirmarea unor 
fapte ce nu sunt adevărate, ci pretenţia că afirmaţia este în acord cu 
legea morală. Dacă, prin urmare, Kant subliniază că nimeni nu are 
dreptul să mintă din motive altruiste, el nu cere ca adevărul să fie spus 
prezumtivului ucigaş. El afirmă doar cá legea morală trebuie să fie 
aplicată în această situaţie şi nu îngăduie îndepărtarea de veracitate.? 


Potrivit acestei interpretări, Kant nu susţine, aşadar, că suntem 
datori să spunem adevărul ucigaşului potenţial care bate la uşă. Or, 

Kant afirmá in mod explicit acest lucru, fapt de care se poate 
convinge orice cititor. Dorind să-l apere pe Kant de reproşul cá prin 
afirmaţia că tot ce spunem trebuie să fie adevărat ar fi fost incon- 
secvent cu principiile pe care le-a formulat în scrieri anterioare, 
Hofmeister trece cu vederea faptul că in Pmtv, precum şi în răspunsul 
pe care l-a dat lui Constant, cuvântul minciună este folosit în accepţia 
lui curentă - o declaraţie intenţionat neadevărată cu privire la fapte. 
Atunci când cel ce locuieşte în casă îi răspunde negativ potenţialului 
ucigaş care întreabă dacă persoana pe care o urmăreşte este acolo, el 
pur şi simplu minte. Tot aşa cum îl minte pe prezumtivul hot cel 
lipsit de apărare atunci când răspunde negativ la întrebarea acestuia 
dacă are bani la el. Ceea ce rezultă este că cel puţin exprimările lui 
Kant, cu deosebire în replica pe care i-a dat-o lui Constant, sunt cu 
totul inadecvate dacă acceptăm ipoteza interpretativă pe care o 
propune Hofmeister. Presupunând că, potrivit acestei interpretări, 
pentru Kant ar putea fi vorba de minciună doar acolo unde intervine 
o încălcare a legii morale, nu ar mai exista nici o deosebire între 
punctul de vedere al lui Kant şi cel al lui Constant. Nu ar fi observat 
însă Kant că el şi Constant nu susţin puncte de vedere incompatibile ? 
Iar dacă ar fi ajuns la această concluzie, de ce ar mai fi scris el o 
replică ? Replica lui Kant are sens numai dacă admitem că el a 
respins punctul de vedere că în anumite situaţii a nega adevărul este 
un act îndreptăţit din punct de vedere moral. 

Să admitem, de dragul argumentării, că, aşa cum susţine Hofmeister, 
spunerea unui neadevăr ar reprezenta pentru Kant o minciună doar 
atunci când noi îi dăm de înţeles persoanei căreia îi spunem acest 
neadevăr cá intentionám să spunem adevărul. Or, atunci când ii 
spunem ucigaşului că persoana care se ascunde în locuinţa noastră 
nu este acolo, va trebui să-i dám de înţeles că intentionám să-i 
spunem adevărul, căci altfel decizia noastră de a-i ascunde adevărul 
nu ar avea nici un sens. Ceea ce spunem în acest caz este, prin 
urmare, o minciună, ceva care cade sub interdicţia necondiționată 
formulată de Kant. Tocmai aşa a înţeles Constant poziţia lui Kant. 
Critica lui nu porneşte de la neintelegerea acestei poziţii. Dezacordul 
dintre el şi Kant nu este un dezacord aparent, care ar fi putut fi 
înlăturat dacă acesta din urmă s-ar fi exprimat mai clar. Dacă nu ar 

fi susţinut că şi ucigaşului care îşi urmăreşte victima trebuie să i se 
spună adevărul, ce ar fi avut Kant să-i spună lui Constant ??* 

Un alt autor, Jules Vuillemin, a apreciat că, în răspunsul dat lui 
Constant, Kant îşi îngreunează poziţia acceptând tacit echivalenta 
dintre propriul său exemplu, cel al servitorului care minte spunând 
că stăpânul său nu este acasă, şi cel imaginat de Constant, în care 
prietenul unui om nevinovat, care este urmărit de un ucigaş, neagă 
faptul că cel urmărit s-ar ascunde în casa lui. Servitorul - comentezá 
Vuillemin - nu ştie cá cel ce doreşte să vorbească cu stăpânul său are 
dreptul să ştie adevărul. El crede că spune o minciună inofensivă. 
Intenţiile sale nu sunt rele. Ca atare, acuzaţia lui Kant cá, mintind, 
el aduce o gravă vătămare propriei sale demnități este exagerată. 
Invocarea îndatoririi veracitátii, în acest caz, este una destul de 
slabă deoarece relaţia dintre minciuna servitorului şi crima pe care 
a facilitat-o a fost una accidentală”. Exemplul lui Constant este 
foarte diferit. Câteva consideraţii asupra acestei teme pot fi relevante 
pentru evaluarea argumentării cuprinse în răspunsul lui Kant. 

Singura explicaţie a disponibilitátii lui Kant de a discuta cu 
Constant, pornind de la exemplul propus de acesta din urmá, este 
acela că filosoful a acceptat provocarea de a-şi sustine teza că 
îndatorirea veracitátii este una necondiționată cu referire la o situaţie 
în care ea pare să fie mai greu de apărat. Căci dacă în exemplul lui 
Kant din Pmtv minciuna nu a fost spusă cu intenţii rele, în cel propus 
de Constant, pe care Kant îl acceptă drept bază de discuţie, există o 
solidă motivaţie morală a afirmării unui neadevăr cu intenţia de a-l 
induce în eroare pe celălalt. Această motivaţie poate fi comparată cu 
cea a medicului care nu va spune unui anumit pacient că boala lui 
este incurabilă. Şi într-un caz, şi în celălalt, mobilul este intenţia 
ajutorării semenilor, resimţită ca o datorie. A minţi din altruism 
înseamnă a minţi din datorie. lar începând cu Imm, Kant sustine în 
mod constant că voința bună este sursa si garantia valorii morale a 
tuturor actelor noastre. Ceea ce ne îngăduie să apreciem mai bine 
cât de mare a fost provocarea căreia i-a dat curs Kant, în articolul 
său din Berlinische Blăter, acceptând să susţină teza interzicerii 
minciunii şi cu referire la situaţia extremă care a fost imaginată de 
Constant. 

După Vuillemin, Kant îşi propune să argumenteze că a spune 
numai adevărul este ceva obligatoriu din punct de vedere moral. Ca 
şi în cazul altor acţiuni obligatorii din punct de vedere moral, 
urmările bune sau rele ale spunerii adevărului nu pot fi imputate 
agentului. Raportându-se la acest principiu, Kant susţine că dacă cel 
care îl adăposteşte pe prietenul urmărit de un ucigaş spune adevărul, 
aceasta poate aduce daune celui urmărit doar în mod accidental. 
Ceea ce reprezintă, după Vuillemin, o deformare a situaţiei imaginate 
de Constant. Deformarea care ar rezulta din prezentarea situaţiei 
într-o altă schemă de gândire. Vuillemin crede că a putut să identifice 
cauza acestei deformări în vederile fundamental diferite ale celor 
doi autori asupra relaţiei dintre îndatoriri, acţiunea liberă şi drepturi. 
„Din punctul de vedere al lui Constant, sunt liber şi, prin urmare, 
am drepturi ; am drepturi, prin urmare, am îndatoriri. Din punctul 
de vedere al lui Kant, am îndatoriri, prin urmare, sunt liber; sunt 
liber, prin urmare, am drepturi. Prima schemă permite minciuna, a 
doua pare să o interzică.” Pentru Kant, a spune doar adevărul este 
o îndatorire impusă de raţiunea practică. Sunt liber în măsura în care 
actionez în acord cu această îndatorire. Faptul că o acţiune, care este 
în acord cu îndatorirea de a spune întotdeauna numai adevărul, 
poate avea consecinţe dăunătoare ar fi, în această schemă de gândire, 
accidental, lipsit de relevanţă din punct de vedere moral. 

Întrebarea este dacă un asemenea mod de a gândi poate fi armo- 
nizat cu analiza făcută de Kant fundamentelor moralității. Există 
bune temeiuri pentru a răspunde negativ la această întrebare. După 
cum se ştie, în analiza lui Kant îndatoririle noastre, altfel spus ceea 
ce trebuie să facem, vor fi stabilite prin evaluarea maximelor acţiunii, 
pe baza criteriului suprem pe care îl oferă imperativul categoric. Or, 
imperativul categoric, care se exprimă în voința bună, nu poate 
întemeia îndatoriri necondiționate, îndatoriri care nu admit excepţii. 
În mod excepţional vom putea minţi din datorie, după cum vom 
putea chiar ucide din datorie. Kant însuşi a admis excepţii în cazul 
imperativului „Să nu ucizi!” atunci când a afirmat că o persoană 
supusă agresiunii poate recurge la mijloace extreme pentru a se 
apăra şi atunci când a aprobat războiul de autoapărare. Kant nu 
putea să nu distingă fiinţele care urmează întotdeauna glasul raţiunii 

de oameni, ca fiinţe reale. Dimpotrivă, el a subliniat în mod consec- 
vent distanţa care le separă. Sensul profund al caracterizării crite- 
riului suprem al moralității drept unul formal se relevă tocmai in 
aceea că, în aplicarea lui, se va ajunge la concluzia că ceea ce 
trebuie să facem este, în anumite cazuri, foarte diferit într-o lume 
ideală şi in cea reală. De ce ar sta lucrurile altfel în cazul interdic(iei 
de a minţi decât în cazul interdictiei de a ucide? Cum ar putea fi 
condamnată moral o minciună care apără viaţa şi drepturile unei 
persoane sau a unei colectivităţi de ameninţarea unei puteri criminale ? 
Maxima de a minţi în situaţii excepţionale este universalizabilă. Ea 
satisface criteriul formal al moralității. S-a subliniat cá cel care îl 
minte pe un răufăcător apără viaţa şi demnitatea semenilor săi şi, 
totodată, acţionează în spiritul respectului faţă de propria sa demnitate, 
respingând încercarea răufăcătorului de a face din el o unealtă a răului. 

Tocmai pe această linie îşi desfăşoară Vuillemin argumentatia 
împotriva condamnării morale necondiționate a minciunii. El afirmă 
că dreptul la insurecție împotriva unei guvernări opresive, dreptul la 
autoapărare în faţa agresiunii şi dreptul de a minţi în situaţii excep- 
tionale au aceeaşi structură logică. În toate aceste cazuri, survine un 
conflict între două obligaţii morale, un conflict care va putea fi 
arbitrat de imperativul categoric. În cele trei cazuri amintite, respec- 
tarea necondiționată a îndatoririi cetăţeanului de a se supune legilor 
existente, respectiv a persoanei de a nu recurge la violenţă şi de a 
spune doar adevărul va putea fi exploatată pentru înfăptuirea unor 
acţiuni condamnabile, şi anume prigonirea supuşilor, lipsirea individului 
de dreptul la viaţă şi lăsarea unui om nevinovat, lipsit de apărare, 
pradă ucigaşului”!. În asemenea conflicte dintre îndatoriri, verdictul 
imperativului categoric va fi clar. Iar a urma acest verdict - conchide 
Vuillemin - înseamnă a rămâne fideli spiritului gândirii lui Kant, 
chiar şi împotriva unora dintre afirmaţiile sale explicite??. 

Punctul de vedere potrivit căruia există, dincolo de criteriul 
suprem al moralității, legi morale sau legi practice care stabilesc 
îndatoriri sau interdicții necondiționate, absolute, poate fi calificat 
drept rigorist. lar poziţia pe care a sustinut-o Kant cu privire la 
datoria veracitátii şi la interdicţia minciunii, în scrieri târzii, cade 
sub acuzaţia de rigorism. Este o poziţie surprinzătoare în măsura în 

care, aşa cum am arătat, ea va putea fi caracterizată drept o incon- 
secvenţă în raport cu analiza kantianá a bazelor moralității. Ne 
putem întreba, în încheiere, cum ar putea fi ea explicată. În această 
privinţa pot fi formulate doar ipoteze mai mult sau mai puţin plauzi- 
bile. A pune totul pe seama slăbiciunii bátránetii nu mi se pare a fi 
una dintre ele. 

Unii interpreţi sugerează că în scrierea lui Kant accente pe care 
le putem numi rigoriste, adică formularea de presciptii şi interdicții 
ca îndatoriri necondiționate, ar fi consecinţa incapacității filosofului 
de a aprecia întotdeauna distanţa care separă o lume ideală, locuită 
de fiinţe raţionale perfecte, de lumea reală. În formularea pe care a 
dat-o îndatoririlor noastre morale, ca legi practice, Kant nu ar fi luat 
în mod suficient în considerare împrejurarea că în viaţă întâlnim 
adesea criminali şi oameni care înşală“. Kant nu ar fi acordat destulă 
greutate nici constatării, care a fost impusă conştiinţei morale ca o 
realitate tragică îndeosebi de experienţe istorice mai recente, că în 
sisteme dictatoriale opresive oamenii cei mai buni trebuie să accepte 
compromisuri pentru a promova cauze faţă de care se simt moral 
angajaţi”. Atunci când a formulat legi morale, înţelese drept reguli 
de comportare ce trebuie urmate necondiţionat, el nu ar fi ţinut 
seama îndeajuns că cei care atentează în mod condamnabil la viaţa 
şi demnitatea unor fiinţe omeneşti vor trebui să fie combátuti cu 
toate mijloacele, că există situaţii in care trebuie ales răul cel mai 
mic, de exemplu sacrificarea deliberată a vieţii unei fiinţe nevinovate 
pentru a salva multe alte vieti??. 

O altá observatie interesantá care s-a fácut, pentru a explica 
poziţia lui Kant, se referă la deosebirea dintre implicaţiile a două 
dintre formulările pe care le-a dat el imperativului categoric. Este 
vorba de formula generală sau fundamentală („Acţionează numai 
conform acelei maxime prin care să poţi, totodată, voi ca ea să 
devină o lege universală. ") şi formula scopului în sine sau a umanităţii 
(„Acţionează astfel încât să foloseşti umanitatea, atât în persoana ta, 
cât şi în persoana oricui altuia, întotdeauna în acelaşi timp ca scop, 
şi niciodată numai ca mijloc. ")?6. Într-o lucrare recentă, Christine 
Korsgaard, sustine că interdicţia necondiționată a minciunii ar fi fost 
formulată de Kant în primul rând prin raportare la formula umanităţii. 

Căci potrivit formulei cá oamenii trebuie trataţi ca scopuri, şi nu ca 
mijloace, constrângerea şi minciuna sunt formele fundamentale ale 
răului. Şi aceasta deoarece orice încercare de a influenţa acţiunile 
semenilor prin alte mijloace decât prin apeluri la rațiune, îi tratează 
ca mijloace, si nu ca scopuri”. Teza autoarei este că formula uma- 
nitátii este mai strictă decât formula fundamentală. Raportarea la ea 
oferă cele mai puternice temeiuri pentru condamnarea morală a 
minciunii. Mai mult decât formula fundamentală, formula umanităţii 
are în vedere o lume ideală. În lumea reală, recomandarea de a-l trata 
pe răufăcător drept scop în sine este total inacceptabilă. Prin raportare 
la formula fundamentală se poate vedea mai bine că interdicţia necon- 
ditionatá a minciunii este o concluzie care nu poate fi sus(inut??. 

Sugestia că sursa rigorismului kantian ar fi utopismul - formu- 
larea unor prescriptii morale prin raportare mai degrabă la o lume 
ideală decât la cea reală — suscită unele rezerve. În raport cu acei 
autori cu înclinații sentimentale şi romantice din epocă, susţinători 
ai ideii că omul ar fi bun de la natură, Kant ni se înfăţişează drept un 
realist lipsit de iluzii. Încă în lecţiile sale de etică din anii 1775-1780, 
el revenea adesea asupra observaţiei că atunci când formulăm prescripţii 
cu caracter moral va trebui să ţinem seama de faptul că „oamenii 
sunt răi”. Iată de ce purtări care ar fi condamnabile faţă de semeni 
ce urmează glasul raţiunii pot fi justificate atunci când cei ce ne stau 
în faţă sunt fiinţe egoiste lipsite de orice scrupule. În scrierea lui 
despre religie, Kant va caracteriza „capacitatea sau incapacitatea 
liberului arbitru de a adopta sau nu legea morală în maxima lui” 
drept bunătate sau răutate sufletească. Omul rău este o fiinţă con- 
ştientă de legea morală, care în maximele acţiunii sale se abate 
totuşi, cel puţin ocazional, de la ea. El face din înclinațiile egoiste 
condiţia urmării legii morale, şi nu din legea morală condiţia satis- 
facerii egoismului??. Din această perspectivă, răutatea sufletească va 
fi mult mai răspândită, fireşte, decât bunătatea. În contactul cu 
oameni pe care nu-i cunoaştem, lasă să se înţeleagă Kant, este 
prudent să pornim de la presupoziţia cá ei sunt răi, chiar dacă 
riscám în acest fel să-i nedreptátim pe unii dintre ei. 

Cu toate acestea, unele din consideratiile de mai sus cu privire la 
originile tendinţelor rigoriste ale lui Kant, dincolo de educaţia religioasă 

primită în tinereţe, nu sunt lipsite de plauzibilitate. Am în vedere 
îndeosebi împrejurarea că în centrul reflectiei morale a lui Kant nu 
au stat acele situaţii profund dilematice în care omul cu intenţii pure 
nu se află în situaţia de a alege între bine şi rău, ci va trebui să aleagă 
răul cel mai mic, ca alternativă la suspendarea resemnată a acţiunii“. 
Cu greu s-ar putea spune că lumea în care a trăit Kant ar fi fost mai 
bună decât cea de astăzi. Se poate însă presupune că experienţa de 
viaţă a filosofului l-a scutit de o confruntare frontală cu întreaga ei 
răutate. Să ne gândim la situaţiile cărora trebuia să le facă faţă, 
uneori, în acea vreme, un domnitor, un ministru, un conducător 
militar sau un administrator, la unele din deciziile pe care trebuiau 
să le ia aceştia. Sau la cei care purtau răspunderea pentru o familie 
numeroasă, mai ales când îşi doreau foarte mult confortul şi bunăstarea 
materială. Kant a fost un celibatar care din tinereţe nu a trebuit să-şi 
poarte de grijă decât lui însuşi şi a cultivat toată viaţa o exemplară 
austeritate. El a slujit din tinereţe Universitatea, respectând legea, 
regulamentele şi făcându-şi cu scrupulozitate datoria. Dincolo de viaţa 
lui profesională, a avut doar acele relaţii sociale pe care şi le-a dorit. 
Cu excepţia unei singure situaţii — conflictul său la bătrâneţe cu 
autorităţile prusace -, Kant a putut să aleagă între bine şi rău. El a 
ales cu entuziasm să facă binele. Într-o măsură mai mică a fost 
confruntat cu acele situaţii de viaţă care desfid presupozitii morale 
rigide. Fără a întreţine o imagine naivă asupra omului, Kant a trăit 
într-o anumită izolare de urgiile vremii sale“, ceea ce poate explica 
în parte faptul că a putut nutri iluzii rigoriste. 

Unor asemenea conjecturi li s-ar putea alătura încă una. Este 
posibil ca, în anii mai târzii, încrederea lui Kant în puterea de 
îndrumare a raţiunii comune să fi scăzut. El nu ar mai fi crezut cu 
aceeaşi fermitate că aceasta are tot timpul clar in fata ochilor ei 
principiul suprem al moralității. Ar fi fost, aşadar, înclinat să creadă 
că îndrumarea pe care o oferă ea va trebui să fie întărită prin legi 
morale particulare, care prescriu şi interzic în mod categoric. Bănu- 
iala pe care a exprimat-o încă in Lecţiile despre etică, anume că dacă 
lucrurile vor fi lăsate la judecata fiecăruia „aplicarea regulilor morale 
va deveni foarte nesigură”“?, s-a accentuat. Urmarea a fost tentaţia 
crescândă de a deplasa graniţa dintre ceea ce ni se impune în mod 

categoric şi în mod ipotetic, de a introduce prescriptii si interdicții 
specifice în sfera a ceea ce ne este poruncit în mod categoric. O 
tentatie care se exprimă în proiectul unei teorii a îndatoririlor morale 
ale omului, proiect care poate fi întrezărit în Lecţiile despre etică şi 
va căpăta contururi clare în a doua parte a Metafizicii moravurilor. 
Chiar dacă fundamentele concepţiei kantiene asupra moralității, aşa 
cum au fost prezentate ele in /mm şi Crp, ofereau resursele necesare 
pentru a rezista unei asemenea tentaţii. 

Immanuel Kant, Critica rațiunii practice, pp. 163-164. Pentru a obţine 
un spor de claritate am introdus unele modificári in textul traducerii lui 
N. Bagdasar. 

Vezi I. Humă, op. cit., p. 33. 

Ibidem. 

Immanuel Kant, Merafizica moravurilor, traducere de Rodica Croitoru, 
ediţia a II-a revăzută şi adăugită, Editura Antaios, Bucureşti, 1999, p. 270. 
Vezi Hans Rust, „Kant und Kalvin”, în Immanuel Kant. Festschrift zur 
zweiten Jahrhundertfeier seines Geburtstages, Albertus-Universităt in 
Königsberg, Dieterich'sche Verlagsbuchhandlung, Leipzig, 1924. „Calvi- 
nismul, cu atitudinea lui rationalá, spiritualistá, moralá, socialá si 
practicá si cu aversiunea lui declaratá fatá de misticism, ritualism si 
sacramentalism - scrie autorul - este terenul pe care luminarea creşte 
mai bine decât în luteranism.” (p. 18) 

Immanuel Kant, Metafizica moravurilor, ed. cit., p. 252. Într-o notă din 
$ 9, Kant apreciază ca „demn de atenţie” faptul că Biblia menţionează 
drept prima crimă, prin care răul a pătruns în lume, nu fratricidul 
(Cain), ci cea dintâi minciună. Atât precizarea a ceea ce înţelege Kant 
prin minciună, cât şi temeiurile condamnării ei necondiționate, in acest 
text publicat în 1797, sunt prefigurate în ciorna unei scrisori adresate de 
Kant Mariei von Herbert, în primăvara anului 1792 : „Tot ceea ce spune 
cel cinstit, dar reţinut (nu cu inima deschisă) este, ce-i drept, adevărat, 
doar că el nu spune întregul adevăr. În opoziţie cu el, cel necinstit spune 
ceva de a cărui falsitate este conştient. Enunţul celui din urmă se 
numeşte, în teoria virtuţii, minciună. Aceasta poate să fie cu totul 
nevătămătoare, dar ea nu este de aceea lipsită de vină ; mai degrabă, ea 
este o gravă vătămare a datoriei faţă de sine, şi anume a uneia care este 
cu totul indispensabilă, deoarece încălcarea ei micşorează demnitatea 
omului în propria noastră persoană şi atacă modul de a gândi în rădă- 
cinile sale...”. ( Imm. Kant, Briefwechsel, vol. II, p. 564) 

Ibidem, p. 253. 

Aici Kant ar putea fi acuzat de inconsecventá deoarece admite cá deşi 
intenţiile celui care a minţit nu au fost rele, el este răspunzător de 
urmările minciunii sale. S-ar părea, aşadar, că evaluarea morală a unei 
decizii se face nu în funcţie de intenţii, ci de consecinţele ei empirice, 
în acest caz neintenţionate. Ceea ce ar reprezenta, fireşte, o incon- 
secvenţă. În apărarea lui Kant se poate spune totuşi că ceea ce condamnă 
el în acest caz este intenţia, afirmarea voită a unui neadevăr. 
Immanuel Kant, „Uber ein vermeintes Recht, aus Menschenliebe zu 
lügen", în K. Vorlănder (ed.), Immanuel Kant, Sümtliche Werke, vol. 
VI, Felix Meiner Verlag, Leipzig, 1922, p. 202. 

20. Ibidem, p. 203. 

21. Ibidem, p. 205. 

22. Vezi A.J. Paton, „An Alleged Right to Lie. A Problem in Kantian 
Ethics”, în Kant-Studien, 1-4, 1953/54, pp. 190-191. 

23. Vezi ibidem, pp. 196-198. 

24. lată doar două pasaje semnificative din paragraful despre sinceritate, 
citate după traducerea franceză a Lecţiilor despre etică, ce mi-a fost la 
îndemână. Într-un prim pasaj, Kant admite că nu li se poate cere 
oamenilor să fie perfect sinceri în sensul dezvăluirii tuturor defectelor 
proprii şi că, în acest sens, ei au un drept la discreţie. „Dacă oamenii ar 
fi într-adevăr buni nu ar fi nevoie să fie discreti cu privire la ei înşişi, 
însă deoarece nu acesta este cazul ei trebuie să ţină ferestrele închise. 
(Exprimarea face aluzie la zeul Momus, care, după Esop, ar fi crezut că 
în pieptul oamenilor ar trebui să fie săpată o portitá pentru a avea acces 
la secretele lor.) Oamenii ar putea fi, fără îndoială, pe deplin sinceri 
dacă ei ar fi cu toţii buni, dar starea de fapt face acest lucru imposibil.” 
(Imm. Kant, Leçons d'éthique, traducere de Luc Langlois, Librairie 
Générale de France, 1997, p. 372.) Íntr-un al doilea pasaj, cel mai 
concludent, Kant discută cazul dreptului de a minţi ţinând seama de 
disponibilitatea multora dintre semenii noştri de a utiliza în mod abuziv 
afirmaţiile veridice. El apreciază că nu comitem o nedreptate atunci 
când ii mintim pe cei cu intenţii rele chiar dacă un asemenea act este 
contrar dreptului umanităţii. Tocmai deoarece oamenii sunt răi există 
adesea un pericol de a spune adevărul oricui. Minciuna motivată în 
acest fel este numită „minciună inocentă sau din necesitate”. „Un om 
care ştie că am bani mă întreabă: «Ai bani la tine?». Dacă tac el 
conchide cá am ; dacă zic da se va grăbi să mi-i ia; dacă spun nu, îi 
spun o minciună. Ce trebuie să fac acum? Dacă se aplică forţa pentru 
a mi se smulge o mărturisire, dacă această mărturisire este folosită în 
mod ilegitim şi nu mă pot salva prin tăcere, atunci minciuna este o armă 
defensivă. Reaua folosire care se poate da declaraţiei mele, obţinută cu 
forţa, mă indreptáteste să mă apăr. Dacă banii mei sau mărturisirile 
mele sunt cele ce îmi sunt smulse este acelaşi lucru. Declaraţia făcută 
sub ameninţarea forţei, când sunt convins că agresorul meu îi va da o 
folosire rea, reprezintă, prin urmare, singurul caz care mă îndreptățește 
să recurg la minciuna inocentă (sau din necesitate).” (Ibidem, p. 377.) 

25. Vezi H. E.M. Hofmeister, „The Ethical Problem of the Lie in Kant”, în 
Kant-Studien, 3/1972, pp. 360-361. 

26. Ibidem, p. 363. 

27. Ibidem, p. 364. Pentru o încercare de apărare a condamnării necon- 
diţionate a minciunii la Kant, pe linia distincţiei dintre minciună si 

neadevăr, vezi şi Roger J. Sullivan, Immanuel Kant's Moral Theory, 
Cambridge University Press, 1989, pp. 172-173. Potrivit distinctiei pe 
care autorul i-o atribuie lui Kant, din totalitatea afirmatiilor neadevárate 
despre fapte, sunt minciuni numai acelea in care scopul vorbirii ar fi in 
mod explicit comunicarea unei informaţii false despre fapte. (op. cit., p. 
349.) Minciuna ar trebui respinsă necondiţionat în măsura în care ea 
contrazice intenţia actului de vorbire, care este aceea de a comunica 
informaţii veridice. (Vezi op. cit., p. 171.) Ce-i drept, Sullivan, spre 
deosebire de Hofmeister, admite, la capătul analizei sale, că în cazul 
ucigaşului care bate la uşă ne găsim în faţa unui conflict între reguli şi 
datorii morale, datoria veracitátii şi datoria de a proteja viaţa unui om 
nevinovat, şi că celei de-a doua îndatoriri trebuie să i se dea prioritate. 
(Vezi op. cit., p. 177.) 

Încercarea lui Hofmeister de a face faţă unor asemenea întâmpinări 
susţinând că dacă Constant a înţeles greşit punctul de vedere al lui Kant 
asta i se poate reproşa chiar lui Kant, care ar fi omis să precizeze că deşi 
foloseşte aceleaşi cuvinte ca şi Constant - minciună, veracitate - el le 
acordă semnificaţii diferite (op. cit. , p.367), nu mi se par convingătoare. 
Vezi J. Vuillemin, ,,Kant and Benjamin Constant", in Kant-Studien, 4, 
1982, p. 414. 

Ibidem, p. 420. 

Vezi ibidem, p. 421. 

„Pentru a fi fideli lui Kant, chiar şi împotriva literei lui Kant, noi 
trebuie să salvăm legislaţia chiar şi cu preţul legii. [Autorul are în 
vedere imperativul categoric, ca principiu de legislaţie universală, şi, 
respectiv, legi morale ca „Să nu minţi! " - n.m., M.F.] Şi dacă prudenta 
tine de legislaţie, în sensul că legislaţia contine gândul folosirii pe care 
un altul este gata să-l dea maximei mele, acest gen de prudenţă trebuie 
să determine orice obligaţie morală în măsura în care ea este o parte a 
legislaţiei universale.” (Ibidem, p. 424.) 

Vezi, de exemplu, Thomas E. Hill Jr., Dignity and Practical Reason in 
Kant's Moral Theory, Cornell University Press, Ithaca and London, 
1992, pp. 72-74. 

Ibidem, p. 75. 

Ibidem, pp. 212-224. 

Pentru o caracterizare a formulelor imperativului categoric si a relatiei 
dintre ele, vezi Valentin Mureşan, „Ipostazele imperativului categoric la 
Kant”, în M. Flonta, H.-K. Keul, Filosofia practică a lui Kant, Editura 
Polirom, Iaşi, 2000. 

Vezi Christine Korsgaard, Creating the Kingdom of Ends, Cambridge 
University Press, 1999, pp. 140-143. 

38. Ibidem, p. 151 si pp. 347-348. 

39. Vezi Immanuel Kant, Religia ín limitele raţiunii pure, ed. cit., 
pp. 44-50. 

40. Pentru un studiu de caz în acest sens, vezi M. Flonta, „Colaborare sau 
ieşire din scenă ? Situaţia dilematică a elitelor în regimuri dictatoriale, 
ilustrată de cazul Heisenberg”, în Revista de Filosofie nr. 5-6/2002. 

41. Ca venerat profesor al Universităţii din Kónigsberg, Kant a resimţit nu 
puţine din vicisitudinile timpului sub fata lor cea mai suportabilă. 
Trupele ruseşti de ocupaţie le-a cunoscut prin ofiţerii instruiti care ii 
frecventau cursurile, iar autorităţile statului i s-au infátisat mult timp în 
relaţia filosofului cu admiratorul şi protectorul său, ministrul Zedlitz. 

42. Immanuel Kant, op. cit., p. 377. Christine Korsgaard dezvoltă această 
temă, sugerând următorul raţionament al lui Kant: „Dacă a minţi pentru 
un scop bun sau a ne revolta pentru a avea un guvern mai bun ar fi acte 
justificate pur şi simplu fiindcă persoanele şi stările reale sunt departe 
de ideal, atunci argumentul pantei alunecoase ne poate duce repede la 
concluzii extreme, ţinând seama de faptul că persoanele sunt departe de 
a avea deplină autonomie, iar guvernele nu reuşesc să încorporeze voinţa 
generală a poporului” (op. cit., p. 356). 


Idealul moral al lui Kant 


Un important om politic din România, care se străduieşte să 
câştige popularitate prin exprimarea deschisă a ceea ce presupune că 
gândesc mulţi, a formulat recent următoarea cugetare : „Tot ceea ce 
înseamnă fiinţă umană trebuie să trăiască aşa cum crede că este 
plăcut”. 

Aceasta este o exprimare directă, poate cam brutală, a unei 
perspective strict hedoniste asupra vieţii omeneşti. Cei care aprobă 
un asemenea mod de a gândi sau, chiar mai mult, îl socotesc drept 
ceva de la sine înţeles - şi sunt multi la noi ori în alte părţi - 
presupun cá el va fi contestat doar de ipocriti. Pe acest fundal, mi se 
pare tentant sá reflectám asupra unui ideal de viatá diametral opus, 
idealul propus de Immanuel Kant. 

Etica lui Kant este, cum bine se stie, o eticá a datoriei. Pentru 
Kant, datoriile se exprimă în toate acele maxime de comportare pe 
care le va.urma o fiintá omeneascá in másura in care comportarea ei 
va fi dictatá numai de ratiune. Aceste maxime sunt imperative ce 
rezultă din scopuri stabilite de ratiune. În opoziţie cu scopurile care 
exprimă pornirile noastre egoiste, exclusiviste, scopurile stabilite de 
rațiune sunt universalizabile. Ele vor fi acceptate de toate fiinţele 
raţionale. 

Prima noastră impresie ar putea să fie că a cere oamenilor să se 
conducă după asemenea scopuri şi imperative este o probă de naivi- 
tate înduioşătoare. Numai cel lipsit de experienţă sau cel care a 
trecut prin viaţă fără să înveţe nimic cu privire la firea omenească ar 
putea să-şi facă iluzii în această privinţă. 

Kant nu a fost, totuşi, un idealist în sensul comun al cuvântului, 
adică un om lipsit de simţul realităţii. E] era conştient de fragilitatea 

(fragilitas) şi de şubrezenia (Gebrechlichkeit) firii omeneşti. Subli- 
niind contrastul dintre ceea ce prescrie legea morală a raţiunii şi 
puterea covârşitoare pe care o exercită înclinațiile opuse datoriei, 
chiar şi asupra celor mai buni oameni, filosoful observa în scrierea 
sa asupra religiei : „Legea spune: «Fiţi sfinţi (în purtarea voastră), 
precum părintele vostru ceresc ! » Căci acesta e idealul Fiului Domnului 
şi ne este indicat drept model. Însă distanţa dintre Binele pe care se 
cuvine să-l realizăm şi Răul de la care plecăm este infinită, astfel 
încât nu putem s-o parcurgem niciodată sub raportul faptei, adică al 
adecvării conduitei la sfintenia legii”!. Sfânt pentru Kant este ceva 
inaccesibil omului. Spre deosebire de ipotetice fiinţe pur raţionale, 
libere de orice înclinații contrare datoriei, omul este o fiinţă înzes- 
trată cu rațiune şi, totodată, o fiinţă sensibilă, supusă tot timpul 
tentaţiei aproape irezistibile de a se îngriji doar de propriul ei bine 
şi aceasta adesea în dauna binelui semenilor. Tocmai deoarece, în 
opoziţie cu o „voinţă pură”, voinţa noastră de a face binele este unul 
din acele lucruri care se obţin doar cu preţul unor mari sfortári, Kant 
admitea că „omul divin” nu va putea fi dat drept pildă „omului 
natural"?. Filosoful vedea în „natura umană sensibilă” o piedică de 
netrecut în calea înfăptuirii depline a idealului moral. Adresându-se 
celor care sperau că o colectivitate umană ar putea deveni vreodată 
o comunitate etică, Kant scria: „Însă cum ne putem aştepta ca 
dintr-un lemn atât de strâmb să fie mesterit ceva cu desăvârşire 
drept ? "?. Ín una din ultimele sale scrieri, Metafizica moravurilor, el 
admitea, chiar dacă cu părere de rău, că „specia noastră nu este aptă 
să poată inspira prea multă dragoste, dacă e cunoscută mai îndea- 
proape"^. Caracterizând prietenia, considerată în desăvârşirea ei, 
drept o unire a dragostei şi respectului pentru o altă persoană, Kant 
observa că aceasta este în practică de neatins5. Referindu-se la acţiuni 
„de felul cărora lumea nu ne-a oferit nici un exemplu şi în privinţa 
cărora cineva, care ar întemeia totul pe experienţă, chiar ar avea 
mari îndoieli că ele pot fi realizate”, Kant numeşte „pura loialitate 
în prietenie”, afirmând că ea „poate fi nu mai puţin pretinsă de la 
fiecare om, chiar dacă e posibil ca până acum să nu fi existat nici un 
prieten loial..."$. 

Dincolo de o percepere acută a infirmitátii naturii umane, Kant a 
fost realist şi într-un alt sens. În scrierile sale revine observaţia că 
asigurarea propriei bunăstări este, cel puţin în mod indirect, o datorie 
deoarece tentatia de a încălca obligaţiile pe care ni le prescrie 
raţiunea sporeşte sub presiunea grijilor şi a nevoilor nesatisfăcute. 
Pentru Kant era clar că sărăcia întăreşte multe înclinații contrare 
datoriei”. El stia asta şi din proprie experienţă. Până dincolo de 
mijlocul vieţii sale, Kant a trebuit să trăiască cu mijloace foarte 
modeste şi numai o disciplină de fier, dublată de un spirit exemplar 
de economie, l-au ferit de compromisuri pe care nu şi le-ar fi putut 
ierta. Odată ce realizăm cât de departe rămân cei mai buni oameni 
de satisfacerea deplină a îndatoririlor ce le revin faţă de ei înşişi şi 
faţă de alţii, putem să ne dăm seama mai bine cât de mult şubrezesc 
vitregiile vieţii, nenorocirile personale, bolile şi sărăcia capacitatea 
oricum slabă a oamenilor de a urma poruncile raţiunii. Cu prilejul 
morţii unui coleg de la Universitatea din Kónigsberg, profesorul de 
drept L'Estag, filosoful şi-a exprimat scepticismul prin cuvintele : 
„A fi în acelaşi timp om şi înţelept este prea mult pentru muritori”. 
Kant, care a făcut eforturi mari şi continue pentru a trăi în acord cu 
acele convingeri care susţin filosofia sa morală, ştia ce spune atunci 
când scria într-o notă de subsol a lucrării sale despre religie: „Nici 
un om căruia moralitatea nu-i este indiferentă nu poate fi satisfăcut 
de sine, fără a trăi chiar un sentiment de amară insatisfactie de sine, 
fiindcá este constient de acele maxime care nu concordá cu legea 
moralá din el"?. O observatie convergentá cu alta, din Crp, obser- 
vatia cá „legea morală umileste inevitabil pe fiecare om, când acesta 
compară cu ea tendinţa sensibilă a naturii lui"?. 

Pornind de la asemenea premise, se poate aprecia că filosoful din 
Kónigsberg a propus o concepţie austeră, chiar eroică asupra vieţii 
bune. Este îndeobşte recunoscut că această concepţie este una austeră. 
Voi încerca să arăt în ce sens poate fi ea calificată drept eroică. 

Trăsăturile distinctive ale idealului de viaţă a lui Kant vor fi bine 
puse în evidenţă pe fundalul contrastant pe care îl reprezintă, pe de 
o parte, acea mentalitate şi acea tradiţie a gândirii morale care acceptă 
în mod neproblematic că țelul suprem al vieţii omeneşti este fericirea 
şi, pe de altă parte, înţelegerea convenţională a moralei creştine. 

Punctul de plecare al lui Kant îl reprezintă supoziţia că singura 
viaţă cu adevărat bună este cea al cărei tel e dat de rațiune. Expe- 
rienta indică însă, observă Kant în prima secţiune a Imm, cá 
orientarea după rațiune este în mult mai mică măsură în stare să 
servească „savurării vieţii şi fericirii” decât o poate face instinctul, 
adică pornirile naturale. Adevărata menire a raţiunii „trebuie să“fie 
aceea de a da naştere unei voințe care să fie bună în sine, şi nu ca 
mijloc pentru un alt ţel”. Dar urmărirea neabătută a ceea ce prescrie 
voinţa bună, drept tel prim şi necondiţionat, „limitează in multe 
feluri - cel puţin în viaţa aceasta - atingerea celui de-al doilea, care 
este întotdeauna condiţionat, anume fericirea”. Într-o notă de 
subsol a scrierii despre religie, Kant afirmă: „Ca fiinţă raţională 
finită, omul nu poate să renunţe la țelul său natural care este fericirea. 
Dar el devine demn de fericire doar prin strădania sa neîncetată de 
a respecta legea morală”. Este un punct de vedere care a fost 
reafirmat într-un articol publicat în acelaşi an (1793), din care am 
citat câteva pasaje semnificative în studiul anterior!?. Iar in „Prefaţa” 
la Metafizica moravurilor, Kant va preciza că omul trebuie să se 
considere obligat să-şi facă datoria fără să se gândească la faptul că 
fericirea ar fi consecinţa îndeplinirii datoriei, fără să se întrebe ce. 
efect ar avea îndeplinirea datoriei asupra fericirii sale. Altfel spus, el 
trebuie să urmeze calea datoriei pe un temei pur moral”. Îndeplinirea 
datoriei este, aşadar, un imperativ necondiţionat, fericirea este ceva 
subordonat şi condiţionat. Cel mai înalt bine pentru om este de a 
atinge starea de deplină mulţumire de sine - fericirea - prin înde- 
plinirea datoriei. 

Cât priveşte conturarea idealului moral al lui Kant prin raportare 
la morala creştină convenţională trebuie, mai întâi, să se sublinieze 
că filosoful aprecia religia creştină ca fiind acea religie istorică ce se 
apropie cel mai mult de religia raţiunii. Cu toate acestea, el s-a 
distanțat in mod clar de răspunsul pe care îl dă religia creştină, în 
prezentarea şi înţelegerea ei curentă, la întrebarea „Ce putem spera ? ". 
Este vorba de promisiunea fericirii veşnice, drept răsplată a vieţii 
virtuoase pe acest pământ. În opoziţie cu ceea ce Kant numeşte 
„religia cultică”, religia în care datoria este văzută ca o obligaţie a 


^ 


omului faţă de Dumnezeu, în „religia morală pură” împlinirea datoriei 

este o obligaţie a omului faţă de sine însuşi, ca fiinţă raţională. Kant 
afirmă explicit că cel care îşi face datoria „de dragul rásplátii (sau 
chiar al absolvirii de pedeapsa meritată) ... acţionează mai degrabă 
prudent decât moral”, spre deosebire de cel care îşi face datoria 
„numai de dragul ei insesi"!^. Încă şi mai categoric se exprimă Kant 
atunci când scrie despre virtute că „ea trebuie să fie considerată 
pentru sine drept propriul ei scop şi drept propria ei răsplată”!5. 

În centrul reprezentării kantiene despre viaţa bună stă ideea că 
aceasta va putea fi câştigată şi păstrată numai prin sfortarea aspră şi 
continuă a omului de a-şi supune deciziile şi acţiunile controlului 
raţiunii. Ca fiinţă sensibilă, omul are predispozitii şi înclinații partial 
bune şi parţial rele. Răul în purtarea omului nu izvorăşte din încli- 
natii ca atare, ci din lipsa sau slăbiciunea controlului lor de către 
rațiune. Face răul, credea Kant, cel care aude glasul raţiunii, dar se 
abate în maxima acţiunii sale de la ceea ce porunceşte legea morală. 
Această abatere, şi nu o predispoziţie naturală sau alta, i se poate 
imputa, prin urmare, omului. ,, Temeiul Răului nu poate fi plasat, 
cum se face de obicei, în sensibilitatea umană si în înclinațiile 
naturale rezultate din ea.” Doar „aplecarea spre Rău, care, întrucât 
vizează moralitatea subiectului, se găseşte in om ca fiinţă ce actio- 
nează liber, trebuie să-i fie imputată chiar lui, ca singur vinovat...” m 
Ceea ce decide, prin urmare, este relatia maximei actiuni cu legea 
morală. lată de ce „omul poate să fie rău chiar dacă el săvârşeşte 
numai fapte bune”. Acesta ar putea fi cazul unui individ preocupat 
doar de buna lui reputaţie, într-o colectivitate cu moravuri bune. 
Mobilul faptelor sale constant bune va fi, în acest caz, preocuparea 
pentru păstrarea şi consolidarea reputației, şi nu intenţia pură, 
izvorâtă din legea morală. 

Viaţa bună se obţine, aşadar, printr-o sfortare necontenită de a 
face din legea morală resortul şi mobilul acţiunii, acea sfortare prin 
care omul câştigă şi menţine controlul raţiunii asupra a tot ce 
năzuieşte, decide şi întreprinde. Mai mult, pentru Kant, viaţa bună 
este însăşi această sfortare şi luptă. Suntem în fata unui motiv central 
al gândirii sale morale, care va putea fi caracterizat drept o trans- 
figurare a motivului creştin al jertfei, al sacrificiului. În „Prefaţa” la 
Metafizica moravurilor, se vorbeşte de „o forţă şi o putere herculeană” 

care sunt necesare omului pentru „a învinge înclinațiile ce nasc 
viciul”. Expus neîncetat atacurilor Răului, el trebuie, pentru a-şi 
afirma libertatea, să fie tot timpul pregătit de luptă. Preţ are numai 
ceea ce se obţine prin această luptă. Meritul moral, un merit care 
poate să revină doar fiinţelor raţionale imperfecte, se câştigă prin 
sfortare împinsă până la sacrificiu. Constrângerea care decurge din 
imperativul moral nu se exercită asupra fiinţelor raţionale în genere, 
afirmă Kant, ci intervine numai „pentru oameni ca fiinţe naturale 
raţionale, care sunt îndeajuns de lipsiţi de sfinţenie încât să poată fi 
cuprinşi de dorinţa de a încălca legea morală, cu toate că ei îi 
recunosc autoritatea, şi, chiar şi atunci când o urmează, o fac, cu 
toate acestea, fără plăcere (cu opoziţia inclinatiei lor), fapt in care 
constă propriu-zis constrángerea"?. Este sensul în care perspectiva 
lui Kant asupra binelui în această lume este în mod fundamental 
opusă celei a hedonistului. 

Patosul acestei reprezentări asupra datoriei este dat de convin- 
gerea că adevărata mulţumire a omului va fi obţinută numai prin 
efortul încununat de succes de a face lucruri pe care de multe ori nu 
suntem inclinati să le facem. Contrastând iubirea, ca înclinaţie, cu 
binefacerea din datorie, filosoful scrie că spre cea din urmă „nu ne 
îndeamnă nici o înclinaţie, ba chiar există o aversiune firească şi 
irezistibilă care i se opune”. Ea „se găseşte în voinţă, şi nu în 
înclinația senzatiei, în principiile acţiunii, şi nu în compasiunea care 
înduioşează ; dar numai cea dintâi poate fi poruncitá"?. Se are in 
vedere aici bunăvoința faţă de cei care nu ne inspiră dragoste, 
bunăoară faţă de mizantropi. În scrierea despre religie, această temă 
este dezvoltată ca o reinterpretare a motivului creştin al jertfei. 
Câştigarea dispozitiei morale bune, se spune aici, „constituie deja in 
sine un sacrificiu şi reprezintă începutul unei lungi serii de rele 
fizice ale vieţii - rele pe care omul bun, având dispoziţia morală a 
Fiului Domnului, le ia asupra sa, şi anume doar de dragul Binelui...”20. 
Viaţa omului care aspiră la virtute este una eroică. Kant va carac- 
teriza virtutea drept „tăria maximei omului în urmarea datoriei 
sale”?l, acea tărie care este necesară pentru a învinge înclinații 
copleşitoare care contravin legii morale. Spunând aceasta, Kant îl 
citează pe contemporanul său, medicul şi gânditorul elveţian Albrecht 

Haller : „Omul, cu toate defectele sale, este mai bun decât oastea 
fără voinţă a ingerilor"?. Virtutea, meritul moral, nu există, aşadar, 
«decât acolo unde duşmanul este puternic şi activ. Nu putem vorbi de 
virtute la fiinţele sfinte, acele fiinţe care nu sunt tentate, nici măcar 
o dată, să încalce legea datoriei. 

Înțelegerea kantiană a vieţii bune drept ceva ce se poate obţine 
doar prin sfortare, luptă şi sacrificiu şi constă în însăşi această 
sfortare şi luptă aminteşte de o exprimare memorabilă a lui Friedrich 
Schiller. Acesta spunea cá nu adevărul, ci názuinta si sfortarea 
neîncetată de a se apropia de el, constituie fericirea cercetătorului. 
Kant, la rândul său, socotea că cea mai înaltă satisfacţie pe care o 
poate trăi o fiinţă raţională imperfectă este conştiinţa faptului că şi-a 
făcut datoria, rezistând unor tentaţii dintre cele mai puternice, 
izbutind cu preţul unei sfortári tenace să-şi pună voinţa sub controlul 
raţiunii. Este o stare pe care Kant o va descrie în „Prefaţa” celei de-a 
doua părţii a Metafizii moravurilor, scriind că cel care a învins 
atracțiile viciului, făcându-şi datoria care este adesea „anevoioasă”, 
se află „într-o stare de linişte sufletească şi de mulţumire care poate 
fi numită foarte bine fericire, stare în care virtutea este propria sa 
răsplată”2%. Cei incapabili, chiar în cea mai mică măsură, să trăiască 
asemenea satisfacţii sunt declaraţi „morţi din punct de vedere moral”%. 
Kant mărturisea că în calitate de fiinţă speculativă, animată de râvna 
de a cunoaşte cât mai mult, omul poate să accepte resemnat că 
puterile lui sunt limitate. Atunci când percepe însă, clar şi puternic, 
glasul raţiunii, el va năzui cu toate puterile sale spre ceea ce oferă 
adevărata valoare vieţii. Iată ce i-a spus Kant, pe atunci în vârstă de 
65 de ani, unui scriitor rus, Nicolai Mihailovici Karamsin, care l-a 
vizitat cu ocazia unei călătorii prin Europa : 


Dacă îmi amintesc acum de bucuriile pe care le-am avut în viaţă, nu 
simt nici o satisfacţie ; dacă mă gândesc însă la împrejurările în care am 
acţionat potrivit legii morale, care este înscrisă în sufletul meu, atunci 
simt cea mai curată bucurie. O numesc lege morală, alţii o numesc 
conştiinţă, sentimentul a ceea ce este drept şi nedrept, putem s-o numim 
cum vrem, dar ea există. Am minţit, nimeni nu o ştie, dar eu má 
ruginez?6. 

Din punctul de vedere al unei mentalități răspândite, asemenea 
cuvinte vor fi interpretate drept o încercare de a se consola a unuia 
care nu a ştiut şi nu a putut să guste din plin bucuriile vieţii. Mesajul 
filosofului pare să sune mohorát, ascetic. A-l recepta astfel înseamnă 
însă a nu-l înţelege pe Kant. Pentru el nu nesocotirea pornirilor 
naturale, reprimarea satisfacţiilor şi plăcerilor simple ale vieţii era 
miza controlului raţiunii, ci dobândirea unui grad cât mai înalt de 
libertate. Un punct în care Kant se întâlneşte cu cea ma bună tradiţie 
stoică. Exersarea virtuţii, subliniază el, trebuie întreprinsă nu numai 
cu curaj, ci şi cu voioşie. 


Căci ea are de luptat cu obstacole pentru a căror înfrângere trebuie 
să-şi adune toate forţele şi, în acelaşi timp, să sacrifice multe bucurii ale 
vieţii, a căror pierdere poate face uneori sufletul cu desăvârşire sumbru 
şi ursuz ; iar ceea ce nu se face cu plăcere, ci doar ca o corvoadă, pentru 
acela care se supune în acest fel datoriei sale, ea nu are valoare interioară 
şi nu este îndrăgită, iar ocazia practicării sale este evitată pe cât este 
posibil.” 


În lumina unor asemenea reflecții, nu vom fi deloc surprinşi că 
autorul Metafizicii moravurilor punea cel mai mare preț pe demnitatea 
fiinţei omeneşti, pe respectul pentru sine şi pe respectul demnităţii 
semenilor. Trebuie să ne străduim din toate puterile să dobândim 
prețuirea pentru propria noastră persoană. Şi suntem datori să stimu- 
lăm respectul de sine la alţii, ca sursă a tuturor pornirilor bune. 
Doar că acest sentiment înălţător nu poate fi câştigat şi păstrat decât 
atunci când acţiunile noastre sunt în acord cu legea morală. Ca şi 
stoicii, Kant credea că problemele omului care aspiră la acea „stare 
de linişte sufletească şi de mulţumire care poate fi numită foarte bine 
fericire” sunt cele pe care le are în primul rând cu sine, nu cu 
semenii săi. Virtutea, scria el, este întotdeauna în progres şi la 
începuturi „deoarece în mod obiectiv este un ideal, adică ceva de 
neatins de care avem datoria de a ne apropia cât mai mult, şi pentru 
că, din punct de vedere subiectiv, dacă ea nu sporeşte atunci va 
coborî în mod inevitabil”28. 

Kant privea omul în primul rând ca fiinţă morală şi respecta, cu 
precădere, názuin(a lui spre bine. Indivizii cei mai merituosi din 

acest punct de vedere ocupau poziţia cea mai înaltă în ceea ce 
priveşte stima lui, independent de talente şi de înfăptuirile lor. 
Aceasta este o scară de valori care contrastează violent cu cea a unei 
lumi în care puterea, bogăţia, fie şi capacitatea creatoare sau inteli- 
genta, sunt cele care aduc consideratia celorlalţi, iar o fiinţă de o 
integritate remarcabilă nu atrage atenţia decât, poate, deoarece nu 
constituie o primejdie pentru alţii, în primul rând pentru ambitiosii 
lipsiţi de scrupule. Chiar şi cel care se fereşte de emfaza morali- 
zatoare nu va putea să nu bage de seamă că lumea de astăzi nu 
răspunde, cel puţin în anumite privinţe, sperantelor şi aşteptărilor 
filosofului luminării, care scria acum mai bine de două sute de ani 
cá, în calitate de subiect al unei raţiuni moral-practice, orice persoană 
„posedă o demnitate (o valoare láuntricá absolută), prin care cons- 
trânge toate fiinţele raţionale din lume să-i poarte respect, putând să 
se măsoare cu fiecare dintre ele şi să fie apreciată pe picior de 
egalitate"??. Oameni care din multe puncte de vedere nu sunt proemi- 
nenţi, gândea Kant, au aceeaşi demnitate cu cei care sunt înzestrați 
cu cele mai rare daruri. Nu trebuie să ne plecăm decât în faţa 
idealului moral pe care ni-l propune propria noastră rațiune“. Ehrgott 
Wasianski, care nu poate fi învinuit cá ar fi schiţat un portret idilic 
al marelui său prieten pe care l-a văzut aproape în fiecare zi în 
ultimii ani ai vieţii, evidenţiază repulsia filosofului faţă de prefăcă- 
toria şi artificialitatea, atât de răspândite atunci ca şi astăzi, în 
relaţiile dintre oameni, cu deosebire în straturile mai înalte ale 
societăţii. Kant nu ura nimic mai mult decât flatarea ieftină. El ii 
încuraja, dimpotrivă, pe cei apropiaţi să-l contrazică atunci când 
aveau bune temeiuri să o facă şi le mulțumea cu emoție cá au apărat 
ferm acel punct de vedere care li s-a părut corect”. În aceeaşi 
măsură idolatrizarea unor persoane, ca şi nesocotirea celei mai slabe 
pâlpâiri a conştiinţei morale în cei mai mizerabili dintre semenii 
noştri nu se bucurau de consimţământul lui Kant. 


* 
* * 


A trăit Kant in acord cu acel ideal moral căruia îi dau profil 
scrierile sale? Răspunsul la o asemenea întrebare pare important 

pentru aprecierea caracterului realist al învăţăturii sale morale. Căci ce 
ar putea spune o asemenea învăţătură altora dacă cel care o propune 
a trăit într-un mod ce se îndepărtează mult de principiile ei? 
Admiratori ai lui Kant nu ezită să afirme că viaţa acestuia a fost 
exemplară tocmai fiindcă a fost trăită în deplină consecvență cu 
principiile pe care le-a formulat gânditorul. Otto Schóndórffer, unul 
dintre editorii scrisorilor lui Kant, remarca: „Kant nu numai că a trăit 
ceea ce a propovăduit, ci el a propovăduit de asemenea ceea ce a trăit. 
Filosofia lui este expresia vie a personalităţii sale şi, invers, el şi-a 
structurat inconştient şi conştient personalitatea potrivit teoriei sale"??. 
Acesta este un punct de vedere care nu a rămas necontestat. Nu 
puţini i-au imputat omului Kant inconsecvente în raport cu acel mod 
de viaţă pe care scrierile sale l-au propus contemporanilor şi poste- 
ritátii. Există temeiuri pentru a privi cu scepticism posibilitatea de a 
produce argumente convingătoare într-o dispută de acest gen. Se 
poate spune că, principiile unei filosofii morale fiind destul de 
generale şi abstracte, a arăta că autorul care le-a formulat a trăit sau 
nu în acord cu ele ar fi, până la urmă, o chestiune de interpretare. 
Totuşi, în cazul lui Kant lucrurile stau puţin altfel. După lucrările 
consacrate întemeierii principiului suprem al moralității, Kant a 
scris Metafizica moravurilor, o carte a cărei a doua parte conţine o 
discuţie aplicată asupra acelor îndatoriri ale omului care nu sunt 
impuse de norme exterioare, de legile juridice. Kant împarte aceste 
datorii în obligaţii faţă de sine şi obligaţii faţă de alţii. Individul este 
dator, mai întâi, să facă toate eforturile pentru a se perfecționa pe 
sine, pentru a-şi cultiva şi pune în valoare toate aptitudinile şi 
talentele, iar în al doilea rând pentru a contribui, în limitele posibi- 
lităţilor şi capacităţilor sale, la binele semenilor. Nu poate fi o 
datorie - precizează Kant - propria fericire deoarece aceasta este un 
scop pe care îl au toti oamenii, şi tot aşa perfecțiunea altuia nu poate 
să fie o datorie a mea”. Moralitatea unor fiinţe rationale finite, 
supuse nevoilor, exprimă, după Kant, calitatea voinţei lor de a decide 
şi de a acţiona în toate împrejurările pornind de la îndatoririle faţă 
de sine şi faţă de alţii. Consideraţiile lui Kant asupra „principiilor 
teoriei virtuţii” oferă, aşadar, criterii şi repere clare care ne permit 
să apreciem dacă filosoful a trăit sau nu potrivit învăţăturii sale morale. 

Să ne întrebăm, mai întâi: poate fi pusă la îndoială consecventa 
modului in care a trăit Kant cu cerința de a munci din toate puterile 
pentru propria perfecţionare ? Înzestrat cu o constituţie fizică deli- 
cată, Kant şi-a impus din tinereţe un regim de viaţă caracterizat prin 
regularitate, pe care l-a urmat cu o disciplină de fier. Tocmai acest 
regim i-a îngăduit să-şi pună în valoare într-un mod incomparabil 
aptitudinile intelectuale cu care a fost înzestrat. Voința lui neindu- 
plecată a cenzurat necruţător, în aceeaşi măsură, formele cele mai 
insidioase ale comoditátii şi delăsării, cát şi atracțiile faimei şi ale 
unei vieţi plăcute. Este poate unică insistența infinită a lui Kant de 
a-şi duce până la capăt cercetările astfel încât rezultatele lor să fie 
cát mai durabile, precum şi indiferența lui uluitoare faţă de atracțiile 
celebrităţii. Cea din urmă nu a fost atât expresia unei firi fericite, cât 
a strădaniei sale constante de a-şi reprima vanitatea, de a smulge din 
sine, după modelul inteleptilor stoici, orice urmă de îngâmfare. 
Merită să fie invocate câteva fapte care ilustrează această atitudine. 

În perioada lungii sale tăceri de un deceniu, care a premers 
apariţia Criticii rațiunii pure, Kant nu s-a lăsat câtuşi de puţin 
influenţat de insistența admiratorilor săi de a publica cât mai repede 
rezultatele importante la care ajunsese în cercetările sale?^. Puţini 
ştiu că marile coordonate ale filosofiei sale morale au căpătat contu- 
ruri clare în mintea lui Kant cu mulţi ani înaintea apariţiei scrierilor 
sale în acest domeniu. Întemeierea metafizii moravurilor a fost 
publicată în 1785, iar Critica raţiunii practice in 1788. Corespondenta 
lui Kant şi alte mărturii ne semnalează că ideile expuse în aceste 
scrieri s-au decantat de-a lungul a două decenii. În studiul introductiv 
pe care l-a publicat la traducerea franceză a Lecţiilor despre etică, 
autorul traducerii subliniază că publicarea, în volumul 19 al ediţiei 
Academiei Prusace de Ştiinţe a operelor lui Kant, a reflectiilor şi 
remarcelor scrise de el pe un exemplar al lucrării lui Baumgarten, 
Initia philosophiae practicae primae, manualul de care se servea 
pentru cursurile sale de filosofie morală, probează că încă la mijlocul 
anilor '60 el ajunsese în posesia unor teme şi idei centrale ale 
filosofiei sale practice”. Într-adevăr, in septembrie 1770, Kant ii 
scria lui Johann Heinrich Lambert, pe care îl socotea cea mai 
remarcabilă minte sistematică din lumea germană a epocii, „că este 

pe cale să finalizeze cercetări asupra filosofiei morale pure, în care 
nu se întâlnesc nici un fel de principii empirice”. Sunt cercetări 
publicate, cum se ştie, abia în 1785 şi 1788. Iar într-o scrisoare 
adresată fostului său student Marcus Herz către sfârşitul anului 1773 
întâlnim observaţia că metafizica are două părţi „metafizica naturii şi 
metafizica moravurilor, dintre care o voi edita mai întâi pe cea din 
urmă...”3. Or, Metafizica moravurilor, ultima lucrare importantă 
publicată de Kant, apare în 1797, la o distanţă de aproape 25 de ani! 
Lui Johann Caspar Lavater, Kant îi comunica, în aprilie 1775, unele 
dintre reflectiile sale asupra religiei. Astfel, el aprecia religia raţiunii 
drept nucleul tradiţiei creştine, iar restul conţinutului Evangheliilor 
drept „învăţătura ajutătoare a acesteia”, deoarece cea din urmă 
„spune doar ceea ce a făcut Dumnezeu pentru a ajuta slăbiciunea 
noastră, cea dintâi însă ceea ce trebuie să facem pentru a deveni 
demni de toate acestea"?*. Sunt teme dezvoltate în lucrarea Religia în 
limitele raţiunii pure, care a fost publicată în 1793! 

Cuvintele sunt slabe pentru evocarea contrastului dintre atitudinea 
atâtor autori dornici de reputaţie, acei autori care invocă cu insistenţă, 
dar fără bune temeiuri, însemnătatea şi originalitatea ideilor lor, şi 
comportarea lui Kant care, deşi pe deplin convins că rezultatele la 
care a ajuns vor pune filosofia pe baze noi, a amânat mulţi ani 
publicarea lor preocupat doar de temeinicia elaborării, şi nu de o 
recunoaştere publică cât mai grabnică şi mai largă. Cine ar fi fost, 
prin urmare, mai îndreptăţit decât Kant să vorbească despre efortul 
de autoperfectionare ca de o datorie faţă de sine însuşi ? 

S-ar putea obiecta, şi s-a obiectat, că filosoful nu ar fi fost întot- 
deauna la fel de scrupulos în ceea ce priveşte datoria de a contribui 
la fericirea celorlalţi. Se relatează, de exemplu, că profesorul Kant 
nu şi-a vizitat mulţi ani surorile de condiţie modestă care trăiau în 
acelaşi oraş, ceea ce ar indica o indiferenţă greu de justificat. O 
asemenea întâmpinare este binevenită deoarece ea prilejuieşte clari- 
ficări importante asupra modului cum vedea Kant îndatoririle faţă de 
semeni. Oamenii, gândea el, au nevoi şi názuinte din cele mai 
diferite, iar contribuţia noastră la fericirea lor va trebui să fie una 
potrivită acestor nevoi şi názuinte în măsura în care ele sunt justi- 
ficate din punct de vedere moral. Kant a apreciat că lucrul cel mai 

important pe care îl poate face pentru rudele sale apropiate - persoane 
fără preocupări intelectuale - este să le acorde sprijin material. Ceea 
ce a făcut cu prisosintá în timpul vieţii şi prin ceea ce le-a lăsat în 
mod generos după moartea lui, din banii pe care i-a adunat printr-un 
trai exemplar de sobru, moderat şi cumpătat pentru o persoană cu 
poziţia şi reputaţia lui. Filosoful a crezut că este mai potrivit să-şi 
petreacă timpul liber în societatea unor oameni de la care putea 
învăţa mai mult şi cărora le putea oferi ceva semnificativ din resursele 
spiritului său. Acele reflecţii după care pare să se fi condus Kant în 
viaţa de fiecare zi, în relaţiile sale cu semenii, transpar foarte clar 
dintr-un pasaj al ciornei scrisorii pe care i-a adresat-o în primăvara 
anului 1792 Mariei von Herbert, o doamnă care îi ceruse sfatul în 
probleme de ordin personal. lată acest pasaj: „Valoarea vieţii în 
măsura în care ea constă în ceea ce putem resimţi drept bun este 
supraapreciată, dar dacă este apreciată după ceea ce putem face 
bine, atunci ea este demnă să fie păstrată cu cea mai mare atenţie şi 
grijă şi să fie folosită voios pentru țeluri bune"??. Raportate la 
învăţătura morală a lui Kant în ansamblul ei, aceste scurte observaţii 
pot fi socotite revelatoare. În spiritul eticii sale a datoriei, viaţa unui 
individ este apreciată drept importantă, nu atât prin satisfactiile pe 
care le oferă, cât prin contribuţia pe care o poate aduce la binele 
semenilor. Cu cât înfăptuirile individului sunt mai însemnate - atât 
din punctul de vedere al contribuţiei lor la binele celor ce îl încon- 
joară, cât şi a ceea ce oferă ele contemporanilor şi generaţiilor 
viitoare -, cu atât va fi mai imperativă obligaţia ca viaţa lui să fie 
„păstrată cu cea mai mare atenţie şi grijă”. În anii maturității, Kant 
a trăit cu conştiinţa clară a insemnátátii cercetărilor sale. Eliberat de 
preocupări practic-gospodáresti şi de obligaţiile unei vieţi de familie, 
el şi-a organizat viaţa cotidiană şi relaţiile sociale acordând prioritate 
obligaţiilor sale de profesor şi îndeosebi înfăptuirii, în spiritul celei 
mai înalte responsabilităţi, a proiectelor sale de gânditor. Programul 
său zilnic inflexibil, preocuparea lui pentru sănătate, care a putut fi 
resimţită ca excesivă de unii dintre cei apropiaţi, opţiunile filosofului 
în alegerea prietenilor şi în relaţiile cu autorităţile pot fi cel mai bine 
înţelese din această perspectivă. 

Consacrându-şi toate aptitudinile şi forţele construirii unui sistem 
filosofic de proporţii grandioase, Kant a dus o viaţă exterioară 
caracterizată printr-o uniformitate vecină cu monotonia, lipsită în 
mare măsură de evenimente, de provocări care să solicite decizii 
dramatice. Există totuşi o excepţie în această privinţă şi ea merită să 
fie discutată în lumina consideratiilor de mai sus. Am în vedere 
conflictul bătrânului Kant cu autorităţile, un conflict prilejuit de 
apariţia scrierii sale despre religie. 

Incidentul a fost pregătit de urcarea pe tronul Prusiei a regelui 
Friedrich Wilhelm al II-lea. Noul rege se deosebea în mod izbitor de 
predecesorul său, Friedrich cel Mare, prin înclinațiile sale obscuran- 
tist-bigote. El l-a numit ca ministru al Justiţiei şi Învăţământului pe 
teologul Wóllner în locul baronului von Zedlitz, protectorul lui Kant. 
Iritat de ceea ce a auzit despre noua scriere a lui Kant, regele i-a 
cerut ministrului său să intervină. În octombrie 1794, a fost pro- 
mulgată o ordonanţă de Cabinet în care i se reproşa filosofului lipsa 
de respect pentru religia statului şi i se cerea în mod imperativ să 
renunţe la a se mai pronunţa în public şi în scris în această materie. 

Demersul ministrului constituia, fără îndoială, o gravă ofensă 
adusă lui Kant ajuns deja la o vârstă foarte înaintată pentru acele 
vremuri. În răspunsul său, filosoful a afirmat că obiectul cărţii sale 
a fost religia raţiunii, şi nu creştinismul, ca religie istorică. Scrierea 
lui - sublinia Kant - este, de fapt, inaccesibilă marelui public. Ea se 
adresează doar invátatilor, care au dreptul examenului critic al 
ideilor. Din punctul de vedere al învățatului, cel mai frumos omagiu 
ce poate fi adus creştinismului este evidenţierea acordului său cu 
„credinţa morală pură”. Kant îşi încheia răspunsul precizând că se 
va abtine pe viitor să facă referiri la religia naturală sau revelată, atât 
în scrieri, cât şi în prelegerile pentru studenţi. 

Judecăţile asupra reacției lui Kant sunt destul de diferite. Unul 
din biografii săi, Karl Vorlănder, formula îndoieli cu privire la 
consecven(a purtării omului Kant cu principiile filosofului, remar- 
când că în prima parte a scrisorii sale de răspuns Kant încerca să-şi 
prezinte vederile asupra religiei ca fiind în acord cu cele ale autorităţii 
care îl acuza. Vorlănder aprecia de asemenea că modul cum a 
justificat Kant mai târziu încălcarea promisiunii de a ńu mai scrie in 

viitor nimic despre religie - promisiunea a fost făcută regelui Friedrich 
Wilhelm al II-lea şi el nu s-a mai socotit legat de ea după moartea 
regelui - nu ar fi în armonie cu standardele de moralitate înalte si 
severe formulate de către filosof?. Contemporanul lui Kant, Erich 
Bister, fost secretar al ministrului von Zedlitz şi editor al revistei 
Berlinische Blätter, un organ al filosofiei luminării, formulează 
judecăţi nuantate asupra acestui episod, într-o scrisoare din decem- 
brie 1794, adresată filosofului. Pe de o parte, el consideră răspunsul 
drept „nobil, bărbătesc, demn, temeinic”. Pe de altă parte, Bister îşi 
exprimă regretul că filosoful s-a angajat să nu se mai pronunţe 
public asupra temelor discutate în noua lui carte: 


Pregátiti prin aceasta duşmanilor luminării un mare triumf şi cauzei 
bune o pierdere sensibilă. Şi mi se pare că nu ar fi fost necesar să faceţi 
acest lucru. Aţi fi putut, în modul cinstit şi filosofic fără de care nu 
scrieţi în genere nimic, pe care îl justificati în mod atât de potrivit, să 
vorbiti mai departe despre subiectele susnumite^!. 


De ce a evitat Kant o confruntare deschisă cu autorităţile? Din 
conformism, lipsă de curaj, de fermitate în susţinerea convingerilor 
sale ? Putem desluşi în această reacţie o slăbiciune de caracter? Ar 
fi căzut Kant la examenul cel mai sever la care i-au fost supuse 
convingerile ? Cred că lucrurile nu stau aşa, că această impresie este 
înşelătoare. 

Mai întâi, Kant nu a aprobat niciodată revolta faţă de legi proaste 
şi faţă de autorităţi, nădăjduind că primele vor putea fi schimbate, iar 
cele din urmă înlăturate odată cu progresele luminării. Se cuvine să 
reținem de asemenea cá în scrisoarea de răspuns el nu a retractat nici 
una din ideile expuse în scrierea sa, ci s-a angajat doar să nu le mai 
prezinte public. O însemnare care s-a păstrat din această perioadă 
conţine următoarea reflecţie semnificativă : „Dezicerea şi tăgăduirea 
convingerilor intime este josnică, dar tăcerea într-un caz cum este 
cel prezent este datoria supusului ; şi dacă tot ce spunem trebuie să 
fie adevărat, nu este o datorie să afirmăm în public orice adevăr”. 
Sunt rânduri care pot fi citite drept o savantă justificare a unui 
compromis. Nu a fost totuşi vorba de aşa ceva. Pentru a găsi cheia 

atitudinii lui Kant este recomandabil să ne gândim în primul rând la 
modul în care a văzut el obligaţiile sale, ca învăţat, faţă de semeni. 
Deşi atunci când s-a produs acest incident Kant împlinise 70 de ani, 
el nu dusese încă până la capăt proiecte pe care le considera impor- 
tante. Kant a fost, aşadar, îndreptăţit să aprecieze că liniştea şi 
sănătatea lui, capacitatea de a-şi înfăptui proiectele, vor trebui să fie 
păstrate „cu cea mai mare atenţie şi grijă”. Consecințele probabile 
ale unei impotriviri fátise ar fi fost scoaterea din circulaţie a cărţii şi, 
mai ales, punerea în gravă primejdie a capacităţii filosofului de a se 
concentra asupra muncii sale. Ca persoană privată, bătrânul Kant nu 
ar fi avut de ce să se teamă, dar ducerea până la capăt a operei sale 
ar fi putut fi pusă sub semnul întrebării. Or, Kant a apreciat că 
elaborarea sistematică a unor implicaţii ale filosofiei sale critice 
constituie prima sa îndatorire. Modul cum a acţionat filosoful în 
această împrejurare era în spiritul învăţăturii sale despre îndatoririle 
faţă de propria persoană şi faţă de semeni. 

În ultimii ani ai vieţii, Kant le-a spus odată prietenilor săi apropiaţi : 


Domnii mei, nu mi-e frică de moarte, voi şti să mor. Vă asigur în 
faţa lui Dumnezeu că dacă în această noapte aş simţi că voi muri mi-aş 
ridica mâinile, le-aş împreuna şi aş zice: Dumnezeu să fie lăudat! Dar 
dacă un spirit rău ar sta în spatele meu şi mi-ar şopti în urechi: «l-ai 
făcut pe oameni nefericiti», atunci ar fi altfel”. 


Ca si cei care l-au auzit atunci, putem fi şi noi incredintati că 
spunând aceste cuvinte Kant era sincer. Străduinţa lui de a-şi duce 
până la capăt opera şi de a face cât mai mult bine a fost una eroică. 
Nu este însă vorba de eroismul unei fapte unice, singulare, ci de un 
eroism mai puţin spectaculos şi impresionant, dar într-un fel de unul 
care cere mai mult, de eroismul consecventei neclintite cu principii 
liber asumate asupra vieţii bune de-a lungul zilelor, lunilor, anilor şi 
deceniilor, în cenusiul vieţii de fiecare zi. 

Kant în cultura filosofică românească 


Cei care începuseră studiile liceale în ultimii ani ai celui de-al 
doilea război mondial, printre care mă număr şi eu, întâlneau în 
cunoscutul manual de istorie modernă al lui D.D. Pătrăşcanu un 
portret al lui Immanuel Kant. În rândurile ce însoțeau ilustraţia, 
acesta era caracterizat drept filosoful exemplar, rege al cugetării, a 
cărui operă reflectă cel mai bine creaţia filosofică în calitate de 
construcţie sistematică. Era o expresie, între altele, a atmosferei 
vieţii intelectuale româneşti a timpului. Astăzi, după urma adâncă 
pe care a lăsat-o Constantin Noica, filosoful exemplar va fi socotit, 
probabil, Platon. 

De-a lungul a aproape două veacuri de preocupări şi activitate 
filosofică, începând din prima jumătate a secolului al XIX-lea, 
gândirea lui Kant a constituit pentru mulţi autori români un sistem 
privilegiat de referinţă. Nu aceasta este regula în ţări de cultură 
filosofică mai nouă, de exemplu în unele ţări vecine. Ne putem pune, 
aşadar, în mod firesc întrebarea cum se explică această particularitate. 

Cu ocazia unei conferinţe ţinute la Paris, la începutul anilor '20, 
Albert Einstein a fost întrebat ce crede despre Kant. Răspunsul 
marelui fizician a început cu observaţia: „Fiecare are un Kant al 
său”. Această remarcă merită atenţie. Einstein dorea, probabil, să 
sublinieze că personalităţi cu înclinații intelectuale diferite, care 
adoptă poziţii teoretice adesea incompatibile, vor putea invoca idei şi 
concepte kantiene, fie drept punct de plecare şi de sprijin, fie ca 
fundal contrastant pentru acea orientare pe care doreau să o imprime 
cursului gândirii filosofice. Recepţia ideilor lui Kant, înţelegerea 
semnificației lor, contextul de preocupări in care au fost ele invocate, 

reacţia faţă de aceste idei şi sensul delimitărilor critice sunt interesante 
nu numai pentru a aprecia prezenţa gândirii sale, ci şi pentru a 
configura mai bine mari orientări din filosofia vremii, poziţia unora 
dintre personalităţile ei reprezentative. Altfel spus, interesul pentru 
cunoaşterea operei lui Kant sau pentru confruntarea critică cu ideile 
sale merită să fie examinate pentru a înţelege mai bine orientări 
semnificative în evoluţia culturii filosofice româneşti. Fixarea cadru- 
lui general al unei asemenea cercetări va fi favorizată de câteva 
precizări istorice preliminare. 

Începuturile receptiei lui Kant coincid, în mare măsură, cu înce- 
puturile învăţământului filosofic în şcolile româneşti, în prima jumătate 
a secolului al XIX-lea. Sunt traduse şi adaptate la nevoile unui 
învăţământ filosofic aflat la primii săi paşi manuale de logică şi 
filosofie, îndeosebi din limba germană, în care erau prezentate şi 
dicutate ideile lui Kant. Vulgarizarea ideilor filosofice era puternic 
impregnată de teme şi concepte expuse în lucrările filosofului din 
Königsberg. Astfel, într-o carte utilizată în şcoli din Tara Românească, 
tipărită în 1835, întâlnim o definiţie a filosofiei formulată într-un 
spirit accentuat kantian: „Filosofia iaste ştiinţa cară se înalţă peste 
toate ştiinţele, cercetând temeiurile învățăturilor ce sunt cuprinse 
într-însele”!. Este o formulare ce s-ar putea traduce din limbajul 
acesta arhaic în limba noastră curentă astfel: cercetarea filosofică 
se ridică deasupra ştiinţelor în sensul că îşi propune să clarirfice 
natura cunoaşterii, condiţiile care o fac în genere posibilă, întinderea 
şi limitele ei, în primul rând ale cunoaşterii cuprinse în ştiinţă. Cum 
se explică poziţia centrală care a revenit temelor şi teoriilor lui Kant 
încă de la începuturile înfiripării învăţământului filosofic la români ? 
Aici intervin elemente ce ţin de unele dominante ale vieţii filosofice 
pe plan european, de ceea ce se numeşte spiritul timpului (Zeitgeist), 
dar şi de particularităţi de ordin local. 

În Europa, la mijlocul secolului al XIX-lea, atmosfera intelectuală 
a fost puternic influenţată de dezvoltarea cunoaşterii pozitive. Declinul 
influenţei filosofiei hegeliene se datora tocmai conflictului dintre 
spiritul ce animă idealismul absolut şi gândirea de tip ştiinţific. lar 
critica cunoaşterii a lui Kant părea să se armonizeze cu noul spirit 
ştiinţific al vremii. Să ne amintim că Hegel este un critic al ştiinţei 

newtoniene, în timp ce filosofia teoretică a lui Kant îşi avea punctul 
de plecare în ştiinţa epocii şi îşi propunea să explice cum este 
posibilă ştiinţa matematică a naturii. De aici marea rezonanţă a 
îndemnului adversarilor idealismului absolut: „Înapoi la Kant”. 
Modelul filosofic german, aşa cum s-a profilat el îndeosebi prin 
opera lui Kant, Schopenhauer şi, mai târziu, prin scrierile neokan- 
tienilor, domina conştiinţa filosofică europeană. Situarea multor 
tineri intelectuali români, fondatori de şcoli, instituţii de cultură şi 
societăţi culturale, precum şi de publicaţii culturale, va fi în mod 
firesc marcată de această stare de spirit. Gheorghe Lazăr, care 
studiase la Viena, obişnuia să spună : „Filosofia frantuzeascá trebuie 
să-şi scoată căciula înaintea acelei nemtesti". Iar Ion Zalomit, primul 
profesor de filosofie al Universităţii bucureştene, îşi încheia studiile 
de filosofie în Germania cu o disertaţie scrisă în limba franceză 
despre Principiile şi meritul filosofiei lui Kant. Publicată la Berlin, 
în 1848, lucrarea începe cu observaţia : „Se recunoaşte de către toţi 
că Germania este ţara filosofiei. Din acest locaş al ştiinţei îşi răspân- 
deste filosofia lumina asupra restului omenirii"?. Autorul adaugă 
faptul că în Franţa, care are şi ea o veche şi strălucită tradiţie 
filosofică, se acordă cea mai mare atenţie studiului filosofiei germane. 
Pentru Zalomit, unul dintre puţinii români ai generaţiei sale care 
avea studii filosofice, era de la sine înţeles că înfloritoarea cultură 
filosofică germană, marcată puternic de gândirea lui Kant, putea 
oferi cea mai potrivită poartă de intrare în marea tradiţie a culturii 
filosofice europene. Istoricii Junimii au subliniat adesea că unul din 
elementele ce conferă un profil particular orientării pe care s-a 
străduit să o imprime culturii această societate este opţiunea pentru 
modelul filosofic german, o opţiune care i-a şocat pe atunci pe unii 
dintre tinerii intelectuali de şcoală franceză. Poziţia lui Maiorescu, 
arbitru cultural şi profesor de filosofie, este exemplară în această 
privință’. Pentru a nu mai aminti de Eminescu, un mare admirator al 
lui Schopenhauer, cel care a făcut cea dintâi încercare de a traspune 
în limba română a vremii un text kantian de ariditatea celui al 
Criticii rațiunii pure. Acțiunea Junimii pentru orientarea culturii 
naționale în spiritul umanismului european, aşa cum se exprima 
acesta în primul rând în mişcarea de idei din Germania, se situa în 

continuarea unei opere inaugurate de cărturarii ardeleni. Gheorghe 
Lazăr, Simion Bărnuţiu, Timotei Cipariu, August Treboniu Laurian 
s-au format în şcoli deja puternic impregnate de ideile Kantiene. Ei 
au căutat sprijin şi îndrumare în scrierile lor de etică, filosofia 
istoriei şi dreptului, estetică sau pedagogie în lucrările lui Kant şi ale 
discipolilor filosofului. Lucrul este întru totul firesc dacă ţinem seama 
de faptul că ei s-au format în mediul culturii germane de la începutul 
secolului al XIX-lea. 

Există o caracteristică marcantă a primelor începuturi ale recep- 
tiei gândirii lui Kant în cultura românească. Interesul se îndreaptă nu 
atât spre sistem, cât spre mesajul general al acestei filosofii, mesajul 
luminării. Este adevărat că aceia care l-au făcut cunoscut pentru prima 
dată pe Kant cititorului de limbă română nici nu aveau calificarea 
necesară pentru o prezentare sistemtaică a eşafodajului conceptual al 
sistemului. Le lipsea pregătirea de specialitate necesară şi nici nu 
aveau cum Să consacre ani de zile studiului scrierilor lui Kant. Mai 
importantă mi se pare totuşi sublinierea că ideile lui Kant erau invocate 
în primul rând drept punct de sprijin al preocupării pentru cultivarea 
raţiunii în vederea emancipării omului şi a educării cetăţeanului. 

Acei învăţaţi ardeleni în cărţile cărora găsim primele referiri la 
Kant nu au studiat neapărat chiar lucrările filosofului german. Se 
ştie că unii dintre ei au receptat ideile lui Kant prin mijlocirea 
scrierilor lui Wilhelm Traugott Krug, un luteran liberal care a ocupat, 
după Kant, o catedră de filosofie la Universitatea din Königsberg. 
Lucrările lui Krug, îndeosebi cea intitulată Handbuch der Philosophie, 
conţin o expunere mai accesibilă a ideilor lui Kant. Tipărite la Viena 
şi, prin urmare, uşor de procurat, ele au contribuit în mod substanţial 
la răspândirea kantianismului in Transilvania, în prima jumătate a 
secolului al XIX-lea^. Gheorghe Lazăr, Simion Bărnuţiu, August 
Treboniu Laurian sau Timotei Cipariu au cunoscut ideile lui Kant în 
primul rând pe această filieră. Lazăr se referea adesea la Kant în 
lecţiile de filosofie pe care le preda la Colegiul Sf. Sava. Cu ideile 
filosofului el luase contact deja prin studiile făcute la Viena. Nu se 
ştie însă dacă Lazăr a studiat lucrările fundamentale ale lui Kant, 
chiar dacă se susţine că el ar fi tradus pentru prima dată în limba 
română unele pasaje din ele. În catalogul bibliotecii sale, care este 

păstrat la Biblioteca Academiei, un catalog care consemnează aproape 
o sută de titluri, nu figurează nici o scriere a lui Kant. 
Învăţământul filosofic al lui August Treboniu Laurian şi al lui Ion 
Zalomit se sprijinea pe autoritatea lui Kan cu precădere în afirmarea 
ideilor directoare ale luminárii. Nu deductia transcendentalá sau 
formulările alternative ale imperativului categoric îi interesau pe 
aceşti profesori - elevii lor nu ar fi putut oricum urmări asemenea 
demersuri conceptuale pretentioase -, ci îndemnul kantian la insta- 
urarea suveranităţii raţiunii, un mesaj al modernităţii într-o lume 
premodernă. Discursul de deschidere al cursului de filosofie de la 
Colegiul Naţional Sf. Sava, ţinut de Laurian în septembrie 1842, 
este exemplar în această privinţă. Tema centrală pe care o dezvoltă 
vorbitorul este că rânduielile sociale, instituţiile, moravurile şi ideile 
trebuie toate să se justifice în faţa tribunalului pe care îl instituie 
raţiunea. Iar legitimarea stărilor sociale şi a moravurilor se realizează 
prin raportarea lor la o morală întemeiată pe rațiune, prin critica lor 
permanentă din această perspectivă. Critica însăşi este privită drept 
resursa supremă a progresului, atât în lumea ideilor, cât şi în viaţa 
practică. Acesta este un mesaj pur kantian. Pentru Laurian, însem- 
nătatea „noii filosofii” constă tocmai în proclamarea autorităţii 
neîngrădite a raţiunii şi, totodată, în determinarea limitelor ei. „Că 
precum autoritatea slăbeşte cugetarea liberă, aşa si confidenta peste 
măsură în puterea noastră poate trece în aroganță şi în temeritate, şi 
filosoful cel adevărat trebuie să se păzească de toate.” Îndoiala 
raţională este valorizată în contrast cu certitudinea dogmatică ce 
susţine ideile preconcepute : „Mai bine o doză d'Aporetism la intra- 
rea în filosofie decât cel mai mic prejudet; (filosofia) cere să nu 
pornim de la credinţa autoritativă. Că autoritatea în filosofie n-are 
loc. Cele ce zic sau cele ce le-au zis alţii nu ponderează nimic pentru 
noi, dacă nu purcedem cu mintea noastră la adeverirea lor... Maxima 
în filosofie este «Să nu primeşti nimic fără temei îndestulător»”. 
Iubitorul de filosofie „trebuie să călătorească pe picioarele sale, 
trebuie să se decidă la lucrul cel mai greu, a cugeta însuşi, a cerceta 
însuşi, a judeca însuşi””. Asemenea formulări ne duc imediat cu 
gândul la sentintele din articolul lui Kant despre luminare. Ținând 

seama de stările şi mentalitátile locului din acele timpuri, afirmaţiile 
pot fi apreciate drept deosebit de îndrăzneţe. Reluate în „Cuvântul 
academic” rostit de Laurian la o festivitate din 1 iulie 1845, cu ocazia 
examenului public şi a împărţirii premiilor la Colegiul Sf. Sava, în 
prezenţa domnitorului Gheorghe Bibescu, ele au provocat reacţia 
celui din urmă. Acesta l-a corectat pe vorbitor spunând: „Filosofia 
trebuie să fie întemeiată pe religie, fără de care este fără folos"?. 

Încă şi mai clar se profilează receptarea gândirii kantiene drept 
mesaj al luminării în lucrarea mai sus citată a lui Zalomit. Ideile pe 
care le afirmă ea trebuie să fi fost reluate în profesoratul lui Zalomit 
la Colegiul Sf. Sava şi apoi la Facultatea de Litere şi Filosofie a 
Universităţii bucureştene, al cărei rector a fost mulţi ani. Zalomit 
vedea în Kant pe cel care „a dat impulsul filosofiei moderne” şi „a 
atins punctul cel mai înalt în filosofie”, nu atât prin construcţiile 
monumentale ale filosofiei sale teoretice şi practice, cât prin spiritul 
şi tendinţa generală a gândirii sale. Un punct de vedere pe care îl 
afirma cu deplină claritate : 


Nu trebuie să voim a măsura demnitatea şi profunzimea filosofiei 
lui Kant prin ceea ce a spus expres şi a lăsat sub formă de dogmă, ci 
trebuie să o măsurăm prin însăşi tendinţa şi scopul ei, care este 
critica şi care trezeşte spiritul conform naturii sale. Mărturisesc că 
filosoful de la Kónigsberg s-a înşelat adesea ca om, că trebuie deseori 
să înlocuim părerea lui printr-o alta, dar el este nemuritor fundamentând 
criticismul, adică aspiraţia adâncă a filosofiei după care raţiunea nu 
consideră adevărat decât ceea ce a recunoscut ea ca atare, după o matură 
cercetare’. 


Prin Kant s-ar afirma, aşadar, însuşi spiritul filosofiei, şi anume 
cerința de a supune deopotrivă credinţele, tradiţiile, formele de viaţă 
şi ideile examenului critic al raţiunii şi de a le aprecia în raport cu 
rezultatele la care conduce acest examen. Dincolo de ceea ce cititorul 
avizat din zilele noastre ar putea percepe drept amatorism sau 
superficialitate în prezentarea filosofiei lui Kant, modul cum este 
înfăţişată aceasta în cărticica lui Zalomit este reprezentativ pentru 
evaluarea rostului filosofiei din perspectiva ideii luminării. 

Nimic nu-i mai sigur decât natura imuabilă a raţiunii — acesta este 
spiritul filosofiei lui Kant; dar întotdeauna trebuie să revenim la cerce- 
tarea ei, înaintea tribunalului in fata căruia trebuie să apară orice vrea să 
treacă drept adevăr... Critica nu distruge nimic mare şi frumos, ci, ca un 
prinţ drept, ea dispune de toate lucrurile cât mai bine cu putinţă, pentru 
a le menţine la locul ce le este hărăzit.!9 


Cu totul altfel va fi orientat interesul pentru filosofia lui Kant la 
profesorul Maiorescu, colegul mai tânăr al lui Zalomit la Universitatea 
din Bucureşti, din 1884, când el preia „Cursul de filosofie contimpo- 
rană”, pe care îl va preda până în 1909. În optica lui Maiorescu, 
Kant nu apărea drept gânditorul care prin răspunsul la întrebarea 
„Ce este omul?” a formulat un punct de vedere asupra sensului 
istoriei şi a căilor de dezvoltare a societătii omeneşti, ci drept autorul 
ale cărui scrieri au imprimat o nouă orientare gândirii speculative. 
Cu alte cuvinte, nu afirmarea kantianá a supremaţiei raţiunii, cu 
toate consecinţele ei practice, ci noile „dogme” speculative fixează 
atenţia lui Maiorescu. El va inaugura ceea ce am putea numi tradiţia 
universitară de cultivare a filosofiei lui Kant, o tradiţie care, în 
condiţiile libertăţii academice, s-a prelungit în România până în 
primii ani de după cel de-al doilea război mondial. 

În cadrul acestei tradiţii pot fi desprinse şi urmărite mai multe 
linii. Putem distinge, mai întâi, preocupări care tintesc o prezentare 
relativ populară a unora din temele filosofiei teoretice a lui Kant, 
apoi o literatură în care accentul cade pe expunere, comentariu şi 
interpretare şi, în sfârşit, raportări la Kant ale unor autori care 
formulează puncte de vedere mai mult sau mai puţin personale sau 
construiesc chiar sisteme de gândire proprii. În cazul din urmă, este 
util să distingem între cei care afirmă că îşi propun să construiască 
pe temelia filosofiei kantiene şi cei care obişnuiesc să-şi prezinte 
propriile idei, ba chiar şi felul în care concep şi practică filosofia, în 
confruntare cu criticismul Kantian. 

În cursurile lui Maiorescu, prezentarea ideilor lui Kant era subor- 
donată în mod vizibil unei intenţii mai generale : trezirea gustului şi 
interesului intelectual şi estetic pentru filosofie. Opera lui Kant îi 
apărea lui Maiorescu drept exemplară pentru ceea ce reprezintă 

cultura filosofică în genere. A prezenta cât mai accesibil sistemul lui 
Kant i s-a părut lui Maiorescu a fi calea cea mai bună pentru a 
apropia tineretul studios de filosofie. Căci rostul predării filosofiei, 
într-o ţară în care asemenea îndeletniciri nu aveau încă o tradiţie, 
pare să fi gândit Maiorescu, stă în primul rând în educarea gândirii 
abstracte şi într-o mai mică măsură în evidenţierea insemnátátii pe 
care o pot avea asemenea consideraţii de principiu pentru orientarea 
în viaţă. Pentru Maiorescu, ca şi pentru alţi intelectuali români din 
generaţia sa, care s-au format într-o lume în care gândirea autorului 
Criticii raţiunii pure era omniprezentă, Kant pare să fi fost socotit 
filosoful prin excelenţă, cel puţin din câteva motive: opera lui 
propune idei cu totul originale, dezvoltate într-un sistem cu o struc- 
tură arhitectonică impunătoare, centrul filosofiei îl reprezintă analiza 
cunoaşterii pe care o avem independent de experienţă, aşadar un 
demers de un grad înalt de abstracţie şi puritate, discursul filosofic 
se caracterizează printr-o structură argumentativă deosebit de rigu- 
roasă. A pătrunde cât de cât în filosofia lui Kant înseamnă a stabili 
contactul cu una din manifestările cele mai înalte şi greu accesibile 
ale marii culturi occidentale. Pe de altă parte, filosofia lui Kant era 
socotită exemplară pentru configurarea ideii culturii filosofice în 
măsura în care ea constituie un examen critic al facultăţilor şi 
capacităţilor fiinţei umane în genere. Orientarea critică şi stringenta 
argumentativă a filosofiei lui Kant era socotită de Maiorescu şi de 
alti junimisti ca fiind de cea mai mare însemnătate pentru construcţia 
pe baze sănătoase a unei culturi tinere. O altă supozitie care pare să 
fi susţinut imaginea despre filosofia lui Maiorescu şi a celor din 
cercul său era că numai prin analiza critică a puterilor cunoaşterii ne 
putem elibera de tirania unor obişnuinţe adânc înrădăcinate ale 
gândirii. Criticismul kantian situează astfel într-o perspectivă nouă 
multe probleme de interes general. Este o preocupare pentru filosofia 
apropiată de cea a saloanelor culte ale vremii. 

Scrupulele interpretului calificat îi erau în bună măsură străine 
profesorului Maiorescu. El credea că prezentarea ideilor filosofice 
trebuie întreprinsă în aşa fel încât să influenţeze exerciţiul speculativ 
al gândirii. Maiorescu se oprea în cursurile sale despre Kant cu 
deosebire asupra unor teme în măsură să pună în mişcare imaginaţia 

romantică a ascultătorilor săi, teme cum ar fi idealitatea spaţiului şi 
timpului sau distincţia dintre lumea fenomenelor şi lumea în sine. 
Motivul central al prelegerilor consacrate filosofiei lui Kant, îşi 
amintesc auditorii, era cel al contribuţiei formelor pure ale sensi- 
bilităţii şi intelectului în constituirea cunoaşterii noastre prin experienţă, 
un motiv opus reprezentării familiare despre un intelect-oglindă. În 
treacăt fie spus, acest motiv va ocupa un loc important şi în scrierile 
despre Kant ale universitarilor din generaţia următoare, unii dintre 
ei foşti elevi şi protejaţi ai lui Maiorescu, ca Petre P. Negulescu sau 
Ion Petrovici!?. Iată cum se exprima Maiorescu: ,Intelectul nostru 
nu poate fi o oglindá care dubleazá realitatea. Un astfel de duplicat, 
in economia naturii, ar fi de prisos. De asta sá se fi creat intelectul, 
ca să repete încă o dată — şi mai prost poate — ceea ce este? E natural 
să credem că formele lui creează ceva nou, care nu există independent 
de el" ?. Referindu-se la teza kantianá a idealităţii spaţiului şi timpului, 
Maiorescu urmărea să disloce prin resursele gândirii speculative 
convingeri ale gândirii curente, să zdruncine prejudecăţi acceptate 
adesea drept neproblematice. Cu asemenea intenţii el nu a ezitat să 
se îndepărteze, uneori destul de mult, de litera şi de spiritul textului 
Kantian. Petrovici îşi aminteşte că profesorul Maiorescu dezvolta 
tema idealităţii timpului susţinând, de exemplu, că evenimentele 
viitoare sunt deja realizate în noi, chiar dacă le vedem de obicei ca 
succesive în timp. Drept o ilustrare a ideii, profesorul cita o halu- 
cinatie a tânărului Goethe care, în drum spre Weimar, s-ar fi văzut 
pe sine venind călare din direcţia opusă, ceva mai în vârstă şi în 
costum de mare demnitar "^. 

Se poate de asemenea observa cá Maiorescu citeşte Critica rațiunii 
pure mai degrabă dintr-o perspectivă psihologică, decât din una 
propriu-zis epistemologică sau metafizică. În centrul lecţiilor sale despre 
Kant va sta tema cunoaşterii a priori, cu referire predilectă la intuitiile 
spaţiului şi timpului. Este o temă pe care Maiorescu o va prezenta 
drept un punct de vedere privitor la structura reală a minţii omeneşti, 
altfel spus ca o teză psihologică. Iată doar un pasaj semnificativ : 


Neapărat trebuie să venim atunci pe lume cu formele apriorice din 
noi, care să proiecteze, să aranjeze în spaţiu şi să rânduiască în timp 

toate imaginile, toate impresiile, toate formulele sub care înţelegem 
lumea noastră subiectivă... Dacă, dar, toate datele simţurilor sunt nişte 
impresiuni subiective, dacă formulele de intuiţie, spaţiu, timp şi cauza- 
litate sunt nişte calapoduri înnăscute, de asemenea subiective, în care 
turnăm viaţa simţurilor, - ce ar fi oare lumea când ar dispărea orga- 
nismul care să o perceapă ? Fireşte, absolut nimic din ce ştim, ci ceva în 
sine, despre care nimic nu putem afirma. 


Este clar că Maiorescu prezenta şi critica apriorismului Kantian 
sub influenţa acelei literaturi de orientare psihologistă care repre- 
zenta, în perioada studiilor sale şi chiar mai târziu, principala 
alternativă la kantianism!S. Distincția dintre înnăscut si a priori la 
Kant şi, in genere, interesul transcendental al criticii kantiene a 
raţiunii pure îi scapă în mod evident lui Maiorescu. Un lucru totuşi 
de înţeles, căci el a scăpat şi unor reputați critici ai lui Kant pe care 
îi urmează profesorul român. Mai puţin scuzabilă va fi o asemenea 
receptare a lui Kant câteva decenii mai târziu. 

Universitari de formaţie junimistá, ca Petre P. Negulescu si Ion 
Petrovici, au cultivat mai departe tema kantianá a „răsturnării coper- 
nicane” într-o înţelegere psihologistă: modul nostru de a vedea şi 
de a gândi lumea depinde în mod hotărâtor de natura şi alcătuirea 
particulară a sensibilităţii şi intelectului nostru. Iată cum se exprima 
Petrovici în lecţii ţinute la zeci de ani după cele ale lui Maiorescu: 


Adevărul accesibil nouă nu e ceva absolut, ceva care să existe în 
sine, ci, fiind în bună parte o creaţie a noastră, are o pecete omenească 
de neşters. Adevărul este în funcţie de modalităţile costructive ale 
facultăţii noastre de a cunoaşte... Cunoştinţa noastră este ca un fagure 
de miere în care ramele sunt creaţia noastră, iar materialul este venit din 
afară... Adevărurile noastre nu sunt valabile decât între şi pentru oameni. 
Nişte fiinţe deosebite de noi, de pildă de pe alte planete, ar putea să aibă 
altfel constituită facultatea lor de a cunoaşte, ar putea să aibă altfel de 
simţuri sau să-şi fabrice alte calapoade de organizare, într-un cuvânt, 
să-şi creeze alte adevăruri” . 


Negulescu şi Petrovici îl continuă pe Maiorescu şi sub un alt 
aspect, încă mai important: cel al interesului relativ scăzut pentru 

filosofia practică a lui Kant, a receptiei ei mai puţin entuziaste. În 
lecţiile sale, Maiorescu nu prezenta filosofia morală, juridică şi 
politică a lui Kant, în timp ce Negulescu şi Petrovici nu o vor 
valoriza în măsură egală cu filosofia lui speculativă. O atitudine care 
contrastează puternic cu cea a generaţiei lui Bărnuţiu, Laurian şi 
Zalomit. Putem identifica aici mai mult decât o înrâurire subtilă a 
prejudecátii că noblețea şi demnitatea superioară a filosofiei s-ar 
exprima tocmai în concentrarea ei asupra problematicii „gândirii 
pure”, acea problematică ce se situează la cea mai mare distanţă de 
preocupările vieţii practice. Şi anume, cu deosebire la Petrovici, 
orientează gândirea lui Kant şi susţin întreaga lui construcţie specu- 
lativă. Apreciind opera lui Kant drept un sistem de referinţă esenţial 
pentru gândirea filosofică în genere, Petrovici va reflecta totuşi 
asupra problemelor morale, sociale şi politice ale epocii sale într-un 
orizont cu totul diferit de cel al filosofiei practice kantiene. Ne 
putem întreba de ce acel admirator al geniului filosofic al autorului 
Criticii raţiunii pure care a fost Petrovici nu era entuziasmat de 
viziunea Kantiană asupra autonomiei omului ca fiinţă înzestrată cu 
rațiune, de orientarea republicană, democratică şi cosmopolită a 
gândirii sale sociale şi politice. Există, cred, mai multe motive. 
Este, mai întâi, grija, pe care o întâlnim şi la alţi universitari ai 
nostri din disciplinele umaniste, de a păstra cát mai net despărțite 
temele „curat filosofice” de acele teme şi poziţii filosofice care au o 
influenţă directă asupra dezbaterilor publice şi a luptelor politice. În 
una din ultimele sale prelegeri despre Kant, Petrovici înfăţişează pe 
scurt ideile sale ce tin de domeniul filosofiei religiei, a dreptului şi 
a istoriei şi observă totodată că ele sunt „puţin mai la periferia 
sistemului” 15. Sugestia care se desprinde este că ne simţim cu 
adevărat în filosofie doar în acel cerc de probleme care sunt destul 
de îndepărtate de frământările presupuse meschine ale vieţii practice. 
Dincolo de o asemenea atitudine, suspectă de mandarinism, Petrovici 
se raportează distanțat la ideile luminării, în particular la idealul 
democratic al lui Kant. Discutând ideea kantiană a păcii eterne, el 
opune cosmopolitismului lui Kant ideea naţională. Simpatia lui se 

îndreaptă în mod clar spre cea din urmă!?. Dincolo de orizontul 
fiolosofiei teoretice se întrevăd, aşadar, cel mai clar rezervele de a-l 
urma pe Kant. [ar atitudinea lui Petrovici nu este una singulară. 


x >* 


Prin Maiorescu şi elevii săi, Junimea a inaugurat o tradiţie de 
cultivare a filosofiei lui Kant. Care sunt motivațiile acestei tradiţii in 
studiile kantiene din perspectiva celor care au sustinut-o şi au impus-o 
prin autoritatea lor? Iată doar câteva dintre cele ce par a semnala 
puncte de convergenţă remarcabile în preocupările unor autori care 
au publicat la noi cercetări kantiene până în anii celui de-al doilea 
război mondial. 

Mai întâi, filosofii educati la şcoala Junimei şi urmaşii lor împăr- 
tăşeau convingerea că într-o cultură tânără însuşirea temeinică a 
principalelor rezultate ale tradiţiei filosofice trebuie să preceadă 
mari iniţiative costructive, care altfel riscă să fie premature. În 
primele faze ale constituirii unei culturi filosofice ar fi recomandabilă 
o atitudine preponderent receptivă. Totodată aceşti filosofi erau uniti 
prin convingerea că, sub anumite aspecte, rezultatele criticii kantiene 
sunt definitive. Kant ar fi probat imposibilitatea de a cunoaşte prin 
rațiune absolutul. Pentru un spirit ataşat valorilor raționalismului 
modern aceasta va fi o concluzie de cea mai mare însemnătate în 
orientarea cercetării filosofice. Căci multe curente de gândire ce 
pretind a fi depăşit kantianismul nu şi-ar fi însuşit de fapt lecţia lui 
Kant. În acest sens, ei credeau că opera lui Kant ar fi fixat matricea 
în care se va dezvolta pe mai departe analiza si reflectia filosofică. 
Este optica acelora ce privesc filosofia dominați de idealul kantian al 
cunoaşterii obiective. Petrovici, de exemplu, aprecia sistemul univer- 
sitar german în care filosofia este studiată în strânsă corelaţie cu 
ştiinţele, susţinând că acest lucru este „enorm de important pentru 
constituirea unei filosofii temeinice”. Convingerea lui Negulescu, 
Petrovici sau Mircea Florian a fost că prin opera lui Kant metafizica 
transcendentă a primit o lovitura din care cu greu îşi va putea reveni. 
Nu se poate trece peste Kant, construind sisteme filosofice a căror 

pretenţie de a reprezenta „ştiinţă” ar fi fost probatá ca nelegitimă de 
către criticismul kantian. Cel care a fost, probabil, după Maiorescu 
cel mai fidel admirator şi popularizator al filosofiei lui Kant nu ezita 
să afirme cá nici una din încercările de distanţare categorică de 
concluziile filosofiei critice nu a fost încununată de succes. Prin 
urmare, filosofia kantiană poate fi socotită „o categorie apriorică a 
conştiinţei filosofice contemporane”2. Actualitatea rezultatelor filo- 
sofiei teoretice a gânditorului de la Kónigsberg era considerată una 
permanentă. Filosofia cunoaşterii a lui Kant va fi caracterizată drept 
Noul Testament al gândirii moderne, care continuă, dar şi modifică, 
Vechiul Testament cartezian?” . Iar în introducerea amplei sale lucrări 
Istoria filosofiei contemporane, al cărei prim volum este consacrat 
lui Kant, Negulescu observa că există două tipuri de filosofie: o 
filosofie constructivă, care satisface în primul rând nevoia sufletească 
de a cunoaşte absolutul şi de a oferi o întemeiere teoretică valorilor 
pe care se sprijină tradiţiile şi instituţiile colectivitátilor, şi o filosofie 
critică, ce îşi propune, înainte de toate să determine condiţiile de 
posibilitate, întinderea şi limitele cunoaşterii cu valoare obiectivă. 
Autorul afirmă conciliant şi aparent neutru că ambele orientări şi-au 
dovedit utilitatea. Preferinta lui merge însă neîndoielnic spre cea din 
urmă. Rezultatele filosofiei critice, afirmă Negulescu, deşi mai puţin 
impresionante, sunt mai statornice??. 

Acestei motivații a unei activităţi de prezentare şi de comentariu, 
care să favorizeze o receptare adecvată a ideilor lui Kant, i se mai 
poate adăuga una. Sistemul lui Kant, cu deosebire filosofia lui 
teoretică expusă în Critica raţiunii pure, este un monument al gândirii 
filosofice de o amploare şi complexitate fără egal. Perceperea lui 
corectă, atât în liniile sale principale, cât şi în toate detaliile analizei 
şi argumentárii, cere o privire îndelung exersată. Ni se sugerează cá 
mulţi dintre gânditorii care fac abstracţie de concluziile la care a 
ajuns Kant sau pretind că l-ar fi depăşit nu îl cunosc sau nu îl înţeleg. 
O înţelegere şi expunere corectă a ideilor lui Kant ar reprezenta, 
aşadar, proba supremă a competenţei în materie filosofică. În mediile 
universitare de orientare rationalistá studiul textelor kantiene apărea 
drept încercarea hotărâtoare a calificării profesionale?. Chiar şi 

contradicţiile interne ale sistemului kantian, adesea acuzate de cei 
mai de seamă exegeti ai vremii, ca Hans Vaihinger şi Erich Adickes, 
erau în măsură să sporească atracţia lumii filosofice universitare 
pentru opera lui Kant. A avansa o interpretare ce restituie sistemului 
o coerenţă ameninţată reprezenta în ochii specialiştilor o prestație 
filosofică majoră. Am putea compara prestigiul unei asemenea pres- 
taţii cu cel de care ar avea parte astăzi, cel puţin în filosofia de limbă 
engleză, o lectură nouă şi convingătoare a unor texte filosofice atât 
de deschise interpretării cum sunt cele ale lui Ludwig Wittgenstein. 

Nu este lipsit de interes să examinăm mai îndeaproape această 
literatură kantianá din punctul de vedere al intentiilor care o susţin 
precum şi din cel al racordărilor la cercetările kantiene ale vremii. Mă 
voi referi doar la Petrovici, Negulescu?*, Florian si la tânărul Noica. 

În Prelegerile lui Ion Petrovici pot fi desprinse şi urmărite două 
fire principale: evidenţierea originalității gândirii lui Kant şi eva- 
luarea actualităţii ei. Lui Petrovici originalitatea îi apărea drept 
valoarea supremă în creaţia filosofică. Ea se exprimă atât în răstur- 
narea vederilor gândirii comune, cât şi a unor concepţii consacrate 
de tradiţia filosofică. Ca şi în alte domenii, şi în filosofie inovaţia 
este riscantă. Căci multe idei resimtite de contemporani drept revolu- 
tionare nu au rezistat probei timpului. Kant era pentru Petrovici un 
erou unic al gândirii deoarece acel eşafodaj impresionant de concepte 
şi idei care i-au adus reputaţia unui „atotdistrugător” i se infátisa 
drept o construcţie extrem de echilibrată, de bine temperată, ce nu 
şi-a pierdut în mare măsură actualitatea după acele evoluţii care au 
schimbat profund cunoaşterea omenească, faţa lumii şi filosofia. 
Este ideea asupra căreia revine Petrovici în încheierea Prelegerilor 
sale: „Kant este un exemplu exceptional de structură spirituală, la 
care aplecarea puternică spre o linie mediană este întovărăşită de 
originalitate şi strălucire, iar bunul simţ echilibrat se asociază cu o 
putere de invenţie uimitoare"?. O bună parte din introducerea 
Prelegerilor reprezintă o încercare de sistematizare a acelor carac- 
teristici inovatoare care, crede Petrovici, ar distinge filosofia lui 
Kant. Se insistă asupra înţelegerii filosofiei drept cercetare a condi- 
tillor de posibilitate ale cunoaşterii şi moralității şi cu deosebire 

asupra aşa-zisei revoluţii copernicane înfăptuite de Kant, prezentată 
într-o manieră care aminteşte de Maiorescu, cu deosebire în prelegerile 
consacrate intuiţiilor pure ale sensibilităţii, spaţiului şi timpului. În 
expunerea filosofiei teoretice a lui Kant, profesorul va acorda o 
atenţie deosebită clarificării a trei concepte, pe care le aprecia drept 
fundamentale : criticism, apriorism şi idealism transcendental. Se 
cuvine remarcat că Petrovici insista asupra distinc(iei dintre ceea ce 
numea un „apriorism psihologic” şi un „apriorism logic”. În primul 
caz este vorba de sublinierea anteriorităţii structurilor a priori in 
raport cu experienţa, oarecum în sensul teoriei ideilor înnăscute, în 
al doilea caz formele a priori sunt caracterizate drept condiţii de 
posibilitate constitutive cunoaşterii şi gândirii în genere”. Este o 
indicație semnificativă a receptárii corecte a literaturii contemporane 
despre Kant, pe care Petrovici nu o citează într-un mod ostentativ. 
Este, pe de altă parte, intereasant de observat că Petrovici, extrem de 
sensibil la unele tendinţe din filosofia epocii, are rezerve în a-l urma 
până la capăt pe Kant tocmai în una din acele direcţii pe care le 
celebra drept trăsături revoluţionare ale gândirii acestuia: contes- 
tarea posibilităţii cunoaşterii transcendente?*. Aici profesorul ezită, 
exprimă aprehensiuni personale şi se comportă lax faţă de standarde 
general recunoscute de consecvență. Recunoaştem în rezervele lui 
Petrovici, rezerve persistente şi astăzi în atmosfera vieţii intelectule 
româneşti, o atmosferă încă puternic impregnată de setea de absolut. 

Prelegerile reafirmă un punct de vedere pe care Petrovici l-a 
formulat încă în 1924, şi anume că filosofia lui Kant rămâne princi- 
palul sistem de referinţă în gândirea contemporană, cum scria el 
atunci „o categorie apriorică a conştiinţei filosofice contemporane”. 
Chiar dacă este vădită tendinţa profesorului de a amenda acea 
orientare transcendentală a filosofiei kantiene care conduce la contes- 
tarea hotărâtă a posibilităţii cunoaşterii absolutului sau neconditio- 
natului. Se mai poate observa că în prezentarea filosofiei practice a 
lui Kant, Petrovici nu se mai simte în largul său. El devine mai puţin 
personal, mai narativ. lar rezervele şi obiecțiile sale sunt cele care 
pot fi întâlnite la multi dintre criticii lui Kant. I se impută bunăoară 
lui Kant că el nu ar fi acordat locul cuvenit sentimentelor şi emoţiilor 
în viaţa morală şi religioasă. 

Petre P. Negulescu il va trata pe Kant ca un capitol important in 
istoria filosofiei, şi anume din perspectiva unei concepţii clar articulate 
asupra obiectivelor şi rosturilor acestei discipline. Primul volum al 
lucrării sale Istoria filosofiei contemporane, o lucrare redactată în 
anii bătrâneţii, probabil pe baza notelor de curs, este dedicată 
exclusiv filosofiei lui Kant. 

Programul pe care Negulescu îl pune la lucru în prezentarea pe 
care o face sistemului lui Kant nu este lipsit de ambiţii. Ca, de altfel, 
toţi istoricii, istoricii filosofiei sunt datori mai întâi, crede Negulescu, 
să reconstituie şi să prezinte faptele trecutului. Iar în acest caz 
„faptele” sunt ideile. Principala sursă pentru cunoaşterea lor sunt 
scrierile filosofilor şi mărturiile contemporanilor. Istoricul nu are 
însă doar îndatorirea să prezinte cu deplină obiectivitate ideile, teză 
cu teză, argument după argument, ci şi să încerce să le explice. El va 
trebui să arate cum a ajuns un gânditor în posesia temelor şi ideilor 
sale de bază şi de ce a optat el tocmai pentru acestea, şi nu pentru 
altele. Cheia unor asemenea explicaţii ar constitui-o determinarea 
„structurii sufleteşti” a gânditorului, identificarea acelor influenţe 
intelectuale şi experienţe de viaţă care pot da socoteală de modul lui 
specific de a simţi şi de a gândi. De aici rezultă însemnătatea 
eminentă a cercetărilor biografice. Istoricul filosofiei va trebui să se 
aplece cu atenţie asupra vieţii eroilor gândirii, nu din simplă curio- 
zitate, ci pentru a putea oferi explicaţii*. 


Pe cei care iau în mână diferite istorii ale filosofiei nu-i interesează 
numaidecát criticile sau laudele pe care autorii lor le aduc filosofilor de 
care se ocupă. Ei voiesc, în primul rând, să înţeleagă de ce sistemele sunt 
aşa cum sunt, de ce au ajuns adică să explice lumea aşa cum o explică. 
Către o asemenea înţelegere însă nu se pot îndrepta ei decât numai pe o 
singură cale - pe aceea, anume, a unei reconstituiri amănunțite şi 
documentate a genezei sistemelor în chestie, care ar porni de la structu- 
rile sufleteşti ale filosofilor respectivi şi ar ţine seama de influenţa 
tuturor împrejurărilor, de tot felul, în care au trăit şi au lucrat.?! 


Negulescu observa totodatá cá istoricul filosofiei ar trebui sá 
renunte la evaluarea criticá a ideilor pe care incearcá sá le recon- 
stituie şi să le explice şi să lase 

sistemele filosofice să se critice singure, unele pe altele. Valoarea lor 
relativă iese în acest caz de la sine în relief, prin însăşi desfăşurarea lor 
istorică. Când o urmărim cu atenţia cuvenită, această desfăşurare ne 
arată, mult mai bine decât critica subiectivă a unui istoric interesat şi 
părtinitor, ce era durabil şi ce era trecător, ce era fecund şi ce era steril, 
în concepțiile filosofilor de altădată”. 


Întrebarea care ne vine în mod firesc în minte este însă de ce ar 
fi critica unei filosofii făcută de autorul unui alt sistem filosofic 
neapărat mai puţin „subiectivă” şi „părtinitoare” în raport cu cea a 
unui istoric al filosofiei. 

Negulescu îşi dădea desigur seama că explicarea ideilor filosofice, 
în sensul acestui program, nu este o sarcină uşoară şi era conştient 
că nu a fost în măsură să aducă o contribuţie prea mare în această 
privinţă, cel puţin în ceea ce îl priveşte pe Kant. Monografia lui nu 
oferă decât observaţia repetată că marile opţiuni ale lui Kant s-ar 
putea explica prin aceea că în structura mintală a gânditorului 
discernământul critic a precumpănit în raport cu imaginaţia construc- 
tivi?. În schimb, Negulescu pare să fi subapreciat dificultăţile pe 
care le întâmpină cercetătorul gândirii trecutului atunci când este 
vorba de a reconstitui şi prezenta cât mai obiectiv elementele şi 
articulațiile unui sistem filosofic cum este cel al lui Kant. Negulescu 
îşi asigură cititorul că toate afirmaţiile sale se sprijină pe studiul 
lucrărilor autorului, pe care le citează des, chiar cu riscul de a-l 
obosi?^. În mod surprinzător, el nu se gândea însă că dacă aceasta ar 
fi fost o precauţie suficientă, atunci toţi cercetătorii competenţi şi 
impartiali ai filosofiei lui Kant ar fi trebuit să ajungă la concluzii 
convergente. Literatura de exegeză şi comentar, care atinsese deja în 
primele decenii ale secolului XX proporţii impresionante, indica însă 
în mod clar că lucrurile nu stau aşa. Niciunde pe parcursul volu- 
minoasei monografii a lui Negulescu nu găsim probe că autorul ei ar 
fi confruntat concluziile la care a ajuns studiind scrierile lui Kant cu 
punctele de vedere ale celor mai cunoscuţi comentatori şi interpreţi 
ai filosofului. Or, nesocotirea unei asemenea precautii se răzbună. 

Este ceea ce a fost în măsură să arate, imediat după apariţia 
cărţii, Nicolae Balca în substantiala sa recenzie „Pentru o mai corectă 

înţelegere a filosofiei kantiene”. Recenzia a apărut în Revista de 
Filosofie, nr. 3-4, 1941, şi într-o broşură separată, in 1942. Proaspăt 
doctor în filosofie în Germania, cu o teză elaborată sub îndrumarea 
reputatului cercetător kantian Bruno Bauch (1877-1942), Balca era 
pe deplin constient de dificultátile aproape insurmontabile ce stau in 
calea clarificárii sub toate aspectele a gândurilor lui Kant. Sunt 
dificultăţi pe care le documenteazá interminabilele controverse din 
literatura de comentar şi exegeză. Totodatá, recenzentul avea bune 
motive să creadă că prin munca de o viaţă a multor cercetători, pe 
care nu ezită să-i numească „geniali comentatori”, ca B. Erdmann, 
H. Cohen, W. Windelband, P. Natorp, A. Riehl, E. Adickes, 
E. Cassirer sau B. Bauch au fost obţinute, totuşi, clarificări impor- 
tante. Balca va semnala în întinsa şi usturátoarea lui recenzie neînţe- 
legeri grave în prezentarea ideilor lui Kant, care ar fi putut fi evitate 
dacă Negulescu ar fi acordat atenţia cuvenită pieselor celor mai 
reprezentative ale literaturii kantiene. 

Cititorul impartial şi în cunoştinţă de cauză va găsi că recenzia 
lui Balca este şicanatoare. Este clar că autorul ei nu-l iubea pe 
Negulescu. În punctele principale, el avea însă dreptate. Unul dintre 
acestea, căruia Balca îi acordă o atenţie deosebită, priveşte carac- 
terizarea sensului in care Critica raţiunii pure califică anumite intuitii 
şi concepte drept a priori. În multe pasaje din lucrarea sa, Negulescu 
susţine că a priori-ul desemnează la Kant caracteristica anumitor 
structuri mintale de a exista înaintea oricărei experiente?. Balca 
subliniază cu insistenţă că o asemenea caracterizare pune în umbră 
o distincţie esenţială, cea dintre anterioritatea temporală în raport cu 
experienţa şi calitatea de condiţie a posibilităţii experienţei, în sensul 
lui Kant. 


A priori nu poate ... însemna că reprezentări ale raporturilor spaţiale 
şi temporale si ale timpului şi spaţiului ar premerge senzaţiilor şi 
percepţiilor, cá noi am avea, aşadar, in sens temporal reprezentarea 
spaţiului şi timpului mai înainte de a simţi şi a percepe. Aici este vorba 
de deosebirea fundamentală între Entstehungs und Giiltigkeitsfrage. A 
priori nu priveşte decât problema valabilitátii şi deci nu înseamnă decât 
objektiv gültig şi nu înainte de experienţă şi independent de ea, cum 
sustine dl PP. Negulescu.?* 

Factorii transcendentali, precizează Balca, „reprezintă condiţia 
telor experienţei şi, ca atare, spaţiul şi timpul nu pot fi obiecte-cadre 
sau fiinţe reale — şi nici procese temporale”*. Iar cu privire la 
modul cum este caracterizată în monografie aprioritatea categoriilor 
intelectului, autorul recenziei observă : 


De aceea ţinem să accentuăm, în mod hotărât, că în ceea ce priveşte 
termenul de a priori, interpretarea dlui P.P. Negulescu este complet 
eronată. Căci, repetăm, pentru Kant aprioritatea categoriilor nu constă 
în aceea că acestea ar exista «în mintea noastră înainte şi independent de 
experienţă», ci prin această expresie el vrea să indice un anumit gen de 
valabilitate care, pe de o parte, poartă în sine însemnătatea formală a 
necesităţii logice, iar pe de altă parte, asigură posibilitatea de a avea 
experienţă. A priori, în acest sens veritabil kantian, insemneazá objektiv 
giiltig sau erfahrungsbegriindend, şi nicidecum «înainte şi independent 
de experienţă», cum greşit pretinde dl P.P. Negulescu... Ca forme ale 
intelectului, categoriile sunt legi care fundamentează experienţa şi, ca 
atare, ele nu pot fi înaintea experienței”. 


Fără asemenea precizări, interpretarea „revoluţiei copernicane” 
în sensul că intelectul nostru subiectiv prescrie legi naturii, că 
obiectele trebuie să se orienteze după intelect, va trece cu vederea 
faptul esenţial că ceea ce are în vedere Kant nu este intelectul ca 
parte a naturii, ci ca legitate obiectivă. Categoriile nu sunt pentru 
Kant reprezentări subiective, „ci temeiuri sau condiţii obiective ale 
obiectelor, gratie cărora noi constituim întreaga lume a fenomenelor"?. 

Acestea sunt observaţii care vizează o întreagă tradiţie a lecturii 
Criticii raţiunii pure, inaugurată deja prin Prelegerile lui Maiorescu. 
Balca era pe deplin îndreptăţit să semnaleze cât de problematică este 
o asemenea lectură, chiar dacă în scrierile lui Kant, îndeosebi în 
prima ediţie a CRP există pasaje care o susţin. Ca reprezentant al 
noii generaţii de cunoscători ai filosofiei lui Kant, el îşi va încheia 
recenzia cu observaţia că cel care se încumetă să-l prezinte pe Kant 
unui public mai larg, în România ca şi oriunde, nu are voie să 
procedeze ca şi cum el ar fi primul comentator şi interpret al 
filosofiei sale“. 

Progresele remarcabile ale unor generaţii postjunimiste în cunoaş- 
terea filosofiei lui Kant sunt documentate prin lucrări ale lui Mircea 
Florian, studentul şi asistentul lui Negulescu. În Germania, Florian 
nu a studiat sub îndrumarea unui kantian, ci a lui Johannes Rehmke, 
filosof care susţinea o coceptie realistă de orientare pronunţat onto- 
logică. Raportarea lui Florian la Kant nu este, aşadar, câtuşi de puţin 
cea a unui kantian ortodox. Particularităţile acestei raportári se 
desprind clar dintr-un studiu pe care l-a publicat în 1925, sub titlul 
Kant şi cugetarea contemporană. Ideile directoare ale acestui studiu 
fixează cadrele în care va fi prezentată şi discutată filosofia lui Kant 
în lucrări ulterioare ale autorului. 

Punctul de plecare al raportării lui Florian la filosofia lui Kant îl 
constituie afirmaţia că sistemul de referinţă esenţial al gândirii 
filosofului german a fost ştiinţa matematică a naturii, aşa cum a fost 
ea elaborată în opera epocală a lui Newton. Întreaga construcţie a lui 
Kant se sprijină pe presupozitia că aparţin ştiinţei numai enunturi 
care au atributele universalitátii şi necesităţii, cum sunt legile fizicii 
newtoniene. Kant se va întreba cum sunt posibile, în genere, ase- 
menea enunturi. Un răspuns la această întrebare va indica, mai întâi, 
cum este posibilă ştiinţa newtoniană?, iar în al doilea rând care sunt 
condiţiile în care metafizica însăşi va putea deveni o ştiinţă. Nici 
raționalismul modern si nici empirismul modern, constată Florian, 
nu au fost în măsură să ofere un răspuns acceptabil la prima întrebare, 
acel răspuns care deschide calea răspunsului la cea de-a doua. 
Rezultatul criticii kantiene a fost atât respingerea empirismului, care 
contestă in general posibilitatea metafizicii, cât şi a raționalismului 
clasic, care nu oferă baza necesară în vederea edificării metafizicii 
ca ştiinţă. Judecând criticismul kantian în ambianta filosofică în care 
a luat naştere şi a dat roade, Florian conchide : „Filosofia critică a 
încheiat un mod de a gândi, ale cărui origini sunt destul de vechi. 
Din acest punct de vedere, criticismul e cel din urmă cuvânt al 
filosofiei"^. 

Florian crede cá opera criticá a lui Kant are meritul nemuritor de 
a fi fixat pentru prima dată menirea adecvată a gândirii filosofice în 
genere, cea de cercetare a condiţiilor de posibilitate, de căutare a 
ráspupnsglurewns esie; psibil ceva care există. Această nouă orientare 

a gândirii filosofice, orientarea transcendentală, s-ar exprima cel 
mai pregnant în distincţia pe care a trasat-o Kant între problema 
empirică a originii şi genezei cunoştinţelor şi tema filosofică a 
legitimării lor obiective. Kant a distins anterioritatea în timp de a 
priori-ul care întemeiază, chiar dacă, remarcă Florian, el nu a făcut 
întotdeauna deosebirea „dintre a priori genetic si a priori logic”. 
Ceea ce a favorizat interpretarea psihologistă a filosofiei lui Kant şi, 
prin aceasta, neintelegerea a ceva esenţial din mesajul ei“. 

Să observăm că această perspectivă asupra actualităţii filosofiei 
lui Kant este mult mai elaborată decât cea a lui Petrovici. Concluzia 
lui Florian va fi că eliberarea de psihologism şi promovarea consec- 
ventă a reorientării logic-transcendentale a filosofiei va cere depă- 
şirea lui Kant. 


Teza logic-transcendentală este încărcată de termeni psihologişti şi 
lucrul nu ne miră fiindcă opera lui Kant nu poate fi complet purificată 
fără a fi complet nimicită de orice urmă de psihologism... Se prea poate 
ca tocmai ceea ce, istoric, este semnificativ in kantianism să se 
prăbuşească. Nouă ni se pare că însuşi motivul criticist, în ceea ce el are 
mai cristalin, reclamă o viguroasă depăşire, nu numai o refacere a 
Kantianismului.% 


Spre deosebire de Petrovici, Florian nu va caracteriza, aşadar, 
filosofia lui Kant drept „o categorie apriorică a conştiinţei filosofice 
contemporane”. Şi, totuşi, în scrierile sale prezentarea şi discuţia 
filosofiei lui Kant a atins poate cotele cele mai înalte din literatura 
publicată până în anii de după cel de-al doilea război mondial. 

Este ceea ce se poate vedea cel mai bine în cercetarea mono- 
grafică pe care Florian o consacră lui Kant, în cel de-al doilea volum 
al lucrării colective Istoria filosofiei moderne, publicat în 1938. 
Prezentarea filosofiei lui Kant, în confruntarea cu cele mai impor- 
tante tradiţii interpretative, se situează aici la nivelul literaturii 
internaţionale. Iată doar câteva sumare indicaţii în acest sens. 

Pentru Florian resortul esenţial al gândirii lui Kant îl reprezintă 
conflictul dintre fizica newtoniană şi metafizica precritică. Ceea ce 
şi-a propus Kant a fost reabilitarea metafizicii, întemeierea ei ca 

ştiinţă în acord cu ceea ce el aprecia drept lecţia esenţială a ştiinţei 
moderne. Unei formule ca „fără Hume, nici Kant”, ar trebui, prin 
urmare, să-i fie opusă formula „fără Newton, nici Kant”. Problema 
lui Kant a fost de a da o întemeiere metafizică ştiinţei matematice a 
naturii şi, cu deosebire, de a construi o metafizică în acord cu acel 
fapt care este existenţa acestei ştiinţe“. Caracterizănd poziţia lui 
Kant, Florian sustine că el a fost un gânditor rafionalist. Opunándu-se 
rationalistilor dinaintea sa prin respingerea hotărâtă a posibilităţii 
unei cunoasteri cu valoare obiectivă a transcendentului, Kant a fost, 
totodată, ferm şi consecvent ataşat convingerii că enunturi universale 
şi necesare, singurele care constituie o ştiinţă, nu pot fi derivate din 
cunoştinţele despre faptele particulare. Întrega construcţie kantiană, 
subliniază Florian, se sprijină pe această ,dogmá"^'. Marea noutate 
a filosofiei lui Kant, asumată, este adevărat, doar şovăielnic de 
autorul eif’, este orientarea transcendentală. Această orientare o 
desparte atât de o filosofie care se sprijină pe cunoaşterea empirică 
a lumii sau a subiectului, cât şi de acea filosofie care pretinde că 
oferă o cunoaştere a transcendentului. „Metoda transcendentală pune 
la contribuţie analiza, care porneşte de la condiţionat (obiecte date) 
la condiţii, care nu sunt date nemijlocit fiindcă sunt universale şi 
necesare..."?. Florian insista totodată asupra însemnătăţii recu- 
noasterii unei alte premise a filosofiei lui Kant, şi anume înţelegerea 
omului ca o fiinţă raţională imperfectă a cărui gândire este creatoare, 
spontană, dar, fiind finită, este, în acelaşi timp, şi receptivă“. În 
monografia lui Florian, contribuţiile la clarificarea poziţiei lui Kant, 
ca şi aprecierile asupra unor tendinţe interpretative divergente şi 
asupra conflictului interpretărilor, se sprijină ferm pe sublinierea 
orientării rationaliste şi transcendentale a gândirii filosofului şi a 
reprezentării lui ontologice originale asupra naturii umane. Este, 
bunăoară, cazul expunerii conceptului /ucru în sine, un concept 
apreciat drept alfa şi omega Criticii rațiunii pure. „Ca atare lucrul in 
sine e un «concept limită» (Grenzbegriff), care ingrádeste pretenţia 
cunostintei sensibile de a fi expresia singurei realităţi posibile, dar 
ingrádeste si pretentia cunostintei intelectuale de a crea obiectul ei si 
deci de a-l cunoaşte adecvat."?'. Sau a explicárii posibilităţii de a 
legitima idei ca libertate, Dumnezeu si nemurire prin utilizarea 

practică a raţiunii*?. În acest spirit este formulată şi concluzia care 
încheie monografia: „Tragedia kantianismului stă în năzuinţa de a 
salva metafizica, făcând toate jertfele cu putinţă, mai ales îngrădind 
ştiinţa la fenomen, fără ca prin aceasta ştiinţa să piardă caracterele 
necesităţii, valabilităţii universale şi obiectivităţii "53. 

Ultimul capitol al monografiei, „Interpretările filosofiei kantiene”, 
impresionează şi pe cititorul de astăzi prin cuprinderea şi stăpânirea 
până în detalii a unei uriaşe literaturi de comentariu şi exegeză 
consacrată operei lui Kant, prin sistematizarea proprie a direcțiilor 
interpretative, prin consecventa tuturor judecăților autorului cu punctele 
de vedere care susţin prezentarea sa sistematică a filosofiei lui Kant. 
Este regretabil că Florian nu a participat mai activ la dezbaterea din 
literatura internaţională consacrată criticismului deoarece prin pres- 
tatiile sale el a depăşit în mod sigur acel „provincialism” sub semnul 
căruia au stat poate prea mult timp nu puţine scrieri româneşti 
despre Kant. Şi este, desigur, regretabil că el a mai vorbit şi scris 
despre Kant atunci când nu a mai putut să afirme liber ceea ce 
credeasf. 

Nu ştim câtă atenţie a acordat tânărul Constantin Noica lucrărilor 
profesorilor săi despre Kant. Nu prea mare, probabil, de vreme ce 
nu le invocă. Dar Noica pare să fi împărtăşit convingerea că abilitatea 
cuiva de a se orienta şi de a se mişca în textele lui Kant, în primul 
rând în Critica rațiunii pure, de a lua poziţie faţă de punctele de 
vedere ale unor reputați cercetători Kantieni şi, eventual, de a propune 
soluţii proprii reprezintă încercarea supremă şi proba cea mai sigură 
a competenţei fiolosofice. Putem presupune că tocmai pentru a-şi 
încerca puterile şi a aduce proba calificării sale Noica a ales, ca 
temă a lucrării sale de licenţă, unul din cele mai discutate şi con- 
troversate concepte kantiene, cel al lucrului în sine. 

Într-un „Cuvânt înainte”, scris pentru o carte în care studiul 
despre lucrul în sine este publicat împreună cu alte studii de istorie 
a filosofiei?? autorul schiteazá un punct de vedere personal despre 
ceea ce ar trebui să ofere o interpretare a ideilor unui autor din 
trecut. Pentru a da socoteală de „întregul material de date”, adică de 
toate afirmaţiile relevante ale autorului studiat, interpretarea trebuie 
să ofere indicaţii despre orientarea generală a gândirii sale şi, prin 

aceasta, să arunce o anumită lumină asupra unor probleme ce stau în 
centrul discuţiei filosofice actuale“. 

Studiul lui Noica constituie un examen critic al punctului de 
vedere, susţinut, începând cu Friedrich Heinrich Jacobi, de multi 
reputați cercetători kantieni, că lucrul în sine nu are loc în sistemul 
filosofiei teoretice a lui Kant, şi anume pe baza unei interpretări 
alternative propuse de autor. Nu este o pretenţie mică din partea 
unui tânăr abia trecut de douăzeci de ani, o pretenţie pe care el abia 
se străduieşte să o atenueze?'. Este interesant de observat că în 
această lucrarea demersul lui Noica este demersul standard al susţinerii 
unei interpretări, în confruntare cu alte interpretări, prin argumentarea 
capacităţii ei de a restitui acea coerenţă internă spre care năzuieşte 
orice sistem de gândire. După ce rezumă un număr considerabil de 
reacţii la provocarea lui Jacobi, cum sunt cele ale lui Kuno Fischer, 
Hermann Cohen, Hans Vaihinger, Alois Riehl, Bruno Bauch, Erich 
Adickes, Noica se întoarce spre textul CRP şi al Pr întrebându-se 
„ce înseamnă sistemul lui Kant fără lucrul în sine ? ”. Răspunsul este 
că „suprimarea lucrului în sine" are pentru sistemul kantian „conse- 
cinte dezastruoase”. Şi aceasta deoarece - argumentează autorul - 
lucrul în sine constituie un punct de plecare, o presupozitie funda- 
mentală a sistemului filosofiei transcendentale. Noica respinge sugestia 
că autorul CRP s-ar face vinovat de o inconsecventá grosolană si 
prezintă temeiurile scepticismului său faţă de distincţii propuse de 
acei cercetători kantieni care l-au apărat pe Kant de acuzaţia cá prin 
admiterea existenţei lucrului în sine şi-ar contrazice sistemul, pentru 
a schiţa apoi propriul său punct de vedere asupra locului acestui 
concept în sistemul lui Kant. În acest demers, Noica introduce 
distincţii şi face afirmaţii care nu există ca atare în textele lui Kant, 
susţinând că ele sunt în spiritul gândirii autorului. Este vorba de 
distincţia dintre două lucruri în sine, lucrul în sine epistemologic, 
drept corelat al fenomenului, şi lucrul în sine ontologic, drept corelat 
al subiectului cunoscător. Jacobi şi toţi cei care l-au urmat în afir- 
maţia că admiterea lucrului în sine ruinează sistemul filosofiei transcen- 
dentale ar fi ignorat această distincţie, aptă, după părerea lui Noica, 
să probeze că sistemul este pe deplin coerent?*. 

În „Cuvântul înainte” menţionat mai sus, ca şi în ultimele pro- 
poziţii ale studiului său, Noica încearcă să slăbească impresia că 
pretinde a fi reuşit acolo unde atâţia cunoscuţi cercetători Kantieni 
nu ar fi fost capabili să ofere o soluţie care rezistă criticii. El 
recunoaşte cá nu a studiat din scoarță în scoarță acea literatură 
kantianá la care se referă şi cá nu a confruntat traducerile franceze 
ale textelor lui Kant, pe care le-a utilizat şi le-a citat, cu originalul 
german. Mesajul este însă că ai întotdeuna dreptate când priveşti 
conceptele marilor filosofi drept „concepte deschise” şi încerci să le 
conferi noi semnificaţii. 

Cititorul de astăzi care este familiarizat cu textele lui Kant şi 
literatura Kantiană va fi izbit de maturitatea uluitoare a tânărului 
autor. Şi va fi tentat să se întrebe ce ar fi putut produce Noica mai 
târziu dacă el s-ar fi consacrat în mod profesional cercetării kantiene. 
Iar dacă acest cititor va compara comentariile atât de informate şi de 
responsabile ale lui Florian şi încercările - este adevărat - mai 
aventuroase ale tânărului Noica cu ceea ce spunea Maiorescu la 
cursurile sale, o jumătate de veac mai înainte, va constata cât de 
rapid şi de promiţător a fost, sub acest aspect, progresul culturii 
filosofice româneşti, înaintarea în direcţia unei racordări depline la 
discuţia academică internaţională. 


* 
* * 


Un gen aparte de raportare la gándirea lui Kant este cel al 
autorilor care pretind cá au elaborat o conceptie proprie pornind de 
la Kant si sprijinindu-se pe Kant. Este o raportare care atestá de 
asemenea prestigiul exceptional al operei lui Kant, in primul ránd al 
filosofiei sale teoretice, în lumea filosofică românească. Repre- 
zentative în acest sens sunt iniţiative şi demersuri ale lui Constantin 
Rădulescu-Motru şi Constantin Noica. Ele vor fi examinate, în cele 
ce urmează, cu intenţia de a determina cât de îndreptăţită este 
pretenţia autorilor că se sprijină pe Kant şi îl vor putea avea alături 
pe Kant. 

Mă voi referi, mai întâi, la cartea lui Rădulescu-Motru, Elemente 
de metafizică pe baza filosofiei kantiane. Prima ediţie apare în 1912 ; 

o nouă ediţie, cea definitivă, datează din 1928. Pasul premergător al 
discuţiei va fi încercarea de a schiţa un cadru mai general de repre- 
zentări şi opţiuni ce ne pot orienta în identificarea acelei interogatii 
filosofice care constituie nucleul lucrării. 

Motru s-a format într-o atmosferă intelectuală marcată de ascen- 
siunea prestigiului intelectual al ştiinţei. El a fost elevul lui Wilhelm 
Wundt şi, pe urmele mentorului său, unul din cei ce s-au străduit să 
introducă noua psihologie de orientare ştiinţifică în învăţământul 
universitar. Motru s-a perceput pe sine ca filosof şi totodată ca om 
de ştiinţă. Relaţia dintre filosofie şi ştiinţa pozitivă i s-a impus, prin 
urmare, ca o temă centrală de reflecţie. Interpretarea deja consacrată 
a filosofiei teoretice a lui Kant ca analiză transcendentală, adică 
drept analiza condiţiilor care fac posibilă cunoaşterea prin experienţă, 
delimita strict domeniile şi competențele filosofiei şi ale ştiinţei. În 
calitate de cercetare a formelor pure care fac posibilă experienţa în 
genere, filosofia transcendentală se mişcă pe un plan cu totul diferit 
de cel al cunoaşterii ştiinţifice. Personalitate impregnată de mentalitatea 
ştiinţifică a vremii, Motru nu a putut accepta însă ca filosofiei să-i 
fie refuzată în principiu şansa unei comunicări intense cu ştiinţele 
bazate pe experienţă, a acelei comunicări în care filosofia valorifică 
progresele cunoaşterii specializate. În opoziţie cu kantienii, el a 
socotit că filosofia, sprijinită pe rezultatele cunoaşterii ştiinţifice, 
este forma cea mai înaltă a cunoaşterii noastre despre lume. Pentru el, 
metafizica este ştiinţă în înţelesul deplin al cuvântului, o ştiinţă ce 
stă deasupra ştiinţelor naturii şi a ştiinţelor minţii, oferindu-ne o 
cunoaştere „mai completă şi mai puţin relativă despre lume”. „Metafi- 
zica ridică deasupra cunoştinţelor speciale o cunoştinţă unitară superi- 
oară, înăuntrul căreia adevărurile vechi apar într-o altă ordine şi 
într-o altă lumină. "?? Aspirând să ofere o cunoaştere a absolutului, 
metafizica depăşeşte rezultatele ştiinţelor speciale, sprijinindu-se 
totodată pe ceea ce se cunoaşte prin aplicarea metodelor acestora“. 

Angajarea faţă de asemenea reprezentări nu-l individualiza pe 
Motru ; mai degrabă îl integra într-o mişcare de idei influentă la 
sfârşitul secolului trecut în gândirea europeană, al cărei concept al 
filosofiei a fost fixat prin expresia metafizică inductivă. Bine cunos- 
cutul Wilhelm Wundt, maestrul lui Motru, va determina conceptul 

filosofiei într-o lucrare mult citită pe atunci, Introducere în filosofie, 
a cărei primă ediţie apare în 1901, în felul următor: „Filosofia este 
ştiinţa generală care unifică într-un sistem necontradictoriu cunoş- 
tintele mijlocite de ştiinţele particulare şi reduce metodele şi presupo- 
ziţiile generale ale cunoaşterii folosite în ştiinţă la principiile ei. "8 
Ambitia lui Motru de a elabora un sistem propriu de metafizică 
inductivă nu trebuie, aşadar, să ne surprindă. Acest sistem reprezintă 
o încercare de unificare a universului material şi a universului 
conştiinţei pe baza conceptului energiei?. 

Ca şi alte minţi ale vremii, filosoful român situa acea cunoaştere 
pe care o oferă ştiinţa în vârful ierarhiei valorilor. Demnitatea 
filosofiei era cel mai bine pusă în lumină, în această perspectivă, 
prin înţelegerea ei drept o continuare şi dezvoltare a acelei opere de 
cunoaştere pe care o înfăptuiesc ştiinţele. Cunoaşterea cea mai 
înaltă despre lume, cea mai completă şi mai puţin relativă, va oferi, 
desigur, cea mai deplină satisfacţie nevoii noastre de a înţelege. 
Dar nu numai atât. Motru era însufleţit în eforturile sale specula- 
tive de convingerea că un spirit şi o cultură care năzuiesc în 
aceeaşi măsura spre adevăr şi spre bine nu îşi vor găsi împlinirea 
decât atunci când aspiraţiile spre perfecţionare individuală şi 
solidaritate umană vor fi întemeiate printr-o cunoaştere cu valoare 
obiectivă. Cunoaşterea metafizică ne este neapărat necesară şi e de 
neînlocuit deoarece ea reprezintă acea cunoaştere care ar face 
posibilă o întemeiere obiectivă a valorilor. Insuficienta filosofiei 
kantiene este, în ochii lui Motru, una dublă. Pe de o parte, metafizica 
în înţelegerea ei kantianá refuză filosofiei calitatea de cunoaştere 
despre lume izolând-o astfel de ştiinţă. Pe de altă parte, Motru 
credea că statutul privilegiat al cunoaşterii metafizice va fi asigurat 
dacă se probează capacitatea ei de a întemeia valorile superioare ale 
vieţii şi de a oferi o bază raţională speranţei în triumful lor final. 
Convingere ce poate fi calificată drept o expresie particulară a 
optimismului istoric al vremii. 

Motru s-a format şi a lucrat într-o ambiantá filosofică puternic 
impregnată de kantianism. El nu putea să nu-şi dea seama cá încer- 
cările sale în metafizică sunt dintre cele ce cad sub cenzura severelor 
interdicții kantiene. Cu toate acestea Motru nu a redeschis procesul 

intentat de Kant metafizicii. Altfel spus, el nu a încercat o revizuire 
a verdictului kantian ce respinge metafizica în ipostaza ei de pretinsă 
cunoaştere a absolutului. Şi aceasta printr-o confruntare cu analizele 
şi concluziile Criticii rațiunii pure. Motru suspendă pur şi simplu 
interdicțiile kantiene. Aparent, el îşi sprijină construcţia metafizică 
pe filosofia kantianá, aşa cum sugerează chiar titlul cărţii sale. În 
realitate, proiectul său metafizic, ca şi orice proiect de metafizică 
inductivă, nu se poate legitima decât printr-o ruptură cu filosofia 
critică a cunoaşterii. 

Voi încerca să susţin această concluzie printr-o reconstituire 
foarte sumară a demersului care îl conduce pe Motru la conturarea 
problemei cărţii sale. Punctul de plecare îl constituie o temă a Criticii 
rațiunii pure şi semnalarea a ceea ce autorul numeşte „insuficienţa 
filosofiei kantiane". La Kant necesitatea şi universalitatea adevă- 
rurilor ştiinţei depind de acea sinteză pe care o înfăptuieşte aperceptia 
pură. Sinteza devine posibilă datorită identităţii eului sau a conştiinţei 
de sine, identitate pe care o desemnează termenul apercepție. Or, 
Kant, susţine Motru, postulează pur şi simplu o asemenea identitate, 
ca determinare a conştiinţei în genere. În realitate, această identitate 
va trebui să primească o bază psihologică, empirică. Motru părăseşte 
astfel planul filosofiei transcendentale încercând o critică a concep- 
telor filosofiei kantiene pe terenul psihologiei empirice. „Dacă iden- 
titatea conştiinţei, constatată prin introspectie, nu este una şi aceeaşi 
cu identitatea postulată de matematică, şi aceasta este părerea tuturor 
oamenilor de ştiinţă, atunci insufieienţa filosofiei kantiane devine 
clară pentru oricine.” Admitánd cá există in genere o unitate a 
conştiinţei, continuă argumentarea lui Motru, aceasta nu poate fi 
decât una relativă, empirică. 


Atunci organizarea impresiunilor venite prin simţuri nu se realizează 
prin mijlocirea unei speciale funcțiuni de unitate sintetică a priori, ci se 
realizează prin mijlocirea obişnuitelor funcţii sufleteşti, care îşi au 
rădăcinile lor întinse până în viaţa organică a corpului, cu a cărui 
unitate se aseamănă şi unitatea conştiinţei. Cu alte cuvinte, deodată cu 
tăgăduirea identităţii numerice a eului, se zdruncină şi teoria unităţii 
sintetice a priori, teoria centrală a întregului sistem kantian.9? 

universală şi necesară pe identitatea conştiinţei a rămas o problemă 
deschisă. Motru ajunge astfel la ceea ce constituie punctul de plecare 
al propriei sale construcţii. „Constituirea ştiinţei se face la el [la 
Kant - n.m., M.F.] numai pe baza conştiinţei în genere, care este o 
conştiinţă formală, şi nu pe baza conştiinţei reale omeneşti, care este 
o conştiinţă individuală. Marea problemă pentru noi este să inte- 
legem ştiinţa pe baza conştiinţei din urmă, conştiinţa individuală, iar 
nu pe baza conştiinţei în genere." Contestând în principiu legiti- 
mitatea unei abordări transcendentale a explicatiei posibilităţii ştiinţei, 
Motru îi reproşează lui Kant renunţarea la cercetarea ştiinţifică a 
originii şi evoluţiei conştiinţei. 

Aceasta este o afirmaţie surprinzătoare deoarece, aşa cum se ştie, 
Kant a distins în mod programatic problemele filosofiei transcen- 
dentale de cele ale ştiinţei empirice. Renuntarea la cercetarea „originii 
şi evoluţiei” într-o filosofie de orientare transcendentală este una 
explicită. Motru credea că progresele pe care le-a făcut psihologia 
de la Kant încoace ar crea premisele rezolvării problemei identităţii 
conştiinţei pe baza datelor cunoaşterii pozitive. Sistemul său de 
metafizică inductivă este elaborat cu intenţia declarată de a oferi o 
nouă explicaţie a identităţii conştiinţei şi, prin aceasta, o bază pentru 
rezolvarea problemei lui Kante. 

La capătul acestei încercări de a pune în evidenţă problema cărţii 
lui Motru se poate conchide că titlul ei este înşelător. Căci ideile pe 
care le propune ea nu sunt legate „prin origine şi tendinţă de filosofia 
Kantiană”, aşa cum se afirmă în „Prefaţa” ediţiei definitive din 
1928. Sistemul metafizic pe care îl schiteazá nu a fost construit pe 
fundamentele filosofiei critice, ci, dimpotrivă, printr-o desprindere 
clară de principiile şi concluziile esenţiale ale filosofiei kantiene. 
Proiectul metafizicii inductive nu poate fi asumat fără a ieşi din 
cadrele criticismului. Demersul lui Motru este mai degrabă exemplar 
pentru o anumită modalitate şi motivaţie a ieşirii din cercul filosofiei 
transcendentale. Iată de ce pretenţia că cititorului i se oferă o scriere 
de orientare în filosofia kantiană este lipsită de orice temei. Motru 
nu a fost un kantian nici chiar în sensul cel mai liberal al termenului. 

Elemente de metafizică pe baza filosofiei kantiane nu reprezintă o 
„completare a filosofiei lui Kant”, cum o spune chiar autorulS”, 
decât în sensul că în lucrare se caută o nouă explicaţie a identităţii 
conştiinţei şi, pe această bază, a posibilităţii ştiinţei, adică a proble- 
mei care a primit o formulare clasică în opera lui Kant. Dar această 
explicaţie va fi căutată pe cu totul alte baze şi în cu totul altă direcţie 
decât în Critica raţiunii pure. Nu poate fi vorba, prin urmare, de o 
„completare”, în sensul curent al acestei expresii. Cu greu s-ar 
putea tágádui cá, în acea ambiantá intelectuală în care s-au înfiripat 
încercările constructive ale lui Motru, ideea unei metafizici inductive 
exercita o mare putere de atracţie. Iar prelungirea cunoaşterii pozitive 
într-o viziune asupra totalităţii rămâne, până astăzi, o experienţă 
incitantă. Toti cei care cred că sentinţa pronunţată de Kant împotriva 
oricărei pretenţii de cunoaştere a absolutului nu poate fi pusă în 
discuţie fără o redeschidere a procesului, pe temeiul producerii unei 
noi probe şi mărturii, vor păşi însă pe altă cale decât cea pe care a 
ales-o Rădulescu-Motru. 

Lipsa oricărei reacţii critice faţă de un asemenea mod de a te 
raporta la filosofia kantianá este ea însăşi un prilej de reflecţie. Căci 
dacă Toroutiu, care, în lucrarea citată, caracterizează poziţia filosofică 
a lui Motru drept „neokantiană”, nu avea, evident, pregătirea nece- 
sară, de ce au tăcut cei care puteau sesiza cu uşurinţă acele confuzii 
care susţin în mod constant referirile pe care le face Motru la filosofia 
lui Kant? De ce nu a reacţionat un rafinat cunoscător ca Mircea 
Florian ? Să presupunem că mai tânărul coleg al lui Rădulescu-Motru 
dorea să evite relaţii personale tensionate, mai ales că acesta din urmă 
avea o bună reputaţie, o mare influenţă instituţională şi îi fusese, 
pare-se, întotdeauna binevoitor. De ce a tăcut însă un tânăr din afara 
lumii universitare de atunci ca Nicolae Balca, ce tratase cu atâta 
asprime monografia lui Negulescu? O scriere care oricum nu se 
făcea vinovată de neînţelegeri atât de grave ale obiectivelor filosofiei 
critice şi a naturii demersurilor prin care au fost ele urmărite. În ţări 
cu un climat academic consolidat reacţiile faţă de o asemenea confun- 
dare de mari proporţii a planurilor cum a fost cea a lui Rădulescu- 
-Motru nu ar fi întârziat, indiferent de prestigiul profesional şi de 

poziţia instituţională a autorului. Nu tot aşa la noi. De ce oare? Să 
ne amintim că Rădulescu-Motru, al cărui nume Balca îl pomeneşte 
cu respect la începutul recenziei sale, era directorul Revistei de 
Filosofie şi ştia, probabil, să se poarte în aşa fel încât să nu trezească 
nemulţumirea tinerilor. Va trebui să recunoaştem că în trecut, ca şi 
astăzi, afirmarea unui climat în care semnalarea şi sancţionarea 
scăpărilor, gravelor inconsecvente, diletantismului şi superficialitátii 
să nu ţină seama de persoană este afectată de incapacitatea de a trage 
o linie clară de despărţire între relaţiile personale şi obligaţiile pe 
care le impune conştiinţa profesională. Aşa se face că îl iubim pe 
Platon mai mult decât iubim adevărul. 

Constantin Noica va încerca şi el să construiască un edificiu 
filosofic propriu pornind de la Kant. Aceasta este până la urmă 
singura apropiere ce poate fi semnalată între el şi Rădulescu-Motru. 
Din orice alt punct de vedere, în primul rând al concepţiei despre 
rosturile filosofiei, al orientării generale a gândirii, al modului de a 
scrie, ei sunt fundamental diferiţi. Motru concepea filosofia drept o 
încercare de a constitui o reprezentare unitară, cât mai completă 
despre lume şi despre om, în primul rând pe baza rezultatelor 
cercetării ştiinţifice, o încercare ce va trebui să fie reluată de îndată 
ce cunoaşterea realizează progrese semnificative. Dimpotrivă, Noica 
practica filosofia ca speculație pură, drept o întreprindere pe deplin 
autonomă din punctul de vedere al resurselor, al mijloacelor utilizate 
şi al obiectivelor urmărite în raport cu ştiinţa. În acest sens, Noica 
era, în mod sigur, mai aproape de Kant. 

Aşa cum s-a arătat mai sus, Noica şi-a făcut ucenicia filosofică 
studiind Critica raţiunii pure. Iar lucrarea lui, Problema lucrului în 
sine la Kant, reprezintă o piesă, cu totul promițătoare, de cercetare 
Kantiană. Noica va continua să se intereseze de opera lui Kant a cărei 
cercetare va sta în centrul proiectului său de formare filosofică€ă. 
Firul acestor preocupări se rupe odată ce Noica ajunge în posesia 
propriilor sale idei şi proiecte. Criticismul kantian va fi examinat din 
cu totul altă perspectivă şi cu alte intenţii în perioada când a fost 
scrisă Devenirea întru ființă. Această scriere propune o ontologie. 
Autorul ei va schiţa acum o interpretare ontologică a Criticii rațiunii 

pure, a cărei idee de bază ar putea fi formulată astfel: filosofia 
transcendentală, aşa cum a fost dezvoltată de către Kant, nu este, 
cum s-a spus adesea, o teorie a cunoaşterii, ci o nouă ontologie. În 
această încercare de resemnificare, Noica porneşte de la interpretarea 
lui Heidegger, despre care spune că arată „faţa mai adâncă a criti- 
cismului kantian cu trecerea acestuia de la epistemologie la ontologie "9. 
Punctul de plecare al lui Noica îl constituie întrebarea „Ce înţelege 
Kant prin metafizică ? ". Mai precis, el se întreabă dacă Critica 
rațiunii pure oferă o nouă metafizică sau respinge pur şi simplu 
pretenţia tradiţională a metafizicii de a reprezenta o ştiinţă sau chiar 
ştiinţa prin excelenţă. 


La capătul Logicii sale din 1800, Kant scria că metafizica este 
adevărata filosofie, filosofia unică. Dar unui contemporan sau biograf al 
său de mai târziu, Borowski, îi declarase că satirele lui Erasm au făcut 
mai mult bine umanităţii decât toate metafizicile la un loc. La fel, un 
comentator de toată însemnătatea, Alois Riehl, putea spune despre 
Critica raţiunii pure, opera pe care Kant o numeşte statornic «Critica» 
însăşi, cum că afirmă metafizicul şi neagă metafizica. Iar Riehl avea 
dreptate dacă «metafizica» are înţelesul pe care i-l dădea Kant... %. 


Există disonante în pronuntárile lui Kant asupra metafizicii, aşa 
cum pare să sugereze acest pasaj? Să examinăm lucrurile mai 
îndeaproape. Kant a distins întotdeauna în mod clar între metafizica 
vremii sale, metafizica raționalismului clasic, în particular a şcolii 
wolffiene, pe care a calificat-o drept dogmatică, şi metafizica înţeleasă 
ca un alt nume pentru propria sa filosofie transcendentală. Kant a 
caracterizat filosofia sa teoretică — cercetarea critică a întregii noastre 
cunoaşteri a priori — drept o reformă a metafizicii, o reformă care ar 
fi arătat pentru prima dată cum este posibilă metafizica înţeleasă ca 
ştiinţă. E] s-a exprimat în această privinţă în mod repetat şi într-un 
mod lipsit de echivoc. În Logica generală, un text pregătit pentru 
tipar de către G.B. Jăsche, pe baza însemnărilor făcute de Kant 
pentru cursurile sale, se afirmă că prima întrebare a filosofiei este 
„Ce pot să ştiu?” şi se precizează că la această întrebare răspunde 
metafizica”. Metafizica este, aşadar, filosofia transcendentală. lar 
în Prolegomene Kant subliniază că obiectul metafizicii îl constituie 

rațiunea pură, adică întreaga noastră cunoaştere independentă de 
experienţă care face posibilă experienţa. Propozitiile metafizicii sunt 
propoziţii sintetice a priori”. Toate aceste afirmaţii sunt în deplin 
acord cu precizări pe care le întâlnim în textul Criticii rațiunii pure. 
Numind „critica raţiunii pure” un tribunal ce poate garanta „preten- 
tile legitime" ale unei cunoaşteri independente de experienţă şi 
respingând „uzurpările neîntemeiate” ce pot avea loc în numele unei 
asemenea pretenţii, Kant continuă astfel : 


Dar prin aceasta [prin critica raţiunii pure - n.m., M.F.] eu înţeleg 
nu o critică a cărţilor şi sistemelor, ci a capacităţii raţiunii în genere cu 
privire la toate cunoaşterile la care poate năzui independent de orice 
experienţă, prin urmare rezolvarea problemei posibilităţii sau imposi- 
bilitátii unei metafizici in genere şi determinarea atât a izvoarelor, cát şi 
a sferei şi limitelor ei, toate acestea însă din principii. Am apucat pe 
acest drum, singurul care rămăsese, şi mă măgulesc că, urmându-l, am 
înlăturat toate rătăcirile care până acum dezbinaseră raţiunea cu sine 
însăşi în folosirea ei în afara experienței”. 


Concepută în acest fel, drept critica raţiunii pure, metafizica 
devine o ştiinţă. Kant opune tot timpul metafizica, în această înţelegere, 
metafizicii pe care o numeşte dogmatică, ale cărei pretenţii de a 
reprezenta cunoaşterea unei realităţi transcendente nu pot fi susţinute 
în faţa tribunalului pe care îl instituie critica raţiunii pure. „Critica 
raţiunii duce deci, în cele din urmă, în mod necesar, la ştiinţă; 
folosirea ei dogmatică, fără critică, duce, dimpotrivă, la aserţiuni 
neîntemeiate, cărora li se pot opune altele tot atât de puţin verosimile, 
prin urmare, la scepticism.” 7% În sfârşit, în capitolul intitulat „Arhitec- 
tonica raţiunii pure”, numind filosofie pură „o cunoaştere din rațiune 


x? 


pură”, Kant scrie: 


Filosofia raţiunii pure este sau o propedeutică (un exerciţiu preli- 
minar) care studiază facultatea raţiunii sub raportul oricărei cunoasteri 
pure a priori şi se numeşte critică, sau, în al doilea rând, sistemul 
raţiunii pure (Ştiinţă), întreaga (atât cea adevărată cát şi cea aparentă) 
cunoaştere filosofică din rațiune pură în inlántuire sistematică, şi se 
numeşte metafizicd...^5. 

Dacă pentru Kant metafizica este știința ca sistem al rațiunii pure 
şi numai ca sistem al rațiunii pure, atunci ce sens mai poate avea 
discuția dacă Critica rațiunii pure ne oferă o metafizică sau o teorie 
a cunoaşterii ? Metafizica şi teoria cunoaşterii sunt la Kant totuna 
atât timp cát problema teoriei cunosterii este cea a posibilităţii, 
întinderii şi limitelor unei cunoasteri prin raţiunea pură. 

Noica insistă asupra ideii că formele a priori, în calitate de 
condiţii ale posibilităţii experienţei, sunt constitutive experienţei. 
Experienţa, lumea fenomenelor, ia naştere, aşadar, prin intervenţia 
formelor a priori ale conştiinţei în genere. În cuvintele lui Noica 


... conştiinţa nu este o oglindă care să reflecteze simplu lumea, cu 
formele şi structurile ei date; este un laborator în care se prelucrează 
datele lumii sau în care datele primite de conştiinţă devin lume. Căci 
orice conştiinţă este receptivă de material, dar activă în ce priveşte 
formele, după Kant. Că formele puse de ea nu sunt în lucruri? Dar 
lucrurile n-ar fi lucruri fără aceste forme. De aceea înţelesul lui «ce 
este» îl dă «cum e cu putinţă ce este», regresiunea în transcendental ca 
înspre temei... Lumea a trecut printr-un laborator spre a deveni lume”. 


Pentru a reduce lucrurile la expresia lor cea mai simplă: dacă 
prin lume înţelegem totalitatea fenomenelor, atunci se va putea spune 
că pentru Kant conştiinţa în genere este cea care constituie /umea. 
Filosofia transcendentală, adică metafizica în sensul lui Kant, reprezintă 
sistemul formelor a priori proprii conştiinţei în genere, care sunt 
forme constitutive ale lumii. Există însă vreun temei pentru a spune 
că filosofia transcendentală sau metafizica nu ar avea nimic de-a face 
cu teoria cunoaşterii, aşa cum încearcă să argumenteze Noica, 
urmându-l în această privinţă pe Heidegger? Consideraţiile de mai 
sus ne conduc la concluzia că un asemenea temei nu există. Potrivit 
spiritului şi literei textelor lui Kant, filosofia transcendentală, ca 
ştiinţă a formelor pure, a priori, care fac posibilă experienţa, ca 
teorie despre condiţiile de posibilitate ale cunoaşterii, este totuna cu 
metafizica. A opune filosofia transcendentalá, ca metafizică, filosofiei 
transcendentale, ca teorie a cunoaşterii, nu înseamnă, aşadar, „a-i 
face dreptate lui Kant”. A spune că la Kant transcendentalul „trebuie 

şi el înţeles ontologic"" nu poate avea alt sens decât a indica prin 


această formulare rolul formelor a priori ale sensibilităţii şi intelec- 
tului în constituirea lumii fenomenelor. Nu este clar ce perspective 
ar putea deschide în această privinţă apelul la distincţia pe care o 
făcea Heidegger între „ceea ce a spus Kant” şi „ceea ce a vrutel 
să spună”'8. 

În spiritul lui Kant se poate vorbi de lume doar în două sensuri. 
În primul sens, lumea este lumea fenomenelor, lumea experienţei 
noastre, lumea în care trăim. Aceasta este lumea pe care o explorează 
cunoaşterea comună şi ştiinţele. Filosoful de orientare transcen- 
dentală se interesează însă de /ume în alt sens, în speţă de lume ca 
ansamblul formelor a priori ce fac posibilă cunoastgerea prin expe- 
rientá. Este lumea pe care Kant o va numi „ţara intelectului pur”. El 
o va caracteriza deosebit de sugestiv drept obiect al unei cunoasteri 
cu caracter sţiinţific, in contrast cu acea pretinsă cunoaştere 
despre o lume transcendentă, pe care pretinde să ne-o ofere meta- 
fizica clasică : 


Dar această ţară este o insulă, pe care natura însăşi a închis-o în 
hotare imutabile. E ţara adevărului (un nume fermecător), împrejmuită 
de un ocean vast şi furtunos, adevăratul sediu al iluziei, unde multă 
ceaţă deasă şi multe stânci de gheaţă care se topesc repede prezintă 
aspectul înşelător de ţări noi, ispitesc continuu cu speranţe deşarte pe 
navigatorul pornit fără ţintă după descoperiri, angajându-l în aventuri la 
care nu poate niciodată să renunţe şi pe care totuşi nici nu le poate duce 
la sfârşit”. 


Ca disciplină teoretică ce analizează condiţiile cunoaşterii prin 
experienţă, metafizica nu devine doar pentru prima dată o ştiinţă, 
crede Kant, ci este ştiinţa prin excelenţă. Căci în timp ce obiectul 
ştiinţelor se schimbă continuu, odată cu extinderea experienţei, 
obiectul metafizicii va fi dat o dată pentru totdeauna de vreme ce 
raţiunea pură „este o insulă, pe care natura însăşi a închis-o în 
hotare imutabile”. Spre deosebire de ştiinţele bazate pe experienţă, 
metafizica, odată aflată în posesia firului conducător şi a metodei 
adecvate, ar putea ajunge în scurt timp la rezultate definitive. Este 

ceea ce Kant va afirma, cu deplină încredere, încă în „Prefaţa” la 
prima ediţie din 1781 a CRP: 


Potrivit ideilor pe care le vom expune despre ea aici, metafizica este 
singura ştiinţă care îşi poate permite o astfel de executare completă, şi 
anume în scurtă vreme şi cu eforturi reduse, dar unite, astfel încât 
posterităţii să nu-i rămână decât să întocmească pentru scopuri didactice 
totul după intenţiile ei, fără a-i putea mări câtuşi de puţin conţinutul. 
Căci nu este decât inventarul, tematic ordonat, a tot ceea ce posedăm 
prin raţiunea pură. Nimic nu ne poate scăpa aici, fiindcă ceea ce raţiunea 
produce complet din ea însăşi nu-i poate rămâne ascuns, ci este pus în 


lumină de către raţiunea însăşi de îndată ce am descoperit principiul 


comun. 


Supozitia potrivit căreia ceea ce Kant a numit rațiune pură — ansam- 
blul conceptelor şi principiilor ce fac posibilă experienţa - ar fi „o 
lume închisă între hotare imutabile” şi, în acest sens, dat o dată 
pentru totdeauna, s-a dovedit, desigur, a fi o nouă iluzie şi tot aşa şi 
supoziţia că metafizica, în sensul CRP, ar putea ajunge în scurt timp 
o ştiinţă pe deplin încheiată. Semnificativă din punctul de vedere al 
discuţiei pe care o propune Noica este, în acest pasaj, înţelegerea 
metafizicii drept o cunoaştere impersonală, cu valoare obiectivă, 
despre un obiect strict delimitat, o cunoaştere ce ar putea fi dobândită 
prin unirea forţelor tuturor celor care cercetează. Nu ar mai avea 
nici un rost să se insiste asupra opoziţiei dintre această înţelegere a 
metafizicii şi cea pe care a împărtăşit-o Noica. Ca autor al unei 
viziuni ontologice ce se plasează mai degrabă în tradiţia hegeliană, 
Noica va avea dreptate atunci când se va delimita de Kant, şi nu 
atunci când va căuta temeiuri pentru a şi-l alătura. În Tratatul de 
ontologie întâlnim pasaje în care este evident efortul lui Noica de a-l 
anexa pe Kant la acel fel de a vedea filosofia care îi este apropiată. 
O intenţie care transpare clar în încercarea lui de a arăta că există un 
sens ontologic în tabela kantiană a categoriilor. Ajungând la concluzia 
că „... tabela kantianá a categoriilor este pe deplin în corespondenţă 
cu triada metafizică pe care am pus-o în joc”52, Noica recunoaşte că 
acesta este gândul pe care el îl atribuie lui Kant. 

În ansamblul ei, opera târzie a lui Noica marchează o delimitare 
clară de spiritul filosofiei Kantiene, o filosofie pe deplin repre- 
zentalivă pentru ceea ce autorul Devenirii întru ființă caracteriza 
drept ethosul modern al neutralității, exprimat prin acceptarea princi- 
piului contradictiei bilaterale. În însemnări şi în comunicare personală, 
Noica se va exprima într-un fel ce nu lasă nici o îndoială în această 
privinţă. Iată doar o asemenea însemnare din anul 1981 : „Ce plate 
criticismul când e confirmat (Reinhold, Krug, Herbart) şi ce subtil 
când e dezmintit (Fichte, Schelling, Hegel)"9. O apreciere care va 
fi intáritá prin judecata comunicatá unuia din cei cu care fácea 
schimb de idei, prin corespondenţă: „Mă bucur cá ne regăsim şi in 
Kant, dar el e doar cel ce a descoperit transcendentalul, nu cel care 
l-a împăcat cu realul, cum a făcut Hegel. Dacă vă trebuie un patron, 
pástrati-l pe acesta”%. Noica recomanda altora proprii săi zei protectori 
şi această îndrumare nu a rămas fără efect asupra percepţiei filosofiei 
în cultura româneasca de astăzi. Tocmai de aceea este important să 
se spună că acel drum în filosofie pe care îl trasează opera lui de 
maturitate este unul care nu poate fi străbătut alături de Kant. 


* * 


Admira(ie entuziastă, sistem de referinţă central în universul 
filosofic, obiect predilect al comentariului şi al exerciţiului interpretativ, 
punct de plecare în elaborarea unor construcţii filosofice personale, 
ce lipseşte oare în acest spectru al raportărilor la Kant pe care ni le 
înfăţişează un secol de cultură filosofică românească? Desigur, 
contestarea orientării pe care a dat-o Kant gândirii filosofice, rezis- 
tenta şi opoziţia. Le-a ilustrat in mod exemplar Nae Ionescu, unul 
din cei mai importanţi actori ai scenei filosofice şi publice româneşti 
dintre cele două războaie. 

Că Ionescu l-ar fi studiat temeinic pe Kant este o supozitie 
problematică. La Universitățile din Göttingen şi München nu ştim 
să fi frecventat cursuri şi seminarii pe teme kantiene. Mai târziu, ca 
profesor, el nu a predat niciodată un curs despre Kant, spre deosebire 

de mulţi dintre colegii săi. Iar în prelegerile lui Ionescu, referirile la 
Kant erau sumare şi fugitive. Numele filosofului german era pomenit 
nu atât în relaţie cu idei şi teme specifice ale filosofiei criticiste, cât 
drept numele unui autor reprezentativ pentru „filosofia ştiinţifică”, 
acea filosofie pe care Ionescu o combătea. Învăţământul său filosofic 
a fost îndreptat in mod constant împotriva spiritului rationalist al 
culturii occidentale moderne care era, pentru Ionescu, cel mai bine 
ilustrat prin opera unui Descartes sau a unui Kant. 

Pretentia că există probleme şi soluţii care au semnificaţie uni- 
versală şi, prin urmare, continuitate şi progres în filosofie, era 
vehement contestată. Filosofia, ca şi creaţia artistică, afirma Ionescu, 
este expresia structurii sufleteşti a autorului ei. lar aceasta poartă 
pecetea unei ambiante spirituale particulare, cu determinări locale şi 
istorice. 


Opera de artă, ca şi sistemul filosofic, este un rezultat al necesităţii 
noastre de absolut şi reprezintă, pentru fiecare din noi, în felul nostru, 
un absolut, dar care este un absolut al nostru, subiectiv, adică este 
fructul nevoii universal umane de absolut, dar nu absolutul însuşi. Ca să 
mergi la absolut, trebuie să depăşeşti şi arta şi filosofia şi să treci la 
religie.85 


Spiritualitatea răsăriteană, sublinia cu insistenţă Ionescu, este 
incompatibilă cu spiritul universalist, rationalist al gândirii occiden- 
tale moderne. În lumea spirituală a Răsăritului, cunoaşterea lui 
Dumnezeu nu poate deveni niciodată o problemă, tema unei discuţii 
teoretice în care se produc argumente şi contraargumente. Dacă 
pentru filosofia Occidentului existenţa şi cunoaşterea lui Dumnezeu 
au devenit probleme, pentru lumea ortodoxă identificarea cu Dumnezeu 
prin iubire precede orice cunoaştere autentică. Falia adâncă ce 
desparte cele două „arii de spiritualitate” se exprimă cel mai bine în 
înţelegerea sensului vieţii. Ionescu sublinia în cursul Problema 
salvării în Faust, pe care l-a ţinut în anul universitar 1925-1926, 
contrastul dintre înţelegerea mântuirii în tradiţia ortodoxă şi încer- 
carea lui Faust de a se salva singur, pe care o caracteriza drept tipică 
pentru spiritul Occidentului modern”. 

O temă cum este tema kantianá a condiţiilor de posibilitate şi a 
limitelor cunoaşterii se susţine doar pentru cei pe care profesorul îi 
numea „exclusiviştii raţiunii”. Din punctul de vedere al gândirii 
ortodoxe, o folosire sănătoasă a raţiunii este posibilă abia pe fundamentul 
acelei comunicări cu absolutul realizată în cadrul comuniunii de 
iubire care este Biserica. Este acea folosire pe care Apusul a 
pierdut-o începând cu Renaşterea. Ceea ce Ionescu deplángea : „Dar 
tradiţia gândirii mistice s-a pierdut; pe măsură ce a săcătuit vâna 
religioasă a culturii. Omul a coborât din ce în ce mai mult în lumea 
lucrurilor, pierzând contactul cu divinitatea, de care totuşi se împăr- 
tăşeşte prin esenţa lui..."9?. Cel care rămâne însă ataşat acelei tradiţii 
de gândire care poate fi cultivată doar în ambianța spiritualităţii 
răsăritene va întâmpina greutăţi chiar şi în înţelegerea autorilor 
reprezentativi pentru filosofia ştiinţifică a Apusului. Matematicianul 
Octavian Onicescu, prieten apropiat al filosofului, îşi aminteşte că la 
sfârşitul unei conferinţe despre Spinoza, Ionescu s-a întrebat dacă el 
reuşeşte să-l înţeleagă bine pe gânditorul olandez. Căci o bună 
înţelegere a unui autor îi reuşeşte doar celui a cărui minte are o 
structură apropiată. Este însă puţin probabil să existe o asemenea 
apropiere, lăsa să se înţeleagă conferenţiarul, între mintea unui 
român din ţinutul Brăilei şi cea a lui Spinoza!% Este clar că lui 
se înfăţişa drept o poziţie definitorie pentru atitudinea spirituală a 
modernităţii occidentale, o poziţie cu totul străină Răsăritului ortodox. 
Spre deosebire de Kant, filosoful român gândea teoria cunoaşterii 
drept o întemeiere a acelui mod de a concepe metafizica pe care cel 
dintâi îl califica drept „precritic” sau „dogmatic”. „Vasăzică oricât 
ar fi teoria cunostintei o disciplină deosebită de metafizică, şi oricât 
ar face ea parte din propedeutica metafizicii, nu este mai puţin 
adevărat cá teoria cunoștinței, făcută ca introducere la metafizică, 
are cu totul altă înfăţişare sau are, în punctele esenţiale, o înfăţişare 
deosebită de teoria cunostintei, făcută dintr-un punct de vedere 
ştiinţific.” Pe scurt, pentru Nae Ionescu teoria cunoaşterii nu era 
decât o legitimare a cunoaşterii absolutului. Reflecţiile sale pe 
această temă erau conduse de țeluri diametral opuse celor pe care 
le-a urmărit Kant. 

Dacă profesorul Ionescu neglija filosofia teoretică a lui Kant 
socotind-o nerelevantă, el nu ezita, în schimb, să critice orientarea 
filosofiei practice a gánditorului din Kónigsberg. Pentru Ionescu, 
această filosofie era expresia cea mai netă a spiritului protestan- 
tismului, care subordonează religia moralității. Şi aceasta într-o 
opoziţie fátisá cu înţelegerea creştină tradiţională a moralității. Toc- 
mai tema kantianá a autonomiei morale, a întemeierii ei prin 
raţiunea practică va fi una dintre ţintele de atac ale lui Ionescu şi 
totodată fundalul contrastant pe care îşi va afirma propriul punct de 
vedere : 


Nu există nici o religie pe lume care să se reducă, pur şi simplu, la 
o morală. Din orice atitudine religioasă decurge, pentru cel ce o practică, 
un anumit fel de comportare faţă de realităţile concrete. Această 
comportare se poate formula şi codifica, constituindu-se într-un sistem 
de morală. Dar sistemul nici nu e valabil prin el însuţi, nici nu are o 
existenţă autonomă ; ci trăieşte numai în funcţie de atitudinea religioasă 
respectivă, ca un reflex al ei??. 


Semnificativá pentru opozitia intre viziunea lui Kant si cea a lui 
Ionescu asupra relaţiei dintre morală şi religie este de asemenea o 
însemnare a lui Mircea Vulcănescu. Acesta îşi amintea că „exaltărilor 
noastre pentru valorile sociale ale «Predicii de pe Munte» Nae Ionescu 
le opunea un creştinism asocial şi exclusiv teocentric, a cărui singură 
maximă este iubirea lui Dumnezeu, faţă de care «iubirea aproapelui», 
care nouă ni se părea chiar cheia creştinismului, apărea numai ca o 
rătăcire apuseană”%. 

Asupra filosofiei morale a lui Kant, o filosofie al cărei pivot este 
ideea autonomiei fiinţei umane şi a libertăţii, Ionescu s-a pronunţat 
direct în textul „Notă introductivă asupra raţiunii practice”, pe care 
l-a scris pentru traducerea românească a Criticii rațiunii practice, 
realizată de foştii săi studenţi Dumitru Cristian Amzer şi Raul Vişan 
(1934). El nu ezită să afirme că acela al cărui mod de a gândi este 
orientat de valorile spiritualităţii răsăritene va percepe cartea lui 
Kant drept „falsă”. Perspectivei lui Kant asupra omului, Ionescu îi 
va opune reprezentările creştine tradiţionale asupra datoriei şi libertăţii. 

Libertatea creştină, care nu are nimic cu autonomia, care, odihnind 
în teonomie, ignorează autonomia ca şi heteronomia, categorii juridice 
care nu-şi au nici un rost într-un domeniu de esenţă strict spiritual. O 
libertate care e libertate în iubire şi care presupune organismul mistic al 
comunităţii de dragoste. Fondată sau nu, clară sau confuză, libertatea 
aceasta care nu e a individului ca atare, ci un reflex în individ numai în 
măsura in care acesta participă la o colectivitate, este un fapt.?* 


O delimitare de Kant, pe liniile de forţă ale aceleiaşi tradiţii de 
gândire, va putea fi identificată atunci când se discută dacă durerea 
este pur şi simplu un rău sau are, dimpotrivă, o semnificaţie supe- 
rioară. Şi aici Ionescu opune viziunea mundană, temporală, pe care 
o atribuie gândirii occidentale, celei autentic creştine care este una 
a atemporalitátii şi eternității. Dacă idealul moral al lui Kant, ca şi 
al stoicilor, este atenuarea şi, atât cât este cu putinţă, chiar înlăturarea 
durerii, gânditorul creştin va afirma, dimpotrivă, că durerea ţine de 
condiţia omului şi că ea va trebui să fie valorificată în vederea 
mântuirii sale. Corolarul politic al acestei viziuni este organicismul, 
colectivismul şi naționalismul autarhic. De pe poziţiile ortodoxis- 
mului, Ionescu denunța cu violenţă orientarea democratică şi cosmo- 
polită a luminării şi a liberalismului occidental. 


Pentru ca să fie obţinute rezultate ar trebui ca în acelaşi timp lupta 
aceasta antimasonică să fie purtată împotriva individualismului liberal, 
a scientismului, a cartezianismului şi kantianismului, a democraţiei, a 
monarhiei constituţionale şi republicanismului (Care, structural, sunt 
aproape acelaşi lucru), a socialismului, a protestantismului religios de 
toate formele, dar şi a galicanismului catolic, a misticii individualiste de 
la Fericitul Augustin până la Francisc de Assisi, a kabalisticii, a teosofiei, 
a asiatismului panteist, a umanitarismului etc. etc.” 


Asemenea pagini abundă în publicistica lui Ionescu. 

Gândirea lui Nae Ionescu este însăşi antiteza tradiționalistă, 
ortodoxistă şi naționalistă a umanitarismului universalist al lui Kant. 
Temele lui Kant sunt omenirea şi rațiunea, ale lui Ionescu națiunea 
şi credința. La mai bine de un secol după Kant, Ionescu opunea, în 
toate privintele, filosofia ştiinţei. El contesta posibilitatea cercetării 

filosofice centrate pe probleme, a dialogului, a cooperării şi interac- 
țiunii critice între gânditori care aparţin unor epoci şi comunităţi 
culturale distincte. Pentru el nu exista filosofie, ci doar filosofare, 
altfel spus căutarea unei formule de împăcare cu existenţa potrivită 
structurii personalităţii fiecărui gânditor”. 

Pe cu totul alt plan se va desfăşura confruntarea lui Lucian Blaga 
cu filosofia lui Kant. 


Note 


1. Vezi George Călinescu, Istoria literaturii române de la origini până în 
prezent, Editura Minerva, Bucureşti, 1982, p. 123. 

2. Ion Zalomit, Principiile şi meritul filosofiei lui Kant, citat după frag- 
mentele traduse în Paul Cornea, Mihai Zamfir, Gândirea românească în 
epoca paşoptistă, Editura pentru Literatură, Bucureşti, 1968, p. 372. 

3. Deşi trata şi filosofiile de limbă franceză şi engleză, cursul susţinut mai 
mult de două decenii de Titu Maiorescu la Universitatea din Bucureşti 
acorda spaţiul cel mai întins filosofiei germane. Maiorescu avertiza că 
insistă asupra filosofiei lui Schopenhauer şi Kant, primul văzut drept 
continuator al celui din urmă, deoarece temele acestor gânditori continuă 
să stârnească interes, în timp ce ideile lui Fichte, Schelling şi Hegel 
„dispar din conştiinţa publică”. 

4. Timotei Cipariu a tradus Handbuch-ul lui Krug. Traducerea lui a fost 
publicată în 1861. Aceasta este, probabil, prima traducere integrală în 
limba română a unei lucrări din literatura filosofică a Occidentului. 
Pentru informaţii istorice poate fi consultată lucrarea foarte instructivă 
şi echilibrată a lui József Hajós, Timotei Cipariu şi filosofia, Editura 
Academiei, Bucureşti, 1987. 

5. Există mărturii că această autoritate era mare printre oamenii instruiți 
din Ţările Române deja la începutul secolului. Un profesor de origine 
greacă, activ in Moldova - cotemporan al lui Kant - exprima un punct 
de vedere, se pare răspândit, scriind: „Filosofia şi chimia nu sunt 
ceea ce ar trebui sá fie decát de douázeci de ani incoace, datoritá 
geniului si lucrárilor nemuritorilor Kant si Lavoisier." (Apud Istoria 
filosofiei româneşti, vol. I, ediţia a II-a, Editura Academiei, Bucureşti, 
1985, p. 283.). 

6. Textul „Discursului” se găseşte în Ilie Popescu Teiuşan, Vasilea Netea, 
August Treboniu Laurian, Editura Didactică şi Pedagoică, 1970. Pasajul 
se găseşte la p. 277. 

Ibidem, pp. 279-280. 
Ibidem, p. 46. Informaţia provine din Curierul Românesc, nr. 49, 2 iulie 
1845. 


. I. Zalomit, in op. cit., p. 379. 


Idem. Ecoul acestui mod de a-l recepta pe Kant poate fi întâlnit şi într-o 
însemnare a lui Eminescu: „Kant e un bun prieten şi, în acelaşi timp, 
un bun profesor, pe care îl recomand tuturor. E biblia filosofilor. Ca şi 
în biblia creştinilor, scrisă pentru mulţime, tot aşa veţi găsi în Kant 
adevăruri pe placul şi înţelesul tuturor” (citat după I.E. Torouţiu, 
Immanuel Kant în filosofia şi literatura română, Tipografia Bucovina, 
1925, p. 47). 

Aceasta pare să fi fost, până la urmă, şi motivaţia îndeletnicirii insistente 
a lui Eminescu cu Critica raţiunii pure, o îndeletnicire împinsă până la 
încercări de traducere din această scriere, care se întind pe multe pagini. 
Opinia lui Noica era că tot ceea ce a urmărit Eminescu traducând din 
Kant sunt câştigurile care rezultă din încercarea de a „pătrunde” o 
gândire situată la un nivel înalt de puritate şi de abstracţie. (Vezi 
„Introducerea” la Mihai Eminescu, Lecturi kantiene. Traduceri din 
Critica raţiunii pure, editate de C. Noica şi Al. Surdu, Editura Univers, 
Bucureşti, 1975.) 

Ecourile lui întârziate le întâlnim până şi în scrierile lui Noica. În 
„Introducerea” amintită găsim, bunăoară, următorul pasaj: „Ar rămâne 
teza că transcendentalul tine de subiectivitatea umană în sens larg, ca 
natură cunoscătoare, ceea ce ne-ar putea face să spunem: vedem lumea 
aşa pentru că suntem oameni. Sau: nu vedem lucrurile pentru că ele 
sunt aşa, ci ele sunt aşa pentru că le vedem noi. Şi într-adevăr, Kant va 
afirma cá nu cunoaştem din lucruri decât ce punem în ele" (op. cit., p. 
IX). 


„Apud lon Petrovici, „Kant şi cugetarea românească”, Revista de 
Filosofie, vol. X, nr. 1-2, 1924, p. 5. 

Ibidem, p. 6. 

Titu Maiorescu, Prelegeri de filosofie, Editura Scrisul Românesc, Craiova, 
1980, p. 8. 

Bazându-se pe autori ca J.St. Mill, Maiorescu opune înţelegerii aprioriste 


a spaţiului, timpului sau cauzalitátii o înţelegere asociationistá. Citându-l 
pe Mill, el prezintă dezacordul dintre Kant şi criticii apriorismului drept 
un dezacord dintre cei care „acordă mai mult mobilării primitive a 
spiritului sau mai mult asocierilor de idei produse prin experienţă” 
(Prelegeri de filosofie, p. 34). 

Vezi I. Petrovici, Doăsprezece prelegeri universitare despre Immanuel 
Kant (1936), Editura Agora, Iaşi, 1994, pp. 37-38. 

Ibidem, p. 212. 

Kant nu a dat atenţie, după Petrovici, factorului naţional sau mai bine 
zis naţionalist. Petrovici apreciază că în momentul de faţă „situaţia este 
de aşa natură că idealul naţional convârşeşte toate celelalte idealuri, 
ceea ce nu exista în Evul Mediu şi nici, în măsura de astăzi, în secolul 
lui Kant”. Petrovici citează aprobator afirmaţia unui filosof contem- 
poran, a cărui poziţie politică este transparentă, şi anume că popoarele 
constituie „unitatea originară şi faptul originar al umanităţii” şi apoi 
reflectează : „Cât de departe suntem de Kant, care vedea în cultură un 
fenomen de înţelegere si îngăduinţă” (vezi op. cit., pp. 230-233). 
Rândurile admirative despre Mussollini din „Introducere” sunt şi ele 
o mărturie în acest sens, una care nu va fi, desigur, înregistrată cu 
plăcere astăzi. 

I. Petrovici, „Kant şi cugetarea românească”, p. 1. 

I. Petrovici, Douăsprezece prelegeri..., ed. cit., p. 13. 

Vezi P.P. Negulescu, Istoria filosofiei contemporane, vol. I, „Criticismul 
kantian", Imprimeria Naţională, Bucureşti, 1941, pp. 61-62. 

Ín scopul unei mai bune intelegeri a acestei stári de spirit pot fi citite 
texte ca acela al lui Nicolae Balca, Pentru o mai corectă înțelegere a 
filosofiei kantiene. O confruntare cu D-l PP Negulescu, Tipografia 
Tiparului Universitar, Bucureşti, 1942. 

Am preferat o ordine care nu este cea a vârstei - Petrovici e cu zece ani 
mai tânăr decât Negulescu - deoarece monografia primului despre Kant 
a fost publicată în 1936, cu câţiva ani înaintea celei a lui Negulescu. 
I. Petrovici, Douăsprezece prelegeri..., ed. cit., p. 277. 

Iată o caracterizare a poziţiei lui Kant care este semnificativă din acest 
punct de vedere: „Ştiinţa pe care o avem sau pe care am putea-o avea 
n-are valoare absolută, independentă de noi, ci numai valoare relativă, 
în raport direct cu capacităţile şi marginile spiritului omenesc. Adevărul 
accesibil nouă nu e ceva absolut, care să existe în sine, ci, fiind în bună 
parte o creaţie a noastră, are o pecete omenească neştearsă. Adevărul 
este în funcţie de modalităţile constructive ale facultăţii noastre de 
cunoaştere” (op. cit., p. 37). 

Vezi „Prelegerea a cincea”, îndeosebi pp. 75-77. 

În stilul său sprinten şi sugestiv: „Rațiunea teoretică ne intemnita 
pentru veşnicie între zidurile reprezentărilor subiective cu valoare 
relativă. Nu există cea mai mică spărtură prin care să se strecoare vreo 
rază plăpândă din profunzimile metafizice ale realităţii absolute" (op. 
cit., p. 198). 


. „Urmează că lumea fenomenelor, cu toată individualitatea ei aparte, 


este la urma urinei tot un fel de oglindă, deşi deformată a realităţii în 

sine. Ín lumea pe care o cunoastem noi se cuprinde, ca un sámbure 
acoperit, si esenta absolutá. Este foarte greu de admis conceptia 
dupá care se separá complet si definitiv, se sapá o prápastie de 
netrecut, între lumea realitátilor in sine şi între lumea aparentelor, 
făcându-se din formele noastre a priori nişte cortine groase, cu totul 
opace. Este cu neputinţă ca prin structura fenomenelor să nu se 
strecoare unele veşti, deşi îmbrobodite, să nu străbată până la noi 
unele solii estompate de la ceea ce sunt în sine lucrurile absolute.” 
(op. cit., p. 159.) Şi, mai departe, cu referire la ideea de Dumnezeu şi 
de nemurire, subliniindu-si distanţarea de Kant, el scrie: „Întrucât 
priveşte părerea noastră personală, ne pare preferabil ca aceste două 
idei transcendente să-şi poată găsi un fundament teoretic de oarecare 
valoare” (p. 218). 

În interesul excepţional al lui Negulescu pentru biografia filosofilor 
putem recunoaşte şi influenţa profesorului său, Titu Maiorescu. Într-o 
prelegere susţinută în noiembrie 1905, Maiorescu formula unele obser- 
vatii semnificative pentru modul cum vedea el calea care duce la o mai 
bună înţelegere a ideilor filosofilor. Unele dintre ele ne pot apărea 
hazlii : „Biografia filosofilor contimporani, indicată pentru acest curs, 
serveşte nu numai pentru a cunoaşte întrucâtva unele particularităţi ale 
societăţilor în care s-a produs curentul filosofic în chestiune, ci şi pentru 
a controla valoarea etică a unei asemenea filosofii în chiar viaţa autorului 
ei... de la un filosof care vrea să explice adevărul lumii externe şi 
interne trebuie să cerem, în prima linie, realizarea acestui sistem în 
propria sa viaţă internă şi externă. La Kant e însă greu de controlat 
fiindcă o parte esenţială - relaţia cu femeile — care e aşa de caracteristică 
la Aug. Conte, la Schopenhauer, la John Stuart Mill - ne-a rămas 
necunoscută” (Prelegeri de filosofie, p. 253). 

P.P. Negulescu, Istoria filosofiei contemporane, vol. I, ed. cit., 
pp. 537-38. 

Ibidem, p. 532. 

Vezi, de exemplu, op. cit., pp.135 si 183. 

Ibidem, p. 534. 

Iatá doar cáteva asemenea pasaje: ,Acum spatiul, ca formá subiectivá 
a cunoştinţelor noastre despre lume, mai este şi a priori. El există adică 
în noi înşine înainte de cunoaşterea obiectelor lumii sau, cu alte cuvinte, 
înainte de experienţa din care provine după empirişti această cunoaş- 
tere” (p. 155). „Ceea ce înseamnă că n-ar putea exista, la începutul 
vieţii, un răstimp în care mintea omenească să nu aibă această reprezen- 
tare, aşa încât să fie silită să şi-o formeze ulterior, prin experienţă. Ea 
există intr'ánsa de la început, înainte de orice experienţă, este adică o 

reprezentare a priori.” (p. 158) În acelaşi fel, adică drept forme care 
există în mintea noastră „înainte şi independent de experienţă” va fi 
caracterizată în lucrarea lui Negulescu şi aprioritatea timpului precum 
şi a categoriilor intelectului. 

36.N. Balca, op. cit., p. 13. 

37. Ibidem, p. 14. 

38. Ibidem, p. 18. 

39. Ibidem, p. 33. 

40. Vezi op. cit., p. 57. 

41. „Prin ce armonie prestabilită raporturile matematice ideale se potrivesc 
cu raporturile reale sensibile? De ce calculul pur mintal, ordinea 
matematică, este totodată o ordine reală, o legalitate a naturii?” 

termină fără a oferi soluţii şi aprecia că aici „se vede geniul lui Platon 
faţă de Kant care e mai plăvan”. Kant „are impresia că posedă soluţii, în 
timp ce Platon îşi dă seama că nu rezolvă nimic” (Citat după Isabela 
Vasiliu-Scraba, În labirintul răsfrângerilor. Nae Ionescu şi discipolii 
săi, Editura Star Tipp, Slobozia, 2000, p. 22). 


O posibilă discuţie între Blaga şi Kant 


Immanuel Kant este probabil filosoful cel mai frecvent invocat şi 
mai mult discutat în paginile Trilogiilor!. De multe ori atunci când 
Lucian Blaga enunţă sau reafirmă idei care constituie axul sistemului 
său filosofic şi simte nevoia să le sublinieze originalitatea, el se 
raportează la Kant. Filosofia teoretică a lui Kant constituie pentru 
Blaga un sistem de referinţă privilegiat. Nu este lipsit de interes să 
ne întrebăm de ce. 

Există, mi se pare mie, mai multe explicaţii. Unele dintre ele sunt 
de ordin general. Ele ţin de prestigiul excepţional al filosofiei lui 
Kant. Să ne amintim că Blaga a frecventat şcoli de limbă germană, 
că el şi-a susţinut doctoratul la Universitatea din Viena. Şi mai 
târziu, în perioada gestatiei şi a elaborării sistemului său, Blaga a 
urmărit îndeosebi literatura filosofică de limbă germană. După cum 
se ştie, la sfârşitul secolului al XIX-lea şi începutul secolului XX 
neokantianismul a reprezentat forma de viaţă filosofică dominantă în 
spaţiul de limbă germană. Totodată, în mica lume academică româ- 
nească, ca şi în cercuri intelectuale mai cuprinzătoare, atât înainte, 
cât şi după primul război mondial, Kant era perceput drept cel mai 
de seamă gânditor al epocii moderne. Filosofia lui ocupa poziţia 
centrală în cursul de Istorie a filosofiei contemporane pe care l-a 
susţinut mulţi ani de-a rândul Titu Maiorescu, la Universitatea din 
Bucureşti. După Maiorescu, Constantin Rădulescu-Motru, Petre 
Negulescu, Ion Petrovici sau Mircea Florian, pentru a aminti doar 
unele din numele cele mai cunoscute ale filosofiei universitare, au 
scris numeroase articole şi cărţi consacrate filosofiei kantiene, conso- 
lidând reprezentarea publicului cult românesc despre Kant drept un 

primus inter pares în ale filosofiei. Este oare de mirare că un 
filosof cu mare ambiţie, cum a fost fără îndoială Blaga, se raportează 
în primul rând la Kant? În mod sigur, nu exista în climatul inte- 
lectual al epocii o operă filosofică mai încărcată de prestigiu care 
ar fi putut fi invocată, atât ca punct de sprijin, cât şi ca fundal 
contrastant, de către un tânăr care năzuia să impună atenţiei un 
sistem de gândire original?. 

Încă şi mai important mi se pare a fi un alt motiv al mentionárii 
insistente a lui Kant în scrierile lui Blaga. Raportându-se la Kant, 
Blaga va scoate mai bine în evidenţă acele opţiuni fundamentale care 
susţin construcţia sa filosofică. Numindu-le fundamentale, doresc să 
subliniez că este vorba nu de orientări şi opţiuni care îi despart pe 
filosofii animati de aspirații asemănătoare, ci de cele care despart 
orientări fundamentale ale gândirii. Sunt orientări ce conferă profilul 
lor distinct unor mari mişcări şi epoci culturale. 

Pentru Blaga, filosofia lui Kant era expresia exemplară a unei 
figuri fundamentale de gândire a modernităţii, raționalismul univer- 
salist de orientare critic-luministă. Este orientarea care instituie 
raţiunea, înţeleasă ca determinare definitorie a unei naturi umane 
presupusă a fi invariabilă, atemporală, drept instanţă supremă în 
întemeierea şi evaluarea cunoaşterii, precum şi a valorilor. Din 
perspectiva raționalismului normativ al lui Kant, istoria universală 
ni se înfăţişează drept procesul progresiv al emancipării omului prin 
asumarea şi deprinderea exerciţiului critic al raţiunii. Sensul istoriei 
este dat de ceea ce Kant numeşte /uminare?. Prin stráduintele de a da 
satisfacţie exigenţelor raţiunii în orientarea cunoaşterii şi în îndru- 
marea vieţii, oameni din diferite epoci istorice şi din locuri diferite 
sunt uniţi ca verigi ale aceluiaşi lanţ. Ei recunosc acelaşi tribunal 
suprem căruia trebuie să-i fie supuse toate pretenţiile de validitate, 
cele de natură teoretică, cât şi cele de natură practică. Şi ei sunt de 
acord că verdictele tribunalului raţiunii vor trebui să fie acceptate 
drept definitive, inatacabile. Rațiunea numită pură, obiectul cerce- 
tărilor lui Kant, este a priori, prin urmare atemporală. Criteriile ei 
sunt imuabile, aceleaşi în toate timpurile şi în toate locurile. Ceea ce 
deosebeşte indivizii şi colectivităţile ar fi doar recunoaşterea autorităţii 
raţiunii şi capacitatea de a da satisfacţie imperativelor ei. Ratiunii i se 

conferă, prin urmare, demnitatea de instanţă ultimă de judecată a 
istoriei tocmai deoarece se consideră că ea stă deasupra istoriei. 

Opțiunile lui Blaga sunt solidare cu acea orientare particularistá 
şi istoristă care s-a configurat la sfârşitul secolului al XVIII-lea şi 
îndeosebi la începutul secolului al XIX-lea, tocmai ca reacţie faţă de 
raționalismul universalist al epocii luminilor. Iniţiatorii acestei orien- 
tări, contemporani ai lui Kant, s-au raportat în mod polemic îndeo- 
sebi la acele pretenţii universaliste care susţin edificiul filosofiei 
transcendentale şi al eticii imperativului categoric. Pentru Kant, 
individul, ca fiinţă emancipată prin exerciţiul raţiunii, era cetăţean 
al lumii (Weltbürger). El aparţine epocii şi unei anumite colectivităţi 
mai mult prin determinările contingente ale existenţei sale. Din 
perspectiva particularismului istorist romantic şi postromantic, indi- 
vizii ne apar, dimpotrivă, drept ramuri ale trunchiurilor care sunt 
popoarele, naţiunile. Accentul cade asupra constatării că modul lor 
de a gândi şi de a simţi este înrădăcinat în forme istorice de viaţă, 
care vor fi caracterizate drept configurații unice şi irepetabile. Sunt 
acele forme de viaţă care modelează, prin tiparele lor, nu numai 
sensibilitatea, gândirea, aspiraţiile şi comportarea masei, ci îşi pun 
pecetea şi asupra celor mai înalte şi mai personale iniţiative ale 
geniului creator. Instanţa supremă, cea care dă măsura tuturor lucru- 
rilor, nu este raţiunea pretins universală, ci o formaţiune istorică. 
Subiectului transcendental şi subiectului moral autonom al univer- 
salismului rationalist i se opune afirmarea unicitátii şi istoricităţii 
ireductibile a structurilor intelectuale şi spirituale. Ca realităţi isto- 
rice unice, irepetabile, acestea pot fi comparate cu organismele. 
Unul din cercetătorii reorientării istoriste a gândirii, care a căpătat 
contururi clare încă în epoca lui Kant şi Goethe, caracteriza astfel 
conflictul ei cu raționalismul universalist al filosofiei luminării: „O 
gândire relativizantă, cu toate primejdiile ei, a păşit în locul credinţei 
în adevăruri absolute, atemporale ale raţiunii şi în uniformitatea 
naturii umane în toate timpurile"^. Voi aminti pe scurt câteva teme 
ale gândirii lui Johann Gottfried Herder şi Wilhelm von Humboldt, 
care ilustrează foarte bine această caracterizare. 

Herder sublinia cu deosebire specificul spiritului diferitelor popoare, 
naţiuni şi epoci istorice. El compara aceste deosebiri cu varietatea 

plantelor care cresc în diferite locuri şi perioade de timp. Respingând 
critica instituţiilor, a moravurilor şi a culturii comunităţilor istorice 
din perspectiva unor adevăruri atemporale ale raţiunii, Herder afirma 
că ele constituie individualităţi ce vor trebui să fie examinate şi 
judecate prin raportare la „esenţa şi scopurile” lor specifice?. El 
contesta orice filosofie care pretinde să fixeze criterii eterne ale 
adevărului şi valorii spirituale. Pretutindeni formele vieții colective 
şi tradițiile culturale răspund unor nevoi particulare, în care îşi 
găseşte expresia spiritul unui popor, al unei epoci istorice. Încor- 
porarea exemplară a acestui spirit este limbajul comunităţilor istorice. 
Bunăoară, modelul cultural pe care îl reprezintă limba franceză nu 
se potriveşte spiritului german, socotea Herder, deoarece limba 
franceză a fost făcută de francezi şi pentru francezi. „Dacă limba 
este organul forţelor noastre sufleteşti, mijlocul destinat culturii şi 
educaţiei noastre celei mai profunde, atunci bine educati nu putem fi 
decât in graiul poporului si al ţării noastre; o aşa-zisă educaţie 
franceză în Germania trebuie în mod necesar să educe în mod greşit 
şi să rătăcească spiritele germane. "' 

Deosebit de clar se conturează teme şi poziţii ale istorismului 
particularist, opuse celor ale raționalismului universalist, in con- 
ceptia asupra limbajului al lui Wilhelm von Humboldt. Limbajele nu 
sunt simple mijloace de comunicare - susţinea el -, ci organele 
formatoare ale gândirii, expresia concentrată a caracteristicilor speci- 
fice ale unei anumite culturi. Limbajele şi culturile sunt unite în 
modul cel mai strâns, deoarece diversitatea limbajelor „nu este una 
a sunetelor şi semnelor, ci o diversitate a însăşi viziunilor asupra 
lumii"*. Desi von Humboldt oscilează între un transcendentalism 
universalist de tip kantian şi istorism s-a remarcat că insistența lui 
asupra deosebirilor profunde dintre limbajele comunităţilor istorice 
înclină balanţa în favoarea celui din urmă”. Accentul relativizant 
apare deosebit de clar în reflecţia că dacă limbajele contin viziuni 
diferite ale lumii rezultă că lumea în sine nu ne este în nici un fel 
accesibilă. Aceste viziuni nu pot fi comparate prin raportare la 
criterii care ar fi situate deasupra lor. Voi cita un pasaj care mi se 
pare deplin lămuritor în acest sens : 

Omul trăieşte cu obiectele în mare măsură aşa cum i le arată limbajul, 
ba chiar deoarece percepţia şi acţiunea depind de reprezentările lui, în 
mod exclusiv aşa. Prin acelaşi act prin care omul ţese din sine însuşi 
limbajul el se ţese pe sine însuşi în limbaj şi fiecare limbaj trasează în 
jurul naţiunii căreia el îi aparţine un cerc din care se poate ieşi numai în 
măsura în care se intră în cercul unui alt limbaj”. 


Nu există, prin urmare, principii metafizice care dau expresie 
unor adevăruri atemporale. În plăsmuirile cele mai înalte ale gândirii 
lor, oamenii insufletiti de aspirații universaliste vor rămâne închişi 
în cercul unui limbaj, al unei anumite viziuni asupra lumii. Onto- 
logiile şi metafizicile sunt ale popoarelor şi ale culturilor. Nu există 
o cunoaştere a lumii ca atare, ci doar viziuni istoric şi local distincte 
asupra lumii. Traducerile dintr-un limbaj în altul sunt, desigur, 
posibile. Mai mult, ele sunt practicate în mod curent, dar rămân 
totuşi întotdeauna proiecţii imperfecte într-un mediu străin al unor 
realităţi spirituale puternic individualizate, sub multe aspecte incomen- 
surabile. Istoria universală nu constituie un proces cât de cât unitar, 
ci scena pe care coexistă sau se succed individualităţi culturale 
inconfundabile şi reciproc ireductibile. 

Motive istoriste şi holiste apropiate de cele care domină gândirea 
lui Herder şi von Humboldt pot fi întâlnite la tot pasul în opera lui 
Goethe, de cele mai multe ori într-o transfigurare artistică. Tocmai 
deoarece Goethe nu a fost un teoretician, ele nu capătă aici formulări 
atât de nete, de clare. Faptul că ele sunt infuzate în toţi porii creaţiei 
lui Goethe merită totuşi să fie subliniat. Căci Goethe a fost pentru 
Blaga una din stelele conducătoare pe firmamentul culturii europene. 

Dacă orientarea gândirii lui Blaga se opune în unele din opţiunile 
ei fundamentale orientării gândirii lui Kant aceasta se datorează, 
fără îndoială, ancorării ei profunde în tradiţia romantismului şi 
neoromantismului individualizant şi istorizant. Această ancorare 
capătă o expresie pe deplin convingătoare în idei şi motive care 
constituie pietre de temelie şi axe directoare ale gândirii sale filoso- 
fice. Am în vedere distincţia dintre două orizonturi ale existenţei 
umane. Formularea ei cea mai clară o găsim în lucrări filosofice mai 
târzii, cu deosebire în capitolele finale din Știință şi creaţie si din 
Fiinţa istorică. 

Filosofia lui Blaga se clădeşte pe supoziţia că există două orizonturi 
„cu totul diferite” în care se poate desfăşura viaţa fiinţelor omeneşti, 
şi anume orizontul vieţii practice şi orizontul creaţiei spirituale. 
(Formulările obişnuite ale lui Blaga sunt „orizontul concret al lumii 
sensibile” în care omul acţionează în vederea autoconservării şi a 
obţinerii confortului şi „orizontul misterului în vederea revelării 
acestuia”.) Modul cum acţionează omul în primul orizont - sustine 
filosoful - îl deosebeşte mult de animalele superioare în ceea ce 
priveşte mijloacele şi resursele utilizate, dar nu în mod esenţial din 
punctul de vedere al finalitátii acţiunii sale. Specific umană ar fi abia 
existenţa în orizontul creaţiei spirituale. Acei oameni a căror exis- 
tentá nu se desfăşoară şi în acest orizont - numărul lor poate fi 
foarte mare - nu sunt „fiinţe omeneşti depline”. Blaga avertizează cá 
această teză reprezintă „piatra unghiulară” a filosofiei sale. „Conşti- 
inta umană nu e împlinită ca atare decât în clipa când acest orizont 
se declară în ea.” Celor două moduri de existenţă le corespund 
două tipuri de producţii ale minţii pe care Blaga le va numi uneori, 
într-un mod de fapt inadecvat, „două tipuri de cunoaştere”. Ele 
răspund unor nevoi esenţial diferite ale omului ca fiinţă practică şi 
ca fiinţă care simte nevoia de a înţelege, de a pătrunde sensurile 
existenţei sale. Numai satisfacerea nevoilor de primul gen reprezintă 
cunoaştere într-un sens propriu al termenului. Numită în Trilogia 
cunoaşterii „cunoaştere paradisiacă”, ea este adecvată obiectului şi 
tocmai prin aceasta îşi realizează funcţia adaptativă. Deşi se acumu- 
lează în timp şi înregistrează o dezvoltare excepţională în era tehnico- 
-ştiinţifică, cunoaşterea caracterizată prin adecvarea la obiect, in 
orizontul vieţii active a omului, nu are o dimensiune propriu-zis 
istorică. Omul devine o fiinţă autentic istorică doar în celălalt mod 
al existenţei sale, adică atunci când el se raportează la obiecte condus 
de o aspirație de înţelegere dezinteresatá, în calitate de creator de 
mituri, religii, artă, metafizică, concepţii sociale şi etice. Acestea 
vor fi caracterizate de Blaga drept tot atâtea încercări de revelare a 
misterului existenţei. Ele sunt supuse cenzurii transcendente şi, prin 
urmare, nu pot fi niciodată „adecvate”, în sensul adecvării în raport 
cu realitatea în sine. Produselor minţii omeneşti în cele două orizonturi 
ale existenţei le corespund realizările civilizaţiei şi culturii. „Cultura 

răspunde existenţei umane într-un mister şi revelare, iar civilizaţia 
răspunde existenţei întru autoconservare şi securitate. Între ele se 
cască deci o deosebire profundă de natură ontologică.”!? 

Atât cunoaşterea care asigură satisfacerea unor nevoi ce ţin de 
securitate şi confort, cât şi creaţia de cultură, se constituie prin 
intervenţia unor structuri a priori. Cunoaşterea propriu-zisă devine 
posibilă datorită unor structuri numite de Blaga „categorii ale recep- 
tivităţii cognitive”, în timp ce creaţia este modelată de „categorii ale 
spontaneităţii plásmuitoare"?. Primele aparţin conştiinţei, celelalte 
inconştientului. Cele din urmă sunt numite, de aceea, şi „abisale”. 
„Dacă ni se permite să intrebuintám o metaforă - scrie Blaga - am 
spune că există un etaj al conştiinţei şi un subsol al inconştientului, 
fiecare cu garnitura sa specifică de categorii, deosebite prin chiar 
structura lor. ”1* Categoriile receptivitátii cognitive structurează orice 
demers care descrie şi explică fapte. Ca atare, ele reprezintă un 
cadru direct accesibil analizei. Categoriile abisale, acele categorii 
care configurează o „matrice stilistică”, constituie, dimpotrivă, cadrul 
în care se mişcă imaginaţia creatoare şi gândirea omului, un cadru 
pe care, observă Blaga, acesta nu-l percepe tot aşa cum nu percepe 
greutatea atmosferei sau mişcarea pământului. 

Categoriile receptivitátii sunt universale, în timp ce categoriile 
abisale ale spontaneitátii pot să varieze de la o regiune geografică la 
alta, de la un popor la altul, de la o epocă la alta şi, într-o anumită 
măsură, de la o individualitate creatoare la alta!5. Prin cunoaşterea 
propriu-zisă omul trăieşte în regimul universalităţii. Drept creator 
de cultură, ca fiinţă omenească deplină, el este fiinţă istorică. 
Categoriile spontaneităţii sunt caracterizate de Blaga drept instru- 
mente prin care se înfăptuieşte cenzura transcendentă. Acestea mode- 
lează stráduintele de revelare a misterului în aşa fel încât zádárnicesc 
„O convertire pozitivă şi absolut adecvată a misterului” 15. Cunoaşterea 
adecvată obiectului are la Blaga doar o semnificaţie practic-utilitaristă, 
ceea ce aduce aminte de Nietzsche sau de Bergson. Aspiratia spre 
acea „cunoaştere înţelegătoare”, numită de Blaga şi minus-cunoaştere, 
care se exprimă în încercări de revelare a misterului cum sunt mitul, 
religia, arta sau metafizica, pe de o parte, şi aspiraţia spre cunoaştere 
obiectivă, pe de altă parte, sunt în mod fatal şi iremediabil divergente. 

Blaga va califica drept iluzorie pretenţia marilor sisteme filosofice, 
bunăoară a celor postkantiene, de a oferi o cunoaştere a absolutului, 
de a reprezenta în acest fel „surogate ale revelatiei divine”!”. Rezis- 
ten(a misterului în faţa tuturor încercărilor de a-l revela in sens 
pozitiv, prin creaţia de cultură, conservarea lui, conchide Blaga, 
„poate fi considerată ca una dintre condiţiile metafizice esenţiale ale 
istoricităţii fiinţei umane şi ale permanentei de nezdruncinat ale 
acestei istoricităţi”!. Pentru om, ca fiinţă finită, creaţia poate fi 
socotită însă o compensație deplină a eşecului sistematic al încer- 
cărilor sale de a accede la absolut. 


Existenţa în istoricitate, existenţa fără posibilitate de ancorare în 
absolut, este, desigur, o existenţă tragică, dar în univers îi revine semni- 
ficaţia unei demnități fără seamăn... Istoricitatea prilejuieşte omului 
suferinţe şi satisfacţii, ea prilejuieşte omului paroxisme ale dezamăgirii, 
dar si paroxisme ale bucuriei.” 


Cunoastere cu valoare obiectivă versus creaţie, care poartă pecetea 
istoriei si individualitátii, ca expresie supremă a libertăţii umane. 
Acesta mi se pare că este fundalul confruntării lui Blaga cu filosofia 
teoretică a lui Kant. Voi prezenta câteva din judecăţile autorului 
Trilogiilor cu privire la opera autorului Criticii rațiunii pure şi voi 
încerca să-mi imaginez răspunsuri posibile ale lui Kant. 

Blaga vedea, în mod evident, în filosofia lui Kant cea mai temei- 
nică, cea mai bine întemeiată critică a posibilităţii metafizicii, înţeleasă 
ca o reprezentare asupra transcendentului adecvată obiectului ei, 
adică drept o cunoaştere a absolutului. Verdictul negativ al lui Kant 
cu privire la posibilitatea cunoaşterii metafizice înţeleasă în acest fel 
i s-a părut lui Blaga definitiv, irecuzabil. Într-un al doilea pas, Blaga 
susţine însă că acest verdict nu va trebui înţeles drept o demonstraţie 
a caracterului anacronic al construcţiei metafizice în genere. Kant, 
apreciază Blaga, are dreptate atunci când conchide că o cunoaştere 
pozitiv-adecvată a transcendentului nu este în principiu posibilă. 
Critica întreprinsă de el a sunat ceasul morţii metafizicii dogmatice, 
cel puţin de drept, dacă nu întotdeauna de fapt. Kant ar fi greşit 
totuşi, crede Blaga, atunci când ar fi socotit drept lipsite de interes 

şi de valoare orice preocupări metafizice care ies din perimetrul 
fiolosofiei sale transcendentale. 

Această evaluare critică este întemeiată prin sublinierea insistentă 
a ceea ce Blaga a calificat drept limitarea fundamentală a analizelor 
lui Kant şi a multor analize ale cunoaşterii întreprinse după Kant. 
Ele s-au aplecat exclusiv asupra condiţiilor de posibilitate ale cunoaş- 
terii cu valoare obiectivă, adică ale experienţei noastre. Este acea 
cunoaştere pe care Blaga a numit-o, mai întâi, cunoaştere paradi- 
siacă şi mai târziu cunoaştere de tip I. Blaga a calificat această 
cunoaştere drept produsul unei „fiinţe umane incomplete”, al „fiinţei 
umane care există cu precădere în orizontul lumii date, sensibile, şi 
în vederea autoconservării sale”2. A întreprinde analiza cunoaşterii 
doar în acest orizont, ceea ce ar fi făcut Kant, este un „grav exces de 
simplificare"? , Blaga îi impută, aşadar, lui Kant cá a evaluat cons- 
tructiile metafizice prin raportare la condiţiile cunoaşterii obiective. 
Teoria cunoaşterii a lui Kant îi apare lui Blaga drept nesatisfăcătoare 
Chiar şi în calitate de teorie a cunoaşterii ştiinţifice, în măsura în 
care ea nu consideră „plăsmuirile teoretice ale ştiinţei”, care sunt şi 
ele încercări stilistic cenzurate de revelare a misterului existențial”. 
Cercetările lui Kant ar fi pornit de la presupunerea că rostul minţii 
omeneşti „ar fi numai acela de a lua act, datorită categoriilor sale, 
de lumea concretă dată”?%. Aceasta ar fi o limitare pe care Blaga o 
apreciază drept sursa unor interdicții din cele mai păgubitoare, 
interdicții pe care le acuză în judecăţi deosebit de severe. Astfel, 
conceptul kantian al lucrului în sine este perceput de Blaga drept 
temei al respingerii oricărei încercări de a imagina reprezentări cu 
privire la ceea ce se situează dincolo de limitele experienţei. 


Cu aceasta Kant a ciuntit destinul fiinţei umane, condamnând la 
inactivitate capacitatea revelatoare. Kant pune «lucrul în sine» ca un 
vetto împotriva oricărei metafizici revelatoare fără a-şi da seama că prin 
aceasta el a tăiat în două rostul nostru, steriliziând destinul omenesc... 
Kant nu a bănuit nici pe departe că spiritul uman mai posedă în afară de 
categoriile respective [cele ale intelectului - n.m., M.F.] şi o a doua 
garnitură amplă de natură stilistic-abisală, categorii care se imprimă 
tocmai plăsmuirilor noastre de intenţie revelatoare. Ignorarea acestei a 

doua garnituri a fost cauza pentru care Kant a trecut cu vederea în chip 
atât de regretabil destinul revelator al omului în sensul deplin al acestui 
cuvânt. Dacă le-ar fi bănuit existenţa, desigur cá filosofia kantianá ar fi 
devenit mai puţin opacă faţă de spiritul creator.?* 


Sunt oare îndreptăţite asemenea judecăţi ? A contestat Kant pornirea 
oamenilor de a-şi alcătui reprezentări despre transcendent ? A apreciat-o 
el drept neavenitá? Reprezintă într-adevăr filosofia sa „un vetto” 
dat tuturor acelor reprezentări care nu pretind să ofere cunoaştere cu 
valoare obiectivă, ci se înfăţişează drept creaţii libere ale minţii 
oamenilor ? Este această filosofie opacă faţă de spiritul creator ? Pare 
potrivit să ne întrebăm : ce i-ar fi putut răspunde Kant lui Blaga? 

Mai întâi, Kant ar fi dorit, desigur, să reamintească faptul că 
cercetările sale, ale căror rezultate le-a prezentat în Critica rațiunii 
pure, şi-au propus să determine întinderea şi limitele cunoaşterii 
noastre şi să evalueze, pe această bază, pretenţiile de cunoaştere ale 
metafizicii. Concluziile acestor cercetări au fost că toate cunoştinţele 
despre fapte se constituie dintr-o materie dată de sensibilitate şi 
dintr-o formă furnizată de către intelectul pur. Acea obiectivitate 
care distinge cunoştinţele autentice de reprezentările subiective este 
dată, aşadar, de aplicarea categoriilor intelectului pur materiei oferite 
de intuiţie. Fără intuitii conceptele intelectului rămân „pure forme 
de gândire”, care nu ne oferă cunoştinţe despre obiecte determinate. 
Intelectul omenesc nu intuieşte nimic. O cunoaştere despre trans- 
cendent nu este, prin urmare, în principiu posibilă. Limitele cunoaş- 
terii noastre despre realitate vor fi întotdeauna limitele experienţei 
noastre. Acestea sunt rezultate ale analizei critice a graniţelor cunoaş- 
terii cu valoare obiectivă pe care, aşa cum am arătat mai sus, Blaga 
le acceptă şi le apreciază in mod deosebit”. 

În al doilea rând, Kant ar fi contestat categoric afirmaţia că, după 
el, rostul minţii omeneşti ar fi doar „de a lua act... de lumea concretă 
dată”. (Vezi pasajul citat din Blaga la nota 23.) Există pentru Kant o 
cunoaştere a priori cu privire la condiţiile care fac posibilă cunoaş- 
terea obiectivă în genere, precum şi o cunoaştere a priori a datoriei 
morale. Kant a considerat propria sa operă filosofică în primul rând 
drept o contribuţie la cercetarea acelei cunoasteri pe care ne-o oferă 

raţiunea noastră teoretică şi practică pură. Domeniul cunoştinţelor 
care pot deveni bunul comun al tuturor oamenilor interesaţi de adevăr 
este pentru Kant cuprinzător. El contine atât cunoaşterea noastră a 
priori cât şi cunoaşterea bazată pe experienţă. Interesul lui Kant a 
fost îndreptat spre explorarea şi cercetarea sistematică a cunoaşterii 
noastre a priori, deopotrivă a celei speculative şi a celei practice, şi, 
pe această bază, a condiţiilor care fac posibilă o cunoaştere obiectivă 
despre fapte. 

În al treilea rând, Kant ar fi subliniat că această orientare a 
stráduintelor sale nu va trebui să fie înţeleasă drept o contestare a 
tendinței irezistibile a minţii omeneşti de a trece dincolo de hotarele 
experienţei. Căci raţiunea însăşi creează aparenţa posibilităţii unei 
cunoaşteri care depăşeşte aceste hotare. Concepte ale raţiunii pure, 
numite de Kant idei transcendentale, orientează cunoaşterea despre 
fapte, dobândită prin experienţă, spre determinarea totalităţii condi- 
ţiilor de care depinde tot ceea ce se întâmplă. Kant observa cá desi 
acestor idei nu le este dat un obiect corespunzător într-o experienţă 
posibilă, ele „nu sunt imaginate în mod arbitrar, ci raţiunea este 
condusă către ele în mod necesar în progresul continuu al sintezei 
empirice, atunci când ea vrea să se elibereze de orice condiţii şi să 
cuprindă în totalitatea ei necondiționată ceea ce, după regulile expe- 
rientei, nu poate fi determinat decât drept condiţionat. "2. La capătul 
cercetărilor întreprinse asupra antinomiilor raţiunii pure, Kant conchide 
cá atât timp cât conceptele raţiunii pure sunt raportate la totalitatea 
condiţiilor din lumea sensibilă, ideile noastre rămân transcendentale, 
adică servesc doar orientării cunoaşterii noastre despre fapte. „Dar 
de îndată ce plasám neconditionatul (de care propriu-zis este vorba) 
în ceea ce se află cu totul în afara lumii sensibile, prin urmare în 
afara oricărei experienţe posibile, ideile devin transcendente... "27, 
Noi putem gândi, desigur, absolutul, neconditionatul, dar nu putem 
avea nici o cunoaştere asupra a ceea ce este dincolo de graniţele 
experienţei. Dezvăluind sursele iluziei posibilităţii unei cunoasteri a 
transcendentului, Dialectica transcendentalá ne fereşte de primejdia 
de a fi, ca atâtea spirite înalte ale trecutului, victime ale acestei iluzii, 
Iluzia însăşi - apreciază Kant - nu va putea fi însă evitată. Intervine 
aici „dialectica naturală şi inevitabilă” a raţiunii omeneşti. Această 


260 KANT ÎN LUMEA LUI ŞI ÎN CEA DE AZI 


dialectică nu încetează de „a momi” raţiunea noastră şi „de a o arunca 
neîncetat in rătăciri momentane, care trebuie mereu inláturate"??, 
De vreme ce Kant nu a văzut, aşadar, în speranţele mereu renăs- 
cute ale metafizicii dogmatice de a ajunge la cunoaşterea absolutului 
o simplă greşeală, ci expresia unei iluzii „naturale şi inevitabile” a 
raţiunii omeneşti, cum ar fi putut el să blameze pornirea atât de 
firească a oamenilor de a-şi face reprezentări asupra absolutului, cu 
atât mai mult a celor care recunosc în ele creaţii subiective ce 
răspund unor nevoi de natură spirituală ? În mod sigur, Kant nu ar fi 
acceptat ca îndreptăţite învinuiri cum este aceea că influenţa operei 
sale ar fi condamnat la „inactivitate capacitatea revelatoare” a oame- 
nilor, că filosofia lui ar implica „un vetto împotriva oricărei metafizici 
creatoare”. Kant ar fi reamintit obiectivele pe care şi le-a propus în 
cercetările sale şi ar fi insistat asupra ideii că ele au fost cu totul 
diferite de cele care urmăresc determinarea condiţiilor de posibilitate 
ale creaţiilor mitice, religioase, artistice sau metafizice ale spiritului 
omenesc. Kant ar fi subliniat că filosofia sa nu oferă nici un temei 
pentru a nega existenţa unor categorii cum sunt cele pe care Blaga le 
numeşte stilistic-abisale. Dar el ar fi plasat probabil cercetarea lor în 
domeniul investigaţiei istorice a culturilor. Un domeniu de cercetare 
pe care l-ar fi apreciat, desigur, drept demn de atenţie, la fel ca si 
alte domenii ale cercetării ştiinţifice. Dacă el însuşi şi-a concentrat 
forţele asupra cercetării „raţiunii pure”, aceasta nu înseamnă că nu 
ar fi acordat toată consideratia unor cercetări cu alte obiective. De 
ce ar exclude oare cercetarea „raţiunii pure”, ca rațiune universală, 
cercetări asupra determinărilor istorice şi locale ale raţiunii, în 
particular cercetarea stilistică a raţiunii şi culturii căreia îi este 
consacrată opera filosofică a lui Blaga ? lată sensul în care Kant ar 
fi respins reproşul că filosofia lui ar fi „trecut cu vederea... destinul 
revelator al omului” şi ar fi fost „opacă faţă de spiritul creator”. 
Este clar că scepticismul lui Blaga cu privire la posibilitatea unei 
cunoasteri cu valoare obiectivă a transcendentului, al unei „metafizici 
ştiinţifice” care are drept obiect absolutul, se întâlneşte cu cel al lui 
Kant. Atunci când apropie însă poziţia lui Kant de cea a unui pozitivism 
rudimentar, prin sugestia că dreptul de a construi reprezentări inevi- 
tabil subiective asupra transcendentului ar trebui să fie apărat 

impotriva unor verdicte prohibitive ale filosofiei acestuia, Blaga nu-i 
face dreptate autorului Criticii rațiunii pure. Căci analizele lui Kant 
nu conţin şi nu implică câtuşi de puţin vreo rezervă în această 
privinţă, aşa cum a crezut Blaga. Nu existenţa şi semnificaţia spiri- 
tuală a názuintelor de a elabora reprezentări asupra transcendentului 
este pusă în discuţie prin concluziile criticismului Kantian, ci numai 
caracterizarea produselor unor asemenea năzuinţe drept cunoaştere 
în sensul propriu al termenului. 

Este plauzibil că dacă ar fi fost confruntat cu critici de felul celor 
pe care le-a formulat Blaga, Kant ar fi replicat în acest fel. Şi el ar 
fi fost, fără îndoială, îndreptăţit să o facă. Identificându-se însă pe 
deplin cu acele presupozitii şi opţiuni care au susţinut întreaga sa 
întreprindere critică, este mai puţin probabil că el şi-ar fi dat seama 
în ce măsură asemenea critici dezvăluie un conflict al valorizărilor. 
În încheiere, câteva consideraţii asupra acestui subiect. 

Ca filosof al luminării, Kant a valorizat cunoaşterea, cunoaşterea 
metafizică şi cunoaşterea despre fapte, altfel spus cunoaşterea „pură” 
şi cunoaşterea empirică. Temeiul acestei valorizári este tocmai acea 
valabilitate universală care distinge cunoaşterea obiectivă. Pentru 
Kant, această valabilitate reprezenta expresia universalităţii raţiunii. 
El nu a ignorat, desigur, creaţiile mitice, religioase, artistice ale 
spiritului sau teoriile metafizice despre transcendent, influenţa lor 
adesea covârşitoare asupra modului de a gândi şi de a simţi al 
oamenilor. Pentru Kant, ca şi pentru Blaga, era clar că aceste creaţii 
individuale şi reprezentări colective se deosebesc de cunoaşterea 
obiectivă tocmai prin variabilitatea lor istorică şi locală, prin aceea 
că atunci când sunt creaţiile unui singur om ele poartă pecetea 
puternică a personalităţii creatorului. Autorul Criticilor a valorizat 
însă cu precădere universalul, în timp ce autorul Trilogiilor s-a 
simţit profund ataşat de creaţiile libere ale minţii omeneşti, în care 
el a văzut încercări mereu reluate de revelare a misterului existenţei, 
sub semnul timpului şi al locului. Rațiunea universală şi, respectiv, 
creaţia liberă constituie pivotul gândii lor?. Tocmai în privilegierea 
universalului şi, respectiv, a particularului, a istoricului, se exprimă 
acele orientări fundamental opuse ale spiritului asupra cărora am 
încercat să îndrept atenţia în partea introductivă a acestui studiu. 

Sunt înclinații şi opţiuni care despart nu doar individualităţi puter- 
nice, ci şi epoci de cultură, mari tradiţii filosofice. Sunt opţiuni care 
nu pot fi depăşite într-o discuţie cu argumente, acea discuţie în care 
preopinenţii caută consensul sprijinindu-se pe logică şi pe fapte 
general acceptate. Singurul judecător al unor asemenea opţiuni ar 
putea fi, în cele din urmă, istoria. 

În centrul gândirii lui Kant stau, în mod evident, acele valori 
susceptibile de a deveni valori universale. Întruchipările exemplare 
ale universalului sunt pentru el raţiunea speculativă, raţiunea practică, 
religia raţiunii şi ştiinţele. Ceea ce este istoric, local, propriu unei 
tradiţii culturale limitate în spaţiu şi timp, nu a solicitat în aceeaşi 
măsură interesul său filosofic. Este sensul în care Kant a rămas ataşat 
acelei orientări clasice a gândirii care valoriza inteligibilul în raport cu 
sensibilul, atemporalul în raport cu ceea ce este vremelnic, trecător, 
universalul în raport cu particularul. Blaga, dimpotrivă, a socotit că 
omul se realizează ca fiinţă deplină prin creaţia de valori spirituale, 
creaţie care este întotdeauna cenzurată stilistic. Dacă accepta că în 
ordinea vieţii practice universalizarea este, cel puţin în principiu, 
posibilă prin uniformizarea tehnologiilor, a sistemelor de organizare, 
de comunicare şi prelucrare a informaţiilor sau a nevoilor de confort”, 
Blaga socotea că lumea culturii este o lume a particularitátii ireducti- 
bile. Este lumea în care particularitatea, şi nu universalitatea, va 
constitui semnul distinctiv al valorii. 

Orientările valorice ireconciliabile care opun universalismul lumi- 
nării particularismului istorist se exprimă cu multă claritate în contrastul 
dintre idealul metafizic al lui Kant şi al lui Blaga. Idealul lui Kant a 
fost metafizica ştiinţifică, cel al lui Blaga metafizica drept viziune 
asupra lumii, drept creaţie originală structurată de coordonatele unei 
anumite matrice stilistice. Fără îndoială că Blaga nu s-a înşelat atunci 
când a apreciat că ideea kantianá a metafizicii ştiinţifice reprezintă 
un fundal contrastant potrivit pentru o cât mai bună percepere a 
modului cum a înţeles el natura, rostul şi menirea metafizicii. 

Cea dintâi ambiţie filosofică a lui Kant a fost să pună metafizica 
„pe drumul sigur al unei ştiinţe”. El s-a declarat îndrăgostit de 
metafizică şi a deplâns starea în care se găsea acel domeniu de 
preocupări teoretice care pretindea cea mai înaltă demnitate în 

ierarhia ştiinţelor fără să poată totuşi da la iveală fie şi un singur 
adevăr general acceptat”. Kant a crezut că, stabilind pentru prima 
dată în mod adecvat obiectul cercetărilor metafizice — raţiunea pură - 
şi metoda acestor cercetări, el a făcut un pas hotărâtor în punerea 
acestei discipline pe baze ştiinţifice. În prefata la ediţia din 1781, el 
caracteriza opera sa fundamentală drept un răspuns dat invitatiei 


adresată raţiunii să ia din nou asupra ei cea mai dificilă dintre toate 
sarcinile, adică pe cea a cunoaşterii de sine şi să instituie un tribunal 
care s-o garanteze în pretenţiile ei legitime, dar care să poată respinge 
toate uzurpările neîntemeiate, nu prin hotărâri arbitrare, ci după legile 
ei eterne şi imuabile, iar acest tribunal nu este altul decât însăşi critica 
rațiunii pure”. 


Metafizicii, în calitate de cercetare a ceea ce este universal şi 
atemporal, Kant îi va impune cele mai severe cerinţe de stiintificitate. 
In aceeaşi prefaţă, el afirmă cá 


în acest gen de consideraţii nu e permis în nici un fel a avea păreri 
şi cá tot ce ar semăna numai cu o ipoteză este marfă prohibitá, care nu 
e ingáduit sá fie oferitá spre vánzare nici la cel mai mic pret, si care 
trebuie confiscată de îndată ce a fost descoperită. Căci orice cunoaştere 
care are un fundament a priori anunţă ea însăşi că vrea să fie considerată 
ca absolut necesară; cu atât mai mult o determinare a tuturor 
cunoaşterilor pure a priori, care trebuie să fie măsura, prin urmare 
chiar exemplul întregii certitudini apodictice (filosofice)*?. 


Este greu să ne închipuim un contrast mai puternic între acest 
ideal al cunoaşterii metafizice şi înţelegerea blagiană a construcţiei 
metafizice ca viziune personală asupra lumii, modelată stilistic. Încă 
în culegerea sa de aforisme, Discobolul, Blaga îşi va fixa poziţia 
scriind: „Metafizica intenţionează să fie revelare şi izbuteşte să fie 
doar creaţie”. De pe această poziţie, el se va delimita net de înţe- 
legerea metafizicii ca ştiinţă si ca o încoronare a ştiinţelor, fie ca 
cunoaştere a transcendentului, fie cunoaştere de sine a raţiunii pure. 
Pentru Blaga, construcţia metafizică este doar una din modalităţile 
prin care se exprimă acea aspirație de revelare a misterelor care este 

definitorie pentru fiinţa omenească pe deplin dezvoltată. Obiec- 
tivitatea şi creaţia cu intenţie revelatoare îi apar drept atribute care 
se află într-o relaţie de excludere reciprocă. Preţul obiectivitátii, 
care distinge cunoaşterea ştiinţifică, este pierderea semnificației 
existenţiale. Metafizica, înţeleasă ca viziune prin care se încearcă 
revelarea „misterului existenţei în totalitatea sa”, nu trebuie să aspire 
la obiectivitate şi valabilitate universală. Ca şi toate celelalte creaţii 
libere ale spiritului, sistemele metafizice vor trebui să fie apreciate 
prin raportare la caracteristici intrinseci, şi nu la cerinţe de adecvare 
în raport cu un obiect situat în afară. Blaga susţinea că o viziune 
metafizică va trebui judecată „după profunzimea şi armonia inte- 
rioară a vedeniilor ce ni se propun” şi considera că „vremelnicia de 
care este stigmatizată orice concepţie metafizică dobândeşte o fatalitate 
inerentă chiar şi celor mai evidente reuşite ale spiritului uman”. În 
succesiunea sistemelor metafizice, în contrast cu ceea ce constituie 
cunoaşterea universală, nu poate exista progres. Dacă cunoştinţele 
propriu-zise pot deveni bunul comun al tuturor oamenilor, este firesc 
ca datorită determinărilor lor stilistice, istorice şi personale, dife- 
ritele creaţii metafizice să fie receptate cu predilecție doar de anumite 
familii de spirite, în raport cu înclinațiile specifice ale acestora??. 
Deosebirile profunde dintre idealul metafizic al lui Kant şi al lui 
Blaga oglindesc, prin urmare, opoziţia dintre aspiraţiile şi opţiunile 
spiritului universalist şi obiectiv, care privilegiază ştiinţa, şi ale 
spiritului istorist neoromantic, care valorizează cu deosebire creaţiile 
imaginative cát mai îndrăzneţe, cu maximă rezonanţă existențială’. 
Dacă Immanuel Kant năzuia să facă din filosofie o ştiinţă, dacă el ii 
inspiră şi astăzi pe cei ce înţeleg să formuleze şi să soluţioneze 
probleme filosofice într-un spirit ştiinţific, Blaga în schimb va putea 
fi recunoscut, tocmai din această perspectivă, drept „filosoful poet”. 


Note 


1. Afirmația se sustine pentru Trilogii în ansamblul lor. În Trilogia culturii, 
abundă referirile la Oswald Spengler şi la morfologii germani ai culturii, 
în primul rând la Leo Frobenius. 

2. Alexandru Petrescu afirmă, pe bună dreptate, că „Blaga a simţit mereu 
în aceasta [in filosofia lui Kant - n.m., M.F.] o provocare şi a trăit 
constant nevoia detaşării de filosoful din Königsberg” (vezi Al. Petrescu, 
„Despărțirea lui Blaga de Kant”, în Revista de Filosofie, nr. 6, 1998, 
p. 671). Autorul caracterizează această ,despártire" cu referire la o 
sumă de teme şi concepte ale filosofiei kantiene. În cele ce urmează, îmi 
propun îndeosebi identificarea acelor orientări fundamentale ale gândirii 
care îl opun pe Blaga lui Kant. 

3. „Luminarea este o ieşire a omului din starea de minorat a cărei vină o 
poartă el însuşi. Starea de miorat este neputinta de a se servi de mintea 
sa fără a fi condus de altcineva. Te faci tu însuţi vinovat de această stare 
atunci când cauza ei nu se află într-o lipsă a inteligenţei, ci în lipsa 
fermitátii şi a curajului de a te sluji de ea fără a fi condus de altcineva. 
Sapere aude! «Ai curajul să te serveşti de propria minte !» este, prin 
urmare, deviza luminării.” (Imm. Kant, „Răspuns la întrebarea : ce este 
luminarea”, traducere de D. Flonta, în Filosofia practică a lui Kant, 
Polirom, laşi, 2000, p. 118.) 

4. Fr. Meinecke, Schiller und der Individualitătsgedanke. Eine Studie iiber 
die Entstehungsgeschichte des Historismus, F. Meiner Verlag, Leipzig, 
1937, p. 3. 

5. J.G. Herder, Scrieri, traducere de Cristina Petrescu, Editura Univers, 
Bucuresti, 1973, p. 109. 

6. „Numai timpurile, locurile şi caracterele nationale, într-un cuvânt întreaga 
interacţiune a forţelor vii, în individualitatea lor cea mai determinată, 
hotărăsc asupra tuturor evenimentelor din domeniul uman, ca şi asupra 
tuturor creaţiilor naturii.” (Op. cit., p. 137.) 

7. Op. cit., p. 181. Asemenea rânduri ne duc cu gândul la reflectiile lui 
Blaga dintr-un capitol al Spaţiului mioritic, intitluat „Influențe mode- 
latoare şi catalitice”. Influentelor culturale din afară cu caracter modelator, 
resimtite ca dăunătoare, autorul le opune influenţele catalitice, influenţe 
care stimulează căutarea şi găsirea individualitátii, a specificitátii înscrise 
în matricea stilistică a unei comunităţi. Caracterizând influenţa spiri- 
tualitátii germane drept una predominant catalitică, Blaga menţionează 
şi „folclorismul lui Herder”. (Vezi L. Blaga, Spațiul mioritic, Editura 
Humanitas, Bucureşti, 1994, p. 200.) 

8. Wilhelm von Humboldt, Gesammelte Schriften, Berlin, 1903, vol. 
IV, p. 27. 

9. Vezi Hans Fiebig, Eigentümliche Weltansichten. Über den Historismus 
in Wilhelm von Humboldts Denken, în H. Lenk (ed.), Zur Kritik der 
wissenschafilichen Rationalităt, Verlag Karl Alber, Freiburg/Miinchen, 
1986, pp. 282-283. 

W. von Humboldt, op. cit., vol. VI, p. 179. 

L. Blaga, Ştiinţă şi creație, Humanitas, Bucureşti, 1996, p. 203. 

L. Blaga, Geneza metaforei şi sensul culturii, Humanitas, Bucureşti, 
1994, p. 107. 

Ibidem, p. 122. 

Ibidem, p. 119. 

Ibidem, p. 123. Blaga insistă asupra pecetii pe care o imprimă sensi- 
bilitátii şi gândirii creatorului de cultură matricea stilistică a comunităţii 
căreia îi aparţine. El notează că „prin orizonturile inconştiente şi prin 
matricea stilistică suntem, într-o măsură în care nici nu visăm, ancorati 
într-o viaţă anonimă (L. Blaga, Orizont şi stil, Humanitas, Bucureşti, 
1994, p. 186). Blaga subliniază, totodată, că matricea stilistică proprie 
unei colectivităţi va căpăta nuantári distincte de la o personalitate 
creatoare la alta. 

L. Blaga, Ştiinţă şi creaţie, p. 205. Blaga dezvoltă în Cenzura transcen- 
dentă şi în Trilogia culturii caracterizări mai analitice ale rezultatelor 
intervenţiei matricei stilistice, pe care le rezumă astfel: „Dacă prin 
cenzura transcendentă se creează o condiţie prealabilă pentru destinul 
creator al omului, prin frânele transcendente (abisale) se garantează 
permanenta acestui destin, iar prin conversiunea transcendentá se asigură 
intensitatea şi randamentul maxim al acestui destin” (Artă şi valoare, 
Humanitas, Bucureşti, 1996, p. 190). 

Vezi L. Blaga, „Fiinţa istorică”, în L. Blaga, Trilogia cosmologică, 
Humanitas, Bucureşti, 1997, p. 484. Omul este „structural” cenzurat. 
„Aceasta înseamnă că omul nu poate să ajungă la o cunoaştere pozitivă, 
absolut adecvată, nici a Marelui Anonim, nici a lumii înconjurătoare, 
nici a propriei sale fiinţe.” (op. cit., p. 486.) 

L. Blaga, „Fiinţa istorică”, în op. cit., p. 486. 

Ibidem, p. 489. 

L. Blaga, Știință şi creaţie, ed. cit., p. 207. 

Idem. 

„Atât Kant, cát şi şcolile neokantiene, dar si pozitivismul de toate 
nuantele, examinând structura ştiinţei, au încercat o simplificare abuzivă 
şi inadmisibilă a situaţiei... «Interpretarea» datelor sensibile în lumina 
unor «idei teoretice» are loc, în ultimă analiză, în funcţie de liniile de 
forţă ale unui «câmp stilistic». Cu aceasta «ştiinţa» se plasează, evident, 
prin principalele ei intenţii şi prin masa predominantă a corpului ei de 
teze, în coordonatele cunoaşterii de tip II... După noi, ştiinţa îşi reali- 
zează suprema demnitate nu în cadrele cunoaşterii de tip I, ci în cadrul 
tipului II." (Ibidem, p. 213.) 

L. Blaga, „Despre gândirea magică”, în L. Blaga, Gândire magică yi 
religie, Humanitas, Bucureşti, 1996, p. 77. 

Ibidem, pp. 81-82. 

„Recunoaştem din plin că momentul istoric al criticismului este irever- 
sibil. Şi mai recunoaştem că de această împrejurare va trebui să țină 
seama orice nouă filosofie şi orice viitoare teologie.” („Diferenţialele 
divine”, în Trilogia cosmologică, Humanitas, Bucureşti, 1997, p. 16.) 
În ultimul volum al Trilogiilor, Blaga sublinia modul cum a înţeles el 
lecţia lui Kant şi deplângea faptul că autorii de sisteme metafizice de 
după Kant nu au ţinut seama de concluziile cercetărilor acestuia privi- 
toare la limitele cunoaşterii omeneşti : „Nu ne mai amágim cu prezumția 
de a putea ancora cu gândul în absolut. De semintia metafizicienilor ne 
separă această luciditate. Căci toţi metafizicienii se simt într-un fel 
moştenitori... ai «revelaţiei divine» - chiar şi aceia care în chip declarat 
şi explicit nu mai cred în asemenea revelaţie divină. Toţi metafizicienii 
de după Kant au căutat să restaureze dogmatismul dinaintea acestuia... 
Toţi metafizicienii de după Kant se comportă ca şi cum principiile 
metafizice ar fi indreptátite numai în măsura în care pornesc de la 
premisa că ar avea un acces în «absolut». S-a creat astfel o serie fără 
sfârşit de surogate ale revelatiei divine” („Fiinţa istorică”, pp. 483-484). 
Immanuel Kant, Critica raţiunii pure, traducere de M. Bagdasar şi 
Elena Moisuc, ediţia a III-a îngrijită de I. Pârvu, Editura I.R.I., Bucureşti, 
1998, p. 386. 

Ibidem, p. 441. 

Vezi ibidem, pp. 274-75. Cititorul Criticii rațiunii pure este avertizat in 
această privinţă chiar in prima frază a prefetei la ediţia I: „Rațiunea 
omenească - scrie Kant - are într-un gen al cunoaşterii ei soarta 
particulară că e copleşită de întrebări pe care nu le poate evita, deoarece 
îi sunt impuse de natura raţiunii însăşi, la care însă nu poate răspunde, 
fiindcă depăşesc întreaga capacitate a raţiunii omeneşti” (ibidem, p. 21). 
Blaga, cel puţin, o spune explicit: „Toată filosofia noastră se reduce în 
fond la o justificare şi la o întemeiere pe mai multe planuri a stării 
permanent «creatoare» a omului” („Fiinţa istorică”, p. 498). 
Progresul în această direcţie este numit, astăzi, globalizare. 

În „Cuvântul înainte” al scrierii sale, intitulată atât de semnificativ 
Prolegomene la orice metafizică viitoare care se va putea înfățişa drept 
ştiinţă, Kant observa: „Pare aproape de râs că în timp ce orice altă 
ştiinţă merge înainte fără încetare, tocmai în aceea care pretinde a fi 
înţelepciunea însăşi şi pe care orice om o consultă ca pe un oracol ne 
învârtim mereu pe loc, fără a înainta un Singur pas”. Autorul deplângea 
„Că pe acest tărâm nu există nici o măsură demnă de încredere după care 

am putea deosebi ceea ce are temei de vorbăria goală” (vezi Prole- 
gomene..., traducere de M. Flonta şi Th. Kleininger, Editura All, 
C.E.U. Press, 1996, pp. 51-52). Idealul ştiinţei în metafizică este afirmat 
deosebit de net. Ceea ce acuză Kant este lipsa progresului, ca trăsătură 
care distinge activităţile cu caracter ştiinţific. 

Immanuel Kant, Critica raţiunii pure, ed. cit., p. 23. 

Ibidem, p. 24. Kant socotea că el a fost în măsură să instituie metafizica 
nu doar ca un domeniu de cercetare în care nu este loc pentru consi- 
deratii ipotetice, ci, mai mult, ca o ştiinţă încheiată. În unul din pasajele 
finale ale prefetei sale se spune că „metafizica este singura ştiinţă, care 
îşi poate permite o asemenea executare completă, şi anume în scurtă 
vreme şi cu eforturi reduse, dar unite, astfel încât posterităţii să nu-i mai 
rămână decât să întocmească pentru scopuri didactice totul după inten- 
tiile ei, fără a-i putea mări câtuşi de puţin conţinutul. Căci nu este decât 
inventarul, sistematic ordonat, a tot ceea ce posedă prin raţiunea pură” 
(ibidem, p. 26). 

L. Blaga, Despre conştiinţa filosofică, Editura Facla, Timişoara, 1974, 
pp. 32-33. 

Consideraţiile lui Blaga asupra condiţiei construcţiei metafizice aduc 
aminte de reflecţiile lui Wilhelm Dilthey, cel mai de seamă reprezentant 
al istorismului în gândirea germană de la sfârşitul secolului al XIX-lea 
şi inceputul secolului XX. Lui Dilthey, metafizica i se înfăţişează drept 
„O stranie creatură duală”. Spre deosebire de cercetările ştiinţifice, 
construcţiile metafizice caută şi propun soluţii ale „enigmei lumii şi a 
vieţii”. Dar în opoziţie cu operele artistice şi cu credinţele religioase, 
ele încearcă să ofere asemenea soluţii cu mijloace teoretice, conceptuale 
şi le afirmă drept universal valabile. „Aspiraţia ei [a metafizicii - n.m., 
M.F.] este să soluţioneze enigma lumii şi a vieţii, în timp ce forma ei 
este valabilitatea universală. Cu o faţă se întoarce spre religie şi creaţie 
artistică, iar cu cealaltă spre ştiinţele particulare. Ea însăşi nu este nici 
ştiinţă, în sensul ştiinţelor particulare, dar nici artă sau religie.” 
(W. Dilthey, Esența filosofiei [1907], traducere de R.G. Pârvu, Humanitas, 
Bucureşti, 2002, pp. 131-132.) Punctul de vedere al lui Blaga se situează 
într-o clară relaţie de continuitate cu poziţia lui Dilthey. Blaga propune 
o soluţie radicală a conflictului dintre aspiraţiile de valabilitate uni- 
versală şi cele de dezvăluire a unor sensuri ultime, şi anume prin 
renunţarea deschis afirmată a metafizicii de a reprezenta o cunoaştere 
impersonală, cu valabilitate universală. Este surprinzător că, în dez- 
voltările sale consacrate acestei teme, în Trilogii şi îndeosebi în Despre 
conştiinţa filosofică, Blaga nu-l aminteşte pe Dilthey. Vezi în această 
privinţă Mircea E oi „Metafizica cunoaşterii şi sistem metafizic la 

Lucian Blaga”, in Revista de Filosofie, nr. 5-6, 1995, retipărit în Meridian 
Blaga, Casa Cártii de Stiintá, Cluj-Napoca, 2000. 

Îi datorăm lui Tudor Cătineanu o foarte sugestivă caracterizare a profi- 
lului mintal al lui Blaga, din acest punct de vedere: „Lucian Blaga îşi 
elaborează şi îşi evaluează propriul său sistem filosofic după chipul şi 
asemănarea operei de artă, a cărei primă condiţie formală este, în 
expresia lui Tudor Vianu, «izolarea». În propria sa conştiinţă, sistemul 
filosofic al lui Lucian Blaga se instituie ca un început absolut şi ca un 
unicat, aşa cum un «început absolut» şi un unicat este, într-un sens şi 
până la un punct, opera de creaţie artistică” (T. Cătineanu, „Lucian 
Blaga şi filosofia istoriei”, postfață la Lucian Blaga, Fiinţa istorică, 
Editura Dacia, Cluj-Napoca, 1977, p. 263). 


Ideea kantiană a luminării 


„Nu ştiu dacă nu se poate garanta că obstacolele în calea unui 
bun examen al ideilor nu provin atât din faptul că spiritul este lipsit 
de ştiinţă, cât din faptul că el este plin de prejudecăţi.” 


Pierre Bayle, Dictionnaire historique et critique, 1695 


„Căci regresul spre trecutul filosofiei vrea şi trebuie să fie mereu 
în acelaşi timp un act al autocriticii filosofice. Mai mult decât oricând 
înainte, mi se pare că a venit timpul ca prezentul nostru să se supună 
unei asemenea autocritici, să se aşeze în faţa oglinzii luminoase şi 
clare pe care a creat-o epoca luminării... Secolul care a identificat şi 
a venerat în rațiune şi în ştiinţă cea mai înaltă putere a omului nu poate 
şi nici nu are voie să fie pentru noi pur şi simplu unul apus şi pierdut.” 


Ernest Cassirer, Die Philosophie der Aufklărung, 1932 


Câteva observaţii preliminare 


Posteritatea a fixat locul aparte pe care îl ocupă opera lui Immanuel 
Kant în istoria gândirii filosofice caracterizându-l pe profesorul 
Universităţii din Kónigsberg drept întemeietorul filosofiei critice. 
Kant a fost numit însă şi filosoful luminării!. Ar fi, poate, mai 
potrivit să se spună că autorul celor trei Critici a fost unul din 
filosofii luminării. Prin idei şi orientări fundamentale ale gândirii 
sale, Kant se delimitează clar de iluştrii contemporani care au făcut 
faima filosofiei luminilor. El nu este deist, aşa cum este Voltaire, nu 
întemeiază moralitatea pe sensibilitate aşa cum face Hume, nu crede 
că omul este bun de la natură, aşa cum socoteşte Rousseau. Într-o 

eră intelectuală marcată de deism, Critica rațiunii pure va argumenta, 
cu o rigoare şi cu o minutiozitate împinse până la limita pedanterioi, 
că Dumnezeu nu poate constitui obiectul unei cunoaşteri cu valoare 
obiectivă. În opoziție cu acei contemporani care ar putea fi calificați 
drept „raţionalişti dintr-o bucată”, Kant a despărțit clar întrebarea 
Ce putem şti ? de întrebările Ce trebuie să facem ? şi Ce putem 
spera ? El a contestat ceea ce „raţionaliştii dintr-o bucată” ai vremii 
considerau drept ceva de la sine înţeles, şi anume că raţiunea teoretică 
este indreptátitá să ofere un răspuns la ultimele două întrebări în 
aceeaşi măsură în care ea este îndreptăţită să răspundă la prima 
dintre ele. În opoziţie deopotrivă cu întemeieri încărcate de prestigiu 
ale moralității şi religiei prin raţiunea speculativă sau prin sentiment, 
Kant şi-a construit sistemul etic şi filosofia religiei prin raportare la 
ceea ce a socotit a fi o facultate distinctivă a fiinţei omeneşti, 
facultatea pentru care a consacrat denumirea de rațiune practică. În 
sfârşit, Kant a fost printre filosofii luminării un optimist sui generis. 
El a crezut în progresul libertăţii şi moralității, deşi a afirmat că 
„Tăul radical" (das radikale Bóse) este încrustat o dată pentru 
totdeauna în natura omului, ca fiinţă în acelaşi timp liberă şi finită. 

Era, aşadar, de aşteptat ca autorul filosofiei critice să formuleze 
propriul său răspuns la întrebarea „Ce este luminarea ?”. Răspunsul 
poate fi găsit într-un scurt articol cu acest titlu, scris în anul 1784. 
Textul va putea fi citit drept elaborarea unei observaţii pe care o 
întâlnim în prefata primei ediţii a Criticii rațiunii pure, carte care 
apare trei ani mai inainte, în 1781. Referindu-se la „judecata matură 
a epocii, care nu se mai lasă înşelată de o ştiinţă falsă”, Kant 
observă într-o notă de subsol: 


Secolul nostru este adevăratul secol al criticii, căreia totul trebuie să 
i se supună. Religia, prin sanctitatea ei, şi legislaţia, prin maiestatea 
ei, vor de obicei să i se sustragă. Dar atunci ele provoacă împotriva lor 
bănuieli întemeiate şi nu pot pretinde stima sinceră pe care raţiunea o 
acordă numai aceluia care a putut face faţă examenului ei liber şi public?, 


Sugestia mea este că răspunsul lui Kant la întrebarea „Ce este 
luminarea ? ” conţine tocmai justificarea pe care o dă filosoful dreptului 
de a supune religia şi legislaţia, ca realităţi istorice, examenului 

critic liber şi public şi raţiunii omeneşti. Ceea ce oferă Kant este, de 
fapt, o încercare de a sustine indreptátirea unui examen critic public, 
desfăşurat „înăuntrul graniţelor raţiunii”, a oricăror instituţii, forme 
de viaţă sau tradiţii. În textul articolului se fac referiri îndeosebi la 
dreptul oamenilor de a face uz de propria lor rațiune în examenul 
critic al formelor vieţii religioase, al instituţiilor religioase şi, într-o 
măsură mai mică, în examenul critic al legislaţiei. 

Premisa întregii argumentări, o premisă neformulată ca atare, 
este cea a supremaţiei raţiunii, a calităţii ei de tribunal suprem îndrep- 
tăţit să judece, să accepte sau să respingă orice fel de pretenţii ce 
privesc cunoaşterea sau moralitatea. Este potrivit să ne oprim puţin 
asupra acestei premise, asumate în mod tacit în demersul lui Kant. 

Recunoaşterea şi afirmarea autorităţii supreme a raţiunii este 
neîndoielnic unul din motivele dominante ale epocii de cultură şi ale 
mişcării filosofice desemnate prin cuvântul german Aufklärung. Nu 
puţini dintre gânditorii reprezentativi ai epocii luminării au acceptat 
însă autoritatea raţiunii fără un examen critic prealabil al formelor şi 
capacităţilor acesteia, a întinderii domeniului ei legitim de aplicare. 
Altfel spus, ei au afirmat suveranitatea raţiunii într-un mod mai mult 
sau mai puţin necritic. Tocmai din această perspectivă putem înţelege 
cel mai bine radicalitatea demersului lui Kant, ca filosof al luminării. 
Punctul de plecare al operei sale de deplină maturitate, pe care o 
inaugurează Critica raţiunii pure, ar putea fi formulat astfel : critica 
în sensul originar al termenului (grecescul krinen semnifică a distinge, 
a judeca, a supune judecății), reprezintă unica sursă şi instanţă de 
întemeiere a unei judecăţi legitime. Dacă însă orice examen critic consti- 
tuie un exerciţiu al raţiunii, înseamnă că primul pas al criticii va 
trebui să fie examenul critic al organului criticii, adică al raţiunii înseşi. 
Este tocmai sarcina pe care şi-a asumat-o Kant. În acest sens, s-ar 
putea aprecia că opera filosofică a lui Kant a însemnat ducerea până 
la capăt a ideii luminării, înfăptuirea deplină a programului filosofiei 
luminării. În gândirea lui Kant, filosofia critică şi filosofia luminării 
par să fie de nedespártit. Secolul criticii este secolul luminării. 

În ceea ce a numit critica rațiunii, Kant a mers pe o cale nouă, 
încă neîncercată, cea a analizei. Considerând cunoaşterea noastră 
despre lume, ca şi mobilurile ca determinatii ale voinţei, drept ceva 
dat, filosoful şi-a propus să distingă şi să despartă în fiecare caz 

componentele sensibile, empirice de cele pure, raţionale, a priori. 
Kant a identificat şi caracterizat, mai întâi, componentele empirice 
şi componentele pure, a priori, a căror reunire constituie cunoaşterea 
noastră prin experienţă”. Formulând conceptele şi principiile raţiunii 
teoretice pure, Kant a instituit instanţa menită să judece toate preten- 
tile la o cunoaştere cu valoare obiectivă. Urmând aceeaşi cale, 
filosoful a distins între determinaţiile voinţei şi acţiunii oamenilor ca 
fiinţe naturale şi determinatiile voinţei şi acţiunii lor ca fiinţe auto- 
nome, libere. Rațiunea pură în calitate de sursă şi sediu al acelor 
determinatii ale voinţei prin care omul se afirmă ca fiinţă liberă, ca 
fiinţă morală, este ceea ce Kant a numit rațiune practică. El a socotit 
principiile raţiunii practice, ca şi principiile raţiunii teoretice pure 
de altfel, drept legi pe care raţiunea şi le dă ei înseşi. Spre deosebire 
de orice reguli bazate pe experienţă, aceste principii posedă atributele 
necesităţii şi universalităţii. Pentru Kant, ele au o valoare absolută. 
Suveranitatea raţiunii teoretice şi practice pure rezidă tocmai în 
aceea că ea respectă şi urmează doar principiile sau legile pe care şi 
le dă ea însăşi. Rațiunea pură este în acest sens autolegislatoare. A 
afirma că raţiunea pură este autolegislatoare este totuna cu a afirma că 
principiile ei sunt principiile supreme ale evaluării, ale judecății critice, 
atât în sfera cunoaşterii, cât şi în cea a moralității. Critica raţiunii 
teoretice pure şi critica raţiunii practice pure - nucleul operei filosofice 
a lui Kant - vor putea fi caracterizate, aşadar, drept întemeierea sau 
justificarea pretenţiei raţiunii de a constitui tribunalul suprem, o 
instanţă ale cărei sentinţe sunt definitive, în sensul că o instanţă de apel 
situată deasupra raţiunii pure nu mai este, în genere, posibilă. Nici 
un alt proiect de întemeiere a autorităţii raţiunii nu a avut o amploare 
şi ambiţii comparabile cu cele ale criticii kantiene a raţiunii pure. 


Cum devine posibilă luminarea 
ca eliberare de sub tutelă 


Orientarea generală a gândirii lui Kant, cântărită cu măsura epocii 
sale, pare să fi fost pronunţat antielitară. Kant sublinia, desigur, 
distincţia dintre „cei ce gândesc cu mintea lor” (Selbstdenkende) si 
gloată, formată din cei care sunt robi ai prejudecátilor, care urmează 

orbeşte tradiţia şi acceptă necritic dictatul autorităţilor exterioare de 
orice fel“. Dar el crede, totodată, că raţiunea, facultatea ce conferă 
fiinţei omeneşti autonomie, organul cercetării critice, există în stare 
latentă, ca dispoziţie, la fiecare membru al speciei. Educaţia intelec- 
tuală şi exerciţiul pot constitui, desigur, un stimulent important în 
dezvoltarea capacităţilor oamenilor de a face uz de propria lor 
rațiune. Ele nu sunt însă câtuşi de puţin suficiente pentru înfăptuirea 
acestui obiectiv. Decisive sunt, până la urmă, hotărârea individului 
de a-şi asuma condiţia de fiinţă liberă, autonomă, curajul său, care 
îi îngăduie să facă faţă presiunii şi forţei de intimidare pe care le 
exercită opinii larg, acceptate, obiceiuri şi instituţii consacrate ca 
tradiţie. Iar tăria de caracter, cutezanta de a te afirma ca persoană 
prin uzul acelei facultăţi a cărei exercitare face din om o fiinţă 
liberă, nu depind în mod hotărâtor de nivelul de instrucţie şi cultură. 
Gândirea critică, dar şi moralitatea, nu sunt pentru Kant mărimi ce 
variază monoton odată cu gradul de instrucţie şi de cultură şi, cu atât 
mai puţin, cu locul pe care îl ocupă indivizii pe scara socială”. 
Evidenţierea orientării antielitare a gândirii lui Kant mi se pare 
importantă pentru a înţelege mai bine de ce el acuză comoditatea sau 
lenea şi laşitatea drept principalele obstacole care împiedică ieşirea 
oamenilor din starea de minorat, o stare la care ei se condamnă 
singuri atât timp cât nu reuşesc să facă uz de propria lor rațiune. 
Imperativul kantian „Ai curajul de a te sluji de propria ta minte! ”, 
imperativ pe care filosoful îl numeşte „deviza luminării”, reprezintă 
un apel adresat tuturor oamenilor. Este invitaţia adresată fiecărui om 
de a se împlini ca fiinţă omenească, de a deveni o persoană. 

În textul care debutează cu formularea acestei devize, expresii ca 
minorat, majorat, tutelă, tutori merită, cred, întreaga noastră atenţie. 
Din punct de vedere civil şi legal membrii unei comunităţi se împart, 
cum se ştie, în majori şi minori. Prin dezvoltarea naturală a capaci- 
tátilor lor, ei încetează odată cu trecerea timpului să fie minori şi 
devin majori. Atingerea majoratului nu implică un efort deosebit şi 
nu va putea fi socotită, prin urmare, un merit personal. Altfel stau 
lucrurile dacă îi judecăm pe oameni din punctul de vedere al princi- 
piului suprem al raţiunii practice, principiul libertăţii. Ei pot fi 
împărţiţi acum din nou în minori şi majori. Sunt minori sau sub 

tutelă toti cei care, datorită incapacității de a face uz de propria lor 
rațiune, acceptă fără examen critic opinii, obiceiuri, reguli de com- 
portare, instituţii, ierarhii consfintite prin vechime, tradiţie şi autoritate. 
Ei sunt sub tutelă deoarece, în ochii lor, autoritatea supremă este 
ceva ce vine din afară: opinia dominantă, tradiţia, instituţiile consa- 
crate. Instante exterioare sunt zutorii lor. Individul iese de sub tutelă 
de îndată ce învaţă să se folosească de rațiune, recunoscând principiile 
acesteia drept singura sursă de autoritate necondiționată. El devine 
astfel major într-un sens superior al cuvântului. Epoca luminării stă 
sub semnul îndemnului eliberării de sub tutelă, al ieşirii dintr-un 
minorat în care oamenii se găsesc din propria lor vină. Emanci- 
parea pe care o reprezintă pentru individ câştigarea capacităţii de a 
face uz de propria lui rațiune, prefacerea lui într-o fiinţă autonomă, 
liberă, într-o persoană, este rezultatul unui efort propriu, un efort 
care nu poate fi evitat sau cruțat în nici un fel prin asistenţa unor 
factori din afară. Împotrivirile care trebuie învinse sunt uriaşe, căci 
socializarea individului nu este până la urmă decât procesul în care 
îi sunt inculcate, cu mijloace mai mult sau mai puţin autoritare, 
opiniile dominante, obiceiurile, datinile, moravurile şi respectul 
necritic faţă de anumite autorităţi, proprii ambianţei umane în care 
se naşte şi creşte. Fără o energică sfortare şi fără foarte mult curaj 
ieşirea din minorat, scuturarea jugului prejudecátilor este, aşadar, 
cu neputinţă. 


Rațiunea este, într-adevăr, un principiu activ, care n-ar trebui să 
împrumute nimic de la simpla autoritate a altuia şi nici de la experienţă, 
dacă este vorba de aplicarea ei pură. Dar indolenţa îi obligă pe foarte 
mulţi să calce mai bine pe urmele altora decât să-şi încordeze propriile 
lor forţe intelectuale. Astfel de oameni nu pot fi niciodată altceva decât 
simple copii ale celorlalţi; şi dacă toţi ar fi la fel, atunci lumea ar 
rămâne veşnic pe loc.$ 


Ceea ce nu înseamnă a contesta însemnătatea pe care o poate 
avea pentru emanciparea individului îndrumarea pe care o oferă 
exemplele bune. Se pune în mod firesc întrebarea cum poate fi 
înlesnită şi impulsionată ieşirea din minorat, eliberarea de sub tutelă 
a unui număr cát mai mare de oameni ? 

Kant credea că în această privinţă este importantă, în primul 
rând, dobândirea şi extinderea libertăţii de exprimare publică a celor 
pe care îi numeşte Selbstdenkende. Ni se sugerează că îndemânarea 
de a face uz de propria rațiune se deprinde, de cele mai multe ori, 
prin ucenicie. Cei dispuşi să-şi asume efortul şi înzestrați totodată cu 
îndrăzneala necesară pentru a încerca ieşirea de sub tutelă au nevoie, 
înainte de toate, de modele pe care le pot oferi cei care sunt deja 
majori. Atât timp cât lipseşte libertatea de exprimare publică a 
judecății critice asemenea oameni nu îşi pot însă exercita influenţa 
lor eliberatoare. De aceea tocmai afirmarea libertăţii de expresie 
inaugurează era luminării. Kant o spune explicit: „Pentru această 
luminare nu se cere însă nimic altceva decât libertate ; şi anume cea 
mai nevătămătoare din tot ce s-o fi numind libertate, anume aceea de 
a face în toate privintele uz public de raţiunea sa". La adresa celor ce 
nesocotesc dreptul la exprimare liberă a opiniei, prin interzicerea discu- 
tiei publice si prin reprimarea judecății critice asupra a tot ce este 
rezultat al gândirii şi act al voinţei oamenilor, independent de vechimea 
tradiţiei şi de înălţimea autorităţii care le proclamă, Kant nu găseşte 
cuvinte destul de aspre. El vorbeşte de „o crimă împotriva naturii 
umane a cărei determinare originară constă tocmai în această înaintare 
în luminare”. O înaintare ce se exprimă în ieşirea de sub tutelă, în 
emanciparea pe care o ating toţi aceia care nu mai recunosc o autoritate 
ce se situează deasupra principiilor sădite în propria lor fiinţă, 
principii pe care ajung să le recunoască şi de care învaţă să asculte. 

Progresul luminării, acel progres în care Kant şi-a investit speran- 
tele sale de mai bine pentru întreaga omenire, nu va putea fi însă 
decât unul lent. Lent, mai întâi, deoarece câştigarea libertăţii de 
exprimare publică pentru cei capabili să facă uz de propria lor 
rațiune este un drum pe care se înaintează pas cu pas. Mai mult, 
Kant pare să fi fost conştient că această înaintare nu va fi una liniară, 
ci una ameninţată de reculuri, de reveniri la stări mai „barbare”. lar 
cursul evenimentelor i-a confirmat cele mai rele presimţiri pe care 
le-ar fi putut avea în această privinţă. Răspunsul lui Kant la întrebarea 
„Ce este luminarea ? ” a fost scris şi publicat în ultimii ani ai domniei 
lui Friedrich al II-lea. Drepturile de exprimare publică pe care acest 


IDEEA KANTIANĂ A LUMINĂRII 271 


monarh le-a acordat supuşilor săi, drepturi care i-au adus de altfel 
stima sinceră a lui Kant”, au putut să fie apreciate mai bine abia după 
moartea sa. Urmaşul lui Friedrich cel Mare pe tronul Prusiei, 
Friedrich Wilhelm al II-lea, a inaugurat prin edictul său privitor la 
religie din iulie 1788 o campanie sistematică de prigonire a mişcării 
luministe. Publicarea cărţii sale Die Religion innerhalb der Grenzen 
der blossen Vernunft i-a atras lui Kant, pe atunci în vârstă de 72 de 
ani, o admonestare severă. Aceasta a fost o lecţie pentru toţi cei 
inclinati să creadă într-o înaintare rapidă şi irezistibilă a luminárii. 
Dincolo de oprelişti şi restricţii, care limitează libertatea de exprimare, 
există însă şi un alt motiv care face ca această înaintare să fie una 
lentă. Acţiunea eliberatoare pe care o exercită discuţia publică liberă 
a ideilor, instituţiilor şi tradiţiilor îşi poate exercita influenţa doar în 
timp. Se cere o imensă stăruinţă, desfăşurată în perioade lungi de timp, 
pentru a reforma forme de viaţă şi instituţii a căror funcţionare de 
fiecare clipă nu este decât un îndemn la respectarea necondiționată 
a directivelor unei autorităţi ce se sustrage controlului criticii raţionale. 

Kant, care a remarcat odată că omul este făcut dintr-un lemn 
strâmb, era de altfel destul de rezervat în aşteptările sale. A cere de 
la oameni înţelepciunea (Weisheit), înţeleasă drept utilizare practică 
pe deplin adecvată a raţiunii, i se părea a cere prea mult. Căci o 
asemenea utilizare presupune respectarea a trei maxime care, fiecare 
în parte şi cu atât mai mult toate împreună, exprimă pretenţii deosebit 
de înalte: 1) gândire de sine stătătoare; 2) gândire în care, prin 
comunicare cu semenii, te situezi pe punctul lor de vedere, te pui în 
locul lor ; 3) gândire consecventăE. Din punctul de vedere al acestor 
cerinţe, Kant a crezut, desigur, că încă mult timp va persista o 
deosebire între o elită şi restul oamenilor, în ipoteza că deosebirile 
vor putea fi vreodată şterse. Astăzi putem aprecia mai bine uriaşa 
inerție care se opune progresului luminării, aşa cum l-a înţeles Kant. 
Chiar şi optimismul filosofului în ceea ce priveşte forţa de antrenare 
pe care ar detine-o exerciţiul raţiunii în discuţia publică ne va putea 
apărea drept unul excesiv. 

Imbunátátiri graduale în condiţiile 
asigurării păcii civile 


Convingerea lui Kant pare să fi fost că prefaceri cu adevărat revolu- 
tionare pot surveni doar în sfera activităţilor intelectuale ale oamenilor. 
Revoluții filosofice sau ştiinţifice sunt posibile, dar nu şi revoluţii în 
viaţa unei societăţi. Este adevărat că o mişcare de răzvrătire poate 
înlătura uneori stăpânitori care îşi folosesc în mod arbitrar puterea. 
Dar eliberarea oamenilor de tirania prejudecăţilor, dobândirea capa- 
cităţii de a face uz de propria lor rațiune şi câştigarea sprijinului 
popular pentru îmbunătăţiri graduale ale instituţiilor şi formelor de 
viaţă este o operă de lungă durată. Într-o epocă dominată de înfrun- 
tarea dintre susţinătorii Revoluţiei franceze şi adversarii ei ultracon- 
servatori, Kant şi-a afirmat încrederea că singura cale a schimbărilor 
îndrumate de rațiune în viaţa colectivităţilor omeneşti este calea 
reformei. Întrebarea „revoluţie sau reformă ? ” nu era în acele vre- 
muri la ordinea zilei. Şi totuşi, Kant pare să fi sugerat un răspuns la 
această întrebare care va prilejui mai târziu intense şi prelungite 
înfruntări pe scena dezbaterilor politice şi filosofice”. Răspunsul său 
este conţinut într-o distincţie ce ocupă un loc central în scrierea 
asupra luminării, distincţia dintre uzul public şi uzul privat al raţiunii. 

Kant numeşte uz public al rațiunii acea utilizare critică sau 
constructivă a raţiunii pe care o întâlnim la cel care comunică punctul 
său de vedere în probleme de interes general tuturor celor interesaţi. 
El are in vedere cu deosebire exprimările învățatului (Gelehrte) in 
fata publicului sáu, a lumii cititorilor. Prin expresia uz privat al 
raţiunii, Kant desemnează restricţii în utilizarea raţiunii care trebuie 
impuse, crede el, persoanelor ce deţin funcţii publice. Aceste persoane 
reprezintă verigi ale unui sistem de comandă-execuţie cu structură 
ierarhică. Care este sensul acestei distincţii şi care este miza ei? 
Ceea ce constatăm, la prima vedere, este că filosoful cere libertate 
neingráditá de exprimare în fata lumii cititorilor şi, totodată, acceptă 
şi chiar recomandă îngrădirea ei pentru persoane ce ocupă funcţii 
publice. Ofiţerul, funcţionarul sau preotul sunt obligaţi să execute 
dispoziţiile superiorilor lor chiar şi atunci când au serioase obiecţii 

critice faţă de acestea. Cetăţeanul trebuie să-şi îndeplinească acele 
obligaţii faţă de stat pe care i le prescriu legile în vigoare, chiar dacă 
are bune temeiuri să le socotească nedrepte. Expresia uz privat al 
rațiunii pare să sugereze că toţi aceştia ar trebui să păstreze asemenea 
consideraţii critice doar pentru ei, adică să se abţină a le face publice. 
Altfel spus, aceste persoane nu ar trebui să se exprime public în 
chestiuni ce privesc îndatoririle lor de ordin instituţional. Conduita 
lor ar trebui să urmeze maxima exprimată în mod popular prin 
formula : „Gândeşte ce vrei, dar fă ce ţi se spune”. Nu se refuză 
însă, oare, în acest fel unui mare număr de oameni dreptul de a face 
uz public de raţiunea lor? Nu se contrazice, oare, Kant? 

Pentru a obţine unele clarificări va trebui să răspundem, mai 
întâi, la două întrebări: „Credea, oare, Kant că persoanele care 
ocupă funcţii într-o ierarhie trebuie lipsite de dreptul de a face uz în 
mod public de propria lor rațiune?” ; „Dacă nu credea acest lucru, 
atunci ce sens mai are distincţia sa dintre uzul public şi uzul privat 
al raţiunii ? ". 

Răspunsul la prima întrebare este unul categoric negativ. Kant 
distinge clar între calitatea unei persoane de a fi deținătoarea unei 
funcţii publice şi calitatea sa de „învăţat”. În ultima calitate, ea are 
dreptul să comunice consideraţii critice precum şi propuneri de 
îmbunătăţire în probleme de interes general tuturor membrilor colec- 
tivităţii. Ca verigă într-un sistem de comandă-execuţie cu structură 
ierarhică, oricine va trebui să execute dispoziţiile superiorilor, indi- 
ferent dacă le socoteşte raţionale sau nu. Aceeaşi persoană, în calitate 
de ,invátat", va avea însă dreptul şi chiar obligaţia morală de a 
comunica opiniei publice consideraţii critice şi propuneri de îmbu- 
nátátire, inclusiv consideraţii şi propuneri ce privesc instituţia în 
care lucrează. Drepturile la folosire publică a raţiunii ale persoanelor 
ce deţin slujbe în instituţii organizate ierarhic sunt aceleaşi ca şi cele 
ale tuturor semenilor lor. 

Ce vizează, în acest caz, distincţia pe care o face Kant între uzul 
public şi uzul privat al rațiunii? lată un răspuns concis la această 
întrebare : menţinerea în orice fel de condiţii şi situaţii a domniei 
legii, a ordinii şi a funcţionării normale a instituţiilor publice. Pentru 
Kant pacea publică şi domnia legii reprezentau cel mai mare bun, tot 

aşa cum pacea a fost socotită de el bunul suprem în relaţiile dintre 
state şi dintre popoare. Acea societate a cetăţenilor luminaţi la care 
visa Kant este societatea în care fiecare respectă legile, reglemen- 
tările prescrise de instituţiile existente, execută dispoziţiile pe care le 
primeşte ca membru al unei structuri ierarhice şi totodată are asigurat 
dreptul de a critica aceste legi şi reglementări, de a face orice fel de 
propuneri de schimbare şi îmbunătăţire precum şi de a acţiona pentru 
a obţine un sprijin cât mai larg pentru înfăptuirea propunerilor 
proprii sau a altor propuneri pe care le sprijină. Dar oricât de mare 
şi de legitimă ar fi la un moment dat nemulţumirea unora faţă de 
anumite legi, reglementări instituţionale sau dispoziţii pe care trebuie 
să le execute în calitate de persoane cu funcţii publice, Kant nu le va 
recunoaşte acestora dreptul la nesubordonare şi la revoltă. Convin- 
gerea lui neclintită a fost că pierderea va fi mai mare decât câştigul 
ori de câte ori preţul schimbării va fi tulburarea păcii civile, afectarea 
gravă a funcţionării normale a instituţiilor unei colectivităţi. 

Oamenii cu stare de spirit revoluţionară îl vor putea socoti pe 
Kant conservator, iar conservatorii drept un gânditor revoluţionar, 
care nu acordă tradiţiei respectul ce i se cuvine. Kant nu a fost însă 
nici una, nici alta. Conflictul lui cu cei care acceptă, drept preţ al 
schimbărilor ce se impun ca necesare celor ce sunt capabili să-şi 
folosească raţiunea, violenţa, suprimarea, fie şi provizorie, a domniei 
legii (anarhia), precum şi blocarea funcţionării instituţiilor, cu toate 
consecinţele ce decurg de aici pentru viaţa oamenilor, era unul 
ireconciliabil. Anarhia şi teroarea revoluţionară erau în ochii săi 
nenorociri la fel de mari ca şi războaiele dintre state. Scopuri oricât 
de înalte nu le pot justifica. Frecvența şi amploarea acestora indică 
cel mai bine distanţa la care se află omenirea în întregul ei sau o 
anumită comunitate de o „epocă luminată”. Intransigenta lui Kant in 
respingerea oricărei atingeri care ar putea fi adusă autorităţii legii şi 
ordinii publice a fost una extremă. El nu ar fi aprobat mişcările de 
nesupunere civică din vremuri mai apropiate. Poziţia lui ne îndeamnă 
să reflectăm, considerând balanţa pierderi-câştiguri şi în lumina 
experienţelor mai noi, asupra bunei întemeieri raţionale a acelor 
acţiuni şi mişcări care îşi propun să forţeze înfăptuirea unor schim- 
bări şi îmbunătăţiri socotite necesare prin încălcarea legii. 

Kant nu a fost, totodată, un conservator, cel puţin în sensul 
curent al termenului. Există o tensiune evidentă între ideea kantianá 
a luminării şi conservatorismul social, politic, educaţional sau religios. 
Nici o legislaţie, nici o tradiţie, nici o instituţie nu au în ochii lui 
Kant legitimitate şi drept la existenţă dacă ele nu se pot justifica în 
faţa tribunalului raţiunii. Dar această atitudine va fi greşit înţeleasă 
dacă va fi interpretată drept ostilitate faţă de tradiţie în genere. 
Punctul de vedere al lui Kant este că vor trebui acceptate şi susţinute 
doar acele tradiţii care trec cu succes examenul criticii raţionale. 
Vechimea formelor de viaţă şi a instituţiilor, sprijinul pe care îl oferă 
acestora autoritatea secolelor sau a unei mari personalităţi, nu sunt 
suficiente pentru a asigura dreptul lor la existenţă şi la perpetuare. 
Tot ceea ce nu rezistă examenului critic al raţiunii merită, aşadar, să 
fie înlăturat. Din această perspectivă, lipsa de reverență a lui Kant 
pentru tradiţii încărcate de prestigiul vechimii le-a putut apărea 
conservatorilor din vremea sa drept o poziţie de-a dreptul subversivă. 
Şi aveau bune temeiuri să o privească în acest fel. Într-adevăr, 
problema legitimării legislaţiei va fi pusă de Kant în termenii urmă- 
tori : dacă poporul, colectivitatea care este supusă legilor, şi-ar impune 
aceste legi prin consensul membrilor ei luminaţi, capabili să facă uz 
de propria lor rațiune, atunci această legitimare va fi deplină. Ceea 
ce nu poate accepta o colectivitate de oameni luminaţi în toate cele 
ce privesc propria ei viaţă, nici o autoritate civilă, bunăoară un 
monarh, nu este îndreptăţită să decidă. Voința acestuia, ca şi a 
oricărei alte autorităţi, are legitimitate numai în măsura în care este 
în acord cu voinţa supuşilor săi luminaţi. În toate cele ce privesc 
viaţa publică, cât şi în cele ce privesc ideile şi credinţele oamenilor, 
Caesar non est supra grammaticos”. Libertatea de expresie si de 
conştiinţă, unită cu toleranța, nu poate constitui un pericol pentru 
pacea civilă şi ordinea publică. Permisiunea acordată cetăţenilor de 
a face uz de raţiunea lor în examenul critic liber al legislaţiei existente 
şi în formularea de propuneri pentru îmbunătăţirea ei nu poate decât 
să consolideze autoritatea legii. Kant credea că acolo unde este 
asigurată libertatea discuţiei asupra tuturor chestiunilor de interes 
general nu vor exista motive de îngrijorare în ceea ce priveşte liniştea 
publică şi unitatea obştei. 

Afirmarea supremaţiei raţiunii în dezbateri şi decizii ce privesc 
problemele vieţii publice va promova o abordare de tip reformist : 
prin critică raţională şi propuneri constructive spre îmbunătăţiri 
graduale, în condiţiile menţinerii păcii civile şi a ordinii publice. 
Libertatea criticii şi a iniţiativelor reformiste precum şi domnia legii 
vor trebui să fie în egală măsură asigurate. Legile şi instituţiile vor 
trebui să-şi păstreze neatinsă autoritatea până ce vor fi reformate. 
Nimic nu le poate însă pune la adăpost de schimbări de îndată ce 
necesitatea reformării lor a fost recunoscută de raţiunea celor chemaţi 
să judece şi să decidă. Convingerea lui Kant a fost că doar afirmarea 
tot mai puternică a vocației critice şi inovatoare a raţiunii poate 
conduce spre o societate mai umană. În acest sens, el va putea fi 
socotit un precursor al marelui curent al gândirii liberale europene. 


Luminarea ca emancipare religioasă 


Altfel decât în alte ţări, în primul rând în Franţa, luminarea nu a fost 
în Germania o mişcare de distantare faţă de religie, ci, mai degrabă, 
o mişcare de emancipare religioasă. Ceea ce îi apropie pe exponentii 
ei de seamă este názuinta de interiorizare a religiei, de accentuare a 
conţinutului ei moral, o tendinţă inaugurată deja de Reformă şi 
promovată de ceea ce am putea numi „spiritul general al protes- 
tantismului”. Emanciparea a fost gândită nu ca emancipare de religie, 
ci drept emancipare prin religie şi ca emancipare religioasă. Una 
dintre dominantele evoluţiei intelectuale şi spirituale în secolul al 
XVIII-lea german, emanciparea religioasă, va căpăta expresia cea 
mai elaborată şi cea mai înaltă în filosofia religiei a lui Kant. Câteva 
sumare consideraţii istorice sunt în măsură să susţină această afirmaţie. 

Aşa-numita „teologie luministă protestantă” sau „teologie protes- 
tantă a luminării” a fost o mişcare de emancipare religioasă. Autori 
ca Hermann Samuel Reimarus şi Johann Salomo Semler distingeau 
religia adevărată, religia naturală sau lăuntrică ce îi uneşte pe toţi 
oamenii ca fiinţe raţionale şi sensibile, de religiile istorice şi confe- 
sionale care îi despart. Forma particulară de expresie pe care o 

capătă religia naturală în cărţile de bază ale marilor confesiuni 
religioase va fi explicată de ei prin deosebirile în condiţiile şi formele 
de viaţă proprii diferitelor comunităţi omeneşti. Distantarea de 
ortodoxismul vechii teologii protestante se profilează în mod clar. 
Religiile şi bisericile vor fi socotite în primul rând forţe morale, iar 
educaţia morală va fi considerată principala menire a unei comunităţi 
religioase. Isus Cristos este infátisat drept propovăduitor al unei 
învățături morale şi îndrumător pe calea vieţii virtuoase. Semler, 
care a fost începând din anul 1753, profesor de teologie la univer- 
Sitatea protestantă din Halle, distingea între mărturia omenească a 
revelaţiei, ce stă sub semnul timpului, şi cuvântul lui Dumnezeu. El 
prevenea împotriva confundării tradiţiei creştine orale şi scrise cu 
acest cuvânt al lui Dumnezeu. Religia naturală, înţeleasă în primul 
rând ca învăţătură atemporală, morală, este instituită drept instanţă 
de evaluare şi de critică a religiilor istorice”. 

Gândirea lui Gotthold Ephraim Lessing, un autor încă surprin- 
zător de puţin cunoscut la noi, ilustrează foarte bine înţelegerea 
luminării ca emancipare religioasă. În evoluţia spirituală a omenirii 
in general, în istoria ideilor şi credințelor religioase in particular, 
Lessing percepe şi relevă o mişcare treptată, dar irezistibilă, spre 
desăvârşire, spre absolut. Prin acest motiv fundamental al gândirii 
sale, el a fost socotit, pe drept cuvânt, precursorul idealismului 
german. Dezvoltarea conştiinţei religioase are loc, pentru Lessing, 
prin depăşirea conţinutului istoric limitat al religiilor pozitive. Acestea 
nu sunt decât forme imperfecte, trecătoare, care marchează progresul 
conştiinţei religioase spre termenul său final care este religia naturală, 
înţeleasă drept religie a raţiunii (Vernunftreligion). Căci în succesiu- 
nea istorică a religiilor pozitive Dumnezeul religiei naturale i se 
dezvăluie în măsură crescândă omului. În acest sens dogmele religi- 
ilor pozitive nu sunt adevăruri absolute, cum susțineau şi susţin şi 
astăzi teologii conservatori, dar nici născociri arbitrare ale oamenilor, 
aşa cum sugerau deiştii vremii. În opoziţie cu unii şi cu ceilalţi, 
Lessing apreciază dezvoltarea religiilor pozitive, în succesiunea lor 
istorică, drept o educaţie progresivă a neamului omenesc!?. Ca si 
Kant, Lessing a considerat creştinismul drept cel mai de seamă pas 
care a fost făcut spre adevărul lăuntric pe care îl exprimă parţial şi 

imperfect toate religiile revelate. În notele sale privitoare la „geneza 
religiilor revelate” această idee va fi exprimată cu o claritate ce nu 
lasă nimic de dorit: 


Toate religiile pozitive şi revelate sunt, aşadar, în egală măsură 
adevărate şi false. În egală măsură adevărate deoarece pretutindeni a 
fost în egală măsură necesar ca oamenii să se pună de acord asupra a 
numeroase lucruri şi să realizeze înţelegere şi unitate în religia publică. 
În egală măsură false deoarece toate acelea asupra cărora se realizează 
un acord nu stau atât alături de ceea ce este esenţial, cât îl slăbesc şi îl 
înlătură. Cea mai bună religie revelată sau pozitivă este cea care conţine 
cele mai puţine adaosuri la religia naturală, cea care limitează cel mai 
puţin efectele bune ale religie naturale”. 


Mesajul unei asemenea viziuni nu poate fi decât îndemnul la o 
deplină toleranţă religioasă. Într-o transfigurare poetică remarcabilă, 
acest mesaj străbate şi cunoascuta dramă a lui Lessing, Nathan 
înțeleptul. 

Ca şi Lessing, Kant a înţeles emanciparea religioasă drept ridicare 
de la religiile pozitive la religia rațiunii. În scrierile sale, acest 
concept capătă însă contururi clare, schiţate prin delimitarea netă 
faţă de conceptul deist al „religiei raţiunii”. Una dintre concluziile 
majore ale criticii kantiene a întinderii şi limitelor cunoaşterii cu 
valoare obiectivă este că Dumnezeu nu poate deveni obiect al raţiunii 
teoretice, speculative. Existenţa lui Dumnezeu, precum si enunturi 
despre natura şi atributele sale nu pot fi întemeiate în limitele raţiunii 
teoretice. Este un verdict distrugător îndreptat în egală măsură 
împotriva încercărilor rationalistilor de factură mai tradiţională de a 
împăca raţiunea cu credinţa printr-o fundamentare raţională a dogmelor 
religiei revelate, cát şi împotriva tentativelor unor raţionalişti mai 
radicali, a deiştilor, de a proba printr-o argumentare constrângătoare 
existenţa lui Dumnezeu şi de a fundamenta în acest fel religia 
naturală. Evidenţierea caracterului iluzoriu al argumentelor deiste 
nu înseamnă însă renunţarea la proiectul unei religii întemeiate pe 
rațiune. Acest proiect va căpăta o elaborare nouă, originală in 
filosofia autorului Criticii rațiunii pure. Religia „în limitele raţiunii” 
înseamnă pentru Kant întemeierea religiei pe moralitate, aşadar pe 

raţiunea practică. Omul ca fiinţă autonomă, ca fiinţă care acţionează 
în mod liber, recunoaşte raţiunea practică drept autoritate supremă. 
Iar recunoaşterea autorităţii raţiunii înseamnă aceptarea supremaţiei 
legii morale, ceea ce conduce inevitabil la religie. Religia, consi- 
derată în mod subiectiv, reprezintă pentru Kant „recunoaşterea tuturor 
îndatoririlor noastre ca porunci divine”. Doar câteva cuvinte despre 
această „trecere” (Übergang) de la moralitate la religie, una dintre 
temele centrale ale scrierii mai târzii a lui Kant, intitulată în mod 
semnificativ Religia în limitele rațiunii pure. 

Telul sau sensul ultim al acţiunii libere, al acţiunii conduse de 
raţiunea practică, este „binele suprem”. lar premisele necesare ale 
binelui suprem sunt existenţa lui Dumnezeu şi nemurirea sufletului. 
Kant le numeşte postulate ale raţiunii practice pure, în sensul cá 
numai existenţa lor face posibil binele suprem, înţeles drept reunire 
a purtării virtuoase şi a fericirii. Dumnezeu, ca fiinţă perfectă, şi 
nemurirea sufletului primesc astfel o justificare practică (morală), 
dar nu o întemeiere teoretică. Ele sunt asigurate doar prin natura a 
priori, absolută, necondiționată a legii morale. Potrivit ideii binelui 
suprem, omul care urmează legea morală, care acţionează în toate 
împrejurările „din datorie” (aus Pflicht) merită să fie fericit. Or, 
după cum se ştie, în lumea sensibilă conduita morală nu garantează 
o fericire proporţională. Iată de ce omul virtuos are cele mai puter- 
nice motive să creadă în intervenţia reparatorie a unei puteri superioare. 
Această putere va trebui să fie atotştiutoare pentru a nu se înşela în 
ceea ce priveşte dreptul la fericire al fiecăruia, atotputernică pentru 
a putea înfăptui în mod constant o împărţire proporţională a fericirii 
şi sfântă pentru a o putea înfăptui fără greşeală. Suntem conduşi 
astfel la ideea fiinţei supreme, ca ideal moral şi drept garanţie a 
ordinii morale, al triumfului final al moralității. „Aşadar, morala 
duce inevitabil la religie, extinzându-se astfel spre ideea unui legiuitor 
moral, autoritar, situat în afara omului...” 4 Religia, înţeleasă drept 
credinţă în existenţa unui legiuitor suprem, are pentru Kant o substanţă 
exclusiv morală. Omul care va urma imperativul moral doar în 
aşteptarea rásplátii şi de frica pedepsei dincolo de mormânt nu va fi 
pentru Kant o fiinţă autonomă, liberă, şi, prin urmare, un subiect 
moral. Deoarece voinţa lui Dumnezeu este determinată doar de 

legea morală, a acţiona potrivit voinţei lui înseamnă a acţiona potrivit 
prescriptiilor raţiunii practice pure, prescriptii pe care le exprimă 
diferitele formulári ale imperativului categoric. Este tocmai sensul 
in care religia adeváratá, religia ratiunii, va fi caracterizatá de Kant 
drept ,recunoasterea tuturor indatoririlor noastre drept porunci 
divine". Ínteleasá in acest fel, religia nu va mai fi fundamentul 
moralității, ci doar o consecinţă de neevitat a acceptării dictatului 
necondiţionat al legii morale. 

Dacă credinţa religioasă nu are voie să contrazică raţiunea şi dacă 
progresul conştiinţei religioase constă în ridicarea de la religia 
revelată, centrată pe cult, la religia raţiunii, al cărei nucleu îl constituie 
moralitatea, rezultă că stráduintele autorului Crizicilor vor fi indrep- 
tarte spre o interpretare morală a religiei creştine, iar concluzia va fi 
că ea trebuie să fie curățată de tot ceea ce nu poate fi întemeiat prin 
raţiunea practică pură. În scrierea lui despre religie, Kant se va 
strădui să releve în tradiţia creştină înţelesuri ce sunt în armonie cu 
imperativele legii morale, imperative pe care le va caracteriza drept 
învățăturile cele mai sfinte ale rațiunii. El va aprecia Biblia drept o 
scriere cu o uriaşă forţă de înrâurire morală. Chiar şi istorisirile 
despre minuni ce pot fi intâlnite aici vor fi acceptate drept un mijloc 
de întărire a autorităţii mesa jului moral!5. Kant socotea că învăţătura, 
ca şi acţiunile oricărei Biserici vor trebui să fie judecate în raport cu 
contribuţia pe care o aduc la educaţia morală a credincioşilor. Chiar 
dacă numai credinţa bazată pe raţiunea practică poate răspunde 
preocupării morale, va trebui să ţinem seama de slăbiciunea fiinţei 
omeneşti şi să apreciem tradiţii religioase întemeiate pe dogme 
revelate, în măsura în care ele nu resping interpretarea morală a 
acestor dogme şi, în acest fel, progresul emancipării religioase. 
Kant aprobă, bunăoară, rugăciunea dacă prin ea sunt consolidate 
convingerile morale, dar o respinge de îndată ce rostul ei va fi 
împlinirea unei dorinţe egoiste. Filosoful aprobă cuminecătura ca 
semn simbolic al unităţii comunităţii morale, dar o respinge în 
calitate de garantie a mântuirii sub control preoţesc. Este denuntatá 
cu deosebire tendinţa de a obţine asistenţa şi graţia divină prin 
activităţi de cult, şi nu prin efortul de a urca treptele ameliorării 
morale. Căci situând cultul în centrul vieţii religioase, omul se 

leagănă în speranţa deşartă că Dumnezeu îl va face fericit fără ca el 
să se sforteze să devină mai bun. O asemenea raportare a omului la 
Dumnezeu va fi comparată de Kant cu purtarea unui curtean care se 
străduieşte să obţină doar graţia monarhului său. Prin gesturi exte- 
rioare, remarcă el în mod ironic, credinciosul crede că va putea să-şi 
exprime respectul pentru poruncile divine fără a mai fi nevoit să le 
urmeze. El va lăsa în grija binevoitoare a Providentei să facă din el 
un om bun în loc să se străduiască să devină virtuos!Ó. Faptul că 
filosoful a fost supus pentru această scriere mustrării autorităţilor 
prusace ale vremii nu este câtuşi de puţin surprinzător. 

În opoziţie cu confesiunile şi Bisericile istorice, religia raţiunii 
este singura credinţă religioasă universală. Cu intelegera îndatoririlor 
noastre morale drept îndatoriri faţă de Dumnezeu, credinţa religioasă 
este la îndemâna oricărui om, cât ar fi el de simplu, care îndrăzneşte 
să facă uz de propria lui rațiune. lar dacă oamenii fac uz de rațiune, 
atunci ei au în egală măsură acces la adevărata religie. Dincolo de 
diversitatea dogmelor şi a riturilor prescrise de religiile istorice, ei 
vor putea despărţi ceea ce este adevăr de rătăcirile fanatismului şi 
ale intolerantei raligioase. O consecinţă a emancipării înţeleasă în 
acest fel va fi o toleranţă religioasă neîngrădită de nici un fel de 
consideraţii doctrinare sau de practică religioasă. Căci ceea ce îi 
desparte, din această perspectivă, pe oamenii cu adevărat religioşi 
din toate timpurile este neesenţial, iar ceea ce îi apropie este cu 
adevărat fundamental. Religia, aşa cum a inteles-o Kant, este deasu- 
pra timpului şi a locului. Mesajul ei răzbate prin religiile bazate pe 
revelaţie şi supravieţuieşte credințelor religioase care se schimbă 
odată cu locurile şi timpurile, cu împrejurările. Spre deosebire de 
acestea, ea nu are început şi sfârşit. Religia universală se impune 
drept consecinţă inevitabilă a recunoaşterii imperativelor raţiunii 
practice pure, imperative accesibile, în principiu, oricărei fiinţe 
omeneşti. lar dacă, aşa cum spune Kant, determinarea originară a 
firii omeneşti este progresul raţiunii, urmează că luminarea va 
însemna întotdeauna şi emancipare religoasă. 

{v 


Ce ne spune nouă ideea kantiană a luminării ? 


Tragediile ultimului secol, crime îngrozitoare şi imense suferințe, 
pot fi privite şi drept consecințe ale investirii cu autoritate absolută 
a unor instanțe cum ar fi neamul, rasa, sângele, poporul muncitor, 
partidul unic, învățăturile şi preceptele ce disting şi opun diferitele 
confesiuni şi religii. Proclamarea lor drept autorități supreme, absolute, 
înseamnă, în fapt, sustragerea deciziilor şi acţiunilor întreprinse în 
numele lor controlului critic al raţiunii. Dincolo de deosebirile dintre 
crezurile şi directivele de acţiune ale mişcărilor care încearcă să 
legitimeze prin apel la asemenea surse de autoritate, apropierile 
dintre mecanismele instituirii autorităţii lor sunt de-a dreptul izbi- 
toare. Funcționarea acestor mecanisme devine posibilă pe baza 
acceptării a cel puţin două presupozitii. Prima este că viaţa indivi- 
dului îşi capătă sensul cel mai înalt şi finalitatea supremă prin 
subordonarea ei deplină faţă de o cauză colectivă, o cauză care prin 
însăşi natura ei nu poate fi decât obiect de adeziune necondiționată, 
şi nu rezultat al reflectiei critice!". Ti se pare că faci uz de rațiune 
pentru a-ţi sluji cât mai bine neamul, pentru a promova cauza 
poporului muncitor şi a partidului, pentru a spori numărul credin- 
cioşilor religiei căreia îi apartii, pentru a întări autoritatea invátá- 
turilor şi preceptelor ei caracteristice. Este însă de neconceput să 
faci uz de rațiune pentru a scoate la iveală şi a supune unui examen 
critic temeiurile care ar fi de natură să legitimeze cauza însăşi şi 
pretenţia că ea ar reprezenta un imperativ absolut. Se lasă să se 
înţeleagă faptul că adeziunea individului la o cauză suprapersonală, 
în măsură să confere sens şi finalitate existenţei sale, s-ar realiza 
prin puteri originare ale sufletului situate dincolo de sfera de acţiune 
a judecății rationale. Pentru toti aceia în care asemenea puteri sunt 
treze şi active, subiect de discuţie şi de controversă va putea fi nu 
cauza însăşi, ci doar identificarea căilor şi celor mai potrivite mijloace 
pentru a o promova. A doua presupozitie este că asemenea cauze, 
care pretind celor chemaţi să le slujească printr-o subordonare care 
implică anularea individualitátii, ce se exprimă înainte de toate in 
lipsa exerciţiului critic al raţiunii sau în renunţarea la acest exerciţiu, 

îi opun cu necesitate pe aceştia acelor oameni care vor sluji o altă 
cauză. O sugestie majoră a ideii kantiene a luminării este că un 
consens universal este posibil doar între oameni luminati, capabili şi 
deprinşi să facă uz de raţiunea lor. Corolarul necesar al acestei 
presupozitii este că orice cauză care va fi sustrasă examenului critic 
şi sanctiunii raţiunii îi va diviza şi invrájbi pe oameni. Ea îi avea 
drept adversari pe cei afectaţi, lezati prin promovarea ei. Aceştia vor 
trebui neapărat combátuti, înfrânți, neutralizati. lar dacă opoziţia 
lor va fi una puternică, eficace, aşadar primejdioasă pentru cauză, ei 
vor trebui să fie nimiciti'?. Identificarea deplină cu cauza şi devo- 
tamentul necondiţionat faţă de ea vor cere atunci renunţarea la milă 
şi compasiune faţă de cei ce nu aderă la ea sau i se opun, indiferent 
dacă este vorba de cauza neamului, a rasei sau a partidului unic. 
Este o constatare curentă că resorturile afective cele mai profunde 
ale identificării individului cu o cauză suprapersonală, care va fi 
sustrasă examenului critic, stau în imaginea adversarului condus de 
o altă opţiune. 

La întrebarea: „Cum devin grupuri mari de oameni, uneori 
chiar colectivităţi cuprinzătoare, adversari de neîmpăcat a căror 
religie va fi dominată de imperativul afirmării a ceea ce este perceput 
drept cauza proprie prin nimicirea celor care i se opun şi prin 
neutralizarea celor care nu aderă la ea?”, răspunsul ne este la 
îndemână. Asemenea cauze colective exclusiviste, cauze care îi opun 
pe unii oameni altora într-un mod ce zădărniceşte concilierea şi 
compromisul, antrenându-i într-o confruntare în care singurele mijloace 
de a promova o cauză sunt cele a căror aplicare îi va face să sufere 
pe cei ce nu o împărtăşesc, nu se pot afirma decât prin anihilarea 
exerciţiului critic al raţiunii. Să reflectăm un moment. Există oare 
drepturi şi aspirații legitime pe care fiinţe care au capacitatea de a se 
sluji de propria lor rațiune nu ar putea să le asigure şi, respectiv, să 
le înfăptuiască decât printr-o confruntare distrugătoare cu semenii 
lor? Cum ar fi posibile mişcările care propagă ura de rasă, de clasă, 
naţională şi, cu atât mai mult, cum ar fi posibil ca aceste mişcări să 
genereze conflicte violente dacă ar fi ascultat glasul raţiunii care ne 
spune în mod limpede că, de îndată ce o colectivitate doreşte ca 
identitatea ei dată de limbă, cultură şi formele de viaţă proprii să fie 

respectată, ea va trebui să recunoască prin fapte dreptul deplin al 
altor comunităţi de a-şi apăra şi dezvolta această identitate ? Cum ar 
putea adera de bunăvoie oamenii capabili să se slujească de rațiune 
la un principiu precum cel al luptei de clasă, un principiu a cărui 
aplicare conduce în mod inevitabil la represiune îndreptată împotriva 
celor care au putut dobândi prin muncă cinstită proprietate şi prospe- 
ritate ? Nu va dori oare orice om care gândeşte cu propria lui minte 
ca prosperitatea materială să fie proporţională cu priceperea, energia 
şi iniţiativa investite de fiecare în activităţi cu caracter lucrativ ? Şi 
cum vor putea considera toţi acei membri ai unei confesiuni care 
acceptă constrângerea blândă a raţiunii că se pot apăra mai bine de 
prozelitism agresiv si intolerantá confesională decât promovând ei 
înşişi cu consecvență toleranța şi bunăvoința faţă de cei ce impár- 
tăşesc alte credinţe ? 

Experiențele tragice care au marcat secolul XX pot fi socotite 
drept o dureroasă confirmare a avertismentelor filosofiei luminării 
privitoare la consecinţele catastrofale pe care le poate avea nerecu- 
noaşterea, subminarea sau respingerea autorităţii raţiunii in sfera 
vieţii publice, în statornicirea relaţiilor dintre rase, popoare, comu- 
nităţi laice sau religioase, grupuri sociale cu interese sub anumite 
aspecte diferite. Nimic nu este mai primejdios decât a proclama 
drept instante supreme ale judecății şi acţiunii colective autorităţi 
care nu se pot legitima în faţa tribunalului raţiunii. Odată cu supri- 
marea libertăţii de expresie publică şi, prin aceasta, a confruntării 
opiniilor, dispar şi premisele care fac posibil un consens bazat pe 
rațiune, singurul consens care poate aspira să devină unul universal. 
În lumina învăţămintelor istoriei, cu deosebire a invátámintelor 
secolului care s-a încheiat, consecinţele dezastruoase ale oricărei 
mişcări şi iniţiative publice care proclamă principii sustrase discuţiei 
şi examenului critic al oamenilor luminati drept criterii supreme ale 
legalităţii şi moralității devin pe deplin previzibile. Dimensiunile 
dezastrului vor fi direct proporţionale cu numărul şi fanatismul 
adepților unor asemenea mişcări şi initiative. Iar natura principiilor 
invocate, interesele supreme ale neamului, ale poporului muncitor 
sau ale credinţei drepte nu creează o diferenţă. Cu greu s-ar putea 
contesta că au existat şi există deosebiri, uneori pronunţate, de 


IDEEA KANTIANĂ A LUMINĂRII 291 


opinii şi interese nu numai între indivizi, ci şi între grupuri şi 
colectivităţi omeneşti, şi că aceste deosebiri pot părea de neînlăturat. 
Neindoielnic este însă că diferenţele de opinii vor putea fi atenuate, 
dacă nu înlăturate, prin examinarea critică a argumentelor fiecărei 
părţi, iar diferenţele de interese prin compromisuri raţionale, acele 
compromisuri prin care fiecare parte dă şi primeşte ceva. Auzim 
adesea spunându-se că o colectivitate este silită să recurgă la confrun- 
tare pentru a-şi prezerva identitatea şi intersele. Nu s-a putut însă 
niciodată argumenta în mod convingător că acest ţel nu ar putea fi 
asigurat pe calea compromisului, presupunând, desigur, că şi cealaltă 
parte va accepta o abordare raţională. 

Ar mai fi de semnalat un fenomen deosebit de pervers, şi anume 
disprețul faţă de rațiune însoţit de o apologie a raţiunii, care nu 
rareori invocă mesajul filosofiei luminilor. Ceea ce disting ideologia 
şi practica regimurilor comuniste este preocuparea obsesivă pentru 
justificarea deciziilor şi acţiunilor politice prin temeiuri de natură 
raţională, „ştiinţifică”, concomitent cu respingerea şi reprimarea 
exigentei fundamentale a raţionalităţii, dreptul nelimitat la examen 
critic şi obligaţia asumării consecinţelor ce rezultă din acest examen. 
Proclamarea încrederii în rațiune şi a hotărârii de a urma calea 
raţiunii ni se dezvăluie astfel drept o dezgustătoare ipocrizie. Căci 
ce oare altceva este invitaţia insistentă la discuţia critică dublată de 
verdictul că „Partidul nu greseste şi nu poate să greşească” ? Şi ori 
de câte ori această autoritate, care uzurpă în mod ilicit primatul 
raţiunii, va primi o personificare evidentă, infailibilitatea va fi transfe- 
rată asupra persoanelor!”. Indivizi márginiti, chiar dacă abili, imorali 
şi lipsiţi de scrupule, se instituie astfel drept autorităţi absolute sub 
mantia unei ideologii care nu oboseşte să facă elogiul rationalitátii. 
O prăpastie desparte spiritul luminării de pseudocultul raţiunii prac- 
ticat de ideologia comunistă. Rezervele pe care le-ar putea avea 
intelectualii din zilele noastre faţă de acest spirit, rezerve hrănite de 
bănuiala uneori explicit formulată că el ar putea susţine tendinţe 
autoritariste sau chiar totalitare, relevă o elementară neînțelegere. 

Este o constatare, chiar dacă nu una neapărat îmbucurătoare, că 
mesajul luminării, cu deosebire în forma exemplară pe care i-a dat-o 

Kant, nu a lăsat urme adânci şi statornice în cultura, în opinia cultă 
dominantă şi în mentalitatea populară românească. 

Preferinta pentru tradiţiile romantice si postromantice în raport 
cu formele de gândire şi expresie ce stau sub semnul luminării şi al 
liberalismului este evidentă în procesul receptării culturii occidentale 
deja în secolul al XIX-lea. Influenţa spirituluui romantic se făcea 
simțită atunci îndeosebi prin preocupările unor mari personalităţi 
creatoare pentru explorarea filonului mitologiei autohtone şi a litera- 
turii populare. La începutul secolului XX, orientarea spre valori 
locale şi chiar tendinţa de a opune valori culturale specifice, locale, 
valorilor culturale universale va deveni una programaticá. Názuinta 
de a da o expresie elaborată unei specificitáti culturale latente care 
se exprimă în manifestările trăirii artistice şi religioase la români, ca 
şi în forme de viaţă arhaice autohtone, capătă prestigiu şi se afirmă 
ca tendinţă dominantă. Ea a fascinat multe spirite cu pronunţate 
predispozitii creatoare. Sá ne gândim la teologie, filosofie, critică şi 
istorie literară, la Nichifor Crainic, Dumitru Stăniloae, Nae Ionescu 
sau George Călinescu. Rezerva unor personalităţi culturale de mare 
anvergură - dacă nu aversiunea lor afirmatá - faţă de tradiţia ratio- 
nalistă europeană nu putea să nu lase urme. Modelele de excelenţă 
pe care le-a propus şi le-a impus opera lor au generat o stare de spirit 
relativ difuză în opinia culturală dominantă la noi în epoca preco- 
munistă, comunistă (în limitele libertăţii de expresie caracteristice 
pentru diferitele perioade ale acesteia) şi postcomunistă. Am în 
vedere o stare de spirit sau o mentalitate culturală care se exprimă 
îndeosebi în ceea ce aş numi preferinţe stilistice, preferința pentru 
un anume stil de gândire şi anumite forme de expresie. 

Unui observator oarecum detaşat al scenei intelectuale româneşti 
nu-i poate scăpa ascendenta netă a unui stil avântat, bogat împodobit, 
mustind de metafore şi sugestii, a unui fel de a scrie menit să 
antreneze în acelaşi timp mintea şi inima cititorului, sensibilitatea 
lui intelectuală şi estetică, faţă de stilul sobru şi argumentativ, care 
riscă să pară uscat, rece şi impersonal. El nu va putea să nu observe 
cât de largă este audiența unui discurs filosofic cu un marcat apel la 
trăiri existenţiale în raport cu aceea a unui discurs teoretic detaşat, 
centrat pe analiză şi clarificări conceptuale, uneori chiar printre 

intelectuali cu preocupări profesionale de natură ştiinţifică şi tehnică”. 
Şi nu trebuie să fii deosebit de familiarizat cu preferinţele publicului 
care citeşte cărţi de filosofie, de teorie a culturii, a literaturii şi artei 
sau de ştiinţe ale omului pentru a remarca faptul că audiența este 
sensibilă nu numai la ceea ce se spune, ci, cu deosebire, la felul cum 
se spune. Cititorul va fi adesea nu numai atras, dar şi convins mai 
degrabă de un „scris frumos” decât de o argumentare oricât de 
strânsă??. Să reținem şi stráduinta de a scrie mai „literar” a nu puţini 
dintre autorii de lucrări teoretice, care sunt inclinati să vină în 
întâmpinarea gustului publicului cult pentru a câştiga o audienţă cât 
mai largă. 

Un indiciu important al raportării la valorile rationalitátii îl 
constituie, fără îndoială, percepţia semnificației intelectuale a cerce- 
tării ştiinţifice, o întruchipare exemplară a exerciţiului critic al minţii 
omeneşti. După câte poate să-şi dea seama oricine urmăreşte pronun- 
ţările unor personalităţi consacrate drept autorităţi intelectuale precum 
şi dezbaterea de idei, opinia despre ştiinţă care rămâne dominantă la 
noi pare să oscileze între indiferența cuvenită unor activităţi puţin 
semnificative din punct de vedere cultural şi subestimarea sau contes- 
tarea puternic colorate afectiv. Ratiunile pe care se sprijină in acest 
caz lipsa de interes sau chiar ostilitatea sunt rareori formulate 
explicit. Ni se sugerează că rezultatele cercetării şi gândirii ştiinţifice 
sunt lipsite de atribute distinctive ale creaţiei majore, cum ar fi mesa- 
jul existenţial, potenţialul axiologic, o intensă reverberatie afectivă”. 
Universalitatea valorilor ştiinţifice întăreşte impresia că ele s-ar 
integra mai degrabă în orizontul instrumental al civilizaţiei tehnice 
decât în cel al culturii. Se lasă să se înţeleagă faptul că a sta sub 
îndrumarea unei raţiuni reci, impersonale înseamnă a sta sub semnul 
mediocrităţii. În medii intelectuale influente, demnitatea culturală 
pare să fie asociată cu infrarationalul sau cu suprarationalul. Marile 
idei nu ar avea nevoie să fie sprijinite prin producerea de temeiuri şi 
argumente. O argumentare sistematică este resimţită drept prozaică, 
posacă, plictisitoare, până la urmă drept probă a lipsei de spirit. 
Intelectuali rafinati freamătă când citesc o propoziţie cum este cea a 
lui Cioran: „În afară de poezie, metafizică şi mistică nimic n-are 
nici o valoare"?*. Aceasta este, totuşi, o remarcă ocazională a unui 

gânditor altminteri dubitativ, relativist şi sceptic, chiar dacă ea 
sugerează că a gândi sub semnul raţiunii înseamnă a gândi sub 
semnul mediocrităţii. Surprinzător mi se pare însă ecoul puternic pe 
care l-a stârnit, după 1990, publicarea unora dintre „cugetările” lui 
Petre Ţuţea, nu puţine pătrunse de o adversitate viscerală faţă de 
spiritul ştiinţific în genere şi faţă de valorile moderne ale rationa- 
litátii. Căci fervoarea si radicalitatea negatiei acestui fundamentalist 
religios, discipolul cel mai ortodox al lui Nae Ionescu, nu îşi poate 
găsi perechea decât în starea de spirit a primilor creştini, care 
aşteptau sfârşitul iminent al lumii. Să sustii la sfârşitul mileniului al 
doilea că, făcând abstracţie de preocupările practice, raţiunea şi 
ştiinţa nu sunt demne de interes, că ele sunt oricum lipsite de valoare 
fiindcă nu ne deschid accesul spre absolut?5, pare o curiozitate. Să 
fii însă privit de figuri intelectuale proeminente şi receptat în cercuri 
largi ale intelectualitátii literare şi artistice drept un „înţelept”, un 
„Socrate al românilor”, este însă un simptom demn de atenţie. În 
mod programatic, Ţuţea nu argumenta. El pronunţa sentinţe. Este o 
linie de conduită care continuă să se bucure de prestigiu în unele 
medii intelectuale româneşti. Manifestările ei sunt dintre cele mai 
variate şi pot fi întâlnite la tot pasul, de la dictonul cu mare circulaţie 
„creierul este lacheul inimii”, până la o manieră caracteristică de 
tratare a unor subiecte academice. Un exemplu ni-l oferă cuprin- 
zătorul „Cuvânt înainte al traducătorului” la o recentă traducere 
românească a Meditaţiilor metafizice ale lui Descartes. Scutindu-se 
de ostenelile unei argumentări laborioase, prin raportare la o porţiune 
cât de cât semnificativă dintr-o uriaşă literatură de comentarii şi 
exegeză care nu a lăsat nimic necontroversat, autorul afirmă că 
opera filosofului francez, cu deosebire metafizica lui, ar reprezenta 
„împlinirea unei misiuni de restauratie catolică, o antireformă şi 
antirenaştere”. Descartes ar fi ,condi(ionat" valabilitatea ştiinţei 
prin „punerea ca premisă a axiomei existenţei lui Dumnezeu”76. 
Asemenea consideraţii, formulate într-un stil apodictic, autoritar, 
culminează prin enuntarea a ceea ce autorul numeşte „axiomă carte- 
ziană” : „Căci ştiinţa adevărată şi mare nu poate fi edificată decât pe 
această premisă a existenţei lui Dumnezeu, numai Dumnezeu ne 
asigură în fiecare clipă existenţa şi ne garantează valabilitatea adevărului 

ştiinţelor omeneşti”?7. Se pot formula, desigur, numeroase rezerve 
şi obiecţii, atât cu privire la o asemenea caracterizare a poziţiei lui 
Descartes, cât şi, îndeosebi, în ceea ce priveşte caracterul îndreptăţit 
al punctului său de vedere. În istoria gândirii moderne, Kant a fost 
primul care a pus discuţia relaţiei dintre ştiinţă şi credinţă pe noi 
baze prin încercarea sa, întreprinsă cu atâta răsunet, de a delimita 
domeniul raţiunii teoretice de cel al raţiunii practice, imperiul cunoaşterii 
de cel al moralității şi religiei. Fie şi numai viabilitatea şi inráurirea 
pe care a avut-o şi o are până astăzi tradiţia de gândire inaugurată de 
Kant, ar recomanda mai multă prudenţă în abordarea unui asemenea 
subiect. Nu sunt, oare, datori cei care contestă separarea sferelor 
cunoaşterii şi credinţei, la mai bine de două sute de ani după Kant, 
să ia asupra lor provocarea unei argumentări susţinute ? 

Cât priveşte relaţia mentalitátii populare cu spiritul luminării, 
nimic nu o exprimă mai bine decât reprezentările despre relaţia 
omului cu divinitatea, reprezentări ce configurează profilul religio- 
zităţii într-o anumită colectivitate. In scrierea sa despre religie, Kant 
deplânge tendinţa foarte răspândită de a privi practicile religioase nu 
drept tot atâtea prilejuri de reflecţie morală şi de îmbunătăţire a 
conduitei, ci drept căi prin care credincioşii încearcă să câştige 
bunăvoința divinității, în scopul satisfacerii intereselor lor egoiste. 
Filosoful avertiza în această privinţă distingând „slujirea morală a 
lui Dumnezeu” (officium liberum) de „slujirea lui Dumnezeu pentru 
răsplată” (officium mercenarium). Omul luminat este cel ce îl slujeşte şi 
îl venerează pe Dumnezeu străduindu-se să dea ascultare legii morale”. 

Astăzi, la noi, o înţelegere foarte răspândită a sensului si finalităţii 
practicilor religioase stă într-un contrast ironic cu ideea kantiană a 
luminării. Mulţi credincioşi înclină să perceapă prezenţa divinității 
înainte de toate în evenimente excepţionale, ieşite din comun, cu 
deosebire în miracole. Numeroase mărturii par să indice o evoluţie 
a religiozităţii potrivnică spiritului luminării. În loc să se contureze 
tot mai clar, distincţia dintre credinţa religioasă şi superstiție pare să 
se şteargă tot mai mult. Numeroase apeluri de natură religioasă lasă 
să se înţeleagă sau afirmă in mod fátis că acele îmbunătăţiri ale vieţii 
oamenilor care devin posibile numai prin schimbarea conduitei în 
viaţa de fiecare zi, prin afirmarea unei noi morale a muncii, a 

corectitudinii, a spiritului cetátenesc ar putea fi obţinute prin implo- 
rarea bunávointei lui Dumnezeu. Ce altă semnificaţie pot avea chemări 
la practici religioase cum sunt cele ale grupurilor de iniţiativă care 
utilizează formula „Dumnezeu salvează România” decât de a hrăni 
iluzia că situaţia economică şi socială ar putea să cunoască o schim- 
bare miraculoasă în bine, una prin nimic meritată ţinând seama de 
eforturile proprii ? Şi prin ce se deosebesc de reprezentările animiste 
reprezentările despre relaţia omului cu divinitatea ale celor care 
cred, astăzi, că ar fi suficient ca un număr cât mai mare de oameni 
să se roage la o anumită oră pentru a fi evitat un devastator cutremur 
de pământ? Aproape zilnic mediile de informare relatează atitudini, 
fapte ce relevă o mentalitate premodernă, o mentalitate care substi- 
tuie credinţei religioase speranţe superstitioase de tot felul. Succese 
sau eşecuri cotidiene la un concurs, într-o afacere, la o competiţie 
sportivă sunt atribuite asistenţei sau lipsei de asistenţă a divinității. 
Studenţi prezenţi la ceremoniile simbolice de inaugurare a unei 
biserici în incinta Universităţii Politehnice Bucureşti apreciau că 
aceasta le va fi de folos „măcar la restanţe”! Aflăm că zeci de 
oameni ce se pretind credincioşi încearcă zilnic să-şi sporească 
şansele de succes la jocurile de televiziune bingo atingând cu cartoa- 
nele de joc racla Preacuvioasei Paraschiva depusă în Catedrala 
Metropolitană din laşi (! !). Asemenea tentative grosolane de a 
„instrumentaliza” divinităţi concepute antropomorfic în scopuri ce 
nu au nimic comun cu credinţe şi aşteptări ce ar putea fi numite 
religioase pot fi întâlnite la tot pasul. Nu suntem informaţi că 
autorităţile bisericeşti sau membri ai clerului s-ar fi delimitat de ele. 

Ceea ce va atrage în mod deosebit atenţia unui observator din 
afară este separarea valorilor religioase de cele morale într-o viziune 
prea răspândită asupra religiozitátii. „Sfinţirea” localurilor institu- 
tillor publice este o practică tot mai frecventă. Este greu de înţeles 
ce au în vedere şi aşteaptă iniţiatorii unor asemenea ceremonii în 
lipsa oricărui efort vizibil de îmbunătăţire a moralității slujitorilor 
acestor instituţii. A-ţi face cruce atunci când treci prin fata unei 
biserici, cu gândurile adesea îndreptate în altă parte, pare important ; 
să nu minţi, să nu înşeli, să nu nesocotesti drepturile şi demnitatea 
altor fiinţe omeneşti - ceva mai puţin demn de atenţie. Multi oameni 

care îşi declară sus şi tare credinţa şi fac din ea un titlu de mândrie 
nu par să fie deloc conştienţi că ceea ce ne angajează şi ne obligă din 
punct de vedere religios sunt, mai întâi, deciziile noastre cotidiene??. 
Tocmai conştiinţa că un crez religios se exprimă în modul în care 
trăim, în ceea ce acceptăm sau respingem, în ceea ce facem sau nu 
facem, pare să lipsească multora dintre cei ce îl afirmă. Nimic nu 
sfidează mai mult ideea kantianá a luminării decât o asemenea 
desprindere de orice semnificaţie morală a unor reprezentări, aştep- 
tări şi practici socotite religioase. 

Formularea dată de către Kant devizei luminării - „Sapere aude ! " 
(Ai curajul să te servesti de propria minte ! ) — este un îndemn care 
nu a pierdut nimic în stringentá şi actualitate. Multe dintre nenoro- 
cirile şi suferinţele pe care le-a îndurat şi le îndură omenirea pot fi 
puse pe seama nesocotirii acestui îndemn al celui care a fost numit 
filosoful luminării. Dacă privim spectacolul lumii, astăzi, la înce- 
putul unui nou mileniu, va trebui să cădem de acord că nu trăim 
într-o epocă luminată. Nu este însă, poate, prea târziu să păşim pe 
calea ce conduce spre ea. 


Note 


1. Vezi K.R. Popper, „Immanuel Kant: Der Philosoph der Aufklärung ". 
Este vorba de textul publicat în 1957 ca introducere la traducerea 
germană a lucrării Societatea deschisă şi duşmanii ei. Acest text a fost 
preluat sub titlul „Critica şi cosmologia kantiană” la capitolul 7 al cărţii 
lui Popper Conjecturi şi infirmări. Creşterea cunoaşterii ştiinţifice, 
traducere de C. Stoenescu, D. Stoianovici, FI. Lobont, Editura Trei, 
Bucureşti, 2001. 

2. I. Kant, Critica raţiunii pure, trad. N. Bagdasar, El. Moisuc, ediţia 
a III-a, îngrijită de Ilie Pârvu. 

3. Strategia urmată de Kant în înfăptuirea programului său de critică a 
raţiunii teoretice sau speculative, a raţiunii implicate în constituirea 
cunoaşterii noastre despre lume, este sugerată deja în cel de-al doilea 
alineat al „Introducerii” sale la ediţia a doua a Criticii rațiunii pure : 
„Dar dacă orice cunoaştere a noastră începe cu experienţa, aceasta nu 
înseamnă totuşi că ea provine întreagă din experienţă. Căci s-ar putea 
prea bine ca tocmai cunoaşterea noastră prin experienţă să fie un 

compositum din ceea ce primim noi prin impresii şi ceea ce facultatea 
noastră de cunoaştere (nefiind provocată decât de impresii sensibile) 
produce din ea însăşi, adaos pe care noi nu-l distingem de acea materie 
primă mai înainte ca un lung exerciţiu să ne fi făcut atenţi asupră-i şi 
abili de a-l separa" (op. cit., p. 40). Acest „lung exerciţiu” reprezintă 
tocmai munca pregătitoare în vederea unei critici a raţiunii pure. 

Sunt cei pe care pare să-i aibă în vedere Kant atunci când vorbeşte 
despre „judecata mulţimii, a căror incuviingare îl face pe filosof să 
roşească, dar care-l încântă pe neghiobul dornic de popularitate şi îl 
face să stăruie în eroare” (Immanuel Kant, Prolegomene la orice metafizică 
viitoare care se va putea înfățișa drept ştiinţă, trad. M. Flonta şi 
Th. Kleininger, Editura All, Bucureşti, 1996, p. 55). 


. Multi comentatori sunt de acord că în acest punct Kant a resimţit 


puternic influenţa răsunătoarei contestări de către Rousseau a unei 
credinţe dominante încă din epoca Renaşterii, anume, credinţa că instruc- 
tia şi cultura sunt premisele fundamentale ale moralității. 


. Immanuel Kant, Logica generală, trad. Al. Surdu, Editura Ştiinţifică şi 


Enciclopedică, Bucureşti, 1985, p. 131. 


. Filosoful nu va ezita să numească epoca luminării epoca lui Friedrich 


cel Mare. Referindu-se la ceea ce a făcut regele care s-a înconjurat de 
filosofi pentru asigurarea dreptului cetăţenilor de a-şi folosi în mod 
public raţiunea, Kant vorbeşte de „o pildă minunată, în care nici un 
monarh nu a premers aceluia cinstit de noi”. Nu putem trece cu uşurinţă 
peste această apreciere. Ea vine din partea omului care afirmă că dacă 
nu este o datorie să spui public orice adevăr, apoi tot ce spui trebuie să 
fie adevărat. 


. Vezi Immanuel Kant, „Anthropologie in pragmatischen Hinsicht", în 


Immanuel Kant, Werke, vol. X, W. Weischedel (ed.), Wissenschaftliche 
Buchgesellschaft, Darmstad, 1983, p. 511, si Immanuel Kant, Critica 
facultăţii de judecare, trad. V.D. Zamfirescu, Al. Surdu, Editura Ştiinţifică 
şi Enciclopedică, Bucureşti, 1981, p. 189. Rămân îndatorat dlui dr. 
Hans-Klaus Keul, care mi-a atras atenţia asupra acestor pasaje. 


. Istoria social-democratiei occidentale, bunăoară, a stat mult timp sub 


semnuj acestei dezbateri. 

„Cezarul nu stă deasupra gramaticienilor.” Se spune că arhiepiscopul 
Placentius şi-ar fi permis să atragă atenţia împăratului Sigismund de 
Luxemburg (1368-1437) asupra unei greşeli gramaticale a celui din 
urmă. La pretenţia împăratului Ego sum Rex Romanus et supra gram- 


maticam („Eu sunt rege roman şi mai presus de gramatică”), prelatul ar 
fi replicat: Caesar non est supra grammaticos. 


12. 


13. 

15. 


16. 

. În a sa Philosophie der Aufklărung, Ernst Cassirer a formulat programul 


teologiei luministe protestante în următoarele cuvinte: „Căci între 
moralitate şi religie nu poate şi nu are voie să existe o diferenţă radicală. 
Acolo unde cele două intră în contradicţie, acolo unde mărturia Sfintei 
Scripturi contrazice în mod nemijlocit mărturia conştiinţei morale, acest 
conflict trebuie să fie solutionat în aşa fel încât primatul necondiţionat 
al conştiinţei morale să fie asigurat” (E. Cassirer, Die Philosophie der 
Aufklärung, 2, Verlag J.C.B. Mohr/Paul Siebeck/Tübingen, 1932, 
p. 223). 

Tema ocupá un loc central ín textul lui Lessing Erziehung des 
Menschengeschlechts (1780). Pentru un comentariu instructiv $i accesi- 
bil, vezi articolul ,, Lessing" din lucrarea lui W. Windelband, Filosofia 
iluminismului german, trad. V. Muscá, Editura Decalog, Satu-Mare, 
1997, pp. 127-137). 

K. Vorlănder, Geschichte der Philosophie mit Quellentexten, Bd. III 
Neuzeit bis Kant, Reinbeck bei Hamburg, Rowohlt Taschenbuch Verlag, 
1990, pp. 475-476. 

Vezi Immanuel Kant, Religia în limitele raţiunii pure, traducere de Radu 
Gabriel Pârvu, Humanitas, Bucureşti, 2004, p. 11. Pentru o caracterizare 
a relaţiei dintre răspunsul dat de Kant la întrebarea „Ce trebuie să fac ?” 
(tema filosofiei morale) şi răspunsul sáu la întrebarea „Ce pot spera? " 
(tema filosofiei religiei), vezi şi O. Hóffe, Immanuel Kant, Verlag C.H. 
Beck, Miinchen, 1988, îndeosebi pp. 247-258. 

Vezi în această privinţă o remarcă scrisă de Kant pe o foaie separată, 
care se afla în păstrare la Universitatea din Kónigsberg, remarcă repro- 
dusă în Fr. Paulsen, Immanuel Kant. Sein Leben und seine Lehre, 
Fr. Frommanns Verlag, Stuttgart, 1898, p. 48. 

Vezi Immanuel Kant, Religia în limitele raţiunii pure, ed. cit., pp. 222-227. 
Judecata finală a filosofului cu privire la asemenea practici va fi una 
deosebit de aspră: „Tot ceea ce omul crede că poate să mai facă pentru 
a fi plăcut lui Dumnezeu, în afara unei purtări bune, este doar fanatism 
religios şi un fel rău de a-l sluji pe Dumnezeu” (p. 225). 

Asemenea teme au fost afirmate cu vehementá de ideologii extremei 
drepte româneşti. Nae Ionescu, omagiat adesea drept gânditorul care a 
înfăptuit trecerea de la o filosofie academică de factură occidentală la 
„filosofia românească”, se exprimă în această privinţă într-un mod 
lipsit de orice echivoc. Interesele naţiunii trebuie să constituie instanţa 
supremă a judecății, deciziei şi acţiunii deoarece tocmai prin ele se 
dezvăluie absolutul unei comunităţi etnice. Raționalismul şi indivi- 
dualismul sunt caracterizate drept adversarii ei cei mai redutabili. În 
sensul spiritualităţii ortodoxe - susţinea Nae Ionescu - nu există decât 

comunitáti, si nu indivizi. Individul este dator sá se subordoneze in mod 
deplin nevoilor comunităţii şi să fie gata să se jertfeascá pentru comu- 
nitatea de neam, la fel ca şi celulele pentru supravieturea organismului 
(vezi Nae Ionescu, Roza vânturilor 1926-1933, Editura Hyperion, Chişinău, 
1933). Caracterizând națiunea în conferințele sale despre „fenomenul 
legionar”, Nae Ionescu afirmă: „Cel mai mare colectiv din care face 
parte omul este națiunea... Biserica şi națiunea la noi, ortodocşii, se 
suprapun... Pentru individ, adică şi istoric, națiunea este un absolut” 
(Nae Ionescu, Fenomenul legionar, Antet XX Press, Bucureşti, 1993, 
p. 52). Sugestia că identitatea autentică este cea colectivă şi nu cea 
individuală apropie, de fapt, ideologia extremei drepte de mesa jul marxism- 
-leninismului şi al altor ideologii „revoluţionare”. 

Acelaşi Nae Ionescu sublinia cá o naţiune nu va putea supravieţui şi nu 
se va putea afirma decât în confruntare cu altele : „Caracterul naţiunii : 
ofensiv şi imperialist prin excelenţă, adică un organism care nu poate 
trăi decât în expansiune, viaţă, dinamism... Prin urmare, cel care vrea 
să-l realizeze pe Dumnezeu nu o va face decât cucerind în afară, 
strângând de gát pe altul, deci națiunea este dinamică, este viaţă ofensivă 
şi imperialistă” (Fenomenul legionar, ed. cit., p. 53). 

Iată doar un singur episod edificator. Predând studenţilor, la începutul 
anilor '50, un distins fizician român a făcut în treacăt observaţia cá 
orice cercetător se poate înşela. Unul dintre studenţii de faţă a întrebat 
atunci dacă Stalin, proclamat de către propaganda oficială cel mai mare 
om de ştiinţă al tuturor timpurilor, poate şi el să greşească. Ce se putea 
răspunde ? Să ne amintim ce ar fi însemnat, în ani mai apropiaţi, punerea 
în discuţie, fie şi cu cele mai bune argumente, a unei singure asertiuni 
sau decizii a „conducătorului”. 

Pentru observaţii critice importante, care nu au suscitat însă, din păcate, 
o dezbatere mai largă, vezi A. Marino, Politică şi cultură, îndeosebi 
secţiunea „O nouă cultură română”, Editura Polirom, Iaşi, 1996. 
Pentru o dezvoltare a acestei teme, vezi M. Flonta, Cum recunoaştem 
pasărea Minervei ? Reflecţii asupra percepţiei filosofiei în cultura 
românească, Editura Fundaţiei Culturale Române, Bucureşti, 1998, 
îndeosebi capitolul „Două culturi filosofice”. 

Aceasta ne aduce aminte de o remarcă a lui Kant, în „Cuvântul înainte” 
al Prolegomenelor sale : „Nu este dat oricui să scrie într-un mod atât de 
subtil şi totodată atât de atrăgător ca David Hume, sau atât de temeinic 
şi totodată atât de elegant ca Moses Mendelssohn; însă îmi place să 
cred că aş fi putut şi eu să dau expunerii mele o accesibilitate mai mare, 
dacă m-aş fi mulţumit să schitez un plan şi să-i îndemn pe alţii să-l 
dezvolte şi nu mi-ar fi stat la inimă binele ştiinţei care mă preocupă de 
atât de multă vreme” (op. cit., p. 58). 

Pentru consideraţii mai ample asupra acestei teme, vezi Cum recu- 
noaştem pasărea Minervei, ed. cit., îndeosebi pp. 115-133. 

E.M. Cioran, Tara mea, Editura Humanitas, Bucureşti, 1996, p. 27. 
Iată doar câteva exprimări semnificative în acest sens: „Intelectul nu e 
dat omului, după părerea mea, ca să cunoască adevărul, ci ca să pri- 
mească adevărul. Iar dacă adevărul este unul singur, fiind transcendent 
în esenţa lui, sediul lui nu e nici în ştiinţă, nici în filosofie, nici în artă” 
(321 de vorbe memorabile ale lui Petre Ţuţea, Editura Humanitas, 
Bucureşti, 1993, p. 19). „Eu sunt de părere că apogeul Europei nu e la 
Atena, ci în Evul Mediu, când Dumnezeu umbla din casă în casă.” 
(Ibidem, p. 36.) „Ca să fii cu adevărat liber, trebuie să înlocuieşti 
infinitul şi autonomia gândirii cu credinţa în Dumnezeul creştin...” 
(Ibidem, p. 66.) „Între un laureat al premiului Nobel care nu s-a idiotizat 
complet şi a rămas religios şi un țăran analfabet nu există nici o diferenţă.” 
(Ibidem, p. 93.) Ce credea un om cu asemenea convingeri despre Kant şi 
despre luminare? „Eu am citit Critica rațiunii pure ca student şi am 
înlemnit de emoție. Acum am faţă de ea, ca mistic biblic, consideraţia 
pe care am avut-o faţă de Informaţia Bucureştiului.” (Ibidem, p. 61.) 
R. Descartes, Meditaţii metafizice, trad. Ion Papuc, Editura Crater, Bucureşti, 
1999, p. XXXII. 

Ibidem, p. XXXIV. 


. Vezi Immanuel Kant, Religia în limitele rațiunii pure, ed. cit. p. 249. 
29. 


Nu i se poate, desigur, imputa credinciosului de ránd cá nu a luat 
cunoştinţă de imperativul categoric kantian. Mai greu am putea crede cá 
lui nu i-au ajuns la urechi cuvintele predicii de pe munte a lui Isus: 
„Tot ceea ce vreţi să vă facă vouă oamenii trebuie să le faceţi voi lor”. 


Publicaţii ale autorului despre Kant 


„Analytisch bei Kant", Kant-Studien, 2/1976, pp. 210-215. 

„Newtonische Physik und reine Naturwissenschaft in der Kritik der reinen 
Vernunft", in G. Funke (ed.), Akten des 5 Internationalen Kant Kongresses, 
partea I, Bouvier Verlag, Bonn, 1981, pp. 22-26. 

„Ideea ştiinţei naturii in Critica rațiunii pure”, Revista de Filosofie, 4/1981, 
pp. 440-450. 

„O explicaţie a conceptului «fizică pură» în Critica rațiunii pure”, în 
(coord.) Al. Boboc, M. Flonta, R. Pantazi, I. Pârvu, Immanuel Kant. 
200 de ani de la apariţia Criticii raţiunii pure, Editura Academiei, 
Bucureşti, 1982, pp. 38-51. 

„Prolegomenele si Critica raţiunii pure”, Studiu introductiv la traducerea 
românească a Prolegomenelor, Editura Ştiinţifică, 1987, Bucureşti, 
ediţia a II-a, Editura All, Bucureşti, 1996. 

„Transzendentalphilosophie und moderne kategorielle Analyse”, în Rodica 
Croitoru (ed.), Kant and the Transcendental Problem, Editura Universităţii 
Bucureşti, 1991, pp. 80-102. 

„Zwei Erkenntnisbegriffe”, în Rodica Croitoru (ed.), Critic and Doctrinal 
in Kant, Editura Universităţii Bucureşti, 1992, pp. 35-43, şi Noesis, 
vol. XVIII, 1993, pp. 85-93. 

„Filosofie critică şi construcţie metafizică”, Revista de Filosofie 5/1993, 
pp. 445-451. 

„Kant în cultura filosofică românească”, Revista de Filosofie 6/1994, text 
dezvoltat în volumul Cum recunoaştem pasărea Minervei ? Reflecţii 
asupra percepției filosofiei în cultura românească, Editura Fundaţiei 
Culturale Române, Bucureşti, 1998. 

„Allgemeine Naturgesetze : Kant versus Newton? ", în Noesis, vol. XXII, 
1997, pp. 115-122. 

Traducere şi comunicare culturală. Cărări înguste şi dileme ale traducerii 
filosofice, conferințele Academiei Române, Editura Academiei, Bucureşti, 
1997, pp. 5-13. 

„Ideea kantianá a luminării”, in M. Flonta (coord.), H.-K. Keul, Filosofia 
practică a lui Kant, Editura Polirom, Iaşi, 2000, pp. 243-268. 

Diu sunt, in principal, intrebárile ce s-ar putea 
pune in legáturá cu monumentala constructie 
sistematică pe care a ridicat-o cel mai de seamă 
gânditor al epocii moderne: „Ce anume a susținut 
Kant?”; „Ce semnificaţie au pentru noi cele spuse 
de Kant?”. Prima privește interpretarea și con- 
flictul interpretărilor, cea de-a doua, actualitatea 
mesajului. Răspunsurile leagă cele zece studii 
reunite în volum. Sunt discutate atât teme ale 
filosofiei teoretice (relaţia filosofiei transcendentale 
cu fundamentele metafizice ale științei naturii, 
conceptul kantian al cunoașterii și cel al ştiinţei 
naturii, semnificaţia consideraţiilor lui Kant 
asupra ideilor regulative ale raţiunii), cât şi ale 
filosofiei practice (raportarea analizelor kantiene 
ale fundamentelor moralității la raţiunea comună, 
rigorismul moral, idealul moral al lui Kant, ideea 
kantiană a iuminării). Gândirea lui Kant este 
examinată si ca sistem de referință pentru inte- 
legerea unor particularităţi ale tradiţiei filosofice 
românești. Concepte și teme kantiene sunt intro- 
duse în mod accesibil, ori de câte ori a părut 
posibil, prin raportare la fapte ale experienţei 
curente. Majoritatea studiilor pot fi citite cu folos 
și de cei care nu sunt familiarizați cu scrierile 
lui Kant. 

